(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΘ΄

Τετάρτη, 22 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Ελένης Μακρή - Θεοδώρου, σελ.
3. Ανακοινώνεται ότι τη συνεδρίαση παρακολουθούν μαθητές από το 8ο Γυμνάσιο Αχαρνών, το Γενικό Λύκειο Ξυλοκάστρου Κορινθίας, το 4ο Δημοτικό Σχολείο Κορυδαλλού, το 4ο Δημοτικό Σχολείο Λαμίας, το 2ο Γυμνάσιο Αγίων Αναργύρων, το 2ο Δημοτικό Σχολείο Ξυλοκάστρου και από το 6ο Γενικό Λύκειο Πάτρας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Συζήτηση επικαίρων ερωτήσεων:
 α) Προς τον Υπουργό Εσωτερικών:
 i. με θέμα: «Απαράδεκτη η κατάσταση στο Ενιαίο Ειδικό Επαγγελματικό Γυμνάσιο-Λύκειο (ΕΝΕΕΓΥΛ) Περιστερίου και συνολικά στα ειδικά σχολεία της δυτικής Αθήνας», σελ.
 ii. με θέμα: « Έλλειψη σχεδιασμού και κυβερνητική αναποτελεσματικότητα για την ανασυγκρότηση της σεισμόπληκτης περιοχής της Περιφερειακής Ενότητας (Π.Ε.) Ηρακλείου», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Φράγμα Μπαδιά Δήμου Μινώα Πεδιάδος», σελ.
 ii. με θέμα: «Εθνικό Πρόγραμμα Χαλαζικής Προστασίας για τη Χαλκιδική», σελ.
 iii. με θέμα: «Σοβαρά προβλήματα με τις πληρωμές των επιδοτήσεων και αποζημιώσεων αγροτών και κτηνοτρόφων, που πλήττουν ευθέως την επιβίωσή τους», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών», σελ.
2. Κατάθεση Εκθέσεων Διαρκών Επιτροπών:
 i. H Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών», σελ.
 ii. H Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Υποβολή των δηλώσεων περιουσιακής κατάστασης (πόθεν έσχες) και οικονομικών συμφερόντων - Ρυθμίσεις για την ενίσχυση της Ευρωπαϊκής Εισαγγελίας», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΒΡΑΜΑΚΗΣ Ε. , σελ.
 ΑΘΑΝΑΣΙΟΥ Χ. , σελ.
 ΑΛΕΞΙΑΔΗΣ Τ. , σελ.
 ΒΙΛΙΑΡΔΟΣ Β. , σελ.
 ΚΑΚΛΑΜΑΝΗΣ Ν. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΑΜΠΡΟΥΛΗΣ Γ. , σελ.
 ΜΑΝΩΛΑΚΟΥ Δ. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.
 ΤΑΣΟΥΛΑΣ Κ. , σελ.
 ΤΣΑΚΑΛΩΤΟΣ Ε. , σελ.

Β. Επί των επικαίρων ερωτήσεων:
 ΚΑΝΕΛΛΗ Γ. , σελ.
 ΚΕΓΚΕΡΟΓΛΟΥ Β. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΠΑΝΑΣ Α. , σελ.
 ΠΕΤΣΑΣ Σ. , σελ.
 ΣΤΥΛΙΟΣ Γ. , σελ.

Γ. Επί του σχεδίου νόμου του Υπουργείου Οικονομικών:
 ΑΚΤΥΠΗΣ Δ. , σελ.
 ΑΛΕΞΙΑΔΗΣ Τ. , σελ.
 ΑΝΑΣΤΑΣΙΑΔΗΣ Σ. , σελ.
 ΑΝΔΡΙΑΝΟΣ Ι. , σελ.
 ΑΠΟΣΤΟΛΟΥ Ε. , σελ.
 ΑΡΑΜΠΑΤΖΗ Φ. , σελ.
 ΑΡΒΑΝΙΤΙΔΗΣ Γ. , σελ.
 ΑΡΣΕΝΗΣ Κ. , σελ.
 ΒΑΡΟΥΦΑΚΗΣ Ι. , σελ.
 ΒΑΣΙΛΕΙΑΔΗΣ Β. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΔΑΒΑΚΗΣ Α. , σελ.
 ΔΙΓΑΛΑΚΗΣ Β. , σελ.
 ΔΡΙΤΣΑΣ Θ. , σελ.
 ΚΑΒΒΑΔΑΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΣΜΑΝΗΣ Γ. , σελ.
 ΚΑΤΡΙΝΗΣ Μ. , σελ.
 ΚΕΛΛΑΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΚΟΝΣΟΛΑΣ Ε. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΤΣΟΣ Γ. , σελ.
 ΛΙΟΥΠΗΣ Α. , σελ.
 ΛΟΓΙΑΔΗΣ Γ. , σελ.
 ΜΑΝΩΛΑΚΟΥ Δ. , σελ.
 ΜΗΤΣΟΤΑΚΗΣ Κ. , σελ.
 ΜΠΑΡΑΛΙΑΚΟΣ Ξ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΝΑΤΣΙΟΥ Α. , σελ.
 ΠΑΣΧΑΛΙΔΗΣ Ι. , σελ.
 ΣΚΑΝΔΑΛΙΔΗΣ Κ. , σελ.
 ΣΤΑΪΚΟΥΡΑΣ Χ. , σελ.
 ΣΤΑΜΕΝΙΤΗΣ Δ. , σελ.
 ΤΖΑΚΡΗ Θ. , σελ.
 ΤΣΑΚΑΛΩΤΟΣ Ε. , σελ.
 ΥΨΗΛΑΝΤΗΣ Β. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΘ΄

Τετάρτη 22 Φεβρουαρίου 2023

Αθήνα, σήμερα 22 Φεβρουαρίου 2023, ημέρα Τετάρτη και ώρα 9.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-2-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΗ΄ συνεδριάσεώς του, της Τρίτης 21-2-2023, σε ό,τι αφορά την ψήφιση στο σύνολο του σχεδίου νόμου: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Στις δύο πρώτες θα απαντήσει ο παρευρισκόμενος Αναπληρωτής Υπουργός Εσωτερικών κ. Στυλιανός Πέτσας.

Θα συζητηθεί η δεύτερη επίκαιρη ερώτηση με αριθμό 453/20-2-2023 του πρώτου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλλη προς τον Υπουργό Εσωτερικών, με θέμα: «Απαράδεκτη η κατάσταση στο Ενιαίο Ειδικό Επαγγελματικό Γυμνάσιο-Λύκειο (ΕΝΕΕΓΥΛ) Περιστερίου και συνολικά στα ειδικά σχολεία της δυτικής Αθήνας»

Ορίστε, κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κύριε Πέτσα, έγινε σεισμός στη δυτική Αττική; Έγινε κάποιος σεισμός και δεν το ξέρουμε; Προφανώς έχει γίνει. Και δεν είναι ότι έχει γίνει σεισμός, αλλά είναι και διαρκείας και στην Αθήνα, αλλιώς δεν εξηγείται αυτό που συμβαίνει.

Το ΕΝΕΕΓΥΛ φτιάχτηκε πριν από είκοσι χρόνια και λειτούργησε μόλις και μετά βίας πριν από επτά. Στα ειδικά επαγγελματικά λύκεια και γυμνάσια τα χρόνια δεν είναι ίδια με τα υπόλοιπα. Είναι τέσσερα και τέσσερα χρόνια. Είναι συνολικά οκτώ τα χρόνια. Το φτιάχνετε σε ένα κτήριο εντελώς, μα εντελώς ακατάλληλο προοριζόμενο για έναν «χ» αριθμό μαθητών που δεν ξεπερνούν τους εκατό.

Μιλάμε ότι δεν είναι μόνο ακατάλληλο, αλλά εκεί δεν στέλνετε ούτε κανονικό παιδί, όχι παιδί το οποίο έχει προβλήματα.

Κι αφού συμβαίνει αυτό και αφού λειτουργεί, έρχονται οι γονείς, οι οποίοι διαμαρτύρονται τόσα χρόνια ότι «το σχολείο δεν κάνει, δεν φτάνει, δεν είναι επαρκές δεν μπορεί να λειτουργήσει» και πάνε φέτος τον Σεπτέμβρη εκατόν ογδόντα επτά παιδιά και τους λέει το κράτος το ελληνικό σήμερα –αυτό δεν γίνεται ούτε στην Τουρκία αυτή τη στιγμή που μετακινούν τους πληθυσμούς από δω κι από κει-: «Θα πάρετε τα εκατόν ογδόντα επτά παιδιά σας -παιδιά με αυτισμό, παιδιά με νοητική στέρηση, παιδιά με ένα σωρό προβλήματα- και θα τα πάτε όλα σούμπιτα στο 14ο». Και τα παιδιά του 14ου τα παίρνουνε όλα σούμπιτα και τα πάνε στο 11ο.

Και γίνεται το «Ανάστα ο Κύριος» σε γονείς, σε παιδιά, σε οικογένειες, με προβλήματα και χωρίς προβλήματα. Ξαφνικά απέκτησαν όλοι προβλήματα. Σε ένα κτήριο που δεν προοριζόταν για τέτοια παιδιά, έχουν περάσει όσοι μήνες πέρασαν μέχρι αυτή τη στιγμή και μπαίνουν κάπου εντελώς ακατάλληλα. Δηλαδή, το τόσο να συμβεί, όχι μεγάλος σεισμός αλλά μισό ρίχτερ να συμβεί, αυτά τα παιδιά από πού θα φύγουν; Πώς θα φύγουν;

Και ρωτάω αν έχει γίνει σεισμός, διότι η κατάσταση είναι τέτοια, ώστε βάζετε εβδομήντα παιδιά, κύριε Πρόεδρε -εβδομήντα παιδιά- να κάνουν ενιαίο μάθημα από διαφορετικές τάξεις σε ένα αμφιθέατρο. Σε ένα μικρό αμφιθέατρο -αν δεν έχετε πάει ποτέ, εγώ έχω πάει πεντακόσιες φορές και το έχω δει- εβδομήντα παιδιά διαφορετικών ηλικιών και διαφορετικών προβλημάτων. Πάρτε και στοιβάξτε εβδομήντα παιδιά, κανονικά, παιδιά χωρίς πρόβλημα και βάλτε εβδομήντα παιδιά με αυτισμό, με νοητική στέρηση, με διάσπαση προσοχής, σε ενιαίο μάθημα σε ένα χώρο. Δεν πάει να είναι αυτός ο χώρος εδώ μέσα, στον οποίο καθόμαστε εμείς πολυτελώς που είμαστε τριακόσιοι. Δεν μπορώ να το καταλάβω.

Δεν σας κάνω την ερώτηση για να μου απαντήσετε στα ερωτήματα όπως είναι γραμμένα από κάτω. Σας κάνω την ερώτηση -και είναι προφανώς λίγες μέρες πριν από τις εκλογές- για να μου πείτε τι θα κάνετε για το κτηριακό των ειδικών σχολείων. Πότε θα πάψετε να φέρεστε σε αυτά τα παιδιά σαν να είναι κόστος. Τίποτε άλλο. Εδώ και τώρα, όμως. Πρέπει να πάρετε τώρα αποφάσεις. Δεν θα μου πείτε «θα». Ή να μου πείτε ένα, δύο, τρία, τέσσερα, πέντε και να είναι και υποχρεωτικά για την τωρινή, την αυριανή και τη μεθαυριανή και δεν με ενδιαφέρει ποια από τις κυβερνήσεις που θα προκύψουν

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Αντιλαμβάνομαι το ύφος της κ. Κανέλλη, η οποία απευθύνεται συνολικά στις κυβερνήσεις και όχι στο πρόσωπό μου. Αλλά θα πρέπει να απαντήσω και επομένως θα αφήσω το ζήτημα της απάντησης που έχει ετοιμαστεί από τις υπηρεσίες και να μιλήσω κι εγώ από καρδιάς, όπως πιστεύω ότι μίλησε και η κ. Κανέλλη.

Η ευαισθησία μας για τα σχολεία και τους μαθητές μας είτε είναι άτομα με αναπηρίες είτε είναι οποιοδήποτε παιδί σε κάθε γωνιά της πατρίδας μας, είναι δεδομένη, κυρία Κανέλλη. Δεν πιστεύω ότι κάποιος εδώ μέσα έχει περισσότερη κοινωνική ευαισθησία από κάποιον άλλον. Όλοι προσπαθούμε να κάνουμε το καλύτερο δυνατό.

Δεν ξέρω τι έκαναν οι προηγούμενοι -που είπατε για τα είκοσι χρόνια- εγώ θα σας πω τι κάνουμε εμείς, όσον αφορά γενικά για τα ζητήματα της σχολικής στέγης, στα οποία θα επανέλθω από πλευράς αρμοδιότητας για να είναι καθαρό σε όσους μας ακούν.

Αυτή τη στιγμή στο πρόγραμμα «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών, κυρία Κανέλλη, είναι ενταγμένα είκοσι ένα έργα δήμων, με προϋπολογισμό, συνολικά με την ολοκλήρωσή τους, ύψους 118 εκατομμυρίων ευρώ. Είναι ένα μεγάλο πρώτο βήμα στην κατεύθυνση της αναβάθμισης της σχολικής στέγης στη χώρα μας. Για πάρα πολλά χρόνια, όλη την προηγούμενη δεκαετία, ξέρουμε ότι λόγω της δημοσιονομικής κρίσης υπήρξε μια έλλειψη πόρων για τη χρηματοδότηση διαφόρων δημοσίων επενδύσεων, μεταξύ αυτών και στη σχολική στέγη, η οποία αντιστρέφεται. Επαναλαμβάνω, 118 εκατομμύρια ευρώ για είκοσι ένα έργα δήμων σε σχολικά συγκροτήματα στη χώρα αυτή τη στιγμή, μέσω του προγράμματος «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών και μόνο, δεν μιλάω για ΣΔΙΤ ή άλλα θέματα που είναι στην αρμοδιότητα άλλων Υπουργείων.

Άρα το θέμα το κτηριολογικό, όσον αφορά τους πόρους, αρχίζει και αντιμετωπίζεται. Δεν μπορώ να παραβλέψω, όμως, ότι το ζήτημα της σχολικής στέγης είναι αρμοδιότητα αποκλειστικά των δήμων. Το Σύνταγμά μας προβλέπει το τεκμήριο αρμοδιότητας υπέρ των δήμων και της αυτοδιοίκησης. Εφόσον, λοιπόν, αυτή η αρμοδιότητα έχει μεταφερθεί στην αυτοδιοίκηση, εκείνη είναι αρμόδια για την εξεύρεση της κατάλληλης σχολικής στέγης κι εμείς συνδράμουμε επικουρικά με τις χρηματοδοτήσεις σαν αυτή την οποία σας είπα.

Επίσης, για τα άτομα με αναπηρία γενικά, ξέρετε ότι με χρηματοδότηση από τα διάφορα προγράμματα του ΕΣΠΑ το Υπουργείο Εργασίας και Κοινωνικών Υποθέσεων και το Υπουργείο Εσωτερικών μέσω της ΕΕΤΑΑ, πάνω από 350 εκατομμύρια ευρώ δίνονται τώρα που μιλάμε για βρεφονηπιακούς σταθμούς -ένα μέρος τους- αλλά και ένα πολύ μεγάλο μέρος για τα κέντρα δημιουργικής απασχόλησης παιδιών, ιδίως με αναπηρία, από όπου κανένα παιδί, από το οποίο γίνεται αίτηση για να βρει θέση στα κέντρα δημιουργικής απασχόλησης παιδιών με αναπηρία, δεν μένει εκτός.

Άρα σε δύο πτυχές, την ευαισθησία την οποία κι εσείς αναζητείτε, εγώ θέλω να πω ότι τη δείχνουμε στην πράξη: Πρώτον, με χρηματοδοτήσεις για ανέγερση νέων σχολικών μονάδων. Δεύτερον, για τα κέντρα δημιουργικής απασχόλησης παιδιών με αναπηρία και τρίτον με τη χρηματοδότηση των δήμων εκεί που απαιτείται.

Τώρα ειδικά για τα δύο αυτά ζητήματα που με ρωτάτε, θα καταθέσω στα Πρακτικά δύο απαντητικές επιστολές από τους δήμους Περιστερίου και Αιγάλεω για τις ενέργειες που γίνονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ειδικά για το θέμα του ζητήματος του ΕΝΕΕΓΥΛ Περιστερίου -την ανοχή σας, κύριε Πρόεδρε, θα ήθελα για ένα λεπτό- να αναφέρω ότι τα έργα τα οποία εκτελούνται θα ολοκληρωθούν εντός του σχολικού έτους. Οι απαραίτητες τεχνικές εργασίες, επομένως, θα ολοκληρωθούν φέτος, ώστε το κτίριο του 14ου Γυμνασίου Περιστερίου να είναι απολύτως ασφαλές και λειτουργικό για το συγκεκριμένο ειδικό μαθητικό σύνολο.

Ωστόσο για τη συστέγαση που είπατε πριν για το 14ο Γυμνάσιο με το 11ο Λύκειο Περιστερίου, αρμόδιο είναι το Υπουργείο Παιδείας, που έχει εγκρίνει το κτηριολογικό πρόγραμμα, λαμβάνοντας υπ’ όψιν τις συνθήκες και τις προδιαγραφές του κτηρίου.

Όσον αφορά το Εργαστήριο Ειδικής Επαγγελματικής Εκπαίδευσης και Κατάρτισης του Περιστερίου αναφέρω ότι με τη χρηματοδότηση από τις κτηριακές υποδομές ύψους 1.090.000 ευρώ είναι ένα έργο το οποίο επί χρόνια, όπως είπατε κι εσείς, ήταν στα χαρτιά και την άνοιξη του 2022 άρχισε να υλοποιείται. Οι εργασίες επισκευής του κτηρίου αφορούν εργασίες ενεργειακής αναβάθμισης, αναδιαρρυθμίσεις, προσθήκες ανελκυστήρων και γενικά εργασιών που θα προσφέρουν στους μαθητές ιδανικές και απαραίτητες συνθήκες, προκειμένου να έχουν εκεί την εκπαίδευση, την οποία όλοι απαιτούμε. Η ολοκλήρωση του έργου αναμένεται και σε αυτή την περίπτωση εντός του σχολικού έτους.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά ήθελα να πω σε αυτή τη φάση, κύριε Πρόεδρε, και επιφυλάσσομαι για τη δευτερολογία μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Δεν το περίμενα, κύριε Πέτσα. Την απάντηση αυτή δεν την περίμενα. Τη βρίσκω βαθιά απογοητευτική και θα σας έλεγα και φθηνά προεκλογική. Στ’ αλήθεια σας έκανα αυτή την ερώτηση κι έρχεστε και μου λέτε πόσο ευαίσθητοι είσαστε και τι κάνατε. Σας λέω ότι ένα σχολείο που ήταν να λειτουργήσει είκοσι χρόνια, λειτουργεί επτά. Από τα επτά, τα τέσσερα χρόνια κυβερνήσατε εσείς. Και μαθηματικά να το δείτε, από τα επτά έχετε κυβερνήσει τα περισσότερα στη λειτουργία αυτού του σχολείου.

Σας είπα εγώ ότι διαφέρει η προηγούμενη κυβέρνηση και η προηγούμενη και η προπροηγούμενη; Στ’ αλήθεια! Ξέρετε πολύ καλά με ποιον μιλάτε. Εμείς σας λέμε ότι μοιάζετε σαν δυο σταγόνες νερό που διαφέρει το ποτήρι στο οποίο μπαίνει. Δεν έχετε καμμία διαφορά ως σύστημα. Ούτε έβαλα εγώ «ευαισθησιόμετρο» αυτή τη στιγμή.

Πρακτικά, τι έχετε να μου πείτε; Το Υπουργείο Εσωτερικών τι κάνει δηλαδή με τους δήμους; Γιατί υπάρχει Υπουργείο Εσωτερικών; Για να διεξάγει εκλογές; Πώς γίνεται ξαφνικά να προχωρά η τεχνολογία -που να με πάρει και να με σηκώσει- και τα λεφτά για να γίνουν οι εκλογές, έτσι ώστε να μάθουμε το αποτέλεσμα στις 21.00΄ και το ποιοι θα βγούνε Βουλευτές στις 23.00΄.

Αυτό το κάναμε. Μαγικό! Πατήσαμε τα κουμπάκια, ήρθαν τα λεφτά, ήρθε το ΕΣΠΑ, ήρθε το ένα, ήρθε το άλλο και το κάναμε. Καλώς το κάναμε. Πώς σε ορισμένα πράγματα γίνονται όλα τόσο εύκολα και τόσο γρήγορα και αυτό το πράγμα, από τα είκοσι χρόνια φτάνει στα επτά για να λειτουργήσει και από τα επτά για να λειτουργήσει καταντάει να είναι μετακομιζόμενα τα παιδιά σε ένα κτήριο ακατάλληλο. Κι έρχεστε εδώ και μου λέτε ότι είναι κατάλληλο! Το έχετε ελέγξει; Έχετε πάει να το δείτε; Έχετε στείλει επιστήμονες; Έχει προχωρήσει η επιστήμη και στην αντιμετώπιση των εκπαιδευτικών και ουσιαστικών προβλημάτων των αναπήρων και ειδικά των παιδιών με ειδικές ανάγκες. Τα έχετε δει αυτά από κοντά; Κάθεστε και δέχεστε από μόνος σας ή ήρθε κάποιος και σας είπε ότι είναι κατάλληλο το κτήριο; Κατ’ αρχάς, σκέτη λογική. Πώς είναι δυνατόν ένα κτήριο που είναι κατάλληλο για παιδιά χωρίς προβλήματα, να είναι κατάλληλο για παιδιά με προβλήματα; Πώς γίνεται; Πώς; Ειλικρινά σας το λέω.

Δηλαδή, θα μου πείτε αύριο το πρωί ότι ένας χώρος εδώ πέρα, επειδή είναι φαρδύς,κάνει και για πέντε επί πέντε (5Χ5) κάνει και για Βουλή. Για παιδιά με προβλήματα μιλάμε, με ελλείψεις προσωπικού. Οι γονείς είναι στον δρόμο, έχουν βγει μία και δύο φορές, έχουν πάει στις πλατείες και διαμαρτύρονται. Έτσι και με ακούσεικάποιος, θα τρομάξει, αν ακούσει τα νούμερα.

Το κτηριακό πρόβλημα των ειδικών σχολείων είναι θεμελιώδες. Δεν σας έχουν πάρει πρέφα έξω, εδώ, παντού. Οι γονείς το τραβάνε αυτό το πράγμα, το μαρτύριο. Τα παιδιά το τραβάνε το μαρτύριο.

Θα σας φέρω ένα παράδειγμα και θα με ακούσει και ο άνθρωπος που ξέρει καλά την Αθήνα, που είναι πρόεδρος αυτή τη στιγμή εκεί πάνω. Στον Δήμο της Αθήνας έχουμε τρία ειδικά νηπιαγωγεία, έξι ειδικά δημοτικά, ένα ΕΝΕΕΓΥΛ στο Θησείο και ένα ΕΕΕΕΚ μόνο στα χαρτιά. Είναι ο μεγαλύτερος δήμος της χώρας. Στο σύνολο, τα ειδικά σχολεία έχουν πολύ περισσότερους μαθητές σε σχέση με τις προδιαγραφές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σας φέρνω ένα παράδειγμα. Υπάρχει σχολείο στο Αιγάλεω που στεγάζει τέσσερα ειδικά σχολεία και σε ένα κτήριο έχει τριακόσιους μαθητές ηλικίας -ακούστε με για να δείτε ότι δεν μπορεί κανένας δήμαρχος, κανένας, γιατί έχουμε εκλογές και δημοτικές και περιφερειακές σε λίγο, άρα λοιπόν, άμα μου απαντήσετε προεκλογικά, απαντήστε μου και γι’ αυτό- από πέντε έως είκοσι δύο ετών. Τριακόσια παιδιά αντί για εκατό.

Το ίδιο στο 6ο Νέου Ηρακλείου. Οι μαθητές ήταν ενενήντα –τόσοι πρέπει να είναι- και αυτή τη στιγμή ξεπερνούν τους διακόσιους. Πώς μπορεί να είναι κατάλληλο ένα κτήριο που παίρνει τριακόσια παιδιά από πέντε έως είκοσι δύο ετών και τα στοιβάζει στο κτήριο, ένα κτήριο που είναι φτιαγμένο για εκατό;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν με νοιάζει, δεν επιζητώ τις ευαισθησίες σας. Δεν με ενδιαφέρει να μιλήσουμε για ευαισθησία. Δεν θέλω να κάνω ψυχανάλυση τις ευαισθησίες των κομμάτων ή τις ευαισθησίες των Υπουργών ή τις ευαισθησίες των δημάρχων. Δεν με ενδιαφέρουν. Το αποτέλεσμα με ενδιαφέρει, ο προσανατολισμός! Ο προσανατολισμός τι δείχνει στο κτηριακό για τα παιδιά αυτά; Είναι βάρος και είναι κόστος. Ψάχνετε να βρείτε λεφτά από προγραμματάκια, το ΕΣΠΑ, το τούτο, το εκείνο, το τάδε.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κυρία Κανέλλη.

**ΛΙΑΝΑ ΚΑΝΕΛΛΗ:** Τελειώνω.

Χρειάζονται μαζικοί διορισμοί, μονιμοποίηση όλων των αναπληρωτών που έχετε μέσα στα σχολεία, μαζική! Χρειάζονται καινούργια, επιστημονικώς σχεδιασμένα, ειδικά κτήρια για αυτά τα παιδιά.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κανέλλη, δεν μπορώ άλλο.

**ΛΙΑΝΑ ΚΑΝΕΛΛΗ:** Ευχαριστώ.

Ευτυχώς, ούτε εγώ μπορώ!

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Νομίζω ότι η κ. Κανέλλη είναι έμπειρη κοινοβουλευτική. Εάν υπάρχει ζήτημα με την καταλληλότητα οποιουδήποτε σχολείου, νομίζω αρμόδιο να απαντήσει είναι το Υπουργείο Παιδείας, όσον αφορά τα ζητήματα της καταλληλότητας και της επιτροπής που τα κρίνει.

Εγώ είπα ότι όπου υπάρχει ανάγκη από τους δήμους για χρηματοδότηση, εμείς προσπαθούμε με τα χρηματοδοτικά εργαλεία που έχουμε στη διάθεσή μας να συνδράμουμε. Απόδειξη ότι δεν λέμε λόγια -σας είπα- είναι ότι διατέθηκαν 118 εκατομμύρια μόνο από το Υπουργείο Εσωτερικών για έργα σε σχολεία είκοσι ενός δήμων στη χώρα αυτή τη στιγμή.

**ΛΙΑΝΑ ΚΑΝΕΛΛΗ:** Τον έλεγχο της πολιτικής και της επιστημοσύνης!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Δεν υπήρχαν αυτά τα χρηματοδοτικά εργαλεία τα προηγούμενα χρόνια, κυρία Κανέλλη. Δεν υπήρχαν τα προηγούμενα χρόνια και αυτά τα κινητοποιήσαμε εμείς και αν ρωτάτε εμένα, μπορώ να σας πω, ναι, εγώ προσωπικά μετά τον Ιανουάριο του 2021, που μου εμπιστεύθηκε τη θέση αυτή αρμοδίου για τα θέματα της αυτοδιοίκησης ο Πρωθυπουργός.

Τώρα όσον αφορά τα ζητήματα που είπατε γενικά για τα θέματα της ειδικής εκπαίδευσης, νομίζω ότι αυτή η Κυβέρνηση από την πρώτη στιγμή έδωσε δείγμα γραφής για αυτό το θέμα. Δεν είναι δικής μου αρμοδιότητας, όμως μπορώ να σας πω ότι οι περισσότερες προσλήψεις και αναπληρωτών -τους οποίους αναφέρατε-, αλλά και στην ειδική αγωγή έγιναν από αυτή την Κυβέρνηση. Οι πρώτες μάλιστα προσλήψεις-μονιμοποιήσεις έγιναν για την ειδική αγωγή και τελικά φτάσαμε πάνω από είκοσι χιλιάδες διορισμούς στην εκπαίδευση. Δεν μπορούμε να λέμε ότι δεν γίνονται βήματα μπροστά. Ότι χρειάζονται πολλά ακόμη να γίνουν θα συμφωνήσω απόλυτα μαζί σας.

Επίσης, όσον αφορά το θέμα του εκλογικού κύκλου που θίξατε, ιδού πεδίον δόξης λαμπρό για οποιονδήποτε αυτοδιοικητικό άνθρωπο θέλει να ασχοληθεί με τα κοινά του τόπου του να αναδείξει τα θέματα τα οποία βάζετε και εσείς στο τραπέζι. Γιατί -επαναλαμβάνω- η αρμοδιότητα για τη σχολική στέγη ανήκει στους δήμους. Έχουν κονδύλια πρώτη φορά στα χέρια τους που δεν υπήρχαν στο παρελθόν. Ας κινητοποιήσουν τους χώρους αυτούς προς όφελος της τοπικής κοινωνίας.

**ΛΙΑΝΑ ΚΑΝΕΛΛΗ:** Αν είχατε βγάλει πρωτόκολλο για τους δήμους, θα ήταν αλλιώς τα πράγματα!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Εμείς θα συνεχίσουμε να συνδράμουμε την αυτοδιοίκηση σε όλα τα θέματα που σχετίζονται και με την ειδική αγωγή η οποία είναι στην καρδιά όλων μας -πιστεύω- για τους λόγους τους οποίους πολύ εύγλωττα αναπτύξατε και αυτή είναι απάντηση που έχω να δώσω σε αυτή φάση, λέγοντας ότι θα συνεχίσουμε μέσω του προγράμματος «ΑΝΤΩΝΗΣ ΤΡΙΤΣΗΣ», του προγράμματος «ΦΙΛΟΔΗΜΟΣ ΙΙ» και του Προγράμματος Δημοσίων Επενδύσεων να συνδράμουμε την αυτοδιοίκηση για να επιτελέσει αυτό το σκοπό.

Ευχαριστώ, κύριε Πρόεδρε.

**ΛΙΑΝΑ ΚΑΝΕΛΛΗ:** Κάθε δήμος ανάλογα με αυτά που έχει. Φτωχός δήμος, φτωχά σχολεία! Χωρίς πρωτόκολλο!

**ΠΡΟΕΔΡΕΥΩΝ (Νικήτας Κακλαμάνης):** Θα συνεχίσουμε με τη δεύτερη με αριθμό 1783/19-1-2023 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών,με θέμα: «Έλλειψη σχεδιασμού και κυβερνητική αναποτελεσματικότητα για την ανασυγκρότηση της σεισμόπληκτης περιοχής της Περιφερειακής Ενότητας (Π.Ε.) Ηρακλείου».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η ερώτηση όπως γνωρίζετε απευθύνεται σε πολλά Υπουργεία. Επειδή δεν απαντήθηκε από τα καθ’ ύλην αρμόδια, απευθύνομαι στα επιμέρους, προκειμένου να δούμε ένα-ένα τα θέματα.

Για το Υπουργείο Εσωτερικών έχουμε σημαντικές αρμοδιότητες που αφορούν την ανασυγκρότηση της σεισμόπληκτης περιοχής του Δήμου Μινώα Πεδιάδας και ευρύτερα. Βεβαίως το θέμα της έλλειψης ενός ολοκληρωμένου και ενιαίου εθνικού σχεδίου ανασυγκρότησης είναι η αιτία πολλών αναποτελεσματικών πολιτικών που εφαρμόζονται, αλλά δεν αποδίδουν, γιατί όλο και κάπου μπλοκάρουν. Όμως, αυτό είναι ένα διυπουργικό θέμα και θα έπρεπε ήδη να έχει προχωρήσει και σε μας το αντίστοιχο που προχώρησε στην Εύβοια.

Έρχομαι στα θέματα που είναι περισσότερο αρμοδιότητα του Υπουργείου Εσωτερικών όπως η σχολική στέγη, το θέμα της χρηματοδότησης του δήμου και της ΔΕΥΑ, το θέμα της στήριξης της οικογένειας του θανόντος.

Για το θέμα της σχολικής στέγης, οφείλω να τονίσω ότι σε προηγούμενη παρέμβασή μου ανταποκριθήκατε, ξεκαθαρίστηκε ότι το θέμα της αρμοδιότητας ανήκει στον δήμο, αλλά κυρίως γιατί δεσμευτήκατε ότι η Κυβέρνηση θα εξασφαλίσει την απαραίτητη χρηματοδότηση για την ανοικοδόμηση των σχολείων. Οπότε νομίζω ότι έχουμε σε αυτό δρομολογήσει κάποια πράγματα.

Σε σχέση με τη χρηματοδότηση της ΔΕΥΑ, είναι καταστροφές που προκλήθηκαν από τον σεισμό στα δίκτυα, στις υποδομές, στον εξοπλισμό της επιχείρησης και σε προηγούμενη ερώτησή μου πάλι δεσμευτήκατε ότι και νομοθετική ρύθμιση θα φέρετε, αλλά και θα ανταποκριθείτε στο αίτημα για χρηματοδότηση της ΔΕΥΑ Μινώα Πεδιάδος. Ενημερωτικά να πούμε ότι έχει υποβληθεί αίτημα για χρηματοδότηση 300.000 και το αντίστοιχο τεχνικό δελτίο έχει υποβληθεί αρμοδίως.

Επίσης, έχουμε το θέμα της στήριξης οικογένειας του θανόντος και είναι θετική εξέλιξη ότι στο νομοσχέδιο που συζητείται αυτή την ώρα στις επιτροπές και θα συζητηθεί στην Ολομέλεια την Τρίτη, περιλαμβάνεται η διάταξη για τη στήριξη της οικογένειας του θανόντος. Σας επισημαίνω ότι θα καταθέσω τροπολογία για τη βελτίωση της διάταξης, ούτως ώστε να συμπεριληφθούν και οι δύο θανόντες από τις πλημμύρες στις 15 Οκτωβρίου. Είναι ηθική μας υποχρέωση.

Κύριε Υπουργέ, θα ήθελα τις απαντήσεις σας σε αυτά και βέβαια τα άλλα θέματα που περιλαμβάνονται στην ερώτηση είναι άλλων Υπουργείων. Γι’ αυτό δεν αναφέρομαι σε εσάς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ και τον κ. Κεγκέρογλου, που συνεχίζει να δείχνει το έμπρακτο ενδιαφέρον του με ερωτήσεις για τα θέματα της προόδου της αποκατάστασης των ζημιών στις σεισμόπληκτες περιοχές, κυρίως του Νομού Ηρακλείου.

Έχω να πω, χωρίς να θέλω να μπω στα χωράφια άλλων Υπουργείων –γιατί ήταν μια ερώτηση που αφορούσε πάρα πολλά Υπουργεία- ότι συνολικά έχουν διατεθεί περίπου 300 εκατομμύρια ευρώ από τα διάφορα Υπουργεία για την αποκατάσταση των ζημιών και θα συνεχίσει να υπάρχει η απαραίτητη στήριξη για όσο διάστημα χρειαστεί.

Όσον αφορά τα θέματα που αφορούν αποκλειστικά τις δικές μας αρμοδιότητες στο Υπουργείο Εσωτερικών, θα ήθελα να αναφέρω -για να υπάρχει μια συνολική ενημέρωση- ότι έχουμε χρηματοδοτήσει τους δήμους του Νομού Ηρακλείου με πάνω από 6 εκατομμύρια ευρώ. Ο Δήμος Μινώα Πεδιάδας έχει λάβει χρηματοδότηση 4,6 εκατομμύρια ευρώ περίπου, ο Δήμος Αρχανών - Αστερουσίων 1.030.000 ευρώ, ο Δήμος Χερσονήσου 180.000 ευρώ και ο Δήμος Ηρακλείου 100.000 ευρώ.

Επιπλέον, οι δύο Δήμοι Μινώα Πεδιάδας και Αρχανών - Αστερουσίων χορηγήθηκαν εκτάκτως από τους ΚΑΠ με ποσό 400.000 ευρώ έκαστος για την αντιμετώπιση επιτακτικών αναγκών που είχαν αμέσως μετά τη σεισμική δόνηση.

Όσον αφορά τα δύο σχολεία στο Αρκαλοχώρι, το 1ο Δημοτικό και το Γυμνάσιο Αρκαλοχωρίου, σας είχα απαντήσει, κύριε Κεγκέρογλου, πριν από μερικές εβδομάδες γι’ αυτό, έχει αποφασίσει ο δήμος την κατεδάφιση των σχολικών κτηρίων. Εμείς συνδράμουμε και μάλιστα για να επιβεβαιώσω αυτή τη συνδρομή, την οποία είχα προαναφέρει τότε που απάντησα, εχθές υπογράψαμε νέα χρηματοδότηση 400.000 ευρώ για τον Δήμο Μινώα Πεδιάδας, μέρος της οποίας φυσικά θα είναι για τις εργασίες για τα σχολεία. Θα συνεχίσουμε να στηρίζουμε το δήμο συνεχώς, όπως καλά γνωρίζετε, για να αντιμετωπίσει τα προβλήματα.

Τώρα για το θέμα της ενίσχυσης της ΔΕΥΑ Μινώα Πεδιάδας. Φυσικά, γνωρίζουμε τις ανάγκες εκεί. Ξέρετε ότι έχουμε διάταξη σχετική στο νομοσχέδιο το οποίο συζητείται του Υπουργείου Εσωτερικών για τη δυνατότητα άμεσης χρηματοδότησης των ΔΕΥΑ. Αυτή η διάταξη αναμένεται να ψηφιστεί, σύμφωνα με τον κοινοβουλευτικό προγραμματισμό της Βουλής, την Τρίτη 28 Φεβρουαρίου.

Όσον αφορά το θέμα που θίξατε για την οικογένεια του θανόντος από τον σεισμό της 27ης Σεπτεμβρίου, σας αναφέρω ότι ήδη έχουμε καταθέσει –όπως είπατε και εσείς- σχετική διάταξη στο άρθρο 27 του νόμου του Υπουργείου Εσωτερικών, το οποίο σχέδιο συζητήθηκε στις επιτροπές και αναμένεται να ψηφιστεί την Τρίτη, όπου αντιμετωπίζουμε το θέμα αυτό.

Η διάταξη αυτή προβλέπει δικαίωμα διορισμού στο δημόσιο για τις συζύγους ή τα πρόσωπα που έχουν συνάψει σύμφωνο συμβίωσης, καθώς και για τους συγγενείς μέχρι δεύτερου βαθμού των προσώπων που έχασαν τη ζωή τους εξαιτίας του σεισμού της 27ης Σεπτεμβρίου 2021 που έπληξε τον Δήμο Μινώα Πεδιάδος.

Άκουσα ότι προτίθεστε να καταθέσετε τροπολογία και να συζητήσουμε το θέμα αυτό και για τις αντίστοιχες οικογένειες, όταν μιλάμε για τους δύο συνανθρώπους μας που χάθηκαν στην περίπτωση της Αγίας Πελαγίας και θα είμαστε σε συνεργασία για οτιδήποτε χρειαστεί περαιτέρω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, πράγματι η Κυβέρνηση έχει καταθέσει σημαντικά χρηματικά ποσά τόσο στους ιδιώτες των οποίων έχουν πληγεί τα σπίτια με τη μορφή προκαταβολών όσο και στους φορείς για την αποκατάσταση των ζημιών. Όμως, το θέμα είναι ποιο είναι το αποτέλεσμα. Και βέβαια, όσον αφορά την οικιστική αποκατάσταση είναι αρμοδιότητα του Υπουργείου Υποδομών. Μετά από πάρα πολλές παρεμβάσεις και συζητήσεις εδώ μέσα, ήρθε το Υπουργείο Υποδομών, ο κ. Καραγιάννης, τέλος Ιανουαρίου και δεσμεύθηκε ότι θα φέρει νομοθετικές ρυθμίσεις για την απλοποίηση της διαδικασίας, ούτως ώστε να έχουμε και το αποτέλεσμα που θέλουμε από αυτές τις χρηματοδοτήσεις.

Όσον αφορά τώρα τα θέματα του Υπουργείου Εσωτερικών στα οποία αναφερθήκατε, θα πρέπει να σας πω ότι πράγματι, όπως είπατε, έχει ήδη αποφασιστεί η ανέγερση νέου κτηρίου και βέβαια υπάρχει και η πρόταση, η οποία αυτή την ώρα είναι στη διαβούλευση, το ένα σχολείο, το 1ο δημοτικό, να γίνει σε νέο χώρο, ούτως ώστε ο χώρος που σήμερα είναι εγκατεστημένος το σχολείο να μείνει και να διαμορφωθεί ως χώρος πρασίνου και αναψυχής, ως χώρος για δραστηριότητες που είναι στο κέντρο της πόλης, μιας και όλοι, αλλά και ο ίδιος ο Πρωθυπουργός την πρώτη μέρα που την επισκέφθηκε, είπε ότι αφού θα ανοικοδομήσουμε αυτόν τον τόπο, να τον ανοικοδομήσουμε σωστά για να γίνει καλύτερος. Επομένως είναι ένα θέμα η μεγάλη καθυστέρηση για τα σχολεία. Είναι δεκαεπτά μήνες από τότε, κύριε Υπουργέ, και θα έπρεπε να έχουν δρομολογηθεί. Εάν δούμε το αντίστοιχο παράδειγμα στη Λάρισα, έγινε μέσα σε πολύ λίγο χρόνο. Κάτι πρέπει να γίνει, λοιπόν, και σε σχέση με τη διαδικασία, ούτως ώστε να συντομεύσει.

Είναι πολύ θετική η εξέλιξη με την τροπολογία για τις ΔΕΥΑ, ιδιαίτερα όταν πλήττονται από φυσικές καταστροφές. Δεν νοείται να μη δικαιούνται χρηματοδότηση από το Υπουργείο Εσωτερικών, λόγω του χαρακτήρα που έχουν από τον νόμο του ’80 ως επιχειρήσεις. Όμως, οι φυσικές καταστροφές πλήττουν δυστυχώς τους πάντες. Έτσι, και αυτές οι επιχειρήσεις των δήμων πρέπει να έχουν τη δυνατότητα χρηματοδότησης. Οπότε, θεωρώ πολύ θετική την απάντηση και τη δέσμευση ότι με την ολοκλήρωση της διαδικασίας θα υπάρξει εξέταση και πιθανόν έγκριση του αιτήματος και του τεχνικού δελτίου που έχει ήδη υποβληθεί για 300.000 στην ΔΕΥΑ.

Τέλος, όσον αφορά το θέμα που έχει να κάνει με τη στήριξη των θανόντων, έχουμε καταθέσει την τροπολογία και λυπούμαστε που χάσαμε αυτούς τους ανθρώπους και προσπαθούμε να δώσουμε χαρά στις οικογένειες αυτές, γιατί τα παιδιά είναι ανήλικα και δεν υπάρχουν δυνατότητες στήριξης, ώστε να συμπεριληφθούν στη ρύθμιση που καλώς έχετε συμπεριλάβει στο νομοσχέδιο με το άρθρο 27. Και οι δύο θανόντες αγνοούνται από τις πλημμύρες της 15ης Οκτωβρίου φέτος στον Δήμο Μαλεβιζίου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Είμαι απολύτως θετικός γι’ αυτό το τελευταίο λυπηρό θέμα που ανέφερε ο κ. Κεγκέρογλου.

Όσον αφορά τώρα το ζήτημα των ΔΕΥΑ, θα ήθελα να κάνω μόνο μία διευκρίνιση. Η όποια καθυστέρηση υπήρξε στο ζήτημα της χρηματοδότησης των ΔΕΥΑ έχει να κάνει με το σύνθετο γεγονός ότι, όπως σωστά είπατε, από το νομοθετικό πλαίσιο που τις διέπει είναι φορείς εκτός γενικής κυβέρνησης και πάντα ετίθεντο εκεί το θέμα των κρατικών ενισχύσεων. Η άποψη του Υπουργείου Εσωτερικών είναι ξεκάθαρη. Δεν υπάρχει κανένα θέμα κρατικών ενισχύσεων, γιατί δεν είναι μόνο φυσικό μονοπώλιο, αλλά δεν υπάρχει και αγορά που να λειτουργεί για την παροχή υπηρεσιών ύδρευσης και αποχέτευσης από ιδιώτες στα θέματα των δήμων για τα θέματα αυτά. Είμαστε στην ολοκλήρωση όλης αυτής της συζήτησης με το Υπουργείο Οικονομικών, με την αρμόδια κεντρική μονάδα κρατικών ενισχύσεων που υπάρχει εκεί και με την Ευρωπαϊκή Επιτροπή, ώστε να μην υπάρχει κανένα πρόβλημα στη χρηματοδότηση και να μην πάμε στις διαδικασίες de minimis που λόγω της φύσης τους θα ήταν πολύ μικρές οι χρηματοδοτήσεις και δεν θα μπορούσαμε να έχουμε το αποτέλεσμα που θα θέλαμε.

Τώρα όσον αφορά τα ζητήματα των καθυστερήσεων είτε αφορούν άλλα Υπουργεία είτε αφορούν το Υπουργείο Εσωτερικών, νομίζω ότι στο τελευταίο Υπουργικό Συμβούλιο έγινε μια συζήτηση για τις πολιτικές που αναφέρατε, κύριε Κεγκέρογλου, που έχουν να κάνουν με την επίσπευση των διαδικασιών, ιδίως από τις υπηρεσίες της ΔΑΕΦΚ που έχουν να κάνουν με όλο το κτηριακό απόθεμα. Είμαι πολύ αισιόδοξος ότι με τη νέα διαδικασία θα έχουμε ακόμη μεγαλύτερη επίσπευση των αποκαταστάσεων.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε τώρα στην επόμενη ενότητα.

Στο σημείο αυτό, θα ήθελα να προτείνω στους δύο κυρίους του ΠΑΣΟΚ το εξής: Για να μην κρατάμε τον κ. Κεγκέρογλου που είναι τρίτος στη σειρά, του δίνετε τη θέση σας για να κάνει την ερώτησή του και να απέλθει, εφόσον βέβαια επιθυμεί να απέλθει;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ε, μέχρι να φτάσει και στην Κρήτη, κύριε Πρόεδρε, είναι και υποψήφιος δήμαρχος!

**ΠΡΟΕΔΡΕΥΩΝ (Νικήτας Κακλαμάνης):** Εμείς λυπούμαστε που θα τον χάσουμε, αλλά του ευχόμαστε επιτυχία.

Έχω, λοιπόν, τη συναίνεση των δύο συναδέλφων.

Θα συνεχίσουμε, λοιπόν, με την πρώτη με αριθμό 1575/04-01-2023 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Φράγμα Μπαδιά Δήμου Μινώα Πεδιάδος». Θα απαντήσει ο Υφυπουργός κ. Στύλιος, ο πάντα παρών Βουλευτής Άρτας. Τα λέω όλα πια!

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε, όπως ευχαριστώ και τους συναδέλφους, τον κ. Κωνσταντόπουλο και τον κ. Πάνα, που μου παραχώρησαν τη θέση τους.

Και τώρα θα ήθελα να απευθυνθώ σε εσάς, κύριε Υπουργέ. Το θέμα της ερώτησης αφορά ένα πάρα πολύ κρίσιμο ζήτημα, δηλαδή την άρδευση και τη στήριξη της αγροτικής παραγωγής, την παραγωγική ανασυγκρότηση που έχει ιδιαίτερη αξία ιδιαίτερα για τις περιοχές που αντιμετωπίζουν σοβαρά προβλήματα.

Το φράγμα Μπαδιά του Δήμου Μινώα Πεδιάδος θα έχει τη δυνατότητα, σύμφωνα με τη μελέτη, να αρδεύει μια ευρεία περιοχή, με αποτέλεσμα να ενισχυθεί η αγροτική παραγωγή που, δυστυχώς, λόγω του κόστους παραγωγής και του κόστους των εφοδίων, όπως αυτό αυξήθηκε το τελευταίο διάστημα, χρειάζεται να λάβουμε μέτρα, ούτως ώστε οι συντελεστές παραγωγής, όπως είναι τα νερά άρδευσης, να είναι τουλάχιστον διαθέσιμα και σε χαμηλό κόστος.

Αυτή, λοιπόν, η μελέτη του φράγματος που έχει τελειώσει εδώ και πολλά χρόνια προφανώς θα χρειάζεται επικαιροποίηση. Όμως, ταυτόχρονα με αυτή τη διαδικασία επικαιροποίησης πρέπει να δούμε και σε ποιο χρηματοδοτικό πρόγραμμα μπορεί να ενταχθεί, για να κατασκευασθεί και να τεθεί σε λειτουργία. Θα ήθελα λοιπόν, κύριε Υπουργέ, τις απαντήσεις σας όσον αφορά αυτό, όπως βεβαίως και εάν μπορείτε να μας πληροφορήσετε σχετικά με το αν η πρόταση που είχε γίνει από τον Δήμο Μινώα Πεδιάδας στο πλαίσιο του τελευταίου προγράμματος που ανακοινώνεται αυτές τις μέρες για το ποια έργα εντάχθηκαν έχει τύχει της έγκρισης ή αν χρειάζεται να κάνουμε κάτι.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, κύριε Κεγκέρογλου, ξέρετε ότι τα έργα υποδομής για την υποστήριξη του πρωτογενούς τομέα της πατρίδας μας αποτελούν για την Κυβέρνησή μας, για την Κυβέρνηση του Κυριάκου Μητσοτάκη, πρωταρχική σημασία. Από την αρχή της διακυβέρνησής μας προχωρήσαμε σε ένα σύνολο πρωτοβουλιών και παρεμβάσεων με τις οποίες έχουμε δώσει ώθηση στα έργα υποδομής, ειδικά στα αρδευτικά δίκτυα, στην αγροτική οδοποιία και φυσικά και στο Rural Broadband, στο Wi-Fi για τις αγροτικές και τις περιαστικές περιοχές.

Συνεπώς ξέρετε κι εσείς ότι ένα έργο, όπως αυτό που αναφέρατε, ένα αρδευτικό φράγμα, είναι πρωταρχικής σημασίας για μας, κάτι που καταλαβαίνετε. Όμως, τα φράγματα είναι έργα τα οποία απαιτούν σχεδιασμό, υλοποίηση, εφαρμογή, απαιτούν αδειοδοτήσεις, απαιτούν μελέτες, απαιτούν μια σειρά από εγκρίσεις, οι οποίες χρειάζονται χρόνο.

Στη συγκεκριμένη περίπτωση έχουμε, σύμφωνα με τα στοιχεία που έχουμε λάβει από τον δήμο, μια μελέτη η οποία είναι στην οριστική της φάση, στο τέλος της δηλαδή. Εμείς ως Υπουργείο έχουμε το Τομεακό Εθνικό Πρόγραμμα 2021 - 2025, το οποίο έχει πολύ λίγους πόρους και το διαθέτουμε για να εξαντλήσουμε τη χρηματοδότηση σε έργα παλαιά που είναι σε εξέλιξη και να ολοκληρωθούν αλλά έχουμε και το Πρόγραμμα Αγροτικής Ανάπτυξης 2023 - 2027. Μόλις τον περασμένο Νοέμβριο εγκρίθηκε το στρατηγικό σχέδιο της ΚΑΠ.

Στο Πρόγραμμα Αγροτικής Ανάπτυξης έχουμε στη διάθεσή μας 360 περίπου εκατομμύρια ευρώ για την επόμενη περίοδο. Άρα από εκεί έχουμε χρήματα. Συνεπώς είναι ένας πόρος, ένα χρηματοδοτικό εργαλείο που μπορούμε να το χρησιμοποιήσουμε για το συγκεκριμένο έργο.

Η διαδικασία είναι επικαιροποίηση της μελέτης και έγκρισης των αδειοδοτήσεων. Τις αδειοδοτήσεις δεν τις δίνει το Υπουργείο. Εκεί θα χρειαστεί να γίνει μια συνεργασία του δήμου με τις αρμόδιες υπηρεσίες. Κυρίως οι περιβαλλοντικές αδειοδοτήσεις είναι αυτές που απαιτούν ιδιαίτερη προσοχή και οι μελέτες βέβαια οι γεωτεχνικές θέλουν κι αυτές μια καλή δουλειά.

Θα κλείσω αναφέροντας τη διαδικασία. Θα βγει πρόσκληση από το Υπουργείο στο οποίο θα υποβληθεί το αίτημα του δήμου και το αίτημα του δήμου θα πρέπει να είναι σύμφωνο με τα στοιχεία της πρόσκλησης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, είχα την εντύπωση ότι έχει υποβληθεί αίτημα στο Υπουργείο Αγροτικής Ανάπτυξης, αλλά φαίνεται ότι υπάρχει ακόμα θέμα με τις αδειοδοτήσεις. Δεν έχουν ολοκληρωθεί; Τουλάχιστον η τοπική κοινωνία είναι με την εντύπωση ότι έχει υποβληθεί κι ότι είναι στην αξιολόγηση.

Σε κάθε περίπτωση, θα ήθελα κάτι πιο συγκεκριμένο. Εάν έχετε στοιχεία για το ύψος, τον προϋπολογισμό, και βέβαια πότε θα γίνει αυτή η νέα πρόσκληση, προκειμένου να γίνει δυνατή η επικαιροποίηση της μελέτης, η αδειοδότηση του έργου και η υποβολή της πρότασης σύμφωνα με τα προβλεπόμενα στην πρόσκληση, πότε θα βγει αυτή η πρόσκληση για να δούμε τον προγραμματισμό της ωρίμανσης του έργου. Αυτό είναι το πρώτο. Επίσης θα ήθελα να ρωτήσω αν έχετε τα στοιχεία για την πρόταση που είχε υποβληθεί στα έργα που ανακοινώθηκαν χθες ή ανακοινώνονται σήμερα ότι εντάσσονται, για να μας πείτε την τύχη της, εάν εντάχθηκε ή όχι.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να διευκρινίσω το εξής: Το αίτημα έχει έρθει στο Υπουργείο από τον δήμο, έχει κατατεθεί το αίτημα. Δεν έχει γίνει, όμως, εξέταση όλου του φακέλου από τον δήμο από το Υπουργείο, διότι δεν έχει εκδοθεί η πρόσκληση. Η πρόσκληση θα εκδοθεί μέσα στο 2023. Έχουμε έγκριση του σχεδίου και ετοιμαζόμαστε. Μιλάμε για έργα άνω των 2.200.000 ευρώ και θα ενταχθούν στο ΠΑΑ του Υπουργείου μας.

Με το που θα βγει η πρόσκληση θα ξεκινήσει η εξέταση του φακέλου. Θα πρέπει εκεί και ο δήμος να είναι σε συνεργασία με το Υπουργείο. Θα δοθεί χρόνος για να υποβληθούν οι αιτήσεις σύμφωνα με την πρόσκληση, δεν θα γίνει χωρίς να έχουν χρόνο στη διάθεσή τους οι δήμοι. Άρα θα προσαρμοστούν στις απαιτήσεις και στις προϋποθέσεις της πρόσκλησης και νομίζω ότι όλα θα είναι θετικά στο τέλος.

Τώρα, σε σχέση με το 4.3.1, το πρόγραμμα για τα μικρά εγγειοβελτιωτικά-αρδευτικά έργα, μέχρι 2.200.000 ευρώ, δεν το είχα στην ερώτηση. Είμαστε στο τέλος της αξιολόγησης, όπως το είπατε. Μέρα με τη μέρα θα ρωτήσω να σας δώσω ενημέρωση και πληροφόρηση.

Η βούλησή μας είναι να ενταχθούν όσο περισσότερα έργα μπορούμε και καλύπτονται οικονομικά από τον προϋπολογισμό που είχαμε εντάξει, τον οποίον σίγουρα θα πάμε πολύ παραπάνω. Είχαμε ξεκινήσει με 60 εκατομμύρια ευρώ, αλλά νομίζω ότι θα ξεπεράσουμε τα 100 εκατομμύρια στην έγκριση για τα μικρά αρδευτικά, μικρά εγγειοβελτιωτικά. Άρα έχουμε καλά νέα και τα περιμένουμε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το 8ο Γυμνάσιο Αχαρνών.

Καλώς ήρθατε στη Βουλή, παιδιά.

(Χειροκροτήματα απ’ όλες τις πτέρυγες της Βουλής)

Προχωρούμε τώρα στην πρώτη με αριθμό 445/15-2-2023 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Αγροτικής Ανάπτυξης και Τροφίμων, με θέμα: «Εθνικό Πρόγραμμα Χαλαζικής Προστασίας για τη Χαλκιδική».

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, τα τελευταία χρόνια οι επιπτώσεις της κλιματικής αλλαγής είναι καταστροφικές, όχι μόνο σε εθνικό, αλλά και σε παγκόσμιο επίπεδο. Η συχνότητα των φαινομένων γίνεται μεγαλύτερη, οι ζημιές σε καλλιέργειες και υποδομές ανεπανόρθωτες και κοστοβόρες, με μακροχρόνιες φυσικά συνέπειες, με αποτέλεσμα ο κρατικός μηχανισμός να αναγκάζεται να προβαίνει σε διαδικασίες αποζημιώσεων, που συνήθως δεν ανταποκρίνονται στα πραγματικά κόστη αποκατάστασης των ζημιών.

Ειδικότερα, τώρα, στις δενδρώδεις καλλιέργειες, οι ζημιές που προκαλούνται από μια έντονη χαλαζόπτωση στο φυτικό κεφάλαιο είναι μακροχρόνιες και η αποκατάστασή τους δυστυχώς είναι τις περισσότερες φορές ασύμφορη και χρονοβόρα, μειώνοντας ταυτόχρονα την αποδοτικότητα των καλλιεργειών.

Στο Εθνικό Πρόγραμμα Χαλαζικής Προστασίας, το οποίο εφαρμόζεται από τον ΕΛΓΑ, δηλαδή τον οργανισμό Ελληνικών Γεωργικών Ασφαλίσεων σε αγροτικές περιοχές της βόρειας και κεντρικής Ελλάδας, με σκοπό την πρόληψη των ζημιών για την προστασία των καλλιεργειών από το χαλάζι, δυστυχώς για αδιευκρίνιστους λόγους δεν συμπεριλαμβάνεται η Χαλκιδική, μια περιφερειακή ενότητα με έντονη ενασχόληση στον πρωτογενή τομέα.

Όπως καταλαβαίνετε, τίθεται άμεσα θέμα αθέμιτου ανταγωνισμού και στρεβλώσεων στον πρωτογενή τομέα, αφού οι παραγωγοί ομοειδών καλλιεργειών βρίσκονται άλλοι σε πλεονεκτική και άλλοι σε μειονεκτική θέση, αναίτια και αδικαιολόγητα. Παράλληλα, οι οικονομικές επιβαρύνσεις στον ΕΛΓΑ είναι τεράστιες, ενώ θα μπορούσαν να αποφευχθούν ή να περιοριστούν στο ελάχιστο με τη διαδικασία πρόβλεψης και καταστολής της καταστροφής καιρικών φαινομένων.

Για τους παραπάνω λόγους σας ρωτώ, κύριε Υπουργέ: Προτίθεστε να μας ενημερώσετε, αφ’ ενός μεν για τους πραγματικούς λόγους αποκλεισμού της Περιφερειακής Ενότητας της Χαλκιδικής από το εν λόγω πρόγραμμα, αφ’ ετέρου δε για το αν υπάρχει διάθεση και πρόβλεψη για την επέκταση της χαλαζικής προστασίας σε αυτήν;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε συνάδελφε.

Θα δώσω ορισμένα στοιχεία σε σχέση με τη Χαλκιδική και το τι έχει γίνει από τον ΕΛΓΑ με τις αποζημιώσεις τα προηγούμενα χρόνια. Λοιπόν, έχουν δοθεί πάνω από 4 εκατομμύρια ευρώ για ζημιές από χαλαζόπτωση το 2020. Έχουν δοθεί 450 χιλιάδες ευρώ το 2021 και κατ’ εκτίμηση περίπου 1,8 εκατομμύριο ευρώ για το 2022. Η πληρωμή αυτού του 1,8 εκατομμυρίου ευρώ προγραμματίζεται να γίνει τις επόμενες ημέρες. Πέσαμε και στη συγκυρία που είναι η πληρωμή για το 2022. Υπολογίζεται περίπου ότι οι ζημιές που θα δοθούν στη Χαλκιδική για το χαλάζι είναι κοντά στα 4 εκατομμύρια ευρώ. Άρα αθροίζοντάς τα, συνολικά για το 2022 θα δοθούν 5,6 εκατομμύρια ευρώ για ζημιές από χαλάζι στη Χαλκιδική.

Αξίζει να θυμίσω σε εσάς -θα το ακούσουν και όσοι μάς παρακολουθούν, το γνωρίζουν βέβαια οι αγρότες της περιοχής και οι αγρότες όλης της χώρας- ότι έχουμε καταφέρει στον ΕΛΓΑ, με τη συνδρομή της διοίκησης του οργανισμού και τη βοήθεια και φιλότιμη προσπάθεια των υπαλλήλων, να εξοφλούνται εντός του ίδιου έτους, σε μια μάλιστα δόση πολλές φορές, σε σύντομο χρόνο, ενώ στο παρελθόν απαιτούνται δεκατέσσερις και δεκαοκτώ ή και πολύ περισσότεροι μήνες. Άρα οι παραγωγοί μας μπορούν να περιμένουν τη χρηματοδότηση άμεσα, τώρα, για το 2022, την καταβολή δηλαδή των αποζημιώσεων.

Πάμε τώρα στο πρόγραμμα της χαλαζικής προστασίας με εναέρια μέσα. Το συγκεκριμένο πρόγραμμα έχει αποφασιστεί από το Διοικητικό Συμβούλιο του ΕΛΓΑ στο παρελθόν, κατόπιν εισήγησης που υπάρχει από ομάδα εργασίας που συστήνεται μέσα στον οργανισμό. Τα κριτήρια που λαμβάνουν υπ’ όψιν είναι κλιματικά, οικονομικά, σχετίζονται με τις εκτάσεις, με το μέγεθος, με την επιχειρησιακή δυνατότητα της εταιρείας, με την εμβέλεια των μετεωρολογικών ραντάρ και των αεροπλάνων.

Τα μέσα εφαρμογής του προγράμματος επαρκούν οριακά για την εφαρμογή του στις ήδη οριοθετημένες περιοχές προστασίας. Οποιαδήποτε γεωγραφική επέκταση του προγράμματος απαιτεί επιπλέον μέσα, για να είμαστε ξεκάθαροι. Δεν μπορεί να γίνει από μόνο του, αλλά θα χρειαστεί να υπάρξει και το αντίστοιχο τίμημα.

Ο ΕΛΓΑ, σε αυτή την περίσταση, δέχεται αιτήματα από πολλούς φορείς. Τα αιτήματα μελετώνται, εξετάζονται, με βάση και τα τεχνικά χαρακτηριστικά και τις οικονομικές δυνατότητες και σίγουρα στο τέλος θα γίνει εισήγηση από την αρμόδια επιτροπή. Γι’ αυτόν τον σκοπό, λοιπόν, έχει αποφασιστεί η συγκρότηση ενδεκαμελούς ομάδας εργασίας, ώστε να επανασχεδιαστεί το πρόγραμμα και να συμπεριληφθούν νέες περιοχές. Η διαδικασία αξιολόγησης των στοιχείων είναι ήδη σε εξέλιξη. Αναμένεται η εισήγηση και στο τέλος και οι αποφάσεις, με βάση τις εισηγήσεις των ειδικών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, θα μιλήσω σχετικά με τις αποζημιώσεις που είπατε στη Χαλκιδική σε λίγο, γιατί τα πράγματα δεν είναι τόσο ρόδινα όπως τα αναφέρατε.

Σε ό,τι αφορά το ζήτημα που συζητάμε αυτή τη στιγμή για την αντιχαλαζική προστασία, θέλω να σας πω ότι σε κοινοβουλευτική ερώτηση που καταθέσαμε στις 27-9-2022 για το παραπάνω θέμα, το Υπουργείο μάς απάντησε ακριβώς αυτό το οποίο αναφέρετε, ότι προσδιορίζονται μέσα, καλλιεργητικά, κλιματικά, οικονομικά κριτήρια και η δε επέκταση της εφαρμογής του προγράμματος περιορίζεται από τα διαθέσιμα μέτρα εφαρμογής και κατ’ επέκταση το κόστος. Η απάντηση του Υπουργείου είναι εδώ.

Κοιτάξτε, όμως, τι γίνεται. Παράλληλα, σε έγγραφο που μας κοινοποιήθηκε από την εταιρεία γενικών αεροπορικών εφαρμογών «ΤΡΙΑ ΔΕΛΤΑ Α.Ε.» αναφέρεται ρητά και ξεκάθαρα ότι εναπόκειται στη διακριτική ευχέρεια του ΕΛΓΑ η επέκταση του εν λόγω προγράμματος και σε άλλες περιοχές εκτός αυτών που αναφέρονται στη σύμβαση αδαπάνως.

Εδώ είναι το έγγραφο της εταιρείας. Δεν το λέω εγώ, η εταιρεία το αναφέρει, με την οποία έχετε συνάψει σύμβαση για να κάνει αυτές τις διαδικασίες.

Άρα η επέκταση του προγράμματος αφορά αποκλειστικά και μόνο τον ΕΛΓΑ και μάλιστα, όπως φαίνεται, σύμφωνα με την εταιρεία, χωρίς καμμία πρόσθετη δαπάνη. Προφανώς λοιπόν πρέπει να ξεκαθαριστεί ότι εδώ υπάρχει μια δυσαναλογία στη συζήτηση, ότι καμμία πρόφαση και αιτιολογία κόστους ή γεωμορφολογίας της Χαλκιδικής δεν αποτελεί αυτή τη στιγμή αιτία αποκλεισμού από τη χαλαζική προστασία.

Επιπροσθέτως, η εταιρεία μάς ενημερώνει με το ίδιο έγγραφο ότι ο ΕΛΓΑ έχει δυνατότητα με τα ίδια μέσα, την ίδια μέθοδο και τον ίδιο εξοπλισμό να εφαρμόσει ένα ολοκληρωμένο πρόγραμμα αύξησης βροχοπτώσεων για την αντιμετώπιση του μεγάλου διαστήματος της ανομβρίας, με μοναδικό σκοπό την ενίσχυση της αγροτικής οικονομίας. Δυστυχώς ούτε εδώ υπάρχει μια ξεκάθαρη ενημέρωση.

Κύριε Υπουργέ, άρα εδώ έχουμε την εταιρεία, η οποία μας λέει ότι δεν χρειάζονται χρήματα, γίνεται αδαπάνως η επέκταση, και υπάρχει και η δική σας εισήγηση που λέτε ότι θα κάνουμε μια επιτροπή και υπάρχει κόστος. Αυτό πρέπει να το ξεκαθαρίσουμε και σας ξαναλέω ότι εδώ είναι το επίσημο έγγραφο το οποίο κοινοποιήθηκε από την εταιρεία μέσω του κοινοβουλευτικού ελέγχου.

Τώρα, σε ό,τι αφορά τα χρήματα που πήρε η Χαλκιδική, ξέρετε εγώ δεν είμαι ιδιαίτερα παραπονιάρης από αυτό το Βήμα, αλλά θα σας υπενθυμίσω ότι η πολυπόθητη αποζημίωση των ελαιοπαραγωγών της Χαλκιδικής για το πρόγραμμα «ΠΑΓΕΤΟΣ - ΑΝΟΙΞΗ 2021», που από το ίδιο Βήμα, όχι εσείς, αλλά προκάτοχός σας υπουργός τοποθετήθηκε εδώ, δεν δόθηκε ποτέ. Επίσης σας υπενθυμίζω τον αποκλεισμό της Χαλκιδικής για δεύτερη χρονιά από τις ενισχύσεις de minimis, που έρχονται τώρα, οι οποίες ορθά δόθηκαν σε όλες τις περιφερειακές ενότητες της χώρας, αλλά γεννά εύλογα ερωτήματα, γιατί μένουν εκτός περιοχές και αποζημιώσεις που έχουν ακριβώς τις ίδιες αγροτικές παραγωγές.

Άρα εδώ, σε ό,τι αφορά τη Χαλκιδική, έχουμε δύο μέτρα και δύο σταθμά. Αυτή είναι η πραγματικότητα. Και τουλάχιστον στο ζήτημα της χαλαζικής προστασίας, για να μη φτάσουμε σε αυτά τα νούμερα, θα πρέπει να επιληφθείτε και τώρα που θεωρώ ότι έχετε και νέα δεδομένα στα χέρια σας, τα οποία φαίνεται ότι είναι και μη κοστοβόρα, νομίζω ότι πρέπει να έχουμε άμεσα ένα αποτέλεσμα και μια συγκεκριμένη απάντηση.

Η εικόνα, κύριε Υπουργέ -να μου επιτρέψετε- στη στήριξη του αγροτικού τομέα από την Κυβέρνηση δυστυχώς δεν είναι επαρκής μέχρι τώρα σε ό,τι αφορά τον Νομό Χαλκιδικής και το λέω χωρίς ίχνος αντιπολιτευτικής διάθεσης, αλλά μιας πραγματικής εικόνας που αυτή τη στιγμή βρίσκονται οι αγρότες και οι παραγωγοί στον νομό μου.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Κύριε συνάδελφε, αν κατάλαβα καλά, στη δευτερολογία σας αναπτύξατε ένα σκεπτικό, το οποίο εκφράζει την εταιρεία η οποία πραγματοποιεί την αντιχαλαζική προστασία. Άρα σας λέω το εξής. Εσείς μαζί με την εταιρεία -εγώ θα δώσω κατεύθυνση στο Διοικητικό Συμβούλιο του ΕΛΓΑ- θα κάνετε μια συνάντηση τεχνική, να τα βάλετε κάτω, να διευκρινιστούν τα θέματα και τα ζητήματα, και αν μπορούμε θα προχωρήσουμε, αλλά σίγουρα χωρίς κόστος. Διότι το κόστος είναι σε βάρος του οργανισμού και σε βάρος των ασφαλίστρων που καταβάλλουν οι αγρότες και του κρατικού προϋπολογισμού. Άρα γιατί όχι, να προχωρήσουμε. Άρα νομίζω ότι αυτό το θέμα σας περιμένω να μου πείτε πότε και πώς θα γίνει αυτή η συνάντηση, είτε διά ζώσης είτε με τηλεδιάσκεψη, για να διευκρινιστούν αυτά τα ζητήματα.

Δεν έχετε, όμως, δίκιο σε αυτό που είπατε σε σχέση με τη Χαλκιδική. Διότι για πρώτη φορά αυτή εδώ η Κυβέρνηση έδωσε για τις αποζημιώσεις στην ελιά, μέσα από το Πρόγραμμα Αγροτικής Ανάπτυξης και μαζί με την επιστρεπτέα προκαταβολή, 165 εκατομμύρια συνολικά σε όλη τη χώρα. Από αυτή τη χρηματοδότηση και οι παραγωγοί της Χαλκιδικής έλαβαν ένα μεγάλο ποσό.

Δεύτερον, έχουν δοθεί χρήματα για το αγροτικό πετρέλαιο, 73 εκατομμύρια πέρυσι και 76 εκατομμύρια ανακοινώθηκαν φέτος διά στόματος του ίδιου του Πρωθυπουργού, που συμβάλλουν και βοηθούν σε αυτή την κατάσταση.

Τρίτον, 60 εκατομμύρια ευρώ έχουν ήδη καταβληθεί για τα λιπάσματα και έχουμε ανακοινώσεις από την επιτροπή, από τις Βρυξέλλες, ότι θα δοθεί επιπλέον χρηματοδότηση στις χώρες για να συμβάλουν στην αγορά λιπασμάτων. Να σας θυμίσω τα 50 εκατομμύρια ευρώ που δόθηκαν για την κτηνοτροφία πέρυσι, να σας θυμίσω τα 89 εκατομμύρια, το μέτρο 22, για τη στήριξη της κτηνοτροφίας, που τώρα έχουν καταβληθεί σε εξήντα πέντε χιλιάδες αγρότες και έχουμε και συμπληρωματικές πληρωμές για να διορθωθούν λάθη που έχουν υπάρξει στις αιτήσεις και να εξεταστούν και οι ενστάσεις.

Τέλος, να πω, κλείνοντας, για την αντιχαλαζική προστασία ότι, σύμφωνα με τις εισηγήσεις που έχουμε, έχουμε κι ένα άλλο μέτρο που αφορά την επίγεια, ενεργητική προστασία από το χαλάζι, τα αντιχαλαζικά δίκτυα, που τα χρηματοδοτούμε από το Υπουργείο μας, από το Πρόγραμμα Αγροτικής Ανάπτυξης. Έχουμε πάρα πολλές αιτήσεις. Ξεπερνά τα 30 εκατομμύρια ευρώ η χρηματοδότηση του συγκεκριμένου προγράμματος. Αφορά νομικά πρόσωπα και ιδιώτες. Έχει γίνει επίσημη ανακοίνωση από το Υπουργείο ότι θα τους καλύψουμε σχεδόν στο 100%, η χρηματοδότηση είναι από 80%-100%.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πάμε στην τελευταία.

Θα συζητηθεί η πρώτη η με αριθμό 448/19-2-2023 επίκαιρη ερώτηση του δεύτερου κύκλου του Βουλευτή Αιτωλοακαρνανίας του Κινήματος Αλλαγής κ**.** Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Σοβαρά προβλήματα με τις πληρωμές των επιδοτήσεων και αποζημιώσεων αγροτών και κτηνοτρόφων, που πλήττουν ευθέως την επιβίωσή τους».

Τον λόγο έχει ο κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, οι παραγωγοί της Αιτωλοακαρνανίας, αλλά και σύσσωμος, θα έλεγα, ο αγροτικός κόσμος της βρίσκονται σε απόγνωση εξαιτίας του ΟΠΕΚΕΠΕ. Συγκεκριμένα, θα έλεγα ότι επικρατεί ένα πραγματικό χάος στις πληρωμές των αγροτικών επιδοτήσεων. Ενδεικτικό παράδειγμα είναι η πληρωμή του μέτρου 22 που αφορά την έκτακτη στήριξη στους γεωργούς και κτηνοτρόφους που πλήττονται από ακρίβεια και ενεργειακή κρίση, αλλά και τις επιπτώσεις της ρωσικής εισβολής στην Ουκρανία.

Επίσης, τεράστια είναι η σύγχυση με τις ημερομηνίες πληρωμής των επιδοτήσεων. Εδώ μάλιστα, κύριε Υπουργέ, πρέπει να τονιστεί ότι οι παραγωγοί πληρώθηκαν μερικώς και όχι το συνολικό ποσό και συγκεκριμένα:

Για την προκαταβολή και εξόφληση της βασικής ενίσχυσης για το έτος 2022, για το πρασίνισμα, για τους αγρότες νεαρής ηλικίας, για την εξισωτική αποζημίωση, καθώς και για τα ποσά από το εθνικό απόθεμα.

Επίσης, χιλιάδες κτηνοτρόφοι δεν έχουν λάβει ακόμη την πολυπόθητη ενίσχυση ζωοτροφών, ενώ η διαδικασία εξέτασης των ενστάσεων τηλεπισκόπησης δεν έχει ακόμη ολοκληρωθεί.

Κύριε Υπουργέ, η μεταφορά του ΟΣΔΕ στο gov.gr οδηγείται σε αποτυχία. Τα περισσότερα ΚΥΔ αδυνατούν να βοηθήσουν τους παραγωγούς λόγω σωρείας τεχνικών λαθών στην πλατφόρμα.

Μάλιστα, εδώ θα πρέπει να τονιστεί, ότι οι καθημερινές προσπάθειες των παραγωγών να επικοινωνήσουν με την αρμόδια ανάδοχο εταιρεία, η οποία έχει λάβει και αναλάβει το λογισμικό της πλατφόρμας, αποβαίνουν άκαρπες.

Και εδώ τίθεται το ερώτημα: Παρακολουθείτε, κύριε Υπουργέ, την καλή εκτέλεση του εν λόγω έργου; Ενδεικτικά θα αναφερθώ στην ενίσχυση ζωοτροφών, μέτρου 22. Εδώ, περισσότεροι από δέκα χιλιάδες κτηνοτρόφοι εμφανίζονται στην πλατφόρμα να έχουν απορριφθεί, ενώ την ίδια στιγμή -και να τονιστεί εδώ- βάσει της σχετικής ΚΥΑ, είναι δικαιούχοι.

Απλήρωτοι παραμένουν επίσης κτηνοτρόφοι από τις αυτόχθονες φυλές. Αποτέλεσμα, λοιπόν, εδώ είναι να προκύπτουν αλυσιδωτά προβλήματα. Και τούτο, διότι οι κτηνοτρόφοι έχουν ουσιαστικά προγραμματισμένες πληρωμές και τελικά χωρίς να φταίνε δεν μπορούν να ανταποκριθούν στην καθημερινότητα τους, γιατί έχουν να πληρώσουν εργάτες, να πληρώσουν αγροεφόδια, να πληρώσουν ζωοτροφές, να βάλουν πετρέλαιο και να φέρουν εις πέρας τις λοιπές βασικές ανάγκες για την παραγωγική διαδικασία.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε στο ερώτημα, κύριε συνάδελφε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ταυτοχρόνως, όλα τα κόστη, κύριε Υπουργέ, έχουν εκτιναχθεί και λόγω του πληθωρισμού αλλά και της ενεργειακής κρίσης. Η εικόνα είναι απογοητευτική.

Εδώ θα ήθελα να σας ρωτήσω τα εξής: Σε ποιες ενέργειες πρόκειται να προβεί το Υπουργείο, προκειμένου να αντιμετωπιστούν άμεσα τα προβλήματα σχετικά με τις πληρωμές των αγροτών και κτηνοτρόφων και ιδιαίτερα για τις δράσεις 2023 – 2027; Γιατί χιλιάδες κτηνοτρόφοι δεν έλαβαν την ενίσχυση για το μέτρο 22, ενώ πληρούν όλα τα κριτήρια και ποιοι είναι οι υπεύθυνοι αυτής της αστοχίας;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, θέσατε μια σειρά από ζητήματα στην τοποθέτησή σας. Να πω πολύ συμπερασματικά και συγκεκριμένα, σε σχέση με τις πληρωμές του 2022. Οι πληρωμές ξεκίνησαν στις ίδιες ημερομηνίες που ξεκινούν κάθε χρόνο, τόσο για τα μέτρα 10 και 11 όσο και για το μέτρο 13. Τα στοιχεία που έχουμε από τον ΟΠΕΚΕΠΕ μάς λένε ότι έχουν καταβληθεί 470 εκατομμύρια ευρώ περίπου. Σε αυτά τα τρία μέτρα το ποσοστό πληρωμής κυμαίνεται γύρω στο 90% και στα τρία. Μην τα πω τώρα συγκεκριμένα, 92% ή 97%, μην τα πω αναλυτικά.

Σε σχέση με το θέμα με τις σπάνιες φυλές, έχουν γίνει οι έλεγχοι. Εξετάζονται οι διασταυρωτικοί έλεγχοι και τις επόμενες ημέρες είμαστε στη θέση -απ’ ό,τι ενημερωνόμαστε από τον ΟΠΕΚΕΠΕ- να γίνει για τις σπάνιες φυλές.

Σχετικά με το μέτρο 22. Το ξέρετε κι εσείς το ξέρουν και οι κτηνοτρόφοι μας, ότι είναι ένα μέτρο που προϋπολογίσαμε 89 εκατομμύρια ευρώ για τους κτηνοτρόφους. Έχουν καταβληθεί σε εξήντα πέντε χιλιάδες κτηνοτρόφους μέχρι στιγμής 85 εκατομμύρια ευρώ. Από τους νεοεισερχόμενους όσοι ήταν κάτω από εκατό αιγοπρόβατα και δεκαπέντε βοοειδή δεν υπήρχε το κριτήριο να έχουν αποδείξεις 2.000 ευρώ και πάνω. Άρα και αυτοί έχουν συμπεριληφθεί στο συγκεκριμένο μέτρο. Έχει τροποποιηθεί πρόσφατα η υπουργική απόφαση, ούτως ώστε με την πολλαπλή συμμόρφωση, ποινές οι οποίες δεν ήταν περιβαλλοντολογικές, αλλά ήταν άλλου τύπου ποινές, να μπορούν να καλυφθούν και να πληρωθούν και από το συγκεκριμένο μέτρο. Οπότε αναμένεται να γίνει μια πληρωμή και γι’ αυτούς.

Επίσης, έχουμε ενστάσεις. Εξετάζονται αυτές οι ενστάσεις για να μπορέσουμε όσοι έχουν δίκιο να πάρουν τη βοήθεια αυτή για τις ζωοτροφές και να ενταχθούν και αυτοί.

Και στη συνέχεια μελετάμε μια εκδοχή τι θα γίνει με τους νεοεισερχόμενους, οι οποίοι έχουν περισσότερα από εκατό αιγοπρόβατα και δεκαπέντε βοοειδή. Θα επανέλθουμε στο μέλλον με ανακοινώσεις.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, είστε Βουλευτής όμορου νομού, γνωρίζετε την επαρχία και τα προβλήματα του πρωτογενούς τομέα. Ωστόσο, χιλιάδες κτηνοτρόφοι, μέχρι τώρα που μιλάμε, από όλες τις περιοχές της Ελλάδος παραμένουν εκτός πληρωμής για την έκτακτη στήριξη όσον αφορά τις ζωοτροφές.

Οι κτηνοτρόφοι περιμένουν να πληρωθούν κάτω από το βάρος της συνεχούς αύξησης των τιμών των ζωοτροφών, της ενεργειακής κρίσης, αλλά και των ανατιμήσεων πρώτων υλών που εκτοξεύει το κόστος παραγωγής. Είναι ένα τεράστιο κόστος που καθιστά ασύμφορη πλέον την κτηνοτροφική παραγωγή.

Εδώ να τονιστεί ότι πολλοί είναι οι κτηνοτρόφοι που είτε έχουν πουλήσει τα κοπάδια εντελώς είτε τα έχουν μειώσει γιατί υπάρχει έντονος προβληματισμός για το μέλλον τους. Γενικά πολλοί κτηνοτρόφοι εγκαταλείπουν το επάγγελμα και την ελληνική κτηνοτροφία. Και αυτό θα πρέπει να μας προβληματίσει όλους.

Διάχυτη άποψη για την πολιτεία, καμμία προστασία στον Έλληνα κτηνοτρόφο, στους ανθρώπους δηλαδή που στηρίζουν τον πρωτογενή τομέα.

Κύριε Υπουργέ, για ποια στήριξη του πρωτογενούς τομέα μιλάμε, όταν σε αυτά τα ιδιαίτερα χρόνια της πανδημίας και της ενεργειακής κρίσης δεν υπήρξε ένα σχέδιο αποκλειστικά που θα τους έβγαζε από το αδιέξοδο. Γι’ αυτό και το αίτημα σήμερα είναι ξεκάθαρο: Να πληρωθούν όλοι οι κτηνοτρόφοι, άσχετα με το ποιος είναι ή δεν είναι ο βασικός ΚΑΔ ή να έχουν ένα εισόδημα και από άλλη γεωργική δραστηριότητα, εφόσον πληρούνται τα κριτήρια της υπουργικής απόφασης, δηλαδή της 3148 από 18 Νοεμβρίου του 2022. Επίσης να ανοίξει εδώ πάλι η πλατφόρμα για όσους δεν πρόλαβαν να κάνουν ένσταση.

Όσον αφορά τώρα τις μεταβιβάσεις, οι μεταβιβάσεις δικαιωμάτων βασικής ενίσχυσης δεν έχουν ελεγχθεί μέχρι και σήμερα. Εδώ αναλογίζεται κανείς ποιος είναι ο υπεύθυνος για τις μεταβιβάσεις. Τι σημαίνει αυτό; Αναλογίζεται δηλαδή εδώ κάποιος ότι οι μεταβιβάσεις δικαιωμάτων για κάποιον παραγωγό μπορεί να είναι και οι μοναδικοί πόροι επιβίωσης, όταν μάλιστα, βάσει αυτών των πόρων, οι παραγωγοί έχουν προγραμματίσει όλες τους τις υποχρεώσεις και ουσιαστικά ρωτούν και δεν παίρνουν απάντηση.

Ακόμα περιμένουμε να ανοίξουν πλατφόρμες και να γίνουν οι έλεγχοι περιφερειοποίησης, επιλεξιμότητας, άρσης, επικαλύψεων αγροτεμαχίων και διορθώσεις προφανών σφαλμάτων.

Εδώ να θυμίσω ότι στις 20 Φεβρουαρίου στη Βουλή ο Υπουργός, κ. Γεωργαντάς διαβεβαίωσε πως το Υπουργείο και ο ΟΠΕΚΕΠΕ εργάζονται, ώστε οι δηλώσεις ΟΣΔΕ, να είναι έτοιμες ως τα τέλη Μαρτίου και πριν τις εκλογές.

Σήμερα, 22 Φεβρουαρίου του 2023 και δεν έχουν διορθωθεί καν οι εκκρεμότητες. Πρέπει να το δείτε.

Γίνεται λόγος, δε, για άνοιγμα του ΟΣΔΕ στις αρχές του Μάρτη και με αφορμή την εφαρμογή της νέας ΚΑΠ, για την οποία έχουμε ελάχιστα ενημέρωση και μάλιστα ελλιπής ενημέρωση σε όλα τα επίπεδα.

Με τους παραγωγούς ουσιαστικά τι γίνεται; Κολυμπούν στα άγνωστα νερά. Την ίδια στιγμή, κύριε Υπουργέ, ειδικά για τη νέα ΚΑΠ 2327 δηλώνετε ότι αυτή θέτει τις βάσεις για τη μετάβαση στη νέα εποχή, για την εποχή της βιωσιμότητας, της ψηφιοποίησης, της γνώσης και της καινοτομίας.

Κι εδώ μπαίνει το ερώτημα: Για ποια σύγχρονη εποχή μπορούμε να μιλάμε, όταν στην πράξη ο αγροτικός κόσμος δεν μπορεί να στηριχθεί στην καθημερινότητα του;

Είχατε ανακοινώσει ότι θα υπάρξει πρόγραμμα γεωργικών συμβούλων ύψους 80 εκατομμυρίων ευρώ. Και τούτο φυσικά για να έχουν οι αγρότες δωρεάν συμβουλές και ενημέρωση. Και βεβαίως ως σήμερα δεν έχει τρέξει ακόμη η πρότασή σας, κάτι που μάλιστα θα ωφελούσε και τους παραγωγούς για την μετάβαση στην νέα ΚΑΠ 2327, αλλά και όλους τους πιστοποιημένους γεωργικούς συμβούλους που περιμένουν να ενταχθούν στο πρόγραμμα και να παρέχουν τις συμβουλές τους στους παραγωγούς μας.

Κύριε Υπουργέ, εν κατακλείδι ο αγροτικός κόσμος χρειάζεται τη στήριξή μας. Τα δανεικά της Ευρώπης τελείωσαν. Πρέπει στην πράξη να δούμε το πρόβλημα που αντιμετωπίζει ο αγροτικός τομέας στη ρίζα του, ο πρωτογενής τομέας, να παραγάγουμε πλούτο ο οποίος να επαναδιανεμηθεί δικαίως στους πολίτες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, θέσατε μια σειρά από διαφορετικά θέματα και θα μπορούσαμε να συζητάμε πάρα πολλή ώρα γι’ αυτά. Βλέπω, όμως, τον κύριο Πρόεδρο κι έτσι, λοιπόν, τα βάζω σε μια σειρά.

Σε σχέση με τις μεταβιβάσεις λόγω κληρονομιάς με ταυτόχρονη μεταβίβαση σε τρίτο, καθώς και αιτήματα μεταβιβάσεων, που αποδέκτες είναι νέοι γεωργοί που δεν συμπεριλαμβάνονται στο αρχείο που έχουμε πάρει από το ΚΕΠΥΟ. Τα στοιχεία βρίσκονται στη διαδικασία ελέγχου. Έχει ελεγχθεί ο μεγαλύτερος αριθμός αυτών και θα προωθηθούν για πληρωμή, το επόμενο στάδιο, το αργότερο μέχρι την καταληκτική ημερομηνία πληρωμών. Δεν έχει λήξει η ημερομηνία πληρωμών.

Σε ό,τι αφορά εκκρεμότητες άμεσων ενισχύσεων, αυτές θακλειδωθούν εντός των προβλεπόμενων, από τους κοινοτικούς κανονισμούς, χρονικών ορίων, το αργότερο μέχρι τις 30 Ιουνίου του 2023, όπως δηλαδή συμβαίνει κάθε χρόνο μέχρι τώρα.

Σε σχέση με την κατανομή του εθνικού αποθέματος, είχαμε περίπου σαράντα χιλιάδες αιτήσεις από νεοεισερχόμενους. Έχει εξεταστεί η πλειονότητα των αιτήσεων. Έχει γίνει μια πρώτη κατανομή με δεκαπέντε χιλιάδες πεντακόσιους, περίπου, που τους έχουν καταβληθεί τα δικαιώματα συνολικής αξίας 14,5 εκατομμυρίων ευρώ.

Έχουμε μια κατηγορία δικαιωμάτων που δεν έχει ακόμα γίνει η κατανομή. Γίνεται η επεξεργασία. Θα γίνει, λοιπόν, επιπλέον κατανομή σε δεύτερο στάδιο, με το υπόλοιπο προς διάθεση εθνικό απόθεμα του 2022, προσαυξημένο περαιτέρω από ανακτήσεις ποσών εθνικού αποθέματος των προηγουμένων ετών.

Τώρα, σε σχέση με τη στήριξη για το μέτρο 22, σας το είπα και στην πρωτολογία μου. Έχουμε καταβάλει σε εξήντα πέντε χιλιάδες δικαιούχους 85 εκατομμύρια ευρώ. Είπα ότι έχει γίνει διόρθωση στην υπουργική απόφαση, θα τρέξει και άλλη πληρωμή.

Σε σχέση με τους κτηνοτρόφους, οι οποίοι έχουν κι άλλη δραστηριότητα, γεωργική, σας θυμίζω ότι έχουμε στήριξη στους γεωργούς μας από άλλες ενισχύσεις. Δόθηκαν 60 εκατομμύρια ευρώ από τα λιπάσματα, έχει γίνει και ανακοίνωση από τον επίτροπο γεωργίας και για επιπλέον ενισχύσεις για τα λιπάσματα. Εδώ είναι ο Υπουργός Οικονομικών.

Πέρυσι, 73 εκατομμύρια καταβλήθηκαν για το πετρέλαιο. Μιλάω για τις άλλες κατηγορίες τώρα πέρα από την κτηνοτροφία. Έχουν ανακοινωθεί να δοθούν 76 εκατομμύρια και το 2023 για το πετρέλαιο. Ξέρετε ότι το στρατηγικό σχέδιο της ΚΑΠ εγκρίθηκε τον περασμένο Νοέμβριο. Είμαστε στη διαδικασία όπου ετοιμάζονται οι υπουργικές αποφάσεις και οι εφαρμοστικές εγκύκλιοι, με τις οποίες θα τρέξουν όλα τα προγράμματα του στρατηγικού σχεδίου της ΚΑΠ, πάντοτε εντός των προθεσμιών και του χρονοδιαγράμματος, το οποίο το παρακολουθούμε συνεχώς.

Μίλησα για το συγκεκριμένο θέμα στην πρώτη συνεδρίαση της επιτροπής παρακολούθησης του προγράμματος, παρουσία των κοινοτικών. Τα εξηγήσαμε, έγιναν αποδεκτά και από την κοινότητα.

Συνεπώς οι παραγωγοί μας γνωρίζουν τα εξής: Η Κυβέρνηση τους στηρίζει έμπρακτα και από τον κρατικό προϋπολογισμό αλλά και εξαντλεί κάθε δυνατότητα χρηματοδοτική που υπάρχει από τα ευρωπαϊκά κονδύλια. Γνωρίζουν, επίσης, ότι με συνέπεια και συνεχώς παρακολουθούμε τα προγράμματα και είμαστε εντός των χρονοδιαγραμμάτων.

Σας θυμίζω, μιας και αναφερθήκατε στα ψηφιακά, ότι εμείς με προσωπική σφραγίδα είμαστε που καταργήσαμε τον φυσικό φάκελο. Η αξιολόγηση πλέον σε όλα τα προγράμματα γίνεται ηλεκτρονικά, ο κόσμος γνωρίζει πότε ανοίγει η πρόσκληση, πότε ολοκληρώνεται και πότε έχει τα αποτελέσματα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, θα ήθελα να σας ενημερώσω ότι θα κάνουμε πέντε λεπτά διακοπή. Στο πεντάλεπτο αυτό, οι ενδιαφερόμενοι -που βλέπω ότι δεν είναι στη Βουλή, μόνο τη Νέα Δημοκρατία βλέπω εν πλήρει εξαρτύσει- κοινοβουλευτικοί και εισηγητές να προσέλθουν παρακαλώ. Ο Υπουργός είναι εδώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Ανακοινώνω προς το Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών».

Επίσης, η Βουλευτής κ. Ελένη Μακρή - Θεοδώρου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών».

Η Διάσκεψη των Προέδρων αποφάσισε στη συνεδρίασή της στις 16 Φεβρουαρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά. Θα γίνει η εξής αλλαγή: Ζήτησε να μιλήσει πρώτος ο Υπουργός Οικονομικών κ. Σταϊκούρας και επί του νομοσχεδίου, αλλά κυρίως για να αναλύσει την τροπολογία και αμέσως μετά θα μπουν οι εισηγητές, για να ξέρουν και οι εισηγητές και οι Κοινοβουλευτικοί Εκπρόσωποι των κομμάτων τι θέλουν να πουν.

Τι θέλετε, κύριε Σκανδαλίδη; Έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Επί της διαδικασίας, κύριε Πρόεδρε.

Κύριε Υπουργέ, νομίζω ότι πλέον με τη σημερινή πρακτική σας εκχυδαΐζετε πλήρως τις κοινοβουλευτικές διαδικασίες. Μετά τα μεσάνυχτα εμφανίζεται μία τροπολογία, μια τροπολογία ασύλληπτη, με εκατόν μία σελίδες και δεκαπέντε άρθρα -όχι ένα νομοσχέδιο, αλλά πολλά νομοσχέδια σε ένα-, για να αντιμετωπίσει διάφορα πολύ σημαντικά προβλήματα, τα οποία θέλαμε να συζητήσουμε σοβαρά και να ψηφίσουμε, αν χρειαστεί, γιατί πρέπει σε αυτά τα ζητήματα να υπάρχει και η σύμφωνη γνώμη του Κοινοβουλίου.

Πάρτε την πίσω και φέρτε τη ξανά σε ένα επόμενο νομοσχέδιο, να μπορούμε να τη συζητήσουμε, να φωνάξουμε τους φορείς που αφορούν, να εκφράσουμε σε κάθε άρθρο τη θέση μας, για να σεβαστείτε και τα κόμματα του εθνικού Κοινοβουλίου. Φαντάζομαι ότι ούτε οι Βουλευτές της Νέας Δημοκρατίας, που σήμερα καλούνται να ψηφίσουν αυτό το τόσο σοβαρό νομοσχέδιο, που έρχεται με τη μορφή μίας τροπολογίας μετά τα μεσάνυχτα της ίδιας ημέρας που γίνεται η συζήτηση, θα έχουν προλάβει μέχρι το βράδυ να διαβάσουν και να καταλάβουν τι λέει το νομοσχέδιο.

Αυτή η νομοθετική διαδικασία είναι τελείως απαράδεκτη. Σας παρακαλώ πολύ να πάρετε πίσω την τροπολογία και τη φέρετε σε επόμενο νομοσχέδιο, να γίνει κανονική κοινοβουλευτική διαδικασία ως νόμος.

**ΠΡΟΕΔΡΕΥΩΝ (Νικήτας Κακλαμάνης):** Θέλει κάποιος άλλος εκ των εισηγητών ή Κοινοβουλευτικών Εκπροσώπων τον λόγο; Στον κ. Σκανδαλίδη, λόγω ιδιαίτερης συμπάθειας, αν και δεν είναι σήμερα ούτε εισηγητής ούτε Κοινοβουλευτικός Εκπρόσωπος, του έδωσα τον λόγο να μιλήσει επί της διαδικασίας.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Είμαι Κοινοβουλευτικός Εκπρόσωπος, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το χαρτί που έχω εδώ λέει άλλο. Προφανώς διορθώθηκε. Γράφει την κ. Νάντια Γιαννακοπούλου. Το διορθώνω, κύριε Σκανδαλίδη. Και εκεί που πήγα να πω ότι σου έκανα ρουσφέτι προσωπικό, μου το χάλασες.

Κύριε Τσακαλώτο, ορίστε, έχετε τον λόγο για δύο λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, να συμφωνήσω με τον καλό συνάδελφο. Το έχουν κάνει πολλές κυβερνήσεις αυτό, αλλά τότε υπήρχε η δικαιολογία του μνημονίου, το κλείσιμο αξιολογήσεων κ.λπ.. Τώρα δεν υπάρχει τέτοια περίπτωση.

Τώρα υπάρχει μια περίπτωση όπου όλος ο κόσμος είναι εν βρασμώ για το τι γίνεται με τους πλειστηριασμούς, τι θα γίνει, τι ρυθμίσεις θα έρθουν. Φέρνετε εκατό σελίδες. Νομίζω για όλες τις πλευρές του Κοινοβουλίου η σωστή πρακτική είναι να το αφήσετε και να το φέρετε σε μια-δυο μέρες θα μπορούμε να το διαβάσουμε. Νομίζω αυτό είναι. Μην πείτε ότι έγινε και στο παρελθόν, γιατί τώρα νομίζω ότι δεν είμαστε σε αυτές τις συνθήκες.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, ορίστε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Η αλήθεια είναι ότι άγρια μεσάνυχτα φέρατε ένα μίνι πολυνομοσχέδιο με σημαντικότατες ρυθμίσεις, πιο σημαντικές ακόμα και από ρυθμίσεις του νομοσχεδίου που συζητούμε σήμερα. Αυτό, όμως, δεν μας δίνει τη δυνατότητα να τοποθετηθούμε σαν ένα νέο νομοσχέδιο που αποτελεί αυτή η τροπολογία.

Ζητάμε να αποσυρθεί και να έρθει με κανονική διαδικασία, να καλεστούν οι φορείς που ενδιαφέρονται και τους περιλαμβάνει, να τους ακούσουμε. Έχουμε χρόνο. Δεν χάθηκε ο χρόνος, από τη στιγμή που είναι έτοιμο αυτό το μίνι πολυνομοσχέδιο.

Διαφορετικά, κύριε Υπουργέ, εμείς το θεωρούμε φίμωση, γιατί μέσα από μία δευτερολογία δεν μπορείς να τοποθετηθείς συνολικά για δεκαπέντε σημαντικότατα ζητήματα.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, απλώς θέλω να συμφωνήσω με τους συναδέλφους.

Είναι απαράδεκτο αυτό που γίνεται από το Υπουργείο. Είναι απαράδεκτη όλη η διαδικασία. Περιμέναμε να έρθει η τροπολογία τουλάχιστον κατά τη διάρκεια των επιτροπών. Συζητούσαμε τόσες μέρες για το συγκεκριμένο θέμα και έρχεται την τελευταία στιγμή.

Και εμείς παρακαλούμε με τη σειρά μας να το πάρει πίσω το Υπουργείο και να το φέρει σε ένα κανονικό νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ελάτε στο Βήμα και να πείτε αυτά που είχατε προγραμματίσει και να απαντήσετε στους συναδέλφους.

Η εγγραφή των ομιλητών θα γίνει ηλεκτρονικά. Παρακαλώ, να ανοίξει το σύστημα εγγραφής, το οποίο θα κλείσει όταν κατέβει από το Βήμα ο κ. Κόκκαλης.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Να ξεκινήσω λέγοντας ότι ο κορμός του νομοσχεδίου, κυρία συνάδελφε, είναι εξαιρετικά σημαντικός. Δεν θα περίμενα να ακούσω από εσάς ότι οι τροπολογίες που είναι εξαιρετικά σημαντικές ή οι διατάξεις της συγκεκριμένης τροπολογίας που είναι επίκαιρες, έχουν μεγαλύτερη σημασία -που, πράγματι, έχουν μεγάλη αξία και σημασία- σε σχέση με την επίλυση προβλημάτων που εκκρεμούν επί δεκαετίες.

Στον κορμό του νομοσχεδίου η Κυβέρνηση αυτή επιλύει θέματα δεκαετιών, μην σας πω ότι σε ορισμένες περιπτώσεις και αιώνα, που αντιμετωπίζει το σύνολο των Βουλευτών αυτής της αιθούσης στον πραγματικό κόσμο, στην πραγματική ζωή.

Δεύτερον, αναφερθήκατε σε εκατό σελίδες νομοσχέδιο. Δεκαπέντε είναι οι σελίδες του νομοσχεδίου. Όλο το άλλο είναι η εισηγητική έκθεση, η έκθεση συνεπειών και η έκθεση του Γενικού Λογιστηρίου του Κράτους. Δεκαπέντε σελίδες είναι το νομοσχέδιο.

Τρίτη παρατήρηση. Τις μισές διατάξεις αυτού εγώ προσωπικά τις έχω ανακοινώσει από την προηγούμενη εβδομάδα και αφορούν τις βελτιώσεις στον εξωδικαστικό μηχανισμό. Καμμία έκπληξη. Επί μία εβδομάδα γνωρίζετε αυτές τις διατάξεις.

Τέλος, αντιλαμβάνομαι την αγωνία κάποιων να αναφέρονται σε αναβρασμούς για τους πλειστηριασμούς, αλλά όχι και οι εμπνευστές των ηλεκτρονικών πλειστηριασμών!

Κυρίες και κύριοι συνάδελφοι, με τις διατάξεις του σχεδίου νόμου επιχειρείται η επίλυση ενός διαχρονικού κοινωνικού προβλήματος, που αφορά το ιδιοκτησιακό καθεστώς των κατεχομένων δημοσίων ακινήτων ιδιωτικής περιουσίας του δημοσίου που διαχειρίζεται το Υπουργείο Οικονομικών.

Είναι αλήθεια ότι η ιδιωτική περιουσία του δημοσίου αποτέλεσε από συστάσεως του ελληνικού κράτους αντικείμενο ιδιωτικών καταλήψεων, χωρίς το δημόσιο να μπορέσει να την προστατεύσει αποτελεσματικά.

Η πραγματικότητα αυτή έγινε από πολύ νωρίς αντιληπτή. Και για την αντιμετώπιση της εκτεταμένης καταπάτησης η ελληνική πολιτεία έχει εκδώσει κατά καιρούς νόμους με τους οποίους δόθηκαν κίνητρα για την παραχώρηση των κατεχομένων ακινήτων στους κατόχους αυτών. Όμως λόγω των ανελαστικών προϋποθέσεων που έθεταν οι παραπάνω νόμοι, το πρόβλημα των κατεχομένων ακινήτων του δημοσίου δεν επιλύθηκε. Αν είχε επιλυθεί, δεν θα έρχονταν συνάδελφοι από όλες τις πτέρυγες του ελληνικού Κοινοβουλίου να ζητούν την επίλυσή τους επί τέσσερα χρόνια.

Σήμερα, λοιπόν, μετά από μια συστηματική και αναλυτική προσπάθεια τριών ετών του Υπουργείου Οικονομικών -και θέλω δημόσια να ευχαριστήσω τα στελέχη του Υπουργείου Οικονομικών και το τμήμα της πολιτικής ηγεσίας του Υπουργείου Οικονομικών που δούλεψαν επί αυτού- και έχοντας αξιολογήσει και αποδεχθεί -θα το δείτε και στις νομοτεχνικές βελτιώσεις- πολλές από τις απόψεις των φορέων, των συναδέλφων και των πολιτών, υποβάλλουμε προς ψήφιση ένα νέο, σύγχρονο, αλλά και αυστηρό θεσμικό πλαίσιο εξαγοράς και δίνουμε τη δυνατότητα, επιτέλους, στους πραγματικούς ιδιοκτήτες των δημόσιων κατεχόμενων ακινήτων να αποκτήσουν οριστικούς τίτλους ιδιοκτησίας.

Το προτεινόμενο νομοσχέδιο αφορά πληθώρα ακινήτων με επιμέρους ιδιαιτερότητες, όπως παλαιό αιγιαλό, ανταλλάξιμα δημόσια κτήματα, εκτός σχεδίου αστικά ή και αγροτικά ακίνητα, και επιχειρεί να προωθήσει με ασφάλεια μια συνολική, μια γενναία λύση. Είναι γεγονός ότι τα δημόσια και ανταλλάξιμα κτήματα που έχουν καταπατηθεί σε όλη την επικράτεια ανέρχονται, σύμφωνα με την τελευταία καταγραφή, στα είκοσι χιλιάδες περίπου -σε σύνολο σαράντα χιλιάδων καταγεγραμμένων ακινήτων- ενώ, σύμφωνα με παλαιότερη καταγραφή, ο αριθμός ήταν πολύ μεγαλύτερος.

Στα επιμέρους άρθρα του νομοσχεδίου καθορίζονται αναλυτικά οι προϋποθέσεις εξαγοράς, οι δικαιούχοι, τα εξαιρούμενα ακίνητα, καθώς και οι διαδικασίες εξαγοράς, το ύψος και ο τρόπος καταβολής του τιμήματος της εξαγοράς. Ως προς το τίμημα, προβλέπεται μια συγκεκριμένη διαδικασία ορισμού του, στη βάση της αντικειμενικής αξίας του ακινήτου, ενώ το τελικό ποσό της εξαγοράς δύναται να μειώνεται σταδιακά, μέσω σημαντικών εκπτώσεων που εύλογα τίθενται, λόγω του κοινωνικού και αποκαταστατικού χαρακτήρα του νομοσχεδίου.

Επίσης, προβλέπεται μια σύντομη και σαφής διαδικασία εξαγοράς, μέσω ψηφιακής πλατφόρμας και υποβολής συγκεκριμένων δικαιολογητικών, ενώ τίθενται και συγκεκριμένες προθεσμίες για τον έλεγχο του φακέλου, την έκδοση της απόφασης εξαγοράς και την καταβολή του τιμήματος υπέρ του δημοσίου. Με τον τρόπο αυτό εξασφαλίζεται η άμεση και αποτελεσματική υλοποίηση της διαδικασίας εξαγοράς με το λιγότερο δυνατό διοικητικό κόστος και με την, κατά το δυνατόν, ταχύτερη διεκπεραίωση των σχετικών αιτήσεων εξαγοράς προς όφελος των πολιτών. Για όλα αυτά θα μιλήσει πολύ πιο αναλυτικά ο αρμόδιος Υπουργός, ο κ. Βεσυρόπουλος.

Θα ήθελα, όμως, να μιλήσω και για κάποιες άλλες διατάξεις, όπως είναι τα πρώην δασικά ακίνητα που έχουν ενταχθεί στο σχέδιο πόλης και έχουν παραδοθεί προς διαχείριση από το Υπουργείο Οικονομικών. Με διατάξεις του σχεδίου νόμου επιλύεται το διοικητικό καθεστώς εκτάσεων εντός σχεδίου πόλεως που αποτελούν ολόκληρα οικοδομικά τετράγωνα εντός της Αττικής.

Κυρίες και κύριοι συνάδελφοι, το προτεινόμενο σχέδιο νόμου δεν σκοπεύει απλώς να θεραπεύσει άλλη μία παθογένεια και να απονείμει τίτλους ιδιοκτησίας σε αόριστο, σε ανεξέλεγκτο αριθμό προσώπων που κατέχουν δημόσια ακίνητα. Αποσκοπεί, πρωτίστως, στην εξυπηρέτηση συγκεκριμένων σκοπών δημοσίου συμφέροντος και αποφέρει πολλαπλά οφέλη για τους πολίτες και την οικονομία, μεταξύ άλλων και τα εξής: Εισροή σημαντικών εσόδων στον κρατικό προϋπολογισμό. Αποκατάσταση προσώπων που διατηρούν στα ακίνητα αυτά την κατοικία τους ή τον τόπο άσκησης της επαγγελματικής τους δραστηριότητας. Προώθηση της τουριστικής, της βιομηχανικής και της αγροτικής ανάπτυξης της χώρας. Απαλλαγή των διοικητικών υπηρεσιών και των δικαστικών αρχών από εκκρεμείς γραφειοκρατικές διαδικασίες και δίκες. Υλοποίηση μιας ταχείας και αυτοματοποιημένης διαδικασίας εξαγοράς με σαφή και αντικειμενικά κριτήρια, αλλά και με δικλίδες ασφαλείας για το δημόσιο. Εκκαθάριση του Περιουσιολογίου του δημοσίου. Δημιουργία ασφάλειας δικαίου. Περιορισμός στο μέλλον του φαινομένου της αυθαίρετης κατοχής δημοσίων κτημάτων. Αυτά επί του κορμού του νομοσχεδίου.

Πράγματι έχει κατατεθεί και μία τροπολογία, επί της οποίας θέλω να μιλήσω για τα τρία βασικά θέματα. Το πρώτο αφορά τις ρυθμίσεις για την υπό ειδική διαχείριση «ΛΑΡΚΟ». Παρατείνεται η ειδική διαχείριση της εταιρείας. Επιπλέον, παρατείνονται μέχρι 15 Ιουλίου του 2023 οι συμβάσεις εργασίας ορισμένου χρόνου του προσωπικού για τη συντήρηση του συγκροτήματος εργοστασίου της Λάρυμνας. Παρατείνονται οι συμβάσεις για τη συντήρηση! Στόχος μας είναι, μετά την επιτυχή ολοκλήρωση των δύο παράλληλων διεθνών ανοικτών διαγωνιστικών διαδικασιών που διενεργήθηκαν από την Ειδική Διαχείριση και το ΤΑΙΠΕΔ, να μεταβιβαστούν ή να διατεθούν τα στοιχεία της «ΛΑΡΚΟ» και του ελληνικού δημοσίου στον επιτυχόντα επενδυτή προς όφελος της βιωσιμότητας της εταιρείας και της ισχυροποίησης της εθνικής οικονομίας, και να ανακτηθούν οι κρατικές ενισχύσεις και να ικανοποιηθούν οι πιστωτές, μέσω του οριστικού πίνακα κατάταξης.

Επίσης, αντιμετωπίζεται οριστικά και με ασφάλεια δικαίου και κατόπιν εκτενούς διαβούλευσης με τους αρμόδιους φορείς η καταβολή ποσών προς ικανοποίηση βεβαιωμένων απαιτήσεων από ομαδικά συνταξιοδοτικά συμβόλαια που είχαν συναφθεί με επιχειρήσεις που τελούν υπό ασφαλιστική εκκαθάριση. Προσδιορίζεται ότι αντισυμβαλλόμενος της υπό ασφαλιστική εκκαθάριση εταιρείας -που είναι ο εργοδότης- είναι ο δεκτικός καταβολής, για λογαριασμό εκάστου ασφαλισμένου μέλους. Στο πλαίσιο αυτό, συνεπώς, αντιμετωπίζεται και το ειδικότερο πρόβλημα που έχει ανακύψει με τις αξιώσεις ασφαλίσματος των ασφαλισμένων μελών της «ΛΑΡΚΟ» από το ομαδικό συνταξιοδοτικό πρόγραμμα της υπό εκκαθάριση ασφαλιστικής εταιρείας «ΑΣΠΙΣ ΠΡΟΝΟΙΑ» μετά την ανάκληση της αδείας λειτουργίας αυτής στις 21 Σεπτεμβρίου 2009. Άρα λύνουμε θέμα εργαζομένων από το 2009.

Τέλος, προβλέπεται η προνομιακή ικανοποίηση των πρώην εργαζομένων της «ΛΑΡΚΟ», αναφορικά με απαιτήσεις οι οποίες θα αναγγελθούν κατά τη διαδικασία αναγγελίας απαιτήσεων πιστωτών προς τον ειδικό διαχειριστή για την καταβολή του συνόλου ή του εναπομείναντος μέρους της προβλεπόμενης στο ασφαλιστήριο συμβόλαιο αποζημιωτικής παροχής. Αυτά για τη «ΛΑΡΚΟ». Είναι θετικές όλες οι διατάξεις για τους εργαζόμενους.

Πάμε στον Σκαραμαγκά. Είναι θετικές οι διατάξεις για τους εργαζόμενους. Με την αξιολόγηση-ρύθμιση επιλύεται το ζήτημα της ύπαρξης χρόνιων εργατικών απαιτήσεων εργαζομένων που απασχολήθηκαν για την υλοποίηση εξοπλιστικών προγραμμάτων στα ναυπηγεία Σκαραμαγκά. Προκειμένου να ικανοποιηθούν οι απαιτήσεις αυτές, κατατάσσονται στην ίδια τάξη με τις απαιτήσεις από παροχή εξαρτημένης εργασίας που προέκυψε μέσα στην τελευταία διετία πριν τη θέση της εταιρείας σε ειδική διαχείριση. Ρυθμίζονται κατ’ αυτόν τον τρόπο οι απαιτήσεις όσων εργαζομένων απασχολήθηκαν κατά τη διάρκεια υλοποίησης ναυπηγοεπισκευαστικών εργασιών, αποκλειστικά και μόνο στο πλαίσιο της εξυπηρέτησης του δημοσίου συμφέροντος.

Για τους γνωρίζοντες σε αυτή την Αίθουσα, να πω ότι επιχειρείται η ολοκλήρωση των αναγκαίων εργασιών και δοκιμών στα υποβρύχια «ΠΙΠΙΝΟΣ», «ΜΑΤΡΩΖΟΣ», «ΚΑΤΣΩΝΗΣ» και «ΩΚΕΑΝΟΣ», με σκοπό να μεγιστοποιηθεί η επιχειρησιακή τους εκμετάλλευση και η απόδοσή τους το συντομότερο δυνατό στο Πολεμικό Ναυτικό. Αυτές οι εργασίες απαιτούν ειδικό εξοπλισμό υποστήριξης, τόσο κατά την παραμονή τους στο νερό, όσο και κατά τον δεξαμενισμό τους, καθώς και κατάλληλα εξοπλισμένα συνεργεία με αντίστοιχο πεπειραμένο προσωπικό. Ως εκ τούτου -και αντιλαμβάνεστε τι λέω- είναι προτιμητέο να διενεργηθούν στον χώρο των ΕΝΑΕ, προκειμένου να αξιοποιηθεί η τεχνογνωσία των εργαζομένων και να διασφαλιστεί το καλύτερο αποτέλεσμα στο συντομότερο δυνατό χρόνο.

Συνεπώς για λόγους εθνικού συμφέροντος, αλλά και προκειμένου να διασφαλιστεί η ομαλή μετάβαση των ναυπηγείων στο νέο ιδιοκτησιακό καθεστώς, μπορούν να αναλάβουν ανά πάσα στιγμή εκεί εξοπλιστικά προγράμματα του Πολεμικού Ναυτικού. Είναι αναγκαία, συνεπώς, η παράταση της παραμονής του Πολεμικού Ναυτικού σε εγκαταστάσεις των ΕΝΑΕ, και συναφώς η επιπλέον χρηματοδότηση για μισθοδοσία, ασφαλιστικές εισφορές εργαζομένων, λειτουργικά έξοδα συντήρησης υποδομών ναυπηγείου, καθώς και για άλλες εργασίες συνοδών πλοίων. Άρα και πάλι διασφαλίζουμε τη μισθοδοσία των εργαζομένων.

Και η τρίτη ενότητα -που είναι γνωστή σε όλους από την προηγούμενη εβδομάδα- οι διατάξεις της για τις βελτιώσεις στον εξωδικαστικό μηχανισμό. Με τις προτεινόμενες διατάξεις επέρχονται σημαντικές βελτιώσεις του εξωδικαστικού μηχανισμού ρύθμισης οφειλών. Είναι ένας μηχανισμός που σήμερα που μιλάμε, παρά τις καθυστερήσεις, παρά τις ατέλειες και παρά τις δυσκολίες αποδεικνύεται εκ του αποτελέσματος το πιο επιτυχημένο εργαλείο ρύθμισης οφειλών των τελευταίων δώδεκα ετών.

Συγκεκριμένα, μέχρι χθες τρεις χιλιάδες επτακόσιοι πενήντα πέντε οφειλέτες έχουν ρυθμίσει οφειλές προς το δημόσιο και χρηματοδοτικούς φορείς συνολικού ύψους άνω του 1,22 δισεκατομμυρίου ευρώ. Επειδή δίνω στη δημοσιότητα συχνά την πορεία του εξωδικαστικού μηχανισμού, να σας πω ότι μόνο τις τελευταίες πέντε-έξι μέρες εκατόν είκοσι τέσσερις πρόσθετοι δανειολήπτες -νέοι δανειολήπτες- ρύθμισαν συνολικά το ιδιωτικό τους χρέος. Μόνο σε πέντε-έξι ημέρες! Άρα αυτό σημαίνει ότι υπάρχει σημαντική βελτίωση το τελευταίο χρονικό διάστημα.

Η δε εγκρισιμότητα των αιτήσεων που ξεκίνησε από τους πιστωτές περίπου στο 25% το καλοκαίρι του 2022 έχει ανέλθει στο 70% με αυξητική τάση. Με τον προηγούμενο εξωδικαστικό της προηγούμενης κυβέρνησης μπήκαν δύο χιλιάδες διακόσιοι συμπατριώτες μας. Άρα, συγκριτικά, δύο χιλιάδες διακόσιοι συμπατριώτες μας στον προηγούμενο εξωδικαστικό και τρεις χιλιάδες επτακόσιοι πενήντα πέντε με αυξητική τάση σήμερα είναι περίπου διπλάσιοι.

Όμως παρά τη σημαντική πρόοδο των τελευταίων μηνών δεν είμαστε ακόμα εκεί που θέλουμε. Κυρίως οι διαχειριστές δανείων αλλά και οι τράπεζες πρέπει να εργαστούν πιο σκληρά και πιο αποτελεσματικά, να βελτιώσουν τις επιδόσεις τους, αλλά και τις προτάσεις ρυθμίσεων προς τους πολίτες.

Εμείς ως Κυβέρνηση επιδιώκουμε να βελτιώσουμε την αποτελεσματικότητα του εξωδικαστικού μηχανισμού. Εισάγουμε συνεπώς τις εξής διατάξεις:

Πρώτον, υποχρεωτικότητα στην αιτιολόγηση της απόρριψης πρότασης ρύθμισης. Τόσο οι πιστωτές, όσο και οι οφειλέτες υποχρεούνται να αναρτούν στην πλατφόρμα τους λόγους της απόρριψης της πρότασης που παράγει αυτόματα ο αλγόριθμος. Υποχρεωτικότητα στην αποδοχή δεν μπορεί να υπάρξει εξαιτίας του ευρωπαϊκού θεσμικού πλαισίου. Άλλωστε και η προηγούμενη κυβέρνηση δεν είχε την υποχρεωτικότητα στον προηγούμενο εξωδικαστικό. Με τον τρόπο αυτό θα γίνεται συνειδητή διαχείριση των αιτήσεων, ενώ η τυχόν άρνηση των χρηματοδοτικών φορέων σε πρόταση ρύθμισης θα τεκμηριώνεται από πλήρως αιτιολογημένες συνθήκες που αφορούν τον εκάστοτε οφειλέτη.

Δεύτερον, δυνατότητα ένταξης μοναδικών οφειλών. Καταργείται ο περιορισμός του ποσοστού 90% ανά πιστωτή, δίνοντας τη δυνατότητα και στους οφειλέτες με μία και μόνο οφειλή άνω των 10.000 ευρώ προς χρηματοδοτικούς φορείς, όπως είναι για παράδειγμα τα νοικοκυριά με ένα στεγαστικό δάνειο, να ρυθμίσουν την οφειλή τους και να διασώσουν την περιουσία τους.

Τρίτον, δυνατότητα διατήρησης των ενήμερων ή ήδη ρυθμισμένων οφειλών στην πρόταση ρύθμισης που του προτείνεται, εφόσον το επιθυμεί ο οφειλέτης υπό προϋποθέσεις.

Τέταρτον, δυνατότητα ένταξης νομικών προσώπων μη κερδοσκοπικού χαρακτήρα, προκειμένου να ρυθμίσουν τις οφειλές τους.

Πέμπτον, δυνατότητα ρύθμισης των οφειλών υπέρ τρίτων, όπως είναι οι οφειλές σε δήμους, που εισπράττονται από τη φορολογική διοίκηση.

Έκτον, συναίνεση των μικροπιστωτών στην πρόταση ρύθμισης όταν δεν έχουν καμμία εξασφάλιση υπό προϋποθέσεις.

Έβδομον, τροποποίηση της διαδικασίας διαμεσολάβησης με τους χρηματοδοτικούς φορείς προς όφελος του οφειλέτη.

Όγδοον, διαγραφή σε ποσοστό 100% των τόκων της ρύθμισης που αντιστοιχούν στις μελλοντικές δόσεις για το δημόσιο σε περίπτωση προεξόφλησης αυτών.

Ένατον, μείωση του επιτοκίου ρύθμισης οφειλών και μετατροπή του από κυμαινόμενο σε σταθερό με Κοινή Υπουργική Απόφαση, της οποίας η υπογραφή έχει δρομολογηθεί κατ’ εξουσιοδότηση του νόμου. Πλέον το νέο επιτόκιο της ρύθμισης των οφειλών προς το δημόσιο διαμορφώνεται σε 3% σταθερό από EURIBOR συν 5 ποσοστιαίες μονάδες που ήταν μέχρι σήμερα. Μάλιστα, τόσο η κατάργηση της ποινής προεξόφλησης, όσο και η μείωση του επιτοκίου καταλαμβάνουν -προσέξτε το- για το μέλλον και τις ήδη επιτευχθείσες ρυθμίσεις μέσω του εξωδικαστικού μηχανισμού. Άρα και αυτοί που έχουν ρυθμίσει θα έχουν την αντίστοιχη ωφέλεια στις μελλοντικές δόσεις.

Δέκατον, δυνατότητα λήψης μέσω της πλατφόρμας βεβαίωσης οφειλών προς χρηματοδοτικούς φορείς και το δημόσιο για κάθε νόμιμη χρήση.

Και τέλος, ενδέκατον, διευκρίνηση με ξεκάθαρο πλέον τρόπο για το τι θεωρείται οριστική υποβολή αιτήματος στον εξωδικαστικό μηχανισμό.

Μέσα από αυτές τις βελτιώσεις αναμένουμε: Ακόμα μεγαλύτερη πραγματοποίηση βιώσιμων ρυθμίσεων με ευνοϊκούς όρους και μακροπρόθεσμο ορίζοντα. Αύξηση της εγκρισιμότητας από την πλευρά των πιστωτών στις προτάσεις ρύθμισης οφειλών που παράγει ο αλγόριθμος. Μεγαλύτερη θωράκιση των περιουσιακών στοιχείων των οφειλετών από τα αναγκαστικά μέτρα εκτέλεσης. Μεγαλύτερη ευελιξία από πλευράς των οφειλετών να ρυθμίζουν τις οφειλές τους διατηρώντας ταυτόχρονα και υφιστάμενες ευνοϊκές ρυθμίσεις για μέρος των οφειλών τους που είχαν συνάψει κατά το παρελθόν. Και τέλος, μεγαλύτερη διαφάνεια σε όλα τα στάδια της ρύθμισης των οφειλών.

Το αποτέλεσμα αυτής της προσπάθειας και των συντονισμένων δράσεων που έχουμε αναλάβει ως Κυβέρνηση είναι η καλύτερη δυνατή διαχείριση και αποτελεσματική αντιμετώπιση ενός σοβαρού προβλήματος που ταλανίζει τη χώρα και την ελληνική οικονομία τα τελευταία δώδεκα χρόνια και το οποίο δεν μπόρεσε καμμία ελληνική κυβέρνηση να αντιμετωπίσει με επάρκεια. Άλλωστε, και μόνο το γεγονός ότι διαρκώς αυξανόταν το ιδιωτικό χρέος επί χρόνια, το επιβεβαιώνει.

Όμως εμείς αυτό το πρόβλημα το αντιμετωπίζουμε δυναμικά, χωρίς να το κρύβουμε κάτω από το χαλί και χωρίς να το μεταθέτουμε αυξημένο για το μέλλον στις ίδιες οικογένειες ή στα παιδιά των οικογενειών και τις επόμενες γενεές. Είναι ένα πρόβλημα που το αντιμετωπίζουμε υιοθετώντας σοβαρές, υπεύθυνες, οριστικές και βιώσιμες λύσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα μαθητές και μαθήτριες και δύο εκπαιδευτικοί συνοδοί τους από το Γενικό Λύκειο Ξυλοκάστρου Κορινθίας.

Καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο γενικός εισηγητής της Νέας Δημοκρατίας, ο συνάδελφος κ. Ιωάννης Κεφαλογιάννης, Βουλευτής Ρεθύμνης. Τώρα όλα θα σας τα λέω.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κατοχή από ιδιοκτήτες ακινήτων που ανήκουν στην ιδιωτική περιουσία του δημοσίου αποτελεί ένα κοινωνικό φαινόμενο τόσο παλαιό, όσο σχεδόν και η ιστορία του ελληνικού κράτους. Εξίσου παλαιά και διαχρονική, όμως, είναι και η επιδίωξη του ελληνικού κράτους να πετύχει μέσω της περιουσίας αυτής δύο κεντρικούς στόχους: Πρώτον, να την αναδιανείμει με έναν κοινωνικά δίκαιο τρόπο και δημιουργώντας κυριολεκτικά εκ του μηδενός μια τάξη μικρών ιδιοκτητών της γης, οι οποίοι αποτελούν έως και σήμερα βασικό έρεισμα στην ενότητά του. Και δεύτερον, να την αξιοποιήσει εξασφαλίζοντας επ’ ωφελεία του σημαντικά δημόσια έσοδα για τη λειτουργία του κράτους.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Το γεγονός, όμως, ότι εν έτει 2023 το ζήτημα των κατεχόμενων ακινήτων του δημοσίου αποτελεί αντικείμενο μιας νέας νομοθετικής πρωτοβουλίας δείχνει, αν μη τι άλλο, ότι οι πολιτικές οι οποίες κατά καιρούς έχει ασκήσει το ελληνικό δημόσιο προκειμένου να επιλύσει αυτό το πρόβλημα, δυστυχώς δεν είναι επιτυχημένες.

Και πώς θα μπορούσε να είναι διαφορετικά, όταν για παράδειγμα ακόμα και σήμερα ιδιοκτήτες στην περιοχή της Αττικής καλούνται να αποδείξουν την κυριότητα των ακινήτων τους προσκομίζοντας μάλιστα τίτλους από την εποχή της βασιλείας του Όθωνα. Ποια κοινωνική δικαιοσύνη έχει αποδοθεί, όταν το ελληνικό κράτος ζητά από απογόνους προσφύγων τους τίτλους ιδιοκτησίας στα ανταλλάξιμα ακίνητα που περιήλθαν σε αυτούς με τη Συνθήκη της Λωζάνης; Μάλιστα, είναι ακίνητα που το ίδιο το δημόσιο υπέδειξε και παραχώρησε στους πρόσφυγες της Μικράς Ασίας, προκειμένου να ξεκινήσουν μια νέα ζωή στη χώρα μας.

Από την άλλη πλευρά, πώς θα μπορούσαμε να συζητάμε σήμερα την αξιοποίηση της δημόσιας περιουσίας και τη μετατροπή της σε πολλαπλασιαστή ανάπτυξης, όταν σε σύνολο ενενήντα επτά χιλιάδων καταγεγραμμένων δημοσίων και ανταλλάξιμων ακινήτων έχουν καταπατηθεί περίπου τα ενενήντα χιλιάδες, δηλαδή, ποσοστό 92%;

Αυτόν ακριβώς, όμως, τον κοινωνικό και αποκαταστατικό χαρακτήρα των προσώπων που διατηρούν στα ακίνητά τους, στην κατοικία τους ή ακόμα και στην επαγγελματική τους δραστηριότητα, έχει το σχέδιο νόμου που συζητάμε σήμερα, χωρίς, βέβαια, να αμελείται ο δημόσιος σκοπός της, επ’ ωφελείας του δημοσίου και μέσω της αξιοποίησης της ιδιωτικής του περιουσίας.

Κυρίες και κύριοι συνάδελφοι, πιο συγκεκριμένα, οι προτεινόμενες ρυθμίσεις αφορούν άμεσα πολίτες και νομικά πρόσωπα που ασκούν κατοχή αδιαλείπτως, με τίτλο επί ακινήτων του δημοσίου, επί τουλάχιστον τριάντα έτη, δεύτερον, πολίτες που ασκούν κατοχή αδιαλείπτως επί τουλάχιστον σαράντα έτη επί ακινήτωντου δημοσίου, εντός των οποίων βρίσκεται η κύρια κατοικία τους και τρίτον, πολίτες ή νομικά πρόσωπα που την ίδια χρονική περίοδο -ή και μεγαλύτερη- ασκούν σε αυτά τα ακίνητα κάποιας μορφής επαγγελματική δραστηριότητα.

Έχει, μάλιστα, ιδιαίτερη αξία στο σημείο αυτό να επισημάνουμε ότι η έννοια της κατοχής, όπως την προσδιορίζει το παρόν σχέδιο νόμου, δεν ταυτίζεται με αυτήν της καταπάτησης. Σε αυτή τη δεύτερη περίπτωση έχουμε να κάνουμε με μία απλή φυσική εξουσίαση επί του δημοσίου ακινήτου, μια αυθαίρετη δηλαδή πράξη του ιδιώτη επί της δημόσιας περιουσίας, η οποία βεβαίως δεν είναι δυνατόν να επιδοκιμαστεί ηθικά, πόσω δε μάλλον, να την κυρώσουμε ως Βουλή των Ελλήνων. Εξάλλου, κάτι τέτοιο, όπως γνωρίζουν και οι νομικοί, θα ήταν εξόχως αντισυνταγματικό.

Αυτό, όμως, που επιθυμούμε είναι να προστατέψουμε τον καλόπιστο κάτοχο του ελληνικού δημοσίου, ο οποίος ασκεί την κατοχή, για ένα σεβαστό χρονικό διάστημα. Γι’ αυτόν τον λόγο, κομβικής σημασίας, όπως το αναπτύξαμε και στην επιτροπή, είναι ο όρος της διάνοιας κυρίου, όταν δεν υπάρχουν νόμιμοι τίτλοι διάνοιας κυρίου. Όταν δεν υπάρχουν νόμιμοι τίτλοι ιδιοκτησίας, το ελληνικό δημόσιο θα πρέπει με κάποιον τρόπο να βεβαιωθεί ότι ο ιδιώτης που διεκδικεί το ακίνητο, το χρησιμοποιεί με την πεποίθηση ότι είναι δικό του ή θέλει να το κάνει δικό του κατά κυριότητα.

Η έννοια, λοιπόν, της διάνοιας κυρίου είναι κρίσιμη για την αποτελεσματική εφαρμογή του νόμου, καθώς επιτρέπει τόσο στο ελληνικό δημόσιο, για να καταλάβει ποια είναι η σχέση του φερόμενου ιδιοκτήτη με το ακίνητο, όσο βεβαίως και σε αυτόν ο οποίος διεκδικεί το ακίνητο, καθώς μπορεί να αποδείξει τη σχέση του με αυτό.

Μάλιστα, έχω κάνει και πρόταση και στην επιτροπή, ότι ενδεικτικά θα μπορούσαν στο νομοσχέδιο να ενσωματωθούν, σύμφωνα και με την πλούσια νομολογία του Αρείου Πάγου, κάποιες πράξεις που η νομολογία δέχεται ως πράξεις νομής, όπως για παράδειγμα την καλλιέργεια, την επίβλεψη, την οριοθέτηση, δηλαδή, την περίφραξη του ακινήτου. Όλες αυτές και άλλες ενδεικτικές κατηγορίες, βεβαίως, οι οποίες δεν θα είναι και αποκλειστικές. Αυτό, για τη βοήθεια και της δημόσιας διοίκησης, όταν θα εφαρμοστεί το νομοσχέδιο.

Θα μπορούσε, κυρίες και κύριοι συνάδελφοι, κάποιος να αναρωτηθεί ευλόγως, για ποιον λόγο το παρόν σχέδιο νόμου θα επιτύχει τον σκοπό του, όταν όλες οι προηγούμενες νομοθετικές πρωτοβουλίες, δυστυχώς, απέτυχαν ή τουλάχιστον, πέτυχαν μερικώς.

Η απάντηση βρίσκεται στις προϋποθέσεις και τις διοικητικές διαδικασίες που προτείνει το παρόν σχέδιο νόμου. Μία βασική αδυναμία όλων των προηγούμενων νομοθετικών πρωτοβουλιών ήταν τα αυστηρά κοινωνικά και εισοδηματικά κριτήρια, που έχουν ως προϋπόθεση για την υπαγωγή στο πρόγραμμα εξαγοράς, τα οποία, όμως, σε συνδυασμό με την απουσία αποτρεπτικών κυρώσεων σε περίπτωση μη υπαγωγής στο πρόγραμμα εξαγοράς**,** στο τέλος υπονόμευαν την αποτελεσματικότητά του.

Στο προτεινόμενο σχέδιο νόμου προβλέπεται μια συγκεκριμένη διαδικασία ορισμού του τιμήματος εξαγοράς, στη βάση βεβαίως της αντικειμενικής αξίας του ακινήτου, η οποία δύναται να απομειώνεται σταδιακά, βάσει πολύ συγκεκριμένων κοινωνικών και οικονομικών κριτηρίων. Έτσι, για παράδειγμα, ένας ενδιαφερόμενος πολίτης μπορεί να αποκτήσει νόμιμους τίτλους ιδιοκτησίας με αντίτιμο, το οποίο μπορεί να περιοριστεί ακόμα και στο 20% της αντικειμενικής αξίας, ενώ παράλληλα του δίνεται και η δυνατότητα να καταβάλει αυτό το τίμημα σε δόσεις που μπορούν να φτάσουν τις εξήντα, οι οποίες ξεκινάνε από 100 ευρώ τον μήνα.

Δεύτερος λόγος που θεωρούμε ότι θα επιτύχει το συγκεκριμένο νομοσχέδιο είναι ότι προβλέπεται μια σύντομη και σαφής διοικητική διαδικασία εξαγοράς, μέσω της οποίας θα υποβάλλονται οι αιτήσεις και τα δικαιολογητικά από τους πολίτες, ενώ παράλληλα -και για πρώτη φορά- δημιουργείται ένας ψηφιακός φάκελος για κάθε δημόσιο ακίνητο, για το οποίο κατατίθεται αίτηση για την εξαγορά του.

Τρίτος λόγος που θεωρούμε ότι το νομοσχέδιο αυτό θα έχει επιτυχή κατάληξη όσον αφορά την εφαρμογή του, είναι ότι υιοθετούνται συγκεκριμένες προθεσμίες και ως εκ τούτου συγκεκριμένες κυρώσεις, τόσο για τη διοίκηση όσο και για τον πολίτη, η μεν πρώτη, δηλαδή η διοίκηση, ως προς τον έλεγχο του φακέλου και την έκδοση της απόφασης εξαγοράς, ο δε δεύτερος, ο πολίτης, για την καταβολή του τιμήματος υπέρ του δημοσίου.

Σε ό,τι αφορά το δεύτερο μέρος του νομοσχεδίου, θέλω να πιστεύω ότι οι φορολογικές ρυθμίσεις οι οποίες εισάγονται θα βρουν σύμφωνα τα κόμματα, αν όχι ομοφώνως, στην πλειονότητά τους. Αναφέρομαι, ιδιαιτέρως, στην απαλλαγή από την υποχρέωση καταβολής ΕΝΦΙΑ για το 2023 ή για κάποιες περιπτώσεις για το ’24 και το ’25 για ιδιοκτήτες ακινήτων που επλήγησαν από φυσικές καταστροφές, περιοχές όπως είναι το Μάτι, η Κινέτα, η Εύβοια, αλλά και νησιά τα οποία επλήγησαν από πλημμύρες ή σεισμούς, όπως είναι η Χίος, η Σάμος, η Ικαρία.

Και επειδή, κυρίες και κύριοι συνάδελφοι, πολύς λόγος γίνεται τις τελευταίες ημέρες κατά πόσο η Κυβέρνηση στηρίζει στην πράξη τον πολιτισμό, νομίζω ότι η απαλλαγή από την καταβολή ΕΝΦΙΑ των ιδιοκτητών ιστορικών διατηρητέων κτιρίων οι οποίοι, μάλιστα, έχουν επιφορτιστεί με επιπλέον έξοδα συντήρησης αυτών των ακινήτων, αποτελεί μια έμπρακτη απόδειξη ότι η Κυβέρνηση της Νέας Δημοκρατίας στηρίζει την πολιτιστική μας κληρονομιά και νομίζω ότι και αυτή ακόμα η διάταξη θα βρει στήριξη από όλες τις πτέρυγες της Βουλής.

Κύριε Πρόεδρε, δεν θα επεκταθώ περαιτέρω. Για την τροπολογία η οποία κατατέθηκε -θα μιλήσω και στην δευτερολογία μου- θα πω μόνο ότι η εκκρεμότητα των κατεχόμενων ακινήτων του δημοσίου, αλλά και η αδυναμία του ελληνικού δημοσίου να επιλύσει αυτό το ζήτημα, σίγουρα δεν περιποιεί τιμή συνολικά για το πολιτικό σύστημα της χώρας μας, ούτε βεβαίως για τη δημόσια διοίκηση. Και επειδή γνωρίζω ότι όλες οι κοινοβουλευτικές δυνάμεις ενδιαφέρονται να επιλυθεί ένα τέτοιο μεγάλο και διαχρονικό πρόβλημα, με τρόπο μάλιστα που να αποδίδεται και κοινωνική δικαιοσύνη και να ενισχυθεί και το αίσθημα ασφάλειας του πολίτη προς το κράτος, στην ουσία θα εκκαθαρίσει το Περιουσιολόγιο του δημοσίου και θα το αλλάξει από καταπατημένα ακίνητα. Θα αποφορτίσει τη δημόσια διοίκηση και τα δικαστήρια από αχρείαστες γραφειοκρατικές διαδικασίες και στην ουσία θα συνεισφέρει και κρίσιμα έσοδα στον κρατικό προϋπολογισμό, αλλά κυρίως θα περιορίσει δραστικά στο μέλλον τέτοιου είδους φαινόμενα.

Για όλους τους παραπάνω λόγους καλώ όλα τα κόμματα της Βουλής να υπερψηφίσουν το παρόν σχέδιο νόμου.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και τρεις εκπαιδευτικοί συνοδοί τους από το 4ο Δημοτικό Σχολείο Κορυδαλλού.

Η Βουλή σάς καλωσορίζει.

(Χειροκροτήματα απ’ όλες της πτέρυγες της Βουλής)

Τον λόγο, τώρα, εκ μέρους του ΣΥΡΙΖΑ έχει ο κ. Βασίλειος Κόκκαλης.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:**  Ευχαριστώ, κυρία Πρόεδρε.

Κυρίες και κύριοι συνάδελφοι, θα μου επιτρέψετε να αναφερθώ κυρίως στην πρωτολογία μου για το φλέγον θέμα του ιδιωτικού χρέους, όπως είπε και ο Ευκλείδης Τσακαλώτος για το άγχος των πολιτών για τους πλειστηριασμούς, το θέμα το οποίο πραγματεύεται μέρος αυτής της τροπολογίας.

Ακούμε πάλι τις τελευταίες ημέρες, βλέπουμε τους πηχυαίους τίτλους «πώς θα σώσεις το σπίτι σου», «η Κυβέρνηση φέρνει αυτή τη ρύθμιση», «κούρεμα χρεών» κ.λπ.. Είναι λογικό, μετά και την πρόσφατη απόφαση του Αρείου Πάγου, οι πολίτες να είναι ιδιαίτερα ανήσυχοι αλλά και ανασφαλείς. Τι λένε τα στατιστικά και πώς ερμηνεύονται; Στον εξωδικαστικό μηχανισμό εισήλθαν -προσπάθησαν μάλλον- εξήντα χιλιάδες τετρακόσιοι εξήντα τρεις. Από αυτούς δεν θα έχω απόκλιση. Πράγματι είναι τρεις χιλιάδες επτακόσιοι αυτοί οι οποίοι πέτυχαν ρύθμιση, ποσοστό 6% -να το σημειώσουμε- κυρίες και κύριοι συνάδελφοι. Δεν μας είπε, όμως, ο κύριος Υπουργός έστω και σε αυτό το 6% ποια ήταν η ελάφρυνση σε αυτούς τους οφειλέτες. Ήταν ουσιαστική η ελάφρυνση; Να βγει και να πει ότι από τους τρεις χιλιάδες επτακόσιους διαγράφηκαν 60% τόκοι στους εκατό, 40% στους άλλους πεντακόσιους. Όχι.

Θα μου επιτρέψετε να προσκομίσω -έχω και τη συναίνεση και την εντολή να το προσκομίσω- μια πρόσφατη εντολή-σύμβαση αναδιάρθρωσης με χρέη στο δημόσιο. Λοιπόν, βασική οφειλή 220.000 ευρώ. Οφειλή μετά από δώδεκα χρόνια ρυθμισμένη 684.000 ευρώ. Αυτό -το λιγότερο που μπορεί να πει κάποιος- είναι τοκογλυφία. Είναι επίσημο το έγγραφο. Είναι 310% πάνω από τη βασική οφειλή. Και αυτή η επιχείρηση, κυρίες και κύριοι συνάδελφοι, έχει οκτώ εργαζόμενους. Πώς θα διατηρήσει αυτούς τους εργαζόμενους, όταν καλείται σε δώδεκα χρόνια να πληρώσει από τον εξωδικαστικό μηχανισμό, τον οποίο διαφημίζετε, 310% επιπλέον;

Και θέλετε να σας πω πώς αναλύεται το ποσό; Βασική οφειλή 200 χιλιάρικα. Βασική οφειλή από πρόστιμα 190.000. Ακριβώς τα ίδια. Προσαυξήσεις 76.000 και οι τόκοι 170.000. Με τη ρύθμιση την οποία φέρνετε θα γλιτώσει 70.000 τόκους. Δηλαδή αντί για 684.000 ευρώ, θα πληρώσει 600.000 ευρώ. Επαναλαμβάνω, βασική οφειλή 200.000, με τη ρύθμιση του εξωδικαστικού 600.000 ευρώ με το επιτόκιο του 3%. Εάν εσείς αυτό το θεωρείτε βιώσιμη ρύθμιση, ειλικρινά δεν μπορεί να πει κάποιος κάτι συγκεκριμένο.

Πώς θα στηρίξουμε τους μικροεπιχειρηματίες; Πώς θα στηρίξουμε τους ελεύθερους επαγγελματίες, οι οποίοι θέλουν να πληρώσουν; Ναι. Γι’ αυτό ο κ. Σταϊκούρας πρέπει να μας προσκομίσει, εφόσον λέει ότι πηγαίνει καλά ο εξωδικαστικός και καλεί τον κόσμο, πόσοι μέχρι τώρα ελαφρύνθηκαν ουσιαστικά, ποια ήταν η βασική οφειλή και ποια καλούνται να πληρώσουν.

Δεν μας είπε όμως ο κύριος Υπουργός, κυρίες και κύριοι συνάδελφοι, για τους ευάλωτους. Ξέρετε πόσοι μέχρι σήμερα κρίθηκαν ευάλωτοι και το δημόσιο τούς συνεισφέρει; Είκοσι οκτώ. Είκοσι οκτώ συμπολίτες μας κρίθηκαν ευάλωτοι, για να μένουν νοικάρηδες στο σπίτι, όχι για να σώσουν την πρώτη κατοικία. Συνολικά τη βεβαίωση του ευάλωτου την πήραν χίλια άτομα και από αυτούς στους είκοσι συνεισφέρει το δημόσιο. Και εσείς έχετε το θράσος σήμερα να λέτε ότι προστατεύετε τα ευάλωτα νοικοκυριά; Έχετε το θράσος -γιατί περί θράσους πρόκειται- να έρχεστε να λέτε ότι νομοθετείτε υπέρ των ευάλωτων;

Έρχομαι στις καθαυτές ρυθμίσεις, αλλά και τις προτάσεις. Λέει ο κ. Σταϊκούρας ότι φέρνουν την αιτιολογημένη απάντηση στην απόρριψη του πιστωτή στην πρόθεση του οφειλέτη. Κατ’ αρχάς, κυρίες και κύριοι της Κυβέρνησης, αυτό σας το έχουμε πει έξι φορές. Θα το προσκομίσω στα Πρακτικά. Αλλά πάλι λάθος το κάνετε. Έξι φορές. Στην τροπολογία αναφέρετε συγκεκριμένα ότι τους λόγους μη συναίνεσης θα τους καθορίζει η Ελληνική Ένωση Τραπεζών. Δηλαδή από τώρα θα ξέρει για τον κ. Τσακαλώτο η Ένωση Ελληνικών Τραπεζών ποιο θα είναι το όχι. Είναι απίστευτο. Επίσης, οι χρηματοδοτικοί φορείς μπορούν να μεταβάλλουν τους λόγους της μη συναίνεσης. Αυτό είναι κοροϊδία.

Η πρόταση για να μπορεί να δουλέψει ο εξωδικαστικός μηχανισμός είναι η μαγική λέξη «ισότιμη συμμετοχή και των δύο μερών». Ισότιμη. Πρώτον, αιτιολογημένη απάντηση του πιστωτή και συνέπειες. Εάν δεν αιτιολογήσει, ποιες θα είναι οι συνέπειες; Καμμία. Το βλέπετε στο νομοσχέδιο; Όχι. Δεύτερον, γνώση του αλγορίθμου από τον οφειλέτη, ώστε να συγκρίνει με την τελική πρόταση. Επαναλαμβάνω, γνώση του αλγόριθμου από τον οφειλέτη, ώστε να συγκρίνει την πρόταση την τελική του πιστωτή.

Όμως ο εξωδικαστικός -ξέρετε- ήρθε στον πτωχευτικό νόμο, στον οποίο πτωχευτικό νόμο ο βασικός κανόνας είναι ότι όλοι χάνουν τα πάντα. Ο βασικός κανόνας. Η εξαίρεση είναι οι ευάλωτοι, αλλά όχι όμως να διατηρήσουν την κατοικία τους, να μένουν νοικάρηδες για δώδεκα χρόνια. Και σήμερα που μιλάμε μόνο είκοσι οκτώ κρίθηκαν ότι είναι ευάλωτοι οι οποίοι θα νοικιάζουν, δεν θα σώσουν το σπίτι τους.

Έχει γίνει πολλή κουβέντα και για την προστασία της πρώτης κατοικίας. Ήρθε, νομίζω, η ώρα να τελειώνει αυτό το παραμύθι, γιατί προσωπικά ακούω ανοησίες από ανθρώπους που υποτίθεται ξέρουν, αλλά και ανοησίες από ανθρώπους οι οποίοι είναι άσχετοι. Κατηγορεί η Κυβέρνηση και λέει: «Μη μας κουνάτε το δάχτυλο εσείς που φέρατε τα funds». Σωστά; «Μη μας κουνάτε το δάχτυλο εσείς που φέρατε τα funds για να κάνουν πλειστηριασμούς. Επί δικής σας διακυβέρνησης καταργήθηκε η προστασία της πρώτης κατοικίας». Αυτό δε λέτε; Πείτε, κύριε Βεσυρόπουλε, αυτό δεν λέτε;

Υπάρχει ένα έγγραφο το οποίο πήγε σε χιλιάδες επιχειρήσεις δανειολήπτες, σε χιλιάδες. Και λέει αυτό το έγγραφο από τη Eurobank και προκαλώ τον οποιονδήποτε αν βρει κάτι το αντίθετο: «Αγαπητέ πελάτη, σύμφωνα με τις διατάξεις του άρθρου 10 του ν.3156/2003, έγινε τιτλοποίηση της απαίτησης». Τον ενημερώνει τον δανειολήπτη ότι το δάνειό του τιτλοποιήθηκε και μεταβιβάστηκε. Αυτό το έγγραφο, κυρίες και κύριοι συνάδελφοι, αυτά τα έγγραφα φέρνουν όλα ημερομηνία ’18, ’19, ’20, όλα.

Ερώτηση: Εάν ο νόμος της προηγούμενης κυβέρνησης του 2015 ήταν τόσο βολικός για τα funds, γιατί αυτά τα funds επέλεξαν τον νόμο του 2003; Γιατί; Ίσχυε. Για ποιον λόγο οι μεταβιβάσεις-τιτλοποιήσεις των απαιτήσεων των δανείων έγιναν βάσει του νόμου του 2003 και δεν έγιναν με αυτό τον «κακό» νόμο του 2015;

Για τον απλούστατο λόγο, κύριε Υπουργέ, ότι ο νόμος του 2015 έθετε δύο βασικές προϋποθέσεις. Η πρώτη ήταν η φορολόγηση των funds στην Ελλάδα, να έχουν έδρα εδώ. Πενήντα έξι δισεκατομμύρια είναι τα έσοδα που χάνει το ελληνικό δημόσιο. Η δεύτερη, πιο ουσιαστική και σημαντική, είναι πως όταν μεταβιβάζεται το δάνειο, δεν θα χειροτερέψει η δικονομική, αλλά και η ουσιαστική κατάσταση του δανειολήπτη. Όπερ σημαίνει -θα το έχετε συναντήσει στις περιφέρειές σας- ότι σε ενήμερα δάνεια αλλάζουν το επιτόκιο. Αντί για το συμφωνηθέν, αντί για το 5%-6%, τους λένε 10%, σε ενήμερα δάνεια.

Αυτή ήταν η διαφορά των δύο νόμων και αυτό έκρινε ο Άρειος Πάγος, ότι ναι, μπορούν να χρησιμοποιούν τα funds και τον νόμο του 2003.

Το μόνο παράδοξο, γιατί μου αρέσει και αυτό που υπηρετώ, η νομική επιστήμη, είναι ότι υπάρχει παράλληλη αρμοδιότητα και των δύο νόμων, κύριε Βεσυρόπουλε. Και σήμερα έρχεστε και μας λέτε: «Μην μας κουνάτε το δάχτυλο. Εσείς φταίτε που φέρατε τα funds». Όχι, δεν είναι έτσι και το αποδεικνύουν τα έγγραφα, γιατί πρέπει κάποια στιγμή εδώ, στη χώρα μας, να μιλάμε υπεύθυνα και να μην λέμε ανοησίες από τούτο εδώ το Βήμα, γιατί κρίνονται περιουσίες συμπολιτών μας.

Έρχομαι και στην προστασία της πρώτης κατοικίας. Νόμος Κατσέλη, πράγματι πολύ καλός, κυρίες και κύριοι συνάδελφοι του ΠΑΣΟΚ. Είχε, όμως, ένα δομικό πρόβλημα και αυτό ήταν ο βασικός λόγος που εμείς τον αντικαταστήσαμε. Ο ν.4605/2019 έχει τίτλο: «Όροι προστασίας της κύριας κατοικίας», τον Μάρτιο του 2019. Μήπως δεν φαίνεται καλά; Και αντικαταστήσαμε αυτόν τον νόμο, διότι με τον νόμο Κατσέλη, δυστυχώς, δεν υπήγοντο οι μικροεπιχειρηματίες, οι μικρο-ελεύθεροι επαγγελματίες.

Αν ήταν ο κ. Σταϊκούρας θα έλεγε τώρα: «Τι λέτε, κύριε Κόκκαλη; Μόνο τριακόσια άτομα μπήκαν σε αυτόν τον νόμο!». Συγγνώμη, αλλά την κυβερνητική ευθύνη και την πλατφόρμα την είχαμε μόνο για δύο μήνες. Εσείς, αντί να βελτιώσετε το νομοθέτημα Σταθάκη, τι κάνατε; Έπρεπε να το βελτιώσετε, αλλά το καταργήσατε και φέρατε τον πτωχευτικό νόμο, ο κανόνας του οποίου είναι: «Καμμία προστασία της πρώτης κατοικίας για κανέναν». Όλοι πτωχεύουν με τον νόμο σας.

Και θέλω να εκφράσω και μια άποψη προσωπική-νομική. Ο εξωδικαστικός μηχανισμός είναι η καλύτερη παγίδα για να πτωχεύσουν μετά οι επιχειρήσεις.

Εάν θέλετε πραγματικά -που δεν το θέλετε- να πάρετε πίσω τον πτωχευτικό νόμο, εμείς απέχουμε από αυτή την κοροϊδία την οποία φέρνετε. Απέχουμε από την κοροϊδία σε βάρος του μικρού επιχειρηματία. Απέχουμε από την κοροϊδία σε βάρος του ευάλωτου.

Αλήθεια, όλοι αυτοί οι οποίοι έκαναν αίτηση για ευάλωτους είναι χιλιάδες και μόνο οι είκοσι οκτώ κρίθηκαν. Αυτό δεν είναι κοροϊδία; Γι’ αυτό και εμείς απέχουμε, γιατί από τη στιγμή που δεν μπορείτε στοιχειωδώς να υπερασπιστείτε και να προστατεύσετε τους Υπουργούς σας από τις παρακολουθήσεις, πώς είναι δυνατόν να προστατεύσετε τους ευάλωτους συμπολίτες;

Ευχαριστώ πολύ. Τα υπόλοιπα στη δευτερολογία μου.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Λαμίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα ο κ. Γεώργιος Αρβανιτίδης εκ μέρους του Κινήματος Αλλαγής.

Παρακαλώ πολύ να κλείσει και το σύστημα ηλεκτρονικής εγγραφής των συναδέλφων.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η Κυβέρνηση υπόσχεται ότι με το παρόν νομοσχέδιο λύνει διαχρονικά ιδιοκτησιακά προβλήματα σε σχέση με τα ανταλλάξιμα και τα κατεχόμενα ακίνητα του Υπουργείου Οικονομικών. Βέβαια δεν είναι η πρώτη Κυβέρνηση που το επιχειρεί. Η Βουλή καλείται για μια ακόμη φορά, κατ’ αρχάς, να αναγνωρίσει μια ελληνική παθογένεια και κατά δεύτερον, να βρει δίκαιες και λειτουργικές ρυθμίσεις για τους πολίτες με βάση το Σύνταγμα.

Είναι μια παθογένεια και μια πραγματικότητα με συνυπεύθυνος τόσο το κράτος, όσο και τους πολίτες. Οι δικές μας κυβερνήσεις, οι κυβερνήσεις του ΠΑΣΟΚ αναγνώρισαν ότι πρόκειται για ένα τεράστιο κοινωνικό πρόβλημα. Οι προηγούμενες νομοθετικές πρωτοβουλίες είχαν μια σχετική επιτυχία, δεν κατάφεραν, όμως, να αντιμετωπίσουν όλες τις περιπτώσεις.

Γι’ αυτό και από τη δική μας πλευρά προσήλθαμε με εποικοδομητική διάθεση και προτάσεις στις επιτροπές, για να συμβάλουμε στη διαμόρφωση ενός αποτελεσματικού θεσμικού πλαισίου. Ζητήσαμε δικλίδες ασφαλείας για τους πολίτες και το περιβάλλον, προκειμένου να πετύχουμε την οριστική διευθέτηση του ιδιοκτησιακού καθεστώτος αυτών των ακινήτων. Καταθέσαμε υπόμνημα με συγκεκριμένες αλλαγές και τροποποιήσεις επί των άρθρων, ένα υπόμνημα που δικαιώνεται τελικά από τις θέσεις που εκφράζει το Επιστημονικό Συμβούλιο της Βουλής, κύριε Υπουργέ.

Δυστυχώς, όμως, από τη δική μας πλευρά δεν έχουμε μέχρι στιγμής διάθεση να υιοθετήσετε έστω και κάποιες από αυτές προτάσεις. Ελπίζω μέχρι το τέλος της συνεδρίασης να αλλάξει αυτή η στάση.

Υπάρχουν μια σειρά από ζητήματα που πρέπει να διευκρινιστούν και να διορθωθούν. Ξεκινώ να απαριθμώ αυτά τα σημεία, κύριε Υπουργέ, που πρέπει να ξαναδείτε πιο προσεκτικά, κάνοντας τις απαραίτητες τροποποιήσεις.

Σημείο πρώτο, σε σχέση με τα άρθρα 3 και 4 και τον ορισμό της έννοιας «κατοχής με διάνοια κυρίου». Αν εμείνετε σε αυτή την αντίληψη της ειδικής έννοιας της κατοχής, τουλάχιστον οφείλετε να ερμηνεύσετε τη διάνοια του κυρίου, ώστε να μην έχουν μετέπειτα παρατράγουδα και να ταλαιπωρούνται χιλιάδες οικογένειες.

Η θέση του ίδιου του Επιστημονικού Συμβουλίου της Βουλής για τα άρθρα 3 και 4 δικαιώνει πλήρως την τεκμηριωμένη κριτική μας και τη νομική ανάλυση των συνεργατών μας με το υπόμνημα που σας έχω καταθέτει στις επιτροπές. Η έκθεση κάνει λόγο για εννοιολογική σύγχυση, κύριε Υπουργέ και αγαπητέ συνάδελφε κύριε Κεφαλογιάννη, που επιχειρηματολογούσατε υπέρ της διατήρησης αυτού του ορισμού. Η έκθεση του Επιστημονικού Συμβουλίου αναφέρει χαρακτηριστικά: «Εννοιολογική σύγχυση που ενδέχεται να προκληθεί από την ανάμειξη του εννοιολογικού περιεχομένου δύο παραδοσιακών εννοιών, όπως η νομή και κατοχή, οι οποίες έχουν παγίως ερμηνευτεί από τη νομολογία.

Σύμφωνα με το άρθρο 4 παρ. 1α του νομοσχεδίου, η άσκηση κατοχής, δηλαδή φυσικής εξουσίας της διάνοιας κυρίου, πρέπει να είναι αδιάλειπτη. Και σύμφωνα πάλι με την έκθεση του Επιστημονικού Συμβουλίου, υπάρχει κίνδυνος από αυτές τις διατυπώσεις. Η έκθεση λέει να μη στοιχειοθετείται η προϋπόθεση της αδιατάρακτης κατοχής όταν συντρέχει οποιασδήποτε μορφής παρενόχληση από το ελληνικό δημόσιο του νεμόμενου το δημόσιο κτήμα. Με δυο λόγια, θα δημιουργηθεί νομική και πρακτική εμπλοκή στους πολίτες, κύριε Υπουργέ, με αυτόν τον ορισμό. Πρέπει να το ξαναδείτε.

Σημείο δεύτερο. Προτείναμε να αφαιρεθεί η απαίτηση ύπαρξης κτίσματος ή έστω να μπει κοινό χρονικό σημείο ανοικοδόμησης των κτισμάτων έως τις 31 Δεκεμβρίου 1991.

Σημείο τρίτο: Ο παλαιός αιγιαλός και το ζήτημα της παράκτιας ζώνης που έθεσε η ελληνική εταιρεία περιβάλλοντος και πολιτισμού. Δυστυχώς, δεν είδα να σχολιάζετε την πρόταση αυτή της ΕΛΕΤ, να την απορρίπτετε ή όχι. Και προκύπτει το ερώτημα: Γιατί δεν παίρνετε θέση σε αυτό που ακούστηκε;

Σημείο τέταρτον: Η εξαγορά βάσει αντικειμενικής αξίας και οι εκκρεμείς αιτήσεις εξαγοράς. Για μας είναι μια ιδιαίτερα προβληματική ρύθμιση. Ζητάτε από τους πολίτες, δηλαδή, που είχαν ξεκινήσει εδώ και χρόνια τις διαδικασίες της εξαγοράς βάσει πολύ χαμηλότερων αξιών, αλλά δυστυχώς δεν ολοκλήρωσαν την εξαγορά εξαιτίας αποκλειστικής ευθύνης των υπηρεσιών του δημοσίου, να πληρώσουν τώρα πολύ περισσότερο.

Χαρακτηριστικό παράδειγμα είναι οι οικισμοί της Κουλούρας και της Αλεξανδρινής στον Δήμο Τεμπών στη Λάρισα και αφορά επίσης την περιοχή του Πύργου, όπου σημειώνεται τέτοια προβληματική διαδικασία.

Θέλω, κύριε Υπουργέ, να το ξαναδείτε. Και καταθέτω υπόμνημα κατοίκων της περιοχής για τα Πρακτικά.

(Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημείο πέμπτο: Για μας είναι, επίσης, εξαιρετικά προβληματική η πρόβλεψη που υπάρχει στην παράγραφο 10 του άρθρου 11 που ορίζεται ότι, ποσοστό 50% του τμήματος εξαγοράς καταβάλλεται στην «ΕΤΑΔ Α.Ε.». Είναι αδιανόητο το 50% των εσόδων να πάνε στους πιστωτές από την πώληση ακόμα και από ακίνητα που δεν περιέρχονται στην ΕΤΑΔ.

Κατά τα λοιπά, επιχειρηματολογείτε ότι τα μνημόνια τελείωσαν, ότι δεν έχουμε εποπτεία. Γιατί τροφοδοτείτε αυτήν τη διαδικασία; Γιατί στηρίζετε το Υπερταμείο; Δυστυχώς, χάρη στις αυταπάτες της περιόδου του ΣΥΡΙΖΑ και φυσικά χάρη στην υποκρισία της Νέας Δημοκρατίας για το Υπερταμείο -που κάποτε, βέβαια, ψηφίζατε μαζί μας- το Υπερταμείο είναι εδώ, στηριγμένο και δυνατό.

Σημείο έκτο: Σε σχέση με τα ανταλλάξιμα οικόπεδα και τη δικαίωση που περιμένουν οι γηγενείς κάτοικοι αρκετών περιοχών, όπως έχω αναφέρει στις επιτροπές του Άδενδρου στη Θεσσαλονίκη. Άνθρωποι που δεν υπήρξαν ποτέ καταπατητές. Και καταθέτω στα Πρακτικά ακόμη ένα υπόμνημα, για να λάβετε γνώση πώς αντιλαμβάνονται αυτοί τη νομοθετική ρύθμιση και τι προτείνουν προκειμένου να λυθεί το πρόβλημά τους. Δεν είναι μια λεπτομέρεια που πρέπει να περάσει έτσι, αλλά οφείλετε να το διευκρινίσετε ξεκάθαρα απέναντι στους ανθρώπους αυτούς για το πώς θα επιλυθεί το πρόβλημα τους.

(Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημείο έβδομο: Διευκρινίσεις λόγω αντιφάσεων χρειάζεται και το άρθρο 17 για τα μη άρτια και μη οικοδομήσιμα τμήματα δημόσιων ακινήτων που, επίσης, επισημαίνει το Επιστημονικό Συμβούλιο της Βουλής.

Σημείο όγδοο: Το ίδιο επισημαίνει και για το άρθρο 28, κύριε Υπουργέ, που σας ζητούσε επίμονα να μας το αιτιολογήσετε. Σας διαβάζω από την έκθεση: «Σχετικά παρατηρείται ότι η ανάλυση συνεπειών ρύθμισης που συνοδεύει το νομοσχέδιο δεν αιτιολογεί τη σκοπιμότητα του εδαφίου αυτού όταν είναι ευχερής ο έλεγχος της αναγκαιότητας και της προσφορότητας των τιθέμενων προσδιορισμών».

Σημείο ένατο: Θα έπρεπε η διαδικασία της εξαγοράς ορισμένων καταπατημένων ακινήτων να ενταχθεί εντός της διαδικασίας που βρίσκεται ήδη σε εξέλιξη για την ολοκλήρωση του πολεοδομικού σχεδιασμού. Υπάρχουν βέβαια καθυστερήσεις στο πρόγραμμα κατάρτισης των τοπικών πολεοδομικών σχεδίων, το οποίο θα πρέπει να καλύψει όλες τις περιοχές της χώρας τα επόμενα χρόνια, αλλά μόνον έτσι θα αποφύγουμε νέες γενιές αυθαιρέτων.

Αναφορικά τώρα με τα ακίνητα ιδιοκτησίας του Ταμείου Εθνικής Άμυνας, του ΤΕΘΑ, στο άρθρο 15: Δεν διαφωνούμε, κύριε Υπουργέ, με τη ρύθμιση, ωστόσο με την ευκαιρία αυτή θεωρώ σκόπιμο να θίξω επίσης ένα τεράστιο ζήτημα, αυτό της στέγασης των στρατιωτικών σε περιοχές ενδιαφέροντος των Ενόπλων Δυνάμεων. Η αξιοποίηση ανταλλαξίμων ακινήτων του δημοσίου ή άμεσα του ΤΕΘΑ κρίνεται επιβεβλημένη προς την κάλυψη οικιστικών αναγκών των στελεχών των Ενόπλων Δυνάμεων, ιδίως στις ακριτικές περιοχές, αλλά και σε τουριστικές περιοχές και στις πόλεις όπου παρατηρείται απότομη και συνεχής αύξηση των τιμών εξαγοράς και ενοικίασης κατοικιών, ένα σοβαρό πρόβλημα που αντιμετωπίζουν οι στρατιωτικοί.

Επί του θέματος, μάλιστα, το κίνημά μας έχει μέχρι τώρα καταθέσει σωρεία ερωτήσεων για την κάλυψη του οικιστικού προβλήματος των στελεχών των Ενόπλων Δυνάμεων.

Στο σημερινό νομοσχέδιο, μάλιστα, έχουμε καταθέσει -ανάμεσα σε άλλες- και δύο τροπολογίες για τη στήριξη των στελεχών των Ενόπλων Δυνάμεων και σας καλούμε, κύριε Υπουργέ, να τις κάνετε δεκτές. Όπως βέβαια και τις υπόλοιπες πολύ σημαντικές τροπολογίες που έχουμε καταθέσει.

Επανερχόμαστε νομοθετικά για το πολύ σοβαρό θέμα της προστασίας της κύριας κατοικίας των αδύναμων δανειοληπτών. Τόσο για το ζήτημα του ιδιωτικού χρέους -έχουμε καταθέσει συγκεκριμένη δέσμη προτάσεων από το 2019- όσο και για την προστασία της πρώτης κατοικίας από τους πλειστηριασμούς. Και αυτό γιατί διαβλέψαμε από νωρίς τους κινδύνους, οι οποίοι σήμερα αποτελούν πραγματικότητα για εκατομμύρια πολίτες στη χώρα μας. Αυτή τη δέσμη προτάσεων την επικαιροποιούμε συνεχώς και καταθέτουμε σήμερα για πολλοστή φορά τροπολογίες.

Οι τροπολογίες του ΠΑΣΟΚ - Κινήματος Αλλαγής αφορούν οκτώ βασικές πολύ ουσιαστικές ρυθμίσεις: Πρώτον, την επαναφορά του ψηφισμένου επί κυβερνήσεων του Γιώργου Παπανδρέου νόμου Κατσέλη -όπως έχει μείνει πια να το διατυπώνουμε τον ν.3869- με νέα και επικαιροποιημένα κριτήρια.

Δεύτερον, την αγορά του δανείου από τον δανειολήπτη προτού αυτό αγοραστεί από τα funds, ερήμην του και με την απειλή κατασχέσεων.

Τρίτον, την προστασία της αγροτικής γης που απειλείται με κατάσχεση τουλάχιστον σε ποσοστό 50% ως μοναδικού μέσου επιβίωσης για αγρότες και κτηνοτρόφους.

Τέταρτον, τη διαχείριση του ιδιωτικού χρέους με εκατόν είκοσι δόσεις για χρέη σε εφορία και ΕΦΚΑ, με δυνατότητα κουρέματος της οφειλής για τους συνεπείς της ρύθμισης.

Σημείο πέμπτο, την εξάντληση του αριθμού πολλών και μικρών δόσεων -έως διακόσιες σαράντα- για τη ρύθμιση δανείων μετά από αξιολόγηση του τραπεζικού διαμεσολαβητή.

Σημείο έκτο, τη βιώσιμη λύση για τους δανειολήπτες σε ελβετικό φράγκο.

Σημείο έβδομο, την προστασία των εγγυητών τραπεζικών δανείων, αντιμετωπίζοντας υπέρμετρες και άδικες διώξεις σε βάρος τους εκ μέρους των τραπεζών και των funds. Η ευθύνη του εγγυητή περιορίζεται ανάλογα με την τιμή εξαγοράς της απαίτησης από το fund. Αυτό πρέπει να ρυθμιστεί, δίνοντας έτσι τη δυνατότητα στον εγγυητή να αμυνθεί αν αυτό το ποσό μπορεί να εισπραχθεί από τον πρωτοφειλέτη. Οι εγγυητές μπορούν να ρυθμίσουν οφειλές για μεγάλες περιόδους και να αποφύγουν την απειλή πλειστηριασμού εις βάρος τους, ενώ προβλέπεται ότι δεν εφαρμόζονται οι καταχρηστικοί όροι που περιορίζουν τα δικαιώματα των εγγυητών.

Τέτοιου είδους ρυθμίσεις πρέπει να κάνουμε και σας προτείνουμε με τις τροπολογίες που καταθέτουμε.

Όγδοο: Την ενίσχυση των κανόνων δεοντολογίας και τη βελτίωση αποτελεσματικότητας του εξωδικαστικού μηχανισμού ρύθμισης των οφειλών, με τη θέσπιση δεσμευτικών υποχρεώσεων στις εταιρείες διαχείρισης απαιτήσεων από δάνεια και πιστώσεις.

Συγκεκριμένα προτείνουμε: Θέσπιση υποχρέωσης τήρησης του κώδικα δεοντολογίας της Τράπεζας της Ελλάδος από τις τράπεζες και τις εταιρείες διαχείρισης. Οι τράπεζες πρέπει να υποχρεούνται πριν τη μεταβίβαση του δανείου να κάνουν πρόταση ρύθμισης στον οφειλέτη. Δεν μπορεί να γίνεται πλειστηριασμός κύριας κατοικίας αν δεν έχει προηγηθεί προσπάθεια ρύθμισης της οφειλής. Οι εταιρείες διαχείρισης υποχρεούνται να αιτιολογούν την πρότασή τους προς τον δανειολήπτη, να θεσπίζονται κυρώσεις σε βάρος της τράπεζας ή της εταιρείας διαχείρισης για την παραβίαση των υποχρεώσεών τους από τον κώδικα δεοντολογίας, να καθιερώνεται ως υποχρεωτική η συμμετοχή των πιστωτών στη διαδικασία εξωδικαστικού μηχανισμού ρύθμισης οφειλών, να προβλέπεται δυνατότητα προσφυγής σε ανεξάρτητη επιτροπή διευθέτησης οφειλών, να θεσπίζονται ειδικές υποχρεώσεις για τις εταιρείες διαχείρισης προκειμένου να παρέχεται η αναγκαία εξυπηρέτηση και πληροφόρηση στους δανειολήπτες.

Καταθέτοντας, λοιπόν, όλες αυτές τις τροπολογίες, το ΠΑΣΟΚ δείχνει το πραγματικό πρόσωπο της σύγχρονης σοσιαλδημοκρατίας και επιδεικνύει την έγνοια του για τους μη προνομιούχους. Δίνει το στίγμα του ως παράταξη που έχει ως στόχο να κρατήσει όρθια τη μεσαία τάξη. Στη δύσκολη αυτή συγκυρία, εκείνο που προέχει είναι να αποκατασταθεί η ικανότητα αποπληρωμής των οφειλών από πολίτες και επιχειρήσεις με την παροχή κατάλληλων κινήτρων και ρεαλιστικών ρυθμίσεων.

Την ίδια στιγμή, η Κυβέρνηση, όπως πάντα, έπαιξε το μεταμεσονύκτιο κρυφτό με τη δική της τροπολογία που διαφήμιζε όλη την προηγούμενη εβδομάδα, μια τροπολογία-σκούπα εκατό σελίδων στις 12.10΄ περίπου -τότε ήρθε το mail- που βγαίνουν τα φαντάσματα, μασκαρεύεσθε ως ευαίσθητη Κυβέρνηση, δυστυχώς, λόγω των Αποκριών. Πρόκειται για μια τροπολογία πιο μεγάλη από το ίδιο το νομοσχέδιο. Αυτό είναι στο τέλος της θητείας σας, τελικά, το πρόσωπο του επιτελικού κράτους.

Αν αυτό είναι το τελευταίο σας νομοσχέδιο, κύριε Υπουργέ, τότε αποτελεί κι αυτό την επιτομή της κακής νομοθέτησης της παρούσας Κυβέρνησης, μίας νομοθέτησης που ακολουθεί κατά πόδας την πολύ άσχημη δημοσιονομική διαχείριση της απερχόμενης Κυβέρνησής σας, η οποία οδηγεί και πάλι σε εκτροχιασμό, δυστυχώς, την ελληνική οικονομία και σε νέα αδιέξοδα νοικοκυριά και επιχειρήσεις.

Μοναδικός στόχος της Κυβέρνησης το επόμενο διάστημα θα είναι ένας: Να κρατά καλά κρυμμένα τα προβλήματα της οικονομίας μέχρι τις εκλογές με υπαρκτό, όμως, τον κίνδυνο να βρεθεί ξανά η χώρα μας μπροστά σε σκληρούς όρους και κανόνες, λόγω της δημοσιονομικής διαχείρισης της Κυβέρνησης και της εν γένει οικονομικής πολιτικής που ακολουθεί.

Τα αποτελέσματά της ήταν: Η δημοσιονομική διαχείριση της τριετίας δημιούργησε σωρευτικό έλλειμμα της τάξης των 49,2 δισεκατομμυρίων ευρώ, το κρατικό χρέος έχει εκτοξευτεί στα 400,3 δισεκατομμύρια ευρώ στο τέλος του 2022, 32,3 δισεκατομμύρια μεγαλύτερο από το αντίστοιχο στα τέλη του 2011, λίγο πριν από το PSI και 44,3 δισεκατομμύρια μεγαλύτερο από τα 356 δισεκατομμύρια ευρώ που ήταν στο τέλος του 2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η πρόβλεψη -ολοκληρώνω, κυρία Πρόεδρε- του Υπουργείου Οικονομικών για το κρατικό χρέος τον Δεκέμβριο του 2022 εμφανίζει απόκλιση 8,2 δισεκατομμυρίων σε σχέση με το τελικό αποτέλεσμα του 2022. Καταγράφεται μία τεράστια διαφορά ύψους 45,3 δισεκατομμυρίων μεταξύ του κρατικού και δημοσίου χρέους στο τέλος του 2022. Καταγράφεται αύξηση των κυβερνητικών εγγυήσεων κατά 20 δισεκατομμύρια ευρώ στην τριετία 2020-2022, από τα 9,8 δισεκατομμύρια ευρώ που ήταν στο τέλος του 2019 σε 29,8 δισεκατομμύρια ευρώ στο τέλος του 2022 και είναι η μεγαλύτερη η αύξηση, δυστυχώς, που έχει παρατηρηθεί από το 2006. Καταγράφεται νέο ρεκόρ -δεκατεσσάρων ετών- στο εμπορικό έλλειμμα, που διαμορφώθηκε στα 38,37 δισεκατομμύρια ευρώ το 2022 από 25,46 δισεκατομμύρια ευρώ το 2021.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Όλα αυτά, κυρίες και κύριοι συνάδελφοι, δεν είναι καλοί οιωνοί, όπως δεν είναι και καλός οιωνός για την επιτυχία του παρόντος νομοσχεδίου, αν δεν γίνουν οι διορθώσεις και οι αλλαγές που έχουμε επισημάνει. Αλλιώς, θα είναι αμφίβολο αν μπορέσει να υλοποιηθεί ομαλά και αποτελεσματικά.

Αναμένουμε, λοιπόν, να δούμε τι από όλα αυτά, ποια από τις προτάσεις μας θα τροποποιήσετε και θα αποδεχθείτε, για να καθορίσουμε την ψήφο μας στο τέλος της συζήτησης.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε, κύριε συνάδελφε.

Καλείται στο Βήμα για παρέμβαση επί του νομοσχεδίου ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, παίρνω για λίγο τον λόγο σήμερα, για να υπογραμμίσω τη διπλή σημασία που έχει το σημερινό νομοσχέδιο αλλά και οι τροπολογίες οι οποίες έχουν κατατεθεί από το αρμόδιο Υπουργείο.

Το νομοσχέδιο, όπως ανέφερε και ο εισηγητής μας, έρχεται να ωφελήσει χιλιάδες νοικοκυριά και επιχειρήσεις, που για δεκαετίες ολόκληρες βρισκόντουσαν σε καθεστώς ομηρίας, με τις περιουσίες τους μετέωρες και ουσιαστικά υπό αμφισβήτηση. Δεύτερον, το νομοσχέδιο λύνει με διαφάνεια, αλλά και με δικαιοσύνη έναν γόρδιο δεσμό μεταξύ του κράτους και των πολιτών, που, ουσιαστικά, διαρκεί από την ίδρυσή του.

Και πράγματι, μόνο από την τελευταία καταγραφή -και αυτή έγινε προ εικοσαετίας- προέκυψε ότι πάνω από το 90% των δημόσιων και ανταλλάξιμων κτημάτων έχουν καταπατηθεί. Μιλάμε για σχεδόν εκατό χιλιάδες ακίνητα, ένα ετερόκλητο σύνολο από εγκαταλελειμμένες κληρονομιές, από απαλλοτριώσεις, που τελικά δεν έγιναν ποτέ, από παλιά βακούφια τα οποία είχαν δοθεί στους πρόσφυγες, κτήματα που, ενώ η πολιτεία τα διεκδικούσε, ο πολίτης ουσιαστικά τα ζούσε.

Μέσα σε αυτό το αδιέξοδο καθεστώς, το δημόσιο καθόριζε πρόστιμα τα οποία ουδέποτε εισέπραττε και μετείχε σε δίκες που ποτέ δεν κατέληγαν σε αποφάσεις, ενώ οι ιδιοκτήτες παρέμεναν σε αυτά τα κτήματα χωρίς τυπικά αυτά να τους ανήκουν. Και το γνωρίζουμε καλά ότι από το 1930 νόμοι επί νόμων προσέφεραν διάφορα κίνητρα, ώστε οι περιουσίες αυτές κάπως να παραχωρηθούν, οι όροι τους, όμως, γενικά ήταν ανελαστικοί και το αποτέλεσμα ήταν πρακτικά μηδενικό.

Και η αντιφατική και άδικη αυτή κατάσταση τελειώνει σήμερα, καθώς οι δικαιούχοι θα μπορούν στο εξής να εξαγοράσουν, νόμιμα πλέον, τους χώρους που κατοικούν ή που ασκούν το επάγγελμά τους και ταυτόχρονα το κράτος αποκτά πρόσθετα έσοδα και αποφεύγει, φυσικά, το κόστος των διεκδικήσεων. Κυρίως, όμως, επιτέλους, αποτυπώνεται και η πραγματική εικόνα σε δεκάδες αγροτικές, βιομηχανικές και τουριστικές ζώνες της χώρας.

Το τίμημα της εξαγοράς, όπως εξηγήθηκε ήδη αναλυτικά και από τον Υπουργό, βασίζεται στις αντικειμενικές αξίες. Στην εξίσωση, όμως -και αυτό το θεωρώ πολύ σημαντικό- μπαίνουν πρόσθετα κοινωνικά κριτήρια. Μπαίνουν ειδικές εκπτώσεις για τους πολύτεκνους, ειδικές εκπτώσεις για άτομα με αναπηρία ή ειδικές εκπτώσεις όταν πρόκειται για πρώτη κατοικία. Κριτήρια, επίσης, θα αποτελούν το είδος του ακινήτου, αλλά και η διάρκεια χρήσης του, ενώ όλοι οι ενδιαφερόμενοι θα έχουν τη δυνατότητα να καταβάλουν τις οφειλές τους σε δόσεις.

Προβλέπονται, όμως -και δεν θα μπορούσε εξάλλου να είναι και αλλιώς- και σαφή αντίβαρα, ώστε αυτή η διευθέτηση να μην εξελιχθεί σε μία μαζική και άκριτη τακτοποίηση καταπατημένων. Έτσι, ορίζεται ότι για να εγείρει αξιώσεις ένας ιδιοκτήτης, πρέπει να έχει τίτλους για το ακίνητο για πάνω από τριάντα χρόνια ή να ζει και να εργάζεται μέσα σε αυτό για σαράντα χρόνια και προφανώς εξαιρούνται ο αιγιαλός, οι παραλίες, περιοχές με αρχαιολογικό ενδιαφέρον.

Όμως, ρυθμίζονται και μία σειρά από αντιφάσεις, για τις οποίες, τελικά, ευθύνεται το ίδιο το κράτος, όπως -δεν το γνώριζα, το έμαθα στη διάρκεια της επεξεργασίας του νομοσχεδίου- για παράδειγμα:

Στη Ζάκυνθο, στη Λευκάδα, στη Μαγνησία, όπου είχαμε χάραξη παλαιού αιγιαλού, που περιελάμβανε, όμως, ακίνητα τα οποία ήταν ήδη ενταγμένα στο σχέδιο, ή στη Λάρισα, όπου υπήρχε εξαγγελθείσα απαλλοτρίωση που δεν υλοποιήθηκε ποτέ, με συνέπεια οι κάτοχοι να εμφανίζονται μεν ως ιδιοκτήτες αλλά κτημάτων τα οποία ανήκουν στο δημόσιο. Στη βόρεια Ελλάδα πάλι -το γνωρίζουν πολλοί συνάδελφοι από την περιοχή- σχεδόν όλοι οι ενδιαφερόμενοι οι οποίοι είχαν εγκατασταθεί εκεί, στο πλαίσιο της προσφυγικής αποκατάστασης, αλλά πρακτικά χωρίς τίτλους, βρέθηκαν έτσι και υπόλογοι, όταν αργότερα το δημόσιο κατέγραψε τα συγκεκριμένα κτήματα ως δικής του κυριότητας. Νότια, στην Αττική, υπάρχουν ολόκληρα οικοδομικά τετράγωνα, τα οποία αν και εντός σχεδίου, θεωρήθηκαν εκ των υστέρων δασικά.

Όλες αυτές οι εκκρεμότητες τώρα γίνεται μία σοβαρή απόπειρα να επιλυθούν δίκαια και με διαφάνεια. Η διαδικασία εξελίσσεται ηλεκτρονικά μέσω του gov.gr και ο έλεγχος όλων των τίτλων και των δικαιολογητικών θα πρέπει να είναι –και έτσι θα γίνει- δίκαιος, ενδελεχής και αυστηρός. Διότι όταν ανοίγουμε τον δρόμο για να λυθεί ένα διαχρονικό πρόβλημα, δεν πρέπει να αφήνουμε και ανοικτούς φεγγίτες σε κάθε όψιμο καταπατητή.

Αγαπητοί συνάδελφοι, στο ίδιο νομοσχέδιο περιλαμβάνεται ακόμα και μία σειρά φορολογικών ρυθμίσεων, για τις οποίες ο εισηγητής μας ενημέρωσε αναλυτικά το Σώμα.

Να ξεχωρίσω την απαλλαγή του ΕΝΦΙΑ για το 2023 όλων των ακινήτων σε περιοχές οι οποίες έχουν χτυπηθεί από φυσικά φαινόμενα και καταστροφές. Νομίζω ότι πρόκειται για μία ακόμα απόδειξη ότι η πολιτεία στέκεται στο πλευρό των συμπολιτών μας, που δοκιμάζονται σε δύσκολες και απρόβλεπτες καταστάσεις, υπογραμμίζοντας παράλληλα ότι η στοχευμένη στήριξη των πιο αδύναμων αποτελεί μόνιμη κυβερνητική προτεραιότητα.

(Χειροκροτήματα από την πτέρυγα της Νέας Δημοκρατίας)

Νιώθουμε, ακούμε και προσπαθούμε πάντα για το καλύτερο. Και δεν είναι τυχαίο άλλωστε ότι το συγκεκριμένο νομοσχέδιο έρχεται ταυτόχρονα με την υλοποίηση του Market Pass που θα καλύπτει το 10% όλων των βασικών μηνιαίων εξόδων πρακτικά κάθε ελληνικής οικογένειας για το επόμενο εξάμηνο.

(Χειροκροτήματα από την πτέρυγα της Νέας Δημοκρατίας)

Είναι ένα ακόμα σημαντικό -πιστεύω- ανάχωμα της πολιτείας απέναντι στο διεθνές κύμα ακρίβειας, ιδίως στα τρόφιμα.

Να επαναλάβω κάποια ενδεικτικά παραδείγματα. Μία τετραμελής οικογένεια, η οποία πληροί τις προϋποθέσεις και υπολογίζουμε ότι θα κάνει μηνιαίες αγορές 520 ευρώ, θα λαμβάνει 52 ευρώ μηνιαία ενίσχυση σε χρεωστική κάρτα. Σε ένα μονομελές νοικοκυριό που εκτιμούμε ότι οι αγορές του είναι περί τα 220 ευρώ θα του καταβληθούν 22 ευρώ. Όσοι δεν θέλουν να χρησιμοποιήσουν αυτή την κάρτα αγορών, θα εισπράττουν όχι το σύνολο, αλλά το 80% του ποσού της επιδότησης στον λογαριασμό τους.

Επειδή μας κατηγορούσε η Αντιπολίτευση ότι όλα αυτά είναι ψίχουλα τα οποία δεν ενδιαφέρουν τους πολίτες, έχουν ήδη ξεπεράσει τις επτακόσιες χιλιάδες οι αιτήσεις για συμμετοχή στο Market Pass…

(Χειροκροτήματα από την πτέρυγα της Νέας Δημοκρατίας)

…και εκτιμώ ότι ο αριθμός αυτός θα αυξηθεί πολύ περισσότερο τις επόμενες ημέρες.

Και παράλληλα βρίσκεται στη Βουλή και τροπολογία, η οποία δίνει πρόσθετη προστασία και σε περισσότερους δανειολήπτες. Θέλω να θυμίσω ότι μέχρι σήμερα -και αξίζει αυτό να το αναδείξουμε- μέσω του εξωδικαστικού μηχανισμού της Κυβέρνησης, αλλά πρωτίστως μέσω διμερών διαπραγματεύσεων που έκαναν νοικοκυριά και επιχειρήσεις με τους servicers, έχουν ρυθμιστεί δάνεια τα οποία ξεπερνούν τα 35 δισεκατομμύρια ευρώ.

Και τώρα, όμως, ακούγοντας, πιστεύω, με πολλή προσοχή δικαιολογημένα αιτήματα πολιτών και επιχειρήσεων, προχωρούμε σε αλλαγές στον εξωδικαστικό συμβιβασμό, ο οποίος τώρα περιλαμβάνει και όσους έχουν έναν μόνο πιστωτή, μία τράπεζα, για παράδειγμα, χωρίς να οφείλουν στην εφορία ή σε κάποιο ταμείο, την ίδια ώρα που το δίχτυ ασφαλείας γίνεται πιο πυκνό για τους ευάλωτους, αφού ο πιστωτής θα πρέπει αυτόματα να αποδεχτεί ρύθμιση έως και τετρακόσιες είκοσι δόσεις ή και «κούρεμα» μέχρι και 90%, όταν δεν έχει να εισπράξει τίποτα. Αν, δηλαδή, ο οφειλέτης έχει αποδεδειγμένα χαμηλό εισόδημα, χωρίς περιουσία, θα το επαναλάβουμε, η πολιτεία δεν πρέπει να τιμωρεί, πρέπει να κατανοεί βοηθώντας τους συμπολίτες μας να ορθοποδήσουν.

Τα αναφέρω όλα αυτά, γιατί νομίζω ότι όλοι μας έχουμε κουραστεί να ακούμε ξαναζεσταμένα ψέματα περί εκατοντάδων χιλιάδων πλειστηριασμών οι οποίοι επίκειται να γίνουν. Μάλιστα, τα ακούμε από αυτούς οι οποίοι θεσμοθέτησαν τους πλειστηριασμούς και μας είπαν ότι οι είκοσι πέντε χιλιάδες πλειστηριασμοί -οι οποίοι έγιναν επί δικών σας ημερών- δεν ήταν πολλοί, ήταν λίγοι.

(Χειροκροτήματα από την πτέρυγα της Νέας Δημοκρατίας)

Τα μισά από τα μη εξυπηρετούμενα δάνεια αφορούν σε σπίτια και μέχρι στιγμής παραπάνω από οκτώ στα δέκα από αυτά ρυθμίζονται συναινετικά. Από την άλλη πλευρά, με το θεσμικό πλαίσιο που πλέον υπάρχει κάθε ευάλωτος έχει τη δυνατότητα να φρενάρει, να παγώσει κάθε αρνητική εξέλιξη, να στηριχθεί από το κράτος για να εξοφλήσει το δάνειό του, να ενταχθεί σε νέα ευνοϊκότερη εξωδικαστική ρύθμιση.

Μιλάμε, συνεπώς, για έναν πολύ μικρό αριθμό σπιτιών και από αυτά, οι πρώτες κατοικίες έχουν και προστασία και δυνατότητα θετικής διεξόδου και επίλυσης των εκκρεμών ζητημάτων.

Επίσης, να προσθέσω ότι με τελευταία τροπολογία παρατείνονται και οι αμοιβές σε εργαζόμενους στη «ΛΑΡΚΟ» και στα ναυπηγεία Σκαραμαγκά, ρυθμίζονται σημαντικά ζητήματα ομογενών από την πρώην Σοβιετική Ένωση και καθιερώνονται φορολογικά κίνητρα για όσους απασχολούνται σε πλωτές δεξαμενές φυσικού αερίου, σημαντικές παρεμβάσεις και αυτές που έρχονται με συμπληρωματική τροπολογία.

Τέλος, μία παρατήρηση για την Αξιωματική Αντιπολίτευση. Πώς απαντάτε, κυρίες και κύριοι του ΣΥΡΙΖΑ, σε όλα αυτά; Γυρίζοντας την πλάτη σας στην ψήφισή τους. Δυστυχώς, δεν είναι η πρώτη φορά. Απόντες ήσασταν και από τις αυξήσεις στα στελέχη των Ενόπλων Δυνάμεων.

(Χειροκροτήματα από την πτέρυγα της Νέας Δημοκρατίας)

Απόντες ήσασταν και από την ψηφοφορία για την καθιέρωση δικαιωμάτων για τους συμπολίτες μας με αναπηρία.

(Χειροκροτήματα από την πτέρυγα της Νέας Δημοκρατίας)

Πιστεύω ότι δεν είναι μόνο μία προσβλητική στάση για τις κοινοβουλευτικές διαδικασίες, αλλά με αυτό τον τρόπο πιστεύω ότι ουσιαστικά παίρνετε εσείς διαζύγιο από την κοινωνία. Είστε μονίμως παρόντες στην τοξικότητα και στον διχασμό, αλλά είστε μονίμως απόντες από μέτρα στήριξης της κοινωνίας.

(Χειροκροτήματα από την πτέρυγα της Νέας Δημοκρατίας)

Δεν θα προσθέσω, λοιπόν, κύριε Πρόεδρε, κάτι περισσότερο. Η χώρα από όλες τις εξωγενείς κρίσεις που κλήθηκε να αντιμετωπίσει έχει κατοχυρώσει την εσωτερική σταθερότητα και από τη σταθερότητα περνά τώρα στο αποτέλεσμα, περνά στην πρόοδο, περνά στην προκοπή.

Οι Ελληνίδες και οι Έλληνες, λοιπόν, ζουν, συγκρίνουν και κρίνουν, μπορούν να ξεχωρίζουν την πράξη από το ψέμα, μπορούν να ξεχωρίζουν τον μετρημένο ρεαλιστή από τον υποκριτή και σίγουρα μπορούν να ξεχωρίζουν τη λύση από το πρόβλημα. Είμαι βέβαιος, λοιπόν, ότι σύντομα θα προσφέρουν στη χώρα σιγουριά, συνέπεια, συνέχεια και σταθερότητα.

(Χειροκροτήματα από την πτέρυγα της Νέας Δημοκρατίας)

Στο μεταξύ, εμείς θα συνεχίσουμε να είμαστε δίπλα στον πολίτη, να νιώθουμε, να ακούμε και να προσπαθούμε, ώστε οι εκλογές της άνοιξης να φέρουν μαζί τους και μια νέα «άνοιξη» στον τόπο με μία ισχυρή δεύτερη εντολή στην προκοπή για την αυτοδύναμη Ελλάδα και την αυτοδύναμη Νέα Δημοκρατία.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Αγίων Αναργύρων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρία Πρόεδρε, θα ήθελα τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει τώρα ο Επικεφαλής της Κοινοβουλευτικής Ομάδας του Κινήματος Αλλαγής κ. Κατρίνης.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρία Πρόεδρε, δεν δικαιούμαι να απαντήσω στον κύριο Πρωθυπουργό; Αντικαθιστώ τον Πρόεδρό μας κ. Τσίπρα…

**ΠΡΟΕΔΡΕΥΟΥΣΑ (Σοφία Σακοράφα):** Έχει ζητήσει τον λόγο Αρχηγός, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** …και έχω δικαίωμα να απαντήσω στον κύριο Πρωθυπουργό.

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως. Μόλις τελειώσει ο κ. Κατρίνης, θα πάρετε τον λόγο, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα να μην απαντήσει κανείς στον Πρωθυπουργό;

**ΠΡΟΕΔΡΕΥΟΥΣΑ (Σοφία Σακοράφα):** Μα, δεν μπορείτε τώρα, γιατί έχει ζητήσει τον λόγο Επικεφαλής και δεν γίνεται. Γνωρίζετε τη διαδικασία.

**ΔΙΑΜΑΝΤΩ ΜΑΝΩΛΑΚΟΥ:** Συγγνώμη, κυρία Πρόεδρε, αλλά οι εισηγητές δεν έχουν ολοκληρώσει.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, ζήτησε τον λόγο Επικεφαλής και δεν μπορούμε να κάνουμε διαφορετικά. Τι να κάνω τώρα; Δεν μπορώ να κάνω κάτι.

**ΔΙΑΜΑΝΤΩ ΜΑΝΩΛΑΚΟΥ:** Ας τηρηθεί η διαδικασία, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Δεν μπορώ να αλλάξω εγώ τον Κανονισμό, κυρία συνάδελφε.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κυρία Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την τοποθέτησή μου με την απώλεια του Μητροπολίτη πρώην Ηλείας Γερμανού και να εκφράσω τα ειλικρινή μου συλλυπητήρια στην Εκκλησία της Ελλάδος και στους οικείους του.

Πρόκειται για έναν ιεράρχη που έχαιρε εκτίμησης σε όλη την ιεραρχία, για έναν πραγματικό ποιμενάρχη για όλους τους Ηλείους, για έναν πραγματικά θεόσταλτο άνθρωπο με το πιο ισχυρό αποτύπωμα προσφοράς στον συνάνθρωπο, με τεράστιο φιλανθρωπικό και κοινωνικό έργο σε συνέχεια του μακαριστού Αθανασίου.

Όλη η Ηλεία θρηνεί για τον άγιο πρώην Ηλείας Γερμανό που αφιέρωσε ανυπόκριτα -το τονίζω- όλη του τη ζωή στην εκκλησία, στην πατρίδα και στον τόπο μας και γι’ αυτό αγαπήθηκε από όλους τους Ηλείους και αναγνωρίστηκε στο πανελλήνιο. Και οι προσευχές μας μαζί με την αγάπη και την ευγνωμοσύνη για όλα όσα προσέφερε θα τον συνοδεύουν στο τελευταίο του ταξίδι.

Κυρίες και κύριοι συνάδελφοι, όπως συμβαίνει σχεδόν με όλες τις νομοθετικές πρωτοβουλίες της Κυβέρνησης κυριαρχεί η προχειρότητα, κυριαρχεί το έλλειμμα συνεννόησης και διαβούλευσης.

Μετά από τη χθεσινή συνεδρίαση της επιτροπής και τις συγκεκριμένες προτάσεις που κάναμε, ήθελα και θέλω να πιστεύω, κύριε Υπουργέ -και θέλω να με ακούσετε σε αυτό, κύριε Βεσυρόπουλε- ότι θα έρθουν οι νομοτεχνικές βελτιώσεις που απαιτούνται και ότι δεν θα χαθεί και πάλι μία ευκαιρία, ίσως η τελευταία, για να ρυθμιστεί οριστικά το πρόβλημα τίτλων ιδιοκτησίας για τα κατεχόμενα ακίνητα του δημοσίου.

Αναφέρω δύο χαρακτηριστικά παραδείγματα από περιοχές που γνωρίζω καλά. Περιοχή παραλίας Ζαχάρως. Από τα διακόσια πενήντα υφιστάμενα κτίσματα έχουν τακτοποιηθεί μόλις τα εννέα, παρά το γεγονός ότι έχει υποβληθεί αίτηση εξαγοράς.

Κύριε Βεσυρόπουλε, επαναλαμβάνω. Στην παραλία Ζαχάρως από τα διακόσια πενήντα κτίσματα έχει υποβάλει αίτηση το 99% και έχουν τακτοποιηθεί μόλις τα εννέα. Τι κάνετε; Πάλι μία τρύπα στο νερό! Το 98% παραμένει εκτός ρύθμισης. Βγήκε πριν ο κ. Σταϊκούρας και λέει ότι ρυθμίζονται τα θέματα. Και ενώ σας λέμε να αλλάξετε το έτος δήλωσης του κτίσματος στη φορολογική δήλωση, μας λέτε «ναι» στην επιτροπή και έρχεστε σήμερα και κάνετε μηδέν εις το πηλίκο. Αυτό κάνετε!

Το ίδιο πρόβλημα υπάρχει και στην παραλία Σπιάντζα στο Καβούρι. Μετά από τους σεισμούς του ’93 χτίστηκαν κτίσματα και σας ζητάμε να κάνετε μία τροποποίηση για τους ανθρώπους που έμειναν για χρόνια εκεί, έμειναν μέσα στην πανδημία και είναι στην ίδια κατηγορία με αυτούς που θέλετε ή λέτε ότι θέλετε να εντάξετε και τους πετάτε πάλι εκτός. Φέρτε, επιτέλους, τις ρυθμίσεις, ώστε να τακτοποιήσετε, αν θέλετε, όσο το δυνατόν περισσότερες περιπτώσεις και να διευθετηθεί το θέμα, να δοθεί μία οριστική λύση για ένα θέμα που ταλανίζει χιλιάδες πολίτες για πάρα πολλά χρόνια όχι μόνο στην περιοχή μου, αλλά σε όλη την Ελλάδα, πολίτες που βρίσκονται σε γκρίζα ζώνη μεταξύ ημινομιμότητας και πρωτοκόλλων κατεδάφισης. Περίμεναν δικαιολογημένα να λυθεί το ζήτημα και δεν κάνετε απολύτως τίποτα στο διά ταύτα.

Και μιλάμε για μία περιοχή -το επαναλαμβάνω- που μετά από τους σεισμούς του 1993 τα κτίσματα αυτά χρησίμευσαν ως κύριες κατοικίες στα χρόνια της οικονομικής κρίσης, χρησίμευσαν ως κύριες κατοικίες μες στην πανδημία, αλλά η Κυβέρνηση του κ. Μητσοτάκη δεν δίνει το δικαίωμα να εξαγοράσουν αυτά τα κτίσματα, γιατί δεν κάνει καμμία τροποποίηση.

Θέλω να πιστεύω ότι μέχρι τη λήξη της συνεδρίασης, κύριε Σταϊκούρα, κύριε Βεσυρόπουλε και κύριε Σκυλακάκη -και οι τρεις είστε υπεύθυνοι γι’ αυτό- θα κάνετε αυτό που πρέπει να γίνει για να δοθεί μία λύση για τους περισσότερους από τους κατόχους αυτών των ακινήτων, κάτι το οποίο είπατε πριν στην τοποθέτησή σας και θέλω να πιστεύω ότι θα το υλοποιήσετε κιόλας.

Κυρίες και κύριοι συνάδελφοι, η χώρα εδώ και πάρα πολύ καιρό βρίσκεται σε μία παρατεταμένη προεκλογική περίοδο με ευθύνη της Κυβέρνησης. Μάλιστα ο Πρωθυπουργός, συνεχίζοντας το παιχνίδι των γρίφων, είπε πριν από λίγο για τις εκλογές που θα γίνουν σύντομα, την άνοιξη, και θα φέρουν την άνοιξη. Το μόνο που δεν λέει είναι αυτό που γράφουν όλες οι εφημερίδες στα πρωτοσέλιδά τους, αυτό που συζητάμε όλες και όλοι στη δημόσια συζήτηση, ότι έχει ήδη αποφασιστεί και η ημερομηνία διεξαγωγής των εκλογών.

Η Νέα Δημοκρατία συμμετέχει και αυτή, από κοινού με τον ΣΥΡΙΖΑ, στη δημιουργία ενός τοξικού πολιτικού κλίματος, απειλεί τους πολίτες και την κοινωνία με διπλές ή και με τριπλές εκλογές ακόμα, αν χρειαστεί. Επιδίδεται σε κινδυνολογία και επικαλείται την ανάγκη κοινωνικής και πολιτικής σταθερότητας, τη στιγμή που αποδεδειγμένα αυτή η Κυβέρνηση και αυτός ο Πρωθυπουργός συνιστούν το κύριο πρόβλημα για την πολιτική και κοινωνική σταθερότητα στη χώρα.

Ο ΣΥΡΙΖΑ, από την πλευρά του, συμμετέχει κι αυτός στο παιχνίδι μίας ψευδεπίγραφης πόλωσης και τροφοδοτεί με κάθε ευκαιρία και αυτός το τοξικό πολιτικό κλίμα. Μιλάει για προοδευτική διακυβέρνηση, όταν το πολιτικό του μητρώο βαρύνεται με τη συνεργασία με τους Ανεξάρτητους Έλληνες, ένα ακροδεξιό μόρφωμα.

Είναι σαφές, λοιπόν, ότι και η Νέα Δημοκρατία αλλά και ο ΣΥΡΙΖΑ προσπαθούν να εγκλωβίσουν και πάλι τους πολίτες. Κυβέρνηση ηττημένων έχουν σχηματίσει και ο ΣΥΡΙΖΑ και η Νέα Δημοκρατία τα τελευταία οκτώ χρόνια, γιατί έχουν ηττηθεί πολιτικά και ηθικά, γιατί δοκιμάστηκαν και απέτυχαν, γιατί δεν έχουν ούτε προγραμματικές θέσεις ούτε ρεαλιστικές προτάσεις ούτε λύσεις στα πραγματικά, στα υπαρκτά προβλήματα του ελληνικού λαού. Κυρίως, όμως, δεν διαθέτουν τη στοιχειώδη αξιοπιστία.

Αποκαλυπτικό παράδειγμα τα όσα προέκυψαν με την απόφαση του Αρείου Πάγου, που δίνει τη δυνατότητα στα funds να προχωρούν σε πλειστηριασμούς ακόμα και πρώτης κατοικίας.

Νέα Δημοκρατία και ΣΥΡΙΖΑ δεν κάνουν τίποτα άλλο τις τελευταίες ημέρες από το να συναγωνίζονται σε υποκρισία. Η Κυβέρνηση ρίχνει τις ευθύνες στον ΣΥΡΙΖΑ ότι με τον νόμο του 2019 έμεινε χωρίς προστασία η πρώτη κατοικία αδύναμων δανειοληπτών. Διότι όντως με τον ν.4605/2019, με την υπογραφή του παριστάμενου κ. Τσακαλώτου, που ψήφισε η κυβέρνηση του ΣΥΡΙΖΑ, αντικαταστάθηκε ο νόμος του ΠΑΣΟΚ, ο ν.3869/2010, ο νόμος Κατσέλη, ο νόμος ορόσημο για την προστασία της πρώτης κατοικίας. Διότι μόνο ο νόμος Κατσέλη των κυβερνήσεων του ΠΑΣΟΚ του Γιώργου Παπανδρέου προστάτευσε ουσιαστικά και αποτελεσματικά την πρώτη κατοικία στα χρόνια της κρίσης.

Δεν λέει, όμως, ούτε λέξη η Κυβέρνηση, γιατί η ίδια δεν έκανε απολύτως τίποτα προς αυτή την κατεύθυνση -και το ξέρετε, κύριε Σταϊκούρα- τα τελευταία τριάμισι χρόνια. Και όχι μόνο αυτό, αλλά το 2020 με τον πολύ ευρηματικό τίτλο «δεύτερη ευκαιρία και άλλες διατάξεις» του πτωχευτικού νόμου η Κυβέρνηση της Νέας Δημοκρατίας κατάργησε και επισήμως το πλαίσιο προστασίας της πρώτης κατοικίας, αφού σήμερα -ακούστε, κυρίες και κύριοι συνάδελφοι- στις 22 Φεβρουαρίου του 2023, στην Ελλάδα, με Κυβέρνηση του κ. Μητσοτάκη ευάλωτοι δανειολήπτες στην πλατφόρμα του κ. Σταϊκούρα έχουν πιστοποιηθεί όλοι κι όλοι πενήντα ένας δανειολήπτες σε όλη τη χώρα! Τόσοι είναι για τη Νέα Δημοκρατία οι ευάλωτοι δανειολήπτες που έχουν πετύχει προστασία πρώτης κατοικίας, επειδή είπε ο Πρωθυπουργός και ο Υπουργός Οικονομικών ότι ο εξωδικαστικός «πετάει», ότι φέρνει αποτελέσματα, ότι έχει πλαίσιο προστασίας και όλα αυτά τα πολύ ωραία, τα οποία πολύ εύκολα καταρρίπτονται. Προκαλώ όποιον έχει άλλα στοιχεία να βγει και να με διαψεύσει από το Βήμα της Βουλής.

Η ίδια η Νέα Δημοκρατία, που τα έδωσε όλα στα funds, είναι η ίδια κυβέρνηση που εξέθρεψε φαινόμενα τύπου Πάτση, και βεβαίως funds στα οποία άνοιξε φαρδιά πλατιά την πόρτα η κυβέρνηση του ΣΥΡΙΖΑ το 2015, με την «περήφανη» τότε διαπραγμάτευση.

Και οι δύο όμως, Νέα Δημοκρατία και ΣΥΡΙΖΑ, προσποιούνται ότι ξεχνούν το πιο σημαντικό, ότι μόνο το ΠΑΣΟΚ με τον νόμο του 2010 προστάτευσε αποτελεσματικά και ουσιαστικά την πρώτη κατοικία, με τον νόμο Κατσέλη, συντάκτης του οποίου ήταν ο Δημήτρης Σπυράκος, σημερινός Γραμματέας του ΠΑΣΟΚ στον τομέα διαχείρισης ιδιωτικού χρέους.

Κοιτάξτε, κύριε Σταϊκούρα, ποια είναι η βασική διαφορά του ΠΑΣΟΚ από τη Νέα Δημοκρατία. Εμείς έχουμε γραμματέα για το ιδιωτικό χρέος αυτόν που αποδεδειγμένα έφτιαξε έναν νόμο υπέρ των αδύναμων δανειοληπτών και εσείς έχετε γραμματέα τον γιο του κ. Πάτση! Αυτή είναι η διαφορά του ΠΑΣΟΚ από τη Νέα Δημοκρατία. Εμείς έχουμε αυτόν που έκανε τον νόμο Κατσέλη -που σώθηκαν εβδομήντα χιλιάδες δανειολήπτες- κι εσείς έχετε τον γιο του κ. Πάτση, βάλατε δηλαδή τον λύκο να φυλάει τα πρόβατα.

Κι επειδή πρέπει να πούμε αλήθειες τώρα, που είναι και λίγες εβδομάδες πριν από τις εθνικές εκλογές, στον ελληνικό λαό, επειδή οι δανειολήπτες κι οι αδύναμοι οφειλέτες πρέπει να γνωρίζουν ποιοι ήταν και ποιοι και σήμερα εξακολουθούν να είναι μαζί τους, με πράξεις, όχι με λόγια, σε όλα τα χρόνια της κρίσης, εγώ απλά υπενθυμίζω: Το ΠΑΣΟΚ, μέσα στη δίνη της κρίσης και με την πιο σκληρή τρόικα απέναντι, ψήφισε το 2010 τον ν.3869 για την προστασία της πρώτης κατοικίας, έναν νόμο που προέβλεπε δικαστική απόφαση για την παροχή προστασίας και αλλοιώθηκε από τον Αντιπρόεδρό σας κ. Χατζηδάκη το 2013, όταν με μία απλή αίτηση όποιος πήγαινε στο δικαστήριο έπαιρνε προστασία.

Και επειδή το έχετε κατασυκοφαντήσει πάρα πολλές φορές και το έχετε πει κι εσείς ο ίδιος, ένας στους τέσσερις το πολύ θεωρείται στρατηγικός κακοπληρωτής. Προφανώς για τη Νέα Δημοκρατία οι τρεις στους τέσσερις, οι οποίοι ήταν πραγματικά αδύναμοι δανειολήπτες, δεκάδες χιλιάδες συμπολίτες μας, που βρήκαν καταφύγιο μέσα στην πιο σκληρή κρίση, δεν αξίζουν προσοχής και στήριξης. Αυτή είναι, λοιπόν, η πρώτη αλήθεια.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δικαιώθηκαν;

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Πάμε στη δεύτερη αλήθεια. Τον νόμο Κατσέλη δεν τον ψήφισε ο ΣΥΡΙΖΑ, που θεωρεί ότι επειδή η κ. Κατσέλη πήγε στον ΣΥΡΙΖΑ μπορεί να οικειοποιείται τον νόμο της, έναν νόμο των κυβερνήσεων του ΠΑΣΟΚ.

Τρίτη αλήθεια: Την προστασία της πρώτης κατοικίας του νόμου Κατσέλη -εγώ δεν φοβάμαι να το λέω, σας το λέω και σας κοιτάω στα μάτια- του νόμου Κατσέλη των κυβερνήσεων του ΠΑΣΟΚ, που δεν τον ψηφίσατε, το 2019 την καταργήσατε, την προστασία της πρώτης κατοικίας.

Αλήθεια τέταρτη. Ο ΣΥΡΙΖΑ ουδέποτε μέχρι σήμερα, 22 Φεβρουαρίου 2023, δεν έχει καταθέσει νομοθετική ρύθμιση στη Βουλή και να ζητάει την επαναφορά του νόμου Κατσέλη του ΠΑΣΟΚ, που είναι ο μοναδικός νόμος που προστάτεψε την πρώτη κατοικία. Και θα καταθέσω και όλες τις τροπολογίες που έχετε καταθέσει σχετικά, από το 2019 που χάσατε την κυβέρνηση μέχρι σήμερα, λίγες εβδομάδες πριν από τις εκλογές.

Κι έρχεται, λοιπόν, πάλι το ΠΑΣΟΚ και καταθέτει τροπολογία για την προστασία της κύριας κατοικίας και της αγροτικής γης των δανειοληπτών, τροπολογία που προβλέπει ρύθμιση της οφειλής κάθε δανειολήπτη ανεξαρτήτως επαγγελματικής ιδιότητας, δανειολήπτη που βρίσκεται σε αποδεδειγμένη αδυναμία πληρωμής, όπως προέβλεπε και ο νόμος του 2010, και δυνατότητα συνεισφοράς του δημοσίου αν αδυνατεί να καταβάλει τη δόση του, καθώς και προστασία της αγροτικής γης.

Εμείς έχουμε την πρόνοια να μεριμνήσουμε για τους αγρότες και τους κτηνοτρόφους που κινδυνεύουν να χάσουν τις περιουσίες τους ως μοναδικό μέσο επιβίωσης, γιατί αυτοί οι άνθρωποι αν χάσουν τα χωράφια τους θα μείνουν στο δρόμο και αναρωτιέμαι ποιος θα τους πάρει για υπαλλήλους και ποιος θα τους καταρτίσει σε αυτή την ηλικία.

Ξεκάθαρα, λοιπόν, πράγματα εδώ στην Αίθουσα του ελληνικού Κοινοβουλίου. Η Νέα Δημοκρατία και ο ΣΥΡΙΖΑ πετούν την μπάλα στην εξέδρα.

Και πέρα από το αυταπόδεικτο γεγονός ότι η Νέα Δημοκρατία έχει νομοθετήσει υπέρ των funds και ανέχεται την ανεξέλεγκτη λειτουργία τους, είναι καιρός και ο ΣΥΡΙΖΑ να εξηγήσει, όχι μόνο για ποιον λόγο δεν ψήφισε τον ν.3869/2010, νόμο του ΠΑΣΟΚ, όχι μόνο γιατί τον κατήργησε ουσιαστικά το 2019 -γιατί κατήργησε την προστασία της πρώτης κατοικίας που προέβλεπε ο νόμος Κατσέλη του ΠΑΣΟΚ- αλλά κυρίως, για ποιο λόγο μέχρι σήμερα δεν ζητά την επαναφορά του, όταν όλοι οι δανειολήπτες, όλοι οι καταναλωτές, όλοι όσοι έχουν πρόβλημα ως αδύναμοι δανειολήπτες ζητούν επίμονα, θα έλεγα σχεδόν εμμονικά, την επαναφορά αυτού του νόμου.

Και καταθέτω και τις τροπολογίες που έχει καταθέσει ο ΣΥΡΙΖΑ από το 2019 μέχρι σήμερα. Αναγκάστηκα να μπω στην ιστοσελίδα σας και τις έψαξα μία-μία. Θέλω να πιστεύω ότι δεν μου ξέφυγε καμμία.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τις προαναφερθείσες τροπολογίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο νόμος, λοιπόν, του ΠΑΣΟΚ είναι ο μοναδικός για την ουσιαστική και πραγματική προστασία της κύριας κατοικίας.

Και αφού ο ΣΥΡΙΖΑ βρει το θάρρος να κάνει την αυτοκριτική του γι’ αυτή την αντικοινωνική -επιτρέψτε μου να πω- επιλογή, ας κάνει και την αυτοκριτική του για τον νόμο που έφερε το 2019 και κατάργησε την προστασία της πρώτης κατοικίας του νόμου του ΠΑΣΟΚ.

Από εκεί και πέρα, κυρίες και κύριοι συνάδελφοι, η Κυβέρνηση με το μόνο που ασχολείται είναι να μη σκάσει η βόμβα των πλειστηριασμών των κόκκινων δανείων και του ιδιωτικού χρέους πάνω από 270 δισεκατομμύρια ευρώ μέχρι τις εκλογές. Και μετά από την απομάκρυνση από την κάλπη, οι Έλληνες πολίτες θα βρεθούν αντιμέτωποι με την πιο σκληρή πραγματικότητα.

Ποια είναι η πραγματικότητα; Και ελπίζω να με ακούει ο Πρωθυπουργός, ο οποίος παρουσίασε πολύ ωραία νούμερα πριν από δεκαπέντε λεπτά. Τριάντα εννέα χιλιάδες πλειστηριασμοί αναρτήθηκαν το 2022. Πενήντα χιλιάδες πλειστηριασμοί, εκτιμάται από έγκυρους συμβολαιογραφικούς κύκλους, όχι από το ΠΑΣΟΚ, ότι θα αναρτηθούν το 2023. Συνολικά διακόσιοι πενήντα χιλιάδες πλειστηριασμοί ακινήτων θα γίνουν μέχρι το τέλος του 2025, σύμφωνα με ασφαλείς εκτιμήσεις, αλλά σύμφωνα και με δημόσια τοποθέτηση -δεν θα πω το όνομά του, αν με ρωτήσετε θα το πω- επικεφαλής μίας από τις εταιρείες διαχείρισης στο συνέδριο που έγινε πριν από λίγους μήνες. Το γνωρίζετε πάρα πολύ καλά, ήσασταν παρών, κύριε Υπουργέ.

Το ξαναλέω. Διακόσιες πενήντα χιλιάδες πλειστηριασμοί ακινήτων μέχρι το 2025. Αυτός είναι ο στόχος των εταιρειών διαχείρισης. Και δεν είναι μόνο αυτά. Κρυφά χρέη που θα έρθουν στην επιφάνεια και θα διαταράξουν τη δημοσιονομική ισορροπία της χώρας. Περιμένουμε τη σχετική έκθεση του Γενικού Λογιστηρίου του Κράτους, αν και τα ήδη υπάρχοντα στοιχεία πιστοποιούν την σοβαρή απόκλιση από τους στόχους με κρατικές εγγυήσεις αγνώστου ύψους, μεταθέσεις πληρωμών και λογιστικά τερτίπια που επιχειρούν να εξωραΐσουν την εικόνα.

Έχω καταθέσει τη σχετική ερώτηση. Την επανακαταθέτω στα Πρακτικά.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μιας και είναι ο κ. Σταϊκούρας εδώ, περιμένω να μου απαντήσει στα ερωτήματα εδώ ζωντανά στη Βουλή. Να μην τα πάρουμε εγγράφως, πιθανόν να προκηρυχθούν εκλογές. Να μας πείτε, λοιπόν, ποια είναι τα πραγματικά στοιχεία, κύριε Σταϊκούρα, για εκκρεμείς και απλήρωτες καταπτώσεις εγγυήσεων που συνιστούν κρυφό χρέος;

Ποιοι είναι οι φορείς της γενικής κυβέρνησης που έχουν επενδύσει πάνω από 45,3 δισεκατομμύρια ευρώ σε κρατικούς τίτλους και με ποια κριτήρια αποφασίστηκε να επενδύσουν αυτοί οι κρατικοί φορείς;

Επίσης, έχετε λάβει τις προειδοποιήσεις των αγορών που αποτιμούν όλο και χαμηλότερα τα ελληνικά ομόλογα, αλλά, βεβαίως, και των θεσμών που έχουν προειδοποιήσει ότι θα επιβληθούν σκληροί μνημονιακοί όροι σε ενδεχόμενη στήριξη που θα ζητηθεί από κάποια υπερχρεωμένη χώρα;

Παρακαλώ πολύ να μου απαντήσετε στα συγκεκριμένα ερωτήματα.

Και δεν χρειάζεται, φυσικά, να παραθέσω όλα τα στοιχεία που αποδεικνύουν ότι ο εξωδικαστικός μηχανισμός που έφερε η Κυβέρνηση της Νέας Δημοκρατίας -ο πιο πετυχημένος, όπως είπε ο κ. Σταϊκούρας, πολύ καλό εργαλείο, όπως είπε ο Πρωθυπουργός- απέτυχε, όπως απέτυχε και αυτός του ΣΥΡΙΖΑ που απέδωσε περίπου δύο χιλιάδες τριακόσιες ρυθμίσεις χρεών επιχειρήσεων και αγροτών σε δυόμισι χρόνια λειτουργίας. ΣΥΡΙΖΑ, δύο χιλιάδες τριακόσιες ρυθμίσεις για επιχειρήσεις και αγρότες σε δυόμισι χρόνια. Νέα Δημοκρατία τρεις χιλιάδες επτακόσιες πενήντα ρυθμίσεις σε είκοσι έναν μήνες λειτουργίας, αλλά βάζει επιχειρήσεις, αγρότες και νοικοκυριά.

Αυτοί, λοιπόν, διαγωνίζονται, συναγωνίζονται ποιος είναι ο πλέον αποτυχημένος. Τρεις χιλιάδες επτακόσιες πενήντα ρυθμίσεις, κυρίες και κύριοι συνάδελφοι, όταν σήμερα στη χώρα υπάρχουν πάνω από τέσσερα εκατομμύρια ΑΦΜ που χρωστούν στην εφορία. Το ένα εκατομμύριο τετρακόσιες χιλιάδες, μάλιστα, είναι υπό μέτρο αναγκαστικής είσπραξης. Δύο εκατομμύρια τριακόσιες χιλιάδες χρωστούν στον ΕΦΚΑ ληξιπρόθεσμα και τα κόκκινα δάνεια ξεπερνούν το ένα εκατομμύριο σε απόλυτο αριθμό.

Και φυσικά, η Κυβέρνηση παραπλανά σκοπίμως τη δημόσια συζήτηση. Όταν ισχυρίζεται ότι γίνονται χιλιάδες ρυθμίσεις κόκκινων δανείων ουσιαστικά τι κάνει; Αναπαράγει τις ανακοινώσεις στα δελτία Τύπου των εταιρειών διαχείρισης. Διότι δεν λέει όλη την αλήθεια και το ξέρετε, κύριε Υπουργέ. Διότι υπάρχουν αμείλικτα ερωτήματα για το αν εξυπηρετούνται, αν τηρούνται οι ρυθμίσεις ή αν κοκκινίζουν ξανά. Σε λίγο χρονικό διάστημα υπάρχει εκτίμηση ότι μία στις τρεις ρυθμίσεις κοκκινίζει ξανά εντός έτους. Πριν από δύο χρόνια αντίστοιχη έκθεση της Τράπεζας της Ελλάδας έλεγε ότι μία στις δύο ρυθμίσεις κοκκίνιζαν ξανά εντός εξαμήνου.

Άρα, να μη λέμε πόσες ρυθμίσεις συνομολογούνται, αλλά πόσες τηρούνται στην πορεία και την προβολή του χρόνου. Διότι εδώ πρέπει να λέμε την αλήθεια, όχι στους ψηφοφόρους, αλλά σε αυτούς οι οποίοι προσπαθούν μήνα-μήνα, βδομάδα-βδομάδα, μέρα-μέρα από το υστέρημά τους να τηρήσουν τις ρυθμίσεις για να μη χάσουν την πρώτη κατοικία τους, τους κόπους μίας ζωής.

Η μεγαλύτερη αποτυχία της Κυβέρνησης Μητσοτάκη, κυρίες και κύριοι συνάδελφοι, είναι η διαχείριση του ιδιωτικού χρέους και κορωνίδα αυτής της αποτυχίας ο εξωδικαστικός μηχανισμός.

Και απέτυχε και το λέω ευθαρσώς -και σας κοιτάω, κύριε Υπουργέ- γιατί ρυθμίσατε μόνο 1,1 δισεκατομμύριο ευρώ, όταν το συνολικό ιδιωτικό χρέος είναι 270 δισεκατομμύρια ευρώ τουλάχιστον. Κάντε το κλάσμα. Μηδέν κόμμα πόσο τοις εκατό του χρέους είναι αυτό; Ενώ δεν αναμένεται να ρυθμιστεί ποσό μεγαλύτερο του 1,5 δισεκατομμυρίου ευρώ μέχρι το τέλος του πρώτου εξαμήνου του 2023 με τις τροποποιήσεις που φαίνεται να είναι μεν στη σωστή κατεύθυνση, αλλά ξέρετε ότι είναι εξαιρετικά αδύναμες για να αλλάξουν την γενική εικόνα.

Η Κυβέρνηση απέτυχε σε όλες τις ρυθμίσεις οφειλών που έχει φέρει για την εφορία και τον ΕΦΚΑ μέχρι σήμερα. Μόλις το 6%, δηλαδή έξι στους εκατό οφειλέτες στην Ελλάδα ρύθμισαν τα χρέη στην εφορία. Είναι 5,3 δισεκατομμύρια ευρώ από τα 87,1 δισεκατομμύρια ευρώ εισπράξιμων οφειλών. Δεν σας βάζω τα συνολικά 113,5 δισεκατομμύρια ευρώ. Μιλάω για τα εισπράξιμα. Το 6% στην εφορία, το 5% για τα χρέη στον ΕΦΚΑ έχουν ρυθμίσει. Φέρατε μετά βαΐων και κλάδων τη ρύθμιση για τα χρέη στην πανδημία. Μπήκε 6% και στην εφορία και 6% στον ΕΦΚΑ.

Κι όλα αυτά τη στιγμή που το πρώτο εντεκάμηνο του 2022, τα φρέσκα, τα νέα, τα επιπλέον ληξιπρόθεσμα, που είναι επί θητείας Κυβέρνησης Μητσοτάκη στην εφορία είναι 7,2 δισεκατομμύρια ευρώ επιπλέον χρέη, 5,6 δισεκατομμύρια ευρώ στον ΕΦΚΑ.

Επιχειρήσεις και νοικοκυριά χρεώνονται, χρεώνονται, χρεώνονται μέχρι να φτάσουν δεν ξέρω πού. Μιλάμε, λοιπόν, για πλήρη αποτυχία ρύθμισης οφειλών σε εφορία, ΕΦΚΑ, στον στενό πυρήνα δηλαδή, της κρατικής εποπτείας. Εγώ δεν σας βάζω τα τραπεζικά δάνεια. Λέω αυτά που μπορείτε να ρυθμίσετε εσείς, κύριε Υπουργέ. Δεν ξέρω γιατί γελάτε. Λέω για αυτά τα οποία μπορείτε. Είναι χρέη κράτους και ασφαλιστικών ταμείων που μπορείτε να νομοθετήσετε και να τα εφαρμόσετε και όχι να τα υλοποιήσουν οι τράπεζες.

Και ξέρετε τι συνεπάγεται αυτό για ενάμισι εκατομμύριο ΑΦΜ; Δεν ξέρω αν αυτό επιτρέπει γέλωτες σε αυτήν την Αίθουσα. Ενάμισι εκατομμύριο ΑΦΜ στην Ελλάδα σήμερα, λόγω αυτής της αποτυχίας της δικής σας, έχουν δεσμευτεί οι τραπεζικοί τους λογαριασμοί, έχουν αδυναμία λήψης φορολογικής και ασφαλιστικής ενημερότητας, έχουν κατάσχεση εισοδημάτων και καταθέσεων, έχουν κατάσχεση και πλειστηριασμούς ακινήτων και βεβαίως, κάποιοι απειλούνται και με ποινικές διώξεις.

Η Κυβέρνηση, λοιπόν, της Νέας Δημοκρατίας, αφού επιτρέπει όλα αυτά και ενάμισι εκατομμύριο συμπολίτες μας, ΑΦΜ, επιχειρήσεις και νοικοκυριά, να απειλούνται και να ζουν όλα αυτά που μόλις περιέγραψα, αρνείται να φέρει ρύθμιση εκατόν είκοσι δόσεων, αφού όπως διαρρέει η ίδια -και παρακαλώ πολύ κύριε Υπουργέ, δράττομαι της ευκαιρίας, διαψεύστε με αν ισχύει ή δεν ισχύει η διαρροή- η Κυβέρνηση δεν πρότεινε καν να συμφωνηθεί ρύθμιση εκατόν είκοσι δόσεων, διότι δεν είναι υπέρ των γενικευμένων ρυθμίσεων, καθώς αυτές επηρεάζουν αρνητικά την κουλτούρα πληρωμών.

Εγώ, λοιπόν, αυτό το διάβασα σε έγκυρο μέσο, διαρροή της Κυβέρνησης, ότι δεν προτείνατε καν ρύθμιση εκατόν είκοσι δόσεων. Ποια; Η Κυβέρνηση που μας κάνει μάθημα για αρνητικό επηρεασμό της κουλτούρας πληρωμών, που έκανε λάστιχο την επιστρεπτέα προκαταβολή για καθαρά προεκλογική σκοπιμότητα. Θυμάστε πώς την είχατε εξαγγείλει και πώς κατέληξε; Θα μας κάνετε εσείς μάθημα σε εμάς για κουλτούρα πληρωμών και συνέπεια; Μάλιστα.

Ακόμα, λοιπόν, και με αυτές τις ρυθμίσεις που εξαγγείλατε, κύριε Σταϊκούρα, αποκλείονται από ευνοϊκή ρύθμιση όλοι όσοι έχουν αρρύθμιστα χρέη που δημιουργήθηκαν πριν από την 1η Νοεμβρίου 2021. Για να δούμε πόσοι είναι αυτοί.

Είναι η μεγάλη πλειοψηφία των οφειλετών; Για ποιους νομοθετείτε; Για το 20%, 25% των οφειλετών; Το άλλο 85% πού θα πάει; Στα τάρταρα; Στον Καιάδα; Να οδηγηθούν σε οικονομικό μαρασμό και αποκλεισμό.

Εμείς, λοιπόν, σας παρακολουθούμε, σας ακούμε, αλλά προτείνουμε κιόλας. Τι προτείνουμε;

Εκατόν είκοσι δόσεις για χρέη στην εφορία και τον ΕΦΚΑ με κούρεμα 30%, εφόσον τηρηθεί η ρύθμιση. Με αυτό το σχήμα και το κράτος θα εισπράξει, αφού -επαναλαμβάνω- σήμερα μόλις το 6% των χρεών έχει ρυθμιστεί, άρα το 94% δεν έχει μπει σε καμμία ρύθμιση και ο οφειλέτης θα απλώσει το χρέος σε πολλές και μικρές σε ύψος δόσεις, έχοντας το κίνητρο της μείωσης του χρέους, για να επανενταχθεί στην οικονομική πραγματικότητα.

Για όσους βιαστούν -τους προκαταλαμβάνω- να πουν ότι το ΠΑΣΟΚ μιλά εκ του ασφαλούς γιατί είναι Αντιπολίτευση ή ότι το ΠΑΣΟΚ λαϊκίζει -αυτό δεν λέτε;-, παραθέτω τα στοιχεία του εξωδικαστικού μηχανισμού για τα χρέη προς το δημόσιο. Τον εξωδικαστικό εσείς τον φέρατε, εσείς τον ψηφίσατε, εσείς τον τρέχετε. Τι λέει, λοιπόν, κυρίες και κύριοι συνάδελφοι, ο εξωδικαστικός του κ. Μητσοτάκη για τα χρέη που ρυθμίστηκαν στο δημόσιο; Ποιο είναι το αποτέλεσμα μέχρι σήμερα; Να μιλάμε με νούμερα εδώ, όχι θεωρίες.

Μέσο κούρεμα 22%, όχι πολύ μακριά από το 30% που προτείνει το ΠΑΣΟΚ, μέση περίοδος αποπληρωμής διακόσιοι δεκαέξι μήνες, όταν το ΠΑΣΟΚ προτείνει εκατόν είκοσι μήνες. Άρα, αφού η πραγματικότητα δικαιώνει τις θέσεις του ΠΑΣΟΚ, γιατί δεν τον φέρνετε να τον νομοθετήσετε εκατόν είκοσι δόσεις με κούρεμα 30%; Αφού ο δικός σας εξωδικαστικός φέρνει περίπου το ίδιο κούρεμα και πολύ μεγαλύτερη περίοδο αποπληρωμής;

Και για τους συνεπείς…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα είναι καλός.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Το είπαμε ξανά αυτό και στην ερώτηση. Κάντε τον νόμο. Δώστε την ευκαιρία σε όλους, όχι στην πλατφόρμα. Δώστε την ευκαιρία σε κάθε οφειλέτη να μπει και να ρυθμίσει με αυτούς τους όρους, όχι στην πλατφόρμα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Γιατί;

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ή βάλτε το ως όρο στην πλατφόρμα.

Για τους συνεπείς εμείς συμφωνούμε. Επιβραβεύστε τους, έχετε δίκιο. Δεν μπορεί να επιβραβεύονται μόνο οι ασυνεπείς. Πρέπει και οι συνεπείς να επιβραβευθούν. Θα μπορούσατε, κάνοντας μία διευκόλυνση, χωρίς κανένα δημοσιονομικό κόστος, με τη μείωση της προκαταβολής του φόρου για όλους όσοι είναι συνεπείς, να δώσετε ένα κίνητρο σε αυτούς που πληρώνουν κανονικά τις φορολογικές και ασφαλιστικές υποχρεώσεις τους και οι οποίοι σήμερα, βεβαίως, είναι πολύ καλύτερα, πληρώνοντας 55% προκαταβολή, σε σχέση με το 100% του ΣΥΡΙΖΑ, αλλά και πάλι αυτό είναι ένα δυσβάστακτο κόστος για τις περισσότερες επιχειρήσεις της χώρας. Κάντε, λοιπόν, αυτό, επιβραβεύστε τους ανθρώπους που κάθε χρόνο πληρώνουν εμπρόθεσμα, εγκαίρως και κανονικά τις φορολογικές του υποχρεώσεις.

Κυρίες και κύριοι συνάδελφοι, οι εκλογές που έρχονται είναι κρίσιμες, γιατί η διακυβέρνηση που θα προκύψει από αυτές τις εκλογές θα πρέπει να έχει ένα διαφορετικό περιεχόμενο: Να δώσει ανάσα στους πολίτες, να αντιμετωπίσει το τεράστιο ιδιωτικό χρέος των 270 δισεκατομμυρίων ευρώ, που αποτελεί βόμβα στα θεμέλια της κοινωνικής και οικονομικής σταθερότητας.

Η ψήφος στο ΠΑΣΟΚ δεν είναι μόνο διαμαρτυρίας. Το ΠΑΣΟΚ διεκδικεί την ψήφο των πολιτών με σαφείς και συγκεκριμένες προγραμματικές θέσεις και στόχο αυτές οι προγραμματικές θέσεις να αποτελέσουν το περιεχόμενο της νέας διακυβέρνησης. Γιατί ισχυρό ΠΑΣΟΚ, σημαίνει ισχυρή κοινωνία. Ισχυρό ΠΑΣΟΚ σημαίνει κοινωνική συνοχή, σταθερότητα, ανάσα στους πολίτες που οδηγούνται σε αδιέξοδο. Ισχυρό ΠΑΣΟΚ σημαίνει προστασία της πρώτης κατοικίας για τους αδύναμους δανειολήπτες και όχι για τους στρατηγικούς κακοπληρωτές. Ισχυρό ΠΑΣΟΚ σημαίνει κανόνες για τα funds. Ισχυρό ΠΑΣΟΚ σημαίνει πραγματικές ευκαιρίες και δυνατότητες για όλους να επιστρέψουν στην κανονικότητα.

Η συμμετοχή του ΠΑΣΟΚ στην κυβέρνηση έχει νόημα μόνο εφόσον τηρούνται αυτές οι προϋποθέσεις. Για τη συμμετοχή του ΠΑΣΟΚ στην κυβέρνηση απαράβατος όρος είναι η υιοθέτηση του προγραμματικού πλαισίου που θα καταθέσει, προκειμένου να υπάρξει συμφωνία για σχηματισμό κυβέρνησης.

Μέρος -το καταλαβαίνετε όλοι σας- αυτής της προγραμματικής συμφωνίας και σύγκλισης, κυρίες και κύριοι συνάδελφοι, είναι οι θέσεις του ΠΑΣΟΚ για την αντιμετώπιση του προβλήματος του τεράστιου ιδιωτικού χρέους. Γιατί, επιτέλους, ήρθε η ώρα η ελληνική Βουλή να νομοθετήσει με βάση τις κοινωνικές ανάγκες και όχι τις επιταγές ή τις επιθυμίες των τραπεζών και των funds.

Γι’ αυτό, λοιπόν, το ΠΑΣΟΚ συγκεκριμένα προτείνει:

Πρώτον, προστασία της πρώτης κατοικίας για τους οικονομικά ευάλωτους δανειολήπτες, με επιδότηση δόσης του δανείου, εφόσον υπάρχει αποδεδειγμένη αδυναμία.

Δεύτερον, βιώσιμες ρυθμίσεις για τις δόσεις των δανείων με εξάντληση του μέγιστου αριθμού των διακοσίων σαράντα δόσεων που προβλέπεται δυνητικά στον πτωχευτικό και αξιολόγηση της προτεινόμενης από την πλατφόρμα ρύθμισης από τραπεζικό διαμεσολαβητή ή επιτροπή ειδικής διαχείρισης ιδιωτικού χρέους.

Ο δανειολήπτης πρέπει να έχει ουσιαστικά, πραγματικά τη δυνατότητα να αντιπροτείνει ρύθμιση, χωρίς να φοβάται την απευθείας απόρριψη από την πλατφόρμα και πιθανή κατάσχεση και πλειστηριασμό, γιατί αυτό είναι σήμερα που βιώνουν χιλιάδες παραλήπτες.

Τρίτον, προστασία της αγροτικής γης που απειλείται με κατάσχεση και αποτελεί το μοναδικό μέσο επιβίωσης για αγρότες και κτηνοτρόφους.

Τέταρτον, δικαίωμα αγοράς του δανείου από τον δανειολήπτη πριν καταλήξει στο fund, πριν ξαναπουληθεί από το fund σε άλλο fund ή σε τραπεζικό ίδρυμα. Γιατί σήμερα πολλά δάνεια πωλούνται δύο και τρεις φορές, εκ νέου, στη δευτερογενή αγορά από τα funds και το δημόσιο χάνει τεράστια έσοδα από τη μη φορολόγηση μεταβιβάσεων δανείων.

Πέμπτον και πολύ σημαντικό, επιβολή επιτέλους κανόνων στη λειτουργία των εταιρειών διαχείρισης και των funds. Για πρώτη φορά πολιτικό κόμμα καταθέτει σχετική νομοθετική ρύθμιση, ώστε να αποτραπεί η όποια ασύδοτη λειτουργία με μέσο πίεσης-απειλής την κύρια κατοικία, με υποχρέωση της τράπεζας να κάνει τελική πρόταση στον δανειολήπτη πριν πουλήσει το δάνειο στο fund και απαγόρευση πλειστηριασμού, αν δεν έχει προηγηθεί προσπάθεια ρύθμισης τους τελευταίους δώδεκα μήνες, με εξωτερικό αξιολογητή και επιτροπές που θα κρίνουν επιτέλους τη βιωσιμότητα των ρυθμίσεων που προτείνονται στον δανειολήπτη από την τράπεζα ή το fund.

Τέλος στην ασυδοσία των funds με την υπογραφή και τη σφραγίδα του ΠΑΣΟΚ!

Έκτον, βιώσιμη λύση για τους δανειολήπτες σε ελβετικό φράγκο με κατανομή του πραγματικού κινδύνου μεταξύ δανειολήπτη και τράπεζας από την αλλαγή της ισοτιμίας ευρώ - ελβετικού φράγκου, με αναδρομική εφαρμογή. Πρακτικά τι προτείνουμε; Οι δανειολήπτες αυτοί να πληρώσουν 15% παραπάνω από ό,τι αν έπαιρναν το ίδιο ποσό σε ευρώ και όχι 100% παραπάνω, όπως θα καταλήξει, χάνοντας και την πρώτη κατοικία τους.

Έβδομον, άρση των υπέρμετρων και άδικων διώξεων εις βάρος των εγγυητών δανείων εκ μέρους funds και τραπεζών για την ικανοποίηση απαιτήσεων που διατηρούν κατά των πρωτοφειλετών. Για πρώτη φορά πολιτικό κόμμα καταθέτει σχετική τροπολογία, για να σταματήσει η αδικία εις βάρος χιλιάδων εγγυητών που καλούνται να πληρώσουν το σύνολο του δανείου, όταν οι οφειλέτες είτε πτωχεύουν είτε ρυθμίζουν ευνοϊκά το δάνειό τους, ένα δάνειο το οποίο αγοράζεται στο 15% με 20% της αξίας και ο εγγυητής πολλές φορές καλείται να πληρώσει το σύνολό του.

Καταθέτω, λοιπόν, για τα Πρακτικά τις σχετικές τροπολογίες που έχει υπογράψει σύσσωμη η Κοινοβουλευτική Ομάδα του Κινήματος Αλλαγής.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τις προαναφερθείσες τροπολογίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα επτά αυτά σημεία αποτελούν πεδίο προγραμματικής σύγκλισης μαζί με πολλά άλλα που θα κατατεθούν δημόσια και ξεκάθαρα από το ΠΑΣΟΚ. Αποτελούν, όμως και προϋπόθεση για τη συμμετοχή του ΠΑΣΟΚ σε κυβέρνηση.

Κυρίες και κύριοι συνάδελφοι, η λύση στα μεγάλα και πραγματικά προβλήματα της χώρας δεν είναι ούτε η Νέα Δημοκρατία ούτε ο ΣΥΡΙΖΑ. Δεν είναι αυτοί που δοκιμάστηκαν και απέτυχαν. Δεν είναι αυτοί που θέτουν εκβιαστικά και ψευδεπίγραφα διλήμματα στους πολίτες.

Δεν είναι η τοξικότητα, η αίσθηση που αποπνέουν κάποιοι ότι είναι οι κληρονόμοι της εξουσίας ή η φαντασίωση κάποιων ότι εκπροσωπούν μονομερώς τη δημοκρατική παράταξη και απόλυτα, όταν οι ίδιοι, το κόμμα τους, έχουν πρωταγωνιστήσει σε διώξεις, αλλά και σε κατασυκοφάντηση της δημοκρατικής παράταξης.

Το ΠΑΣΟΚ ζητά από τους πολίτες ισχυρή εντολή. Και είναι η πραγματική προϋπόθεση για να μην εμπλακεί η χώρα σε περιπέτειες. Είναι η προϋπόθεση για να εγγυηθεί το ΠΑΣΟΚ ένα άλλο, εντελώς διαφορετικό περιεχόμενο διακυβέρνησης, ένα περιεχόμενο διακυβέρνησης που δεν θα αποκλείει κανέναν, αλλά θα δίνει όραμα, ελπίδα και προοπτική στους πολλούς, σε όλους, έτσι όπως πάντα έκανε το Πανελλήνιο Σοσιαλιστικό Κίνημα.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Τσακαλώτος από τον ΣΥΡΙΖΑ.

**ΔΙΑΜΑΝΤΩ ΜΑΝΩΛΑΚΟΥ:** Κυρία Πρόεδρε, ποδοπατάτε τη διαδικασία. Τι θα γίνει; Δεν έχει γίνει ξανά κάτι τέτοιο.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Μανωλάκου, δεν φταίω εγώ, όπως καταλαβαίνετε. Καταλαβαίνετε ότι δεν φταίω εγώ. Δυστυχώς!

**ΔΙΑΜΑΝΤΩ ΜΑΝΩΛΑΚΟΥ:** Εντάξει! Να ακούσουμε τον Πρωθυπουργό. Αλλά και οι Κοινοβουλευτικοί Εκπρόσωποι δεν πρέπει να ακούσουν τους εισηγητές όλους; Γιατί τέτοια αντιμετώπιση;

**ΠΡΟΕΔΡΕΥΟΥΣΑ (Σοφία Σακοράφα):** Ακούστε λίγο, κυρία συνάδελφε. Ο κ. Κατρίνης…

**ΔΙΑΜΑΝΤΩ ΜΑΝΩΛΑΚΟΥ:** Καταπατείται κάθε διαδικασία.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, έχετε δίκιο. Κανονικά θα έπρεπε να τελειώσουν οι εισηγητές.

**ΔΙΑΜΑΝΤΩ ΜΑΝΩΛΑΚΟΥ:** Δεν το βρίσκω το δίκιο μου, όμως!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ να με ακούσετε. Από τη στιγμή που ο κ. Κατρίνης ζήτησε τον λόγο και είναι Επικεφαλής Κοινοβουλευτικής Ομάδας, είμαι υποχρεωμένη να του δώσω τον λόγο. Ο κ. Τσακαλώτος εκπροσωπεί τον κ. Τσίπρα και άρα θα πει δύο λόγια.

Δεν νομίζω ότι θα αργήσετε πολύ. Έτσι δεν είναι, κύριε Τσακαλώτο;

**ΕΥΚΛΕΙΔΗΣ ΤΣΑΚΑΛΩΤΟΣ:** Την ομιλία μου θα πω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ωραία! Αμέσως μετά θα μπούμε στη διαδικασία. Δυστυχώς, πήγε ανάποδα όλη η διαδικασία.

Κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Ήρθε εδώ ο κύριος Πρωθυπουργός, ο κ. Μητσοτάκης, για να μας πει ότι δεν του αρέσει το τοξικό κλίμα. Ποιος; Ο κ. Μητσοτάκης που πριν να γίνει Πρωθυπουργός «σήκωσε» το θέμα των Πρεσπών, ενάντια στη δική του παράδοση και την παράδοση όλης της οικογένειάς του που ήταν να βρεθεί λύση με σύνθετη ονομασία, και το «σήκωσε» σχεδόν σαν να είμαστε προδότες! Ο κ. Μητσοτάκης και το κόμμα σας και τα μέσα σας όταν κάνουμε εμείς κριτική για τα εξοπλιστικά προγράμματα, για την εξωτερική πολιτική και για το δικαίωμα των μεταναστών να έχουν πόρτα εισόδου, όπως λέει η Συνθήκη της Γενεύης, μας λέτε ότι βοηθάμε την Τουρκία, ότι «βάζουμε πλάτη» στην Τουρκία. Μπορείτε εσείς να μιλήσετε για τοξικό κλίμα, με αυτά που λέτε για την Αντιπολίτευση;

Ήρθε εδώ ο κ. Μητσοτάκης να μας πει ότι το κόμμα του πάντα βοηθάει τους αδύναμους, σαν να είμαστε όλοι στην ίδια βάρκα! Αλήθεια; Είμαστε όλοι στην ίδια βάρκα; Έχετε δει τα κέρδη των μεγάλων επιχειρήσεων, οι οποίες το πρώτο εννιάμηνο του 2022 έφτασαν στα 3,4 δισεκατομμύρια ευρώ κέρδη, από 1,4 δισεκατομμύριο ευρώ που ήταν το 2021; Και λέτε ότι είμαστε στην ίδια βάρκα; Για να μη μιλήσω για τα διυλιστήρια και για τα σουπερμάρκετ και για τις τράπεζες! Πραγματικά θεωρείτε ότι την πίτα τη μοιράζετε κάπως δίκαια; Αυτό μας λέτε;

Ήρθε εδώ ο κύριος Πρωθυπουργός να μας πει για το Food Pass και πως είμαστε μικρόψυχοι εμείς του ΣΥΡΙΖΑ επειδή λέμε ότι πρόκειται για ψίχουλα. Τον θυμάστε τον κ. Μητσοτάκη τι έλεγε για τη δέκατη τρίτη σύνταξη, το οποίο ήταν μόνιμο μέτρο; Έλεγε ότι είναι ψίχουλα. Δεν το θυμάστε αυτό; Τον θυμάστε τον κ. Μητσοτάκη και τον κ. Βορίδη στα κανάλια να λένε «αφού το ψηφίζουμε, προφανώς θα μείνει»; Και μετά το ξεχάσαν. Θυμάστε ότι έχασαν τέσσερις συντάξεις όλοι αυτοί οι συνταξιούχοι; Και τώρα έρχεστε και λέτε ότι αυξήσατε τις συντάξεις, όμως, δεν λέτε ότι έγινε με τον νόμο Κατρούγκαλου που είχε προβλέψει ότι οι συντάξεις θα αυξηθούν μαζί με την ανάπτυξη και με τον πληθωρισμό. Δεν το λέτε αυτό.

Μας ήρθε εδώ ο κ. Μητσοτάκης να μας πει ότι επί ΣΥΡΙΖΑ έγιναν είκοσι πέντε χιλιάδες πλειστηριασμοί. Λες και πριν δεν υπήρχαν οι πλειστηριασμοί! Πριν γίνονταν δεκάδες χιλιάδες πλειστηριασμοί κάθε χρόνο, κύριε Βρούτση. Κάθε χρόνο γίνονταν. Και θα επικαλεστεί -συνεχώς το κάνει ο κ. Σταϊκούρας- ότι εγώ είπα ότι χρειάζονται οι πλειστηριασμοί! Το κάνει αυτό, αυτό που δεν πρέπει να κάνει κανένας πολιτικός και κανένας δημοσιογράφος, να μιλάει μη διαβάζοντας το πλαίσιο, το επιχείρημα, γιατί όταν ο Θεός μοίραζε επιχειρήματα, κύριε Σταϊκούρα, εσείς προφανώς κρατάγατε ομπρέλα! Τι ήταν το επιχείρημα; Το επιχείρημα ήταν ότι σε κανονικές στιγμές, σε κανονικές περιόδους μπορεί να γίνουν πλειστηριασμοί, αλλά αυτό μπορεί να αποκατασταθεί σταδιακά όσο είμαστε σε μία κρίση. Τώρα θεωρείτε ότι δεν είμαστε σε μία κρίση; Δεν είναι κρίση η πανδημία; Δεν ήταν κρίση το ενεργειακό; Δεν είναι κρίση η ακρίβεια και αυτό που αντιμετωπίζουν οι πολίτες; Αυτοί που τώρα χρωστάνε είναι κακοπληρωτές; Δεν είναι.

Με στεναχώρησε, κύριε Σκανδαλίδη, ο κ. Κατρίνης. Μίλησε για τον νόμο Κατσέλη και άφησε την εντύπωση ότι το διάστημα 2015-2019 δεν υπήρχε καμμία προστασία. Αλήθεια; Είκοσι πέντε χιλιάδες πλειστηριασμοί έγιναν. Έγιναν πλειστηριασμοί των λαϊκών στρωμάτων και των μεσαίων στρωμάτων; Αν είχαν γίνει, το «ΣΚΑΪ» θα ήταν εκεί από το πρωί μέχρι το βράδυ και θα έπαιρνε συνεντεύξεις από γιαγιάδες, από θείες και από παιδάκια στον δρόμο. Δεν έγινε γιατί υπήρχε προστασία και είναι η προστασία την οποία επέκτεινε η Νέα Δημοκρατία, έτσι λένε, έτσι λέει ο κ. Τσιάρας και έτσι είχε πει και ο ίδιος ο Πρωθυπουργός.

Τι έχουμε μάθει από τις μεγάλες κρίσεις του καπιταλισμού, όσον αφορά σε αυτό το θέμα που γίνεται στεγαστική κρίση; Μαθαίνουμε ότι όταν υπάρχουν στιγμές κρίσης, πρέπει να γίνει μία μοιρασιά ανάμεσα στον δανειολήπτη, στον πιστωτή και στο κράτος. Μόνο έτσι μπορεί να αντιμετωπιστεί. Μάθαμε ότι οι πιο πολλοί δεν είναι κακοπληρωτές. Δεν πληρώνω εγώ επειδή δεν με έχει πληρώσει ο Κόκκαλης διότι δεν μπορεί. Ο Κόκκαλης δεν μπορεί να πληρώσει επειδή δεν μπορεί να τον πληρώσει ο Τρύφωνας Αλεξιάδης και πάει λέγοντας. Διότι αυτός είναι ο ορισμός μίας κρίσης ρευστότητας.

Και τι έκανε η Κυβέρνηση, από τις πρώτες της πράξεις; Να υπογράψει ότι δεν θα υπάρχει προστασία της πρώτης κατοικίας. Ενώ το Eurogroup την άνοιξη του 2019 έλεγε «υπάρχει προστασία και η κυβέρνηση του ΣΥΡΙΖΑ δεσμεύεται να φέρει ένα καινούργιο πλαίσιο»! Το καλοκαίρι του 2019 παίρνει τα συγχαρητήρια από τους θεσμούς η κυβέρνηση ότι πάει, τελείωσε η προστασία της πρώτης κατοικίας. Και φέρνει έναn πτωχευτικό χωρίς προστασία, χωρίς κοινωνικά κριτήρια, όπως θα χρειαζόταν αν είχαμε μάθει αυτά που έπρεπε να είχαμε μάθει από το 2019 και μετά. Και τώρα φέρνει κάποιες ρυθμίσεις οι οποίες ούτε αλλάζουν τη φιλοσοφία ούτε αλλάζουν τη δομή του εξωδικαστικού. Η ίδια δομή και η ίδια φιλοσοφία!

Και λέμε εμείς του ΣΥΡΙΖΑ ότι δεν μπορούμε να προχωρήσουμε έτσι, αυτό το κοινωνικό πρόβλημα πρέπει να λυθεί. Υπάρχει πρόβλημα, να δούμε ποιους πρέπει να βοηθήσουμε; Υπάρχει. Θα ευνοηθούν κάποιοι που ίσως δεν θα έπρεπε να μπουν; Είναι ένας κίνδυνος. Αλλά αυτός ο κίνδυνος να μπουν κάποιοι που δεν πρέπει, είναι πολύ μικρότερος κίνδυνος και με πολύ μικρότερο οικονομικό αποτέλεσμα από το να μην μπουν αυτοί που πρέπει να μπουν. Και σε αυτούς που νιώθουν αδικημένοι και που ακούω να λένε: «Εμείς πληρώνουμε. Γιατί να βοηθάτε τους άλλους;», τους λέω με αγάπη, με συμπόνια και με κατανόηση ότι έχουν κατά ένα μέρος το δίκιο μαζί τους. Όμως, από την άλλη, αν δεν σταματήσουμε αυτή την οικονομική κατάσταση, θα πληγεί όλη η οικονομία, όλη η κοινωνία. Άρα, πρέπει να έρθει μία νέα ρύθμιση, πρέπει να αλλάξει το πλαίσιο. Μιλάμε για την απόφαση του Σ.τ.Ε., η οποία από μία άποψη δεν έχει τόσο σημασία, με την έννοια του ποιος μπορεί να κάνει…

**ΘΕΟΦΙΛΟΣ ΞΑΝΘΟΠΟΥΛΟΣ:** Του Αρείου Πάγου.

**ΕΥΚΛΕΙΔΗΣ ΤΣΑΚΑΛΩΤΟΣ:** Του Αρείου Πάγου, συγγνώμη. Ευχαριστώ. Του Αρείου Πάγου η απόφαση από μία άποψη ρυθμίζει εάν μπορούν τα funds ή οι servicers, οι διαχειριστές. Έχει τη σημασία του. Αφού, όμως, αποφασίζει ο Άρειος Πάγος γι’ αυτό, δηλαδή, ότι μπορούν να γίνουν οι πλειστηριασμοί με τον νόμο του 2003 και εσείς μεταφέρετε τα κόκκινα δάνεια στον «ΗΡΑΚΛΗ» με τον νόμο του 2003 -που ήταν νόμος για την τιτλοποίηση και όχι για τα κόκκινα δάνεια- ξεχάσατε ότι ο νόμος του 2015 είχε δικλίδες ασφαλείας. Έλεγε ότι έπρεπε να μην είναι σε offshore, ότι ο διαχειριστής έπρεπε να μπορεί να φορολογείται, ότι έπρεπε να κάνει πρόταση στον δανειολήπτη και ότι υπάρχει η εποπτεία της Τράπεζας της Ελλάδας με έναν κώδικα δεοντολογίας. Αυτό είναι το πρόβλημα με την απόφαση του Αρείου Πάγου, ότι τώρα πάμε με τον νόμο του 2003 και είμαστε στον χειρότερο από τους δύο κόσμους. Και επιτρέπεται από τους διαχειριστές και δεν εμπίπτουν.

Αλλά ποιο είναι το βασικό επιχείρημα, κύριε Σταϊκούρα; Το βασικό επιχείρημα είναι ότι δεν μπορεί να επικαλείστε τι έκανε ο κ. Τσακαλώτος και η κυβέρνηση το 2015, γιατί, εάν δεν κάνω λάθος, εσείς είσαστε Κυβέρνηση. Εσείς μπορείτε να το ρυθμίσετε, εσείς μπορείτε να αλλάξετε τη φιλοσοφία και τη δομή αυτής της στρατηγικής και να βοηθήσετε τον κόσμο να μη χάσει το σπίτι του και να γίνει μία σταδιακή προσαρμογή σε μία κανονικότητα.

Εκτός εάν πραγματικά έχετε καταπιεί τη δική σας ρητορεία, ότι όλα πάνε θαύμα, ότι δεν έχουμε κανένα πρόβλημα, ότι το Food Pass θα σώσει τον κόσμο ξεχνώντας ότι ο πληθωρισμός στα τρόφιμα έχει αυξηθεί 12,5%. Και είναι κοροϊδία να λέτε για το Food Pass, όταν έχουμε τέτοιες αυξήσεις. Μη μας λέτε για τον γενικό πληθωρισμό. Ποια είναι τα τελευταία στοιχεία για τον πληθωρισμό στα τρόφιμα;

Εμείς έχουμε κάνει πάρα πολλές προτάσεις, οι οποίες θα επικαιροποιηθούν την άλλη εβδομάδα και θα τις ανακοινώσει ο Πρόεδρός μας, Αλέξης Τσίπρας. Θα καταλάβει όλος ο ελληνικός λαός ότι όταν λέμε εμείς «Δικαιοσύνη παντού», λέμε και δικαιοσύνη στα κόκκινα δάνεια και σε μια συνολική στεγαστική πολιτική. Γιατί η Ελλάδα έχει πρόβλημα από ανθρώπους που έχουν κόκκινα δάνεια, αλλά έχει και πάρα πολλούς νέους ανθρώπους, νέους και νέες, που δεν έχουν πρόσβαση σε σπίτι. Γι’ αυτό εμείς μιλάμε και για την τράπεζα στέγασης και για την αύξηση των ακινήτων που είναι σε διαθεσιμότητα και για τους νέους και τις νέες και για τους αποκλεισμένους.

Ήρθε ο κύριος Πρωθυπουργός να πει ότι δεν είμαστε παρόντες και ότι δεν ψηφίζουμε, παρ’ όλο που ο Πρόεδρός μας του έριξε το γάντι. Πείτε μας, γιατί γίνονται αυτές οι παρακολουθήσεις; Εκτός εάν θεωρείτε ότι αυτή είναι η δική σας νέα κανονικότητα. Η δική σας νέα κανονικότητα είναι ότι είσαστε το κράτος και κάνετε ό,τι θέλετε. Μπορείτε να παρακολουθείτε όποιον θέλετε, τον Αρχηγό του ΠΑΣΟΚ, τον Στρατό, δικούς σας Υπουργούς - προφανώς για να μοιράζετε καλύτερα την πίτα με πιο συγκεντρωμένο τρόπο- και θεωρείτε αυτό το πράγμα κανονικότητα. Εμείς σας λέμε ότι δεν είναι κανονικότητα και δεν θα ήταν κανονικότητα σε καμμία άλλη ευρωπαϊκή χώρα.

Αλλά να μη μας λέει και απόντες ο κύριος Πρωθυπουργός. Παρόντες είμαστε πάντα, γιατί εμείς το 2015 δεν διαφύγαμε από τις μεγάλες προκλήσεις. Αντιμετωπίσαμε τα χάλια που μας αφήσατε, βγάλαμε τη χώρα από το μνημόνιο και ρυθμίσαμε το χρέος, για να μπορείτε εσείς να λέτε τώρα πόσο καλά πάει η οικονομία. Και να μη μας λέει ο κύριος Πρωθυπουργός για τη σταθερότητα. Όταν λέει: «Θέλω και πρώτη εκλογή και δεύτερη εκλογή και τρίτη εκλογή», αυτό καταλαβαίνετε εσείς ότι είναι η σταθερότητα; Να κάνουμε εκλογικές αναμετρήσεις μέχρι να βγει το σωστό αποτέλεσμα; Αυτή την έννοια έχετε εσείς για τη σταθερότητα;

Όχι, για εμάς η σταθερότητα είναι ένα πολύ πιο πλούσιο πράγμα. Η σταθερότητα για εμάς είναι η δικαιοσύνη στην οικονομία, στην κοινωνία και στη δημοκρατία. Σταθερότητα για εμάς είναι να πάρουμε στα σοβαρά το Ταμείο Ανάκαμψης και Ανθεκτικότητας και να στηρίξουμε αυτή την κοινωνία. Σταθερότητα για εμάς είναι να μη θριαμβολογούμε ότι έχει αυξηθεί το διαθέσιμο εισόδημα και όταν βγαίνουν τα στοιχεία για το 2021 να μαθαίνουμε ότι παρ’ όλο που έχει αυξηθεί το διαθέσιμο εισόδημα, πόσοι έχουν κερδίσει από αυτό; Πόσοι Έλληνες και Ελληνίδες έχουν δει αυτή την αύξηση του διαθέσιμου εισοδήματος; Το 8%. Το 22% έχει δει μείωση του διαθέσιμου εισοδήματος και η μεγάλη μάζα δεν έχει κερδίσει καθόλου από αυτή την πολιτική.

Και γι’ αυτό βλέπουμε σε όλους τους δείκτες να αυξάνονται οι ανισότητες και εισοδηματικά, αλλά ακόμα και στην υγεία. Ακόμα και στην υγεία οι ανισότητες αυξάνονται, γιατί δεν πήρατε κανένα μέτρο για να κάνετε πιο ισχυρό το δημόσιο σύστημα υγείας. Εμείς λέμε ότι δεν μπορεί να υπάρχει σταθερότητα σε αυτόν τον τόπο και να είναι βιώσιμη η ανάπτυξη με το βασικό σας ιδεολογικό επίδικο επιχείρημα ότι πρώτα θα μειώσουμε τους φόρους -που το λέτε συνεχώς- μετά, κάποια στιγμή, θα αυξηθούν οι επενδύσεις, μετά, κάποια στιγμή, θα έρθει η ανάπτυξη -που δεν θα είναι βιώσιμη, όπως δεν ήταν και βιώσιμη το 2008 και 2009 και χρεοκοπήσατε αυτή τη χώρα- και κάποια στιγμή θα μοιράσουμε την πίτα.

Ή δεν θυμάστε τον Αρχηγό σας στην αντιπολίτευση που στις εκλογές του 2019 έλεγε ότι θα αυξηθούν οι μισθοί και θα υπάρχουν καλές θέσεις εργασίας; Και τώρα ακούμε ότι ναι, τώρα θα κάνουμε τη φορολογία και μετά θα αυξηθούν. Ψηφίστε μας τώρα, για να αυξηθούν οι μισθοί. Αυτό το επίδικο επιχείρημα ότι πρώτα η οικονομία και κάποια στιγμή στο μέλλον θα τα δούμε και τα καλά της κοινωνίας, τελείωσε. Και δεν τελείωσε από εσάς, τελείωσε από όλες τις κυβερνήσεις το 2009. Εκεί απέτυχε αυτό που πίστευαν οι σοσιαλδημοκράτες και οι δεξιοί για είκοσι χρόνια πριν από το 2009.

Άρα εμείς λέμε: Όχι η κοινωνία μετά. Η κοινωνία μαζί με την οικονομία. Εμείς λέμε δικαιοσύνη και στην κοινωνία και στην οικονομία. Αρχίζουμε με τα βραχυπρόθεσμα, να στηρίξουμε τους μισθούς και τον κατώτατο μισθό. Αρχίζουμε με προτάσεις για τις εργασιακές σχέσεις, για να μπορούν να μοιραστούν οι εργαζόμενοι και οι εργαζόμενες τα κέρδη της ανάπτυξης, ενώ η δική σας πρώτη πράξη ήταν να διαλύσετε τις εργασιακές σχέσεις με τις συλλογικές συμβάσεις. Εμείς λέμε ότι δεν μπορεί να υπάρχει σταθερότητα χωρίς ένα σοβαρό εκπαιδευτικό σύστημα και ένα σοβαρό σύστημα υγείας.

Και παρ’ όλη την τοξικότητα του Πρωθυπουργού σας, που λέει ότι όλοι όσοι είναι στον δρόμο είναι εκτός του πολιτικού συστήματος ή που αναφέρθηκεσε όποιον τραγουδάει τον ύμνο του ΕΑΜ -λες και δεν ήξερε την ιστορία της Ελλάδας που έγινε η αναγνώριση της Εθνικής Αντίστασης- εμείς χαιρόμαστε που σήμερα είναι στον δρόμο και οι εκπαιδευτικοί και το ιατρικό προσωπικό και ο κόσμος του πολιτισμού.

(Χειροκροτήματα από την πτέρυγα του ΣΥΡΙΖΑ)

Και αυτό, γιατί όλοι έχουν καταλάβει -θα χρησιμοποιήσω τη φράση του γραμματέα σας, εάν μου το επιτρέπουν οι συντρόφισσες, δεν βλέπω συντρόφους, του ΚΚΕ- «Τέτοιοι είσαστε». Ποτέ δεν σας ενδιέφερε ο πολιτισμός. Ποτέ δεν σας ενδιέφερε ένα δημόσιο σύστημα υγείας. Ποτέ δεν σας ενδιέφερε ένα δημόσιο σύστημα παιδείας. Αυτό που σας ενδιαφέρει είναι δουλειές για τους δικούς σας ανθρώπους, για αγοραίες λύσεις και η κοινωνία να δει τα κέρδη κάποτε στο μέλλον. Αυτό τελείωσε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε Υπουργέ, θα κάνω μία ανακοίνωση πριν σας δώσω τον λόγο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο συνοδοί εκπαιδευτικοί από το Γενικό Λύκειο Ξυλοκάστρου Κορινθίας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω για πέντε λεπτά τον λόγο στον κύριο Υπουργό να απαντήσει και αμέσως μετά τον λόγο θα πάρει η κ. Μανωλάκου από το Κομμουνιστικό Κόμμα Ελλάδας.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κυρία Πρόεδρε.

Ζητάω εκ προοιμίου συγγνώμη από την κ. Μανωλάκου και για την παρέμβασή μου, αλλά και γιατί δεν θα μπορέσω να είμαι μέχρι το τέλος της συζήτησης σήμερα και γι’ αυτό ήθελα να τοποθετηθώ λίγο για το ζήτημα του ιδιωτικού χρέους. Βεβαίως φεύγει ο κ. Τσακαλώτος, αλλά θα απαντήσω στον κ. Τσακαλώτο.

Προφανώς δεν θα απαντήσω στον αχταρμά των ακατάσχετων σκέψεων, ούτε θα μιλήσω για το τι προϋποθέτει τη σταθερότητα στη χώρα. Η σταθερότητα προϋποθέτει σοβαρότητα, προϋποθέτει υπευθυνότητα, προϋποθέτει ρεαλισμό, προϋποθέτει νηφαλιότητα. Δεν διαθέτετε τίποτα από όλα αυτά. Αντιθέτως, όπως έχετε παραδεχθεί, είστε λάτρεις της μη κανονικότητας, γιατί αλλιώς δεν υπάρχετε. Εσείς το έχετε πει. Για ποια σταθερότητα, συνεπώς μιλάτε όταν είστε λάτρεις της μη κανονικότητας, της τοξικότητας, του λαϊκισμού και της ανευθυνότητας;

Κυρία Πρόεδρε, θα χρειαστώ δύο, τρία λεπτά παραπάνω γιατί είναι πολύ σοβαρό το θέμα και δεν μπορούμε να το κρύβουμε κάτω από το χαλί, ούτε να το μετακυλούμε στο μέλλον.

Ακούω με ευκολία να έρχονται κόμματα εδώ και να μιλούν για το ιδιωτικό χρέος. Κυρίες και κύριοι, επί δώδεκα χρόνια αποτύχαμε. Αν οποιοδήποτε κόμμα στο παρελθόν είχε πετύχει να αντιμετωπίσει το ζήτημα του ιδιωτικού χρέους δεν θα το συζητάγαμε σήμερα.

Ακούω να έρχεται εδώ με θράσος η Κοινοβουλευτική Ομάδα του ΠΑΣΟΚ και να μιλάει για τον νόμο Κατσέλη. Εξήντα χιλιάδες αιτούντες από τους εκατόν σαράντα χιλιάδες αιτούντες, δηλαδή περίπου οι μισοί που αιτήθηκαν να υπαχθούν σε ρυθμίσεις, δεν έχρηζαν προστασίας. Ξέρετε τι σημαίνει αυτό; Δεν μπορεί να το ζώ μόνο εγώ και να μην το ζείτε και εσείς. Σήμερα, μετά από δέκα χρόνια, αυτοί οι εξήντα χιλιάδες συμπατριώτες μας έχουν βρεθεί τουλάχιστον με διπλάσιο χρέος, γιατί πήγαν σε αυτό τον νόμο και δεν δικαιώθηκαν. Και στο μεταξύ επί δώδεκα χρόνια αυξάνονταν οι τόκοι. Είναι επιτυχία αυτό; Εξήντα χιλιάδες νοικοκυριά;

Πάμε στους άλλους πολίτες του νόμου Κατσέλη, αυτούς που δικαιώθηκαν. Δόθηκε καμμία οριστική λύση; Καμμία οριστική λύση. Μετακύλιση στο μέλλον. Δεν απαλλάσσεται ο δανειολήπτης από οφειλές, αλλά πρέπει να τα καταβάλει σε είκοσι με είκοσι πέντε χρόνια με την αξία της αναγκαστικής ρευστοποίησης του ακινήτου, δηλαδή στο 80% με 85% της αξίας του, κάτι που προσφέρουν σήμερα και οι διαχειριστές δανείων.

Άρα ξεκίνησε ένα πλαίσιο προστασίας δήθεν της πρώτης κατοικίας, που εγκλώβισε την ελληνική κοινωνία μέσα στα γρανάζια της. Να τα αποτελέσματα σήμερα. Κοντά σε αυτό, δεν γνωρίζετε εσείς ότι ένα κομμάτι των συμπατριωτών μας πήγε να ρυθμίσει στις τράπεζες, άφηνε το ασφαλιστικό ταμείο, πήγαινε στο ασφαλιστικό ταμείο, άφηνε την εφορία, πήγαινε στην εφορία, άφηνε τις τράπεζες; Καμμία συνολική διαχείριση του ιδιωτικού χρέους.

Και κοντά σε αυτό ήρθαν και οι μνημονιακές πολιτικές, που μείωσαν σημαντικά το διαθέσιμο εισόδημα του πολίτη, με μειώσεις μισθών και συντάξεων και αυξήσεις φόρων. Άρα μην επικαλούνται κάποιοι εδώ πέρα ότι δήθεν ήταν οι σωτήρες της κοινωνίας γιατί το μόνο που έκαναν ήταν να μετακυλούν το πρόβλημα στο μέλλον και όχι μόνο αυτό, να διογκώνεται το πρόβλημα. Γι’ αυτό και είχαμε ρεκόρ αποποιήσεων κληρονομιών από τη νέα γενιά, γιατί η νέα γενιά δεν μπορούσε να αντέξει τα βάρη που συσσωρεύονταν την τελευταία δεκαετία από τους γονείς, που εγκλωβίζονταν σε σχήματα της πολιτείας διαχρονικά, τα οποία ήταν ατελέσφορα και αναποτελεσματικά.

Εμείς και εγώ προσωπικά, δεν είμαι διατεθειμένος να κρύψω το πρόβλημα κάτω από το χαλί. Υφίσταται πρόβλημα και αν θυμάστε καλά, στον προϋπολογισμό είχα πει ότι πάντα όταν έχεις κρίσεις, όπως είναι εξωγενείς -παράδειγμα, υψηλός πληθωρισμός- υπάρχει ο κίνδυνος διόγκωσης του ιδιωτικού χρέους, αλλά αυτός αντιμετωπίζεται με ρεαλισμό και όχι με ψευδαισθήσεις.

Παραλάβαμε το ιδιωτικό χρέος στα 238 δισεκατομμύρια ευρώ, αν το είχατε λύσει. Γιατί ήταν 238 δισεκατομμύρια ευρώ όταν το παραλάβαμε; Αν εσείς του ΣΥΡΙΖΑ είχατε λύσει το θέμα, γιατί παραλάβαμε τα κόκκινα δάνεια ως ποσοστό των δανείων ακριβώς στο ύψος που σας τα παραδώσαμε, δηλαδή στο 43,5%; Λέγατε -και το έχω δώσει στα Πρακτικά- ότι στο τέλος του 2015 θα είχατε τελειώσει με το θέμα των κόκκινων δανείων. Ο κ. Τσακαλώτος έλεγε τον Ιανουάριο του 2019: «Είναι το μεγαλύτερο πρόβλημα της οικονομίας τα κόκκινα δάνεια». Το 2015 θα το λήγατε με την τρίτη αχρείαστη ανακεφαλαιοποίηση και το 2019 το παραδώσατε όσο το παραλάβατε και λέτε ότι παραμένει το μεγαλύτερο πρόβλημα. Και έχετε το θράσος να μιλάτε για λύσεις;

Ήρθατε το 2017 και νομοθετήσετε τους ηλεκτρονικούς πλειστηριασμούς και ναι, πέραν της νομοθέτησης που είχε υπογραφεί, του κ. Τσακαλώτου, υπάρχει και δήλωση του, ότι είναι καλό για οικονομικούς και κοινωνικούς λόγους. Γιατί να μην το επαναλάβουμε; Αλλά αν δεν θέλει τη δήλωση, ας μείνουμε στην υπογραφή. Ηλεκτρονικοί πλειστηριασμοί το 2017. Πόσοι πλειστηριασμοί έγιναν; Ο Πρωθυπουργός τι είπε; Είπε ότι ο κ. Τσίπρας επικαλείται ότι έγιναν είκοσι πέντε χιλιάδες πλειστηριασμοί. Εννέα χιλιάδες εννιακόσιοι σαράντα έξι πλειστηριασμοί το 2015. Έξι χιλιάδες τετρακόσιοι εξήντα οκτώ πλειστηριασμοί το 2016. Έξι χιλιάδες οκτακόσιοι πενήντα τρεις πλειστηριασμοί το 2017. Έξι χιλιάδες εννιακόσιοι εξήντα επτά πλειστηριασμοί το 2018. Υποθέτω και το μισό 2019 -να σας το δώσω- που είναι πέντε χιλιάδες εξακόσιοι είκοσι δύο. Αυτό δεν κάνει είκοσι πέντε. Αθροίστε τα και κάνει τριάντα πέντε. Άρα αυτοί οι πλειστηριασμοί έγιναν επί ημερών σας. Το αν έγιναν και σε πρώτη κατοικία ή όχι, ρωτήστε τους πρώην συντρόφους σας, που έχουν δώσει αρκετά στοιχεία στη δημοσιότητα.

Και όχι μόνο αυτό, αλλά ακριβώς επειδή τότε έρχονταν και δημιουργούσαν θέματα με πλειστηριασμούς, άλλαξε ο Ποινικός Κώδικας τον Δεκέμβριο του 2017 και φέρατε τροπολογία για αυτεπάγγελτη δίωξη και αυτόφωρη διαδικασία για όσους εμποδίζουν τους πλειστηριασμούς. Δεν σταματήσατε εκεί. Το 2015, με νόμο προβλέψατε ότι οι διαχειριστές δανείων μπορούν να κάνουν αναγκαστικά μέτρα είσπραξης. Και για όσους επικαλούνται ότι το 2015 δεν είχατε σύμπτωση με το 2003, ξεχνιέστε. Όχι μόνο αυτό. Ήρθατε το 2016, με τον ν.4389, τροποποιήσατε τον νόμο του ’15 και τι είπατε; Ρητά: «Για την εξυγίανση του χαρτοφυλακίου τους, οι τράπεζες μπορούν να επιλέξουν είτε τον νόμο του 2003, είτε τον νόμο του 2015».

Και δεν σας έφτανε και αυτό του 2016. Ήρθατε το 2018 με τον ν.4549/18 και τι λέτε; «Οι διαχειριστές δανείων αποτελούν χρηματοδοτικά ιδρύματα, που μπορούν να αναλαμβάνουν τη διαχείριση απαιτήσεων, που έχουν τιτλοποιηθείμε τον νόμο του 2003». Ξεκάθαρα πράγματα. Και το 2015 και το 2016 και το 2018! Και στην αιτιολογική έκθεση, μάλιστα, λέγατε ότι «η μεταβίβαση των μη εξυπηρετούμενων δανείων μπορεί να αξιοποιείται ελεύθερα και χωρίς κανέναν περιορισμό, είτε με τον νόμο του 2003 είτε με τον νόμο του 2015». Γι’ αυτό προφανώς και δεν σας έκανε καμμία έκπληξη η απόφαση του Αρείου Πάγου.

Τέλος, έρχεστε το 2019 -και θα το καταθέσω για πολλοστή φορά στα Πρακτικά- και ψηφίζετε την οριζόντια κατάργηση της προστασίας της πρώτης κατοικίας. Πότε; Τον Φεβρουάριο του 2019.

Πράγματι, υπήρχε ένα σχήμα στο οποίο έλεγε όσοι είναι «κόκκινοι» δανειολήπτες μέχρι το 2018, με πολύ αυστηρά εισοδηματικά και περιουσιακά κριτήρια, μπορούν να μπουν σε μια πλατφόρμα να σώσουν την κατοικία τους. Αλλά, η οριζόντια προστασία της πρώτης κατοικίας είχε λήξει και το πρόγραμμα έληγε κι αυτό το καλοκαίρι.

Ακούω τον κ. Τσακαλώτο να λέει κάτι ασύλληπτα πράγματα, ότι οι θεσμοί είχαν δεχθεί ένα νέο πλαίσιο προστασίας κάποιους μήνες μετά. Τον Ιούλιο χάσατε την Κυβέρνηση. Από τον Φεβρουάριο μέχρι τον Ιούλιο, ποια προστασία υπήρχε; Από τον Φεβρουάριο μέχρι τον Ιούλιο, ποια προστασία υπήρχε, οριζόντια, της πρώτης κατοικίας; Οριζόντια! Για όλους τους πολίτες! Καμμία! Καταργήθηκε τον Φεβρουάριο. Υπήρχε μόνο για ευάλωτα νοικοκυριά με κόκκινα δάνεια μέχρι το τέλος του 2018. Αν κάποιος είχε δημιουργήσει κόκκινα δάνεια το 2019 ή εάν τυχόν δεν ήταν ευάλωτος, δεν είχε καμμία προστασία. Από τον Φεβρουάριο του 2019!

Τι κάναμε εμείς, συνεπώς; Γιατί λέτε όχι μόνο τι έγινε στο παρελθόν, αλλά πώς θα αντιμετωπίσει το πρόβλημα η κάθε κυβέρνηση. Ήρθαμε και προσπαθούμε με έναν συνεκτικό τρόπο να αντιμετωπίσουμε ένα μείζον θέμα για την ελληνική κοινωνία.

Πρώτη παρατήρηση. Το ληξιπρόθεσμο ιδιωτικό χρέος σήμερα, ως ποσοστό του ιδιωτικού χρέους, είναι στο 63%. Το επαναλαμβάνω. Tο ληξιπρόθεσμο ιδιωτικό χρέος σήμερα, ως ποσοστό του συνολικού ιδιωτικού χρέους, είναι 63,4%». Το παραλάβαμε στο 68%.

Αυτό, είναι μια συλλογική επιτυχία. Το συνολικό ιδιωτικό χρέος είναι περίπου δέκα ποσοστιαίες μονάδες κάτω από τον μέσο ευρωπαϊκό όρο. Αυτά δεν είναι στοιχεία για θριαμβολογία για ένα μείζον κοινωνικό θέμα. Είναι στοιχεία που καταδεικνύουν ότι υπάρχει ένα πρόβλημα και εκτός Ελλάδος. Και εδώ έχουν γίνει σοβαρές προσπάθειες την τελευταία τετραετία να το αντιμετωπίσουμε.

Μεταξύ άλλων, δώσαμε την τελευταία τετραετία 55 δισεκατομμύρια ευρώ. Τα 55 δισεκατομμύρια ευρώ με τα οποία βοηθήσαμε την κοινωνία, τη βοηθήσαμε για να στηρίξουμε το διαθέσιμο εισόδημά της, άρα για να αντιμετωπίσουμε και το πρόβλημα του ιδιωτικού χρέους.

Ήρθαμε και κάναμε νέα ρύθμιση τώρα για εκατόν είκοσι δόσεις. Πείτε μου μία ευρωπαϊκή χώρα που έχει εβδομήντα δύο και εκατόν είκοσι δόσεις τα τελευταία χρόνια. Πείτε μου μία. Καμμία δεν υπάρχει. Ήρθαμε και εξαντλήσαμε όλες τις δυνατότητες, με κοινωνική δικαιοσύνη, σεβόμενοι αυτούς που είναι συνεπείς δανειολήπτες και συνεπείς φορολογούμενους, να τους βοηθήσουμε. Αλλά δεν μπορεί εδώ με ευκολία να λέτε «κάντε ένα οριζόντιο σχήμα για τους πάντες». Δεν υπάρχουν τέτοια σχήματα πουθενά στον κόσμο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ερχόμαστε και εξαντλούμε όλες τις δυνατότητες με όρους οικονομικής αποτελεσματικότητας και κοινωνικής ανταποδοτικότητας. Είμαστε κοντά στην κοινωνία, τη σεβόμαστε, την αφουγκραζόμαστε και προσπαθούμε να λύσουμε το θέμα, όχι να το μετακυλήσουμε στο μέλλον, μετά από δύο - τρία χρόνια, και να το δει ο πολίτης αυξημένο το χρέος. Γιατί αυτό που επικαλείστε είναι «πέταξε το τενεκεδάκι στο μέλλον». Και μετά από τρία - πέντε χρόνια πώς οι πολίτες θα πληρώσουν τα χρέη που θα έχουν αυξημένους τόκους; Το σκέφτηκε κανένας; Μόνο λαϊκίζουμε εδώ μέσα;

Τρίτη παρατήρηση. Ερχόμαστε και προστατεύουμε την πρώτη κατοικία και τα ευάλωτα νοικοκυριά. Υπάρχει πλαίσιο σήμερα. Έχουν μπει δέκα επτά χιλιάδες ευάλωτα νοικοκυριά. Πληρώνει ο κρατικός προϋπολογισμός το σχήμα, όταν οριστικοποιηθεί η αίτηση, μέχρι 210 ευρώ, αν θυμάμαι καλά, για δεκαπέντε μήνες. Άρα προστατεύονται απόλυτα και σταματάνε τα αναγκαστικά μέτρα είσπραξης. Αυτό που ζήτησαν κάποιοι γίνεται. Ερχόμαστε και λέμε στους διαχειριστές δανείων και στις τράπεζες να κάνουν πράγματι πιο γενναίες ρυθμίσεις.

Εδώ υπάρχει ένα πρόβλημα. Εδώ συμφωνούμε όλοι. Εδώ πράγματι έχουν γίνει πολλές ρυθμίσεις. Αν θυμάμαι καλά, έχουν γίνει πεντακόσιες ενενήντα χιλιάδες διμερείς ρυθμίσεις, αλλά κάποιες από αυτές δεν τηρούνται. Δεν τηρούνται γιατί δυσκολεύει η καθημερινότητα του πολίτη. Οφείλουν οι διαχειριστές δανείων να κάνουν νέες, ρεαλιστικές, αλλά πιο γενναιόδωρες ρυθμίσεις για να βοηθήσουν αυτό το κομμάτι της κοινωνίας.

Και ερχόμαστε και με τον εξωδικαστικό μηχανισμό και σήμερα φέρνουμε έντεκα ρυθμίσεις, έντεκα βελτιώσεις. Με πόση ευκολία λέτε ότι απέτυχε ένας μηχανισμός που μόνο την προηγούμενη εβδομάδα εκατόν τριάντα συμπατριώτες μας ρύθμισαν το ιδιωτικό τους χρέος;

Το ότι ξεκίνησε ο μηχανισμός με καθυστέρηση οφείλεται στο ότι είναι ένα εγχείρημα που δεν έχει ξαναγίνει, όχι στην Ελλάδα, αλλά στην Ευρώπη. Για πρώτη φορά ο πολίτης μπορεί να ρυθμίσει το ιδιωτικό του χρέος συνολικά. Στην Ισπανία η συνάδελφός μου προσπαθεί να αντιγράψει το νομοθετικό πλαίσιο της Ελλάδας, όπως και σε άλλες χώρες, να αντιμετωπίσει συνολικά το ιδιωτικό χρέος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θερμή παράκληση, ολοκληρώστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και έρχονται, όπως είπα, τρεις χιλιάδες επτακόσιοι πενήντα πέντε συμπατριώτες, εκατόν τριάντα την προηγούμενη εβδομάδα, τρεις χιλιάδες το τελευταίο εξάμηνο και ρυθμίζουν οφειλές.

Δεν είμαι από αυτούς που εκφράζονται με ακραίες εκφράσεις, όπως «το απίστευτο εργαλείο, το φανταστικό εργαλείο», αλλά είναι ένα εργαλείο το οποίο έχει πετύχει σε σχέση με το παρελθόν, όχι σε σχέση με το τι θα θέλαμε. Γι’ αυτό και ερχόμαστε και το βελτιώνουμε.

Σας καλώ συνεπώς -και κλείνω- να αντιμετωπίσουμε το πρόβλημα κατάματα. Έχουμε μια ευθύνη απέναντι στον ελληνικό λαό. Ούτε να το κρύβουμε κάτω από το χαλί, ούτε να μετακυλίουμε στο μέλλον αυξημένο για τον κάθε πολίτη. Αυτή η Κυβέρνηση, αυτή η πολιτική ηγεσία του Υπουργείου Οικονομικών και εγώ προσωπικά είμαι διατεθειμένος να συνεχίσω να μιλάω με ειλικρίνεια και όρους ρεαλισμού.

Σας ευχαριστώ πολύ.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω προς το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Υποβολή των δηλώσεων περιουσιακής κατάστασης (πόθεν έσχες) και οικονομικών συμφερόντων - Ρυθμίσεις για την ενίσχυση της Ευρωπαϊκής Εισαγγελίας».

Τώρα συνεχίζουμε.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, θα μπορούσα να έχω τον λόγο; Μία ερώτηση θα ήθελα να κάνω στον κύριο Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αλεξιάδη, κοιτάξτε τώρα. έχει ξεφύγει η διαδικασία εδώ και ώρα. Περιμένουν τρεις εισηγητές να πάρουν τον λόγο να τοποθετηθούν επί του νομοσχεδίου. Δεν μπορεί να συνεχίζεται αυτό.

**ΤΡΥΦΩΝ ΑΛΕΞΙΑΔΗΣ:** Μόνο μία ερώτηση στον κύριο Υπουργό. Σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση, ένα λεπτό.

**ΤΡΥΦΩΝ ΑΛΕΞΙΑΔΗΣ:** Λιγότερο από ένα λεπτό!

Κύριε Υπουργέ, επειδή χρειαστήκατε δεκαπέντε λεπτά να απαντήσετε σε μια ομιλία δεκαέξι λεπτών του κ. Τσακαλώτου, δεν είδα στην ομιλία σας δύο απλά θέματα. Και θέλω να ρωτήσω. Δεν θέλω να τοποθετηθώ, ερώτηση: Πρώτον, ηλεκτρονικοί πλειστηριασμοί. Είστε υπέρ ή κατά των ηλεκτρονικών πλειστηριασμών; Γιατί εγώ δεν βρήκα πουθενά διάταξη κατάργησής τους. Σαφή απάντηση.

Και το άλλο. Σας παρακαλώ πείτε μας, γιατί δεν έχω καταλάβει αυτά που είπατε: Την περίοδο 2015 - 2019 έχετε στοιχείο ότι έγινε ένας πλειστηριασμός πρώτης κατοικίας; Καταθέστε το.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε να απαντήσετε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχω απαντήσει ήδη. Προφανώς δεν με παρακολουθούσε ο συνάδελφος.

Από το 2015 και μετά δεν έχει αλλάξει τίποτα και το 2017. Ισχύει κανονικά ό,τι έχει νομοθετήσει η προηγούμενη Κυβέρνηση, άρα πλέον έχουμε σύμπτωση απόψεων ότι η κυβέρνηση η προηγούμενη νομοθέτησε, αφού το επικαλείται η ίδια.

Δεύτερη παρατήρηση. Εγώ μίλησα για πλειστηριασμούς. Μίλησα για το πόσοι πλειστηριασμοί έγιναν, όπως συνεχίζονται και έγιναν και στο παρελθόν, που είπε ο κ. Τσακαλώτος «πλειστηριασμοί». Σε ό,τι αφορά το αν έγιναν πλειστηριασμοί πρώτης κατοικίας, ρωτήσετε τους συντρόφους σας. Εγώ μίλησα για πλειστηριασμούς, όπως επικαλείστε και σήμερα για πλειστηριασμούς για πρώτη κατοικία. Γιατί, όπως υπήρχε στο παρελθόν, έτσι θα μπορούσα να κοιτάξω και εγώ. Το ίδιο θα μπορούσε να γίνει και σήμερα, να υπήρχε η αντίστοιχη οδηγία.

Άρα επαναλαμβάνω τα στοιχεία, αφού με προκαλέσατε, γιατί θέλω να τα θυμούνται όλοι. Έγιναν εννιά χιλιάδες εννιακόσιοι σαράντα έξι πλειστηριασμοί το 2015, έξι χιλιάδες τετρακόσιοι εξήντα οκτώ πλειστηριασμοί το 2016, έξι χιλιάδες οκτακόσιοι πενήντα τρεις πλειστηριασμοί το 2017. Ήδη φτάνουν τις είκοσι πέντε χιλιάδες, που δεν ήταν πολλοί κατά τον κ. Τσίπρα, γιατί απαντάω και στον κ. Τσίπρα. Ο κ. Τσίπρας μίλησε για πλειστηριασμούς.

**ΤΡΥΦΩΝ ΑΛΕΞΙΑΔΗΣ:** Εγώ άλλο ρώτησα! Άλλο ρωτάω, άλλο απαντάτε!

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, εντάξει. Παρακαλώ, μη διακόπτετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Απαντάω και στον κ. Τσίπρα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το 2018 έγιναν έξι χιλιάδες εννιακόσιοι εξήντα επτά και το 2019 έγιναν πέντε χιλιάδες εξακόσιοι είκοσι δύο.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και κάτι ακόμα. Συγγνώμη, κύριε Πρόεδρε.

Εγώ απαντάω ακριβώς και σε αυτά που είπε ο κ. Τσίπρας. Έγιναν είκοσι πέντε χιλιάδες.

**ΘΕΟΔΩΡΟΣ ΔΡΙΤΣΑΣ:** Μα, δεν ξέρετε, κύριε Υπουργέ! Πείτε το ότι δεν ξέρετε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε. Ελάτε, σας παρακαλώ.

Κύριε Υπουργέ, ολοκληρώστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τον λόγο τον δίνει ο Πρόεδρος και όχι εσείς.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώσατε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και κάτι ακόμα, το οποίο το θεωρώ σημαντικό ως ενημέρωση. Το είπε ο Πρωθυπουργός, αλλά θέλω να είμαι ακριβής στα στοιχεία.

Διάβαζα τίτλους των εφημερίδων «επτακόσιες χιλιάδες σπίτια θα βγουν σε πλειστηριασμό». Τα σπίτια, τα ακίνητα για την ακρίβεια που έχουν δοθεί ως εξασφάλιση για προβληματικά δάνεια είναι εξακόσιες χιλιάδες. Από αυτά, τα τριακόσιες χιλιάδες είναι βιομηχανικά, επαγγελματικά ακίνητα, αποθήκες και πάρκινγκ. Και από αυτά τα τριακόσιες χιλιάδες που είναι ακίνητα, το 80% ήδη έχουν ρυθμιστεί διμερώς. Αυτή είναι η πραγματικότητα. Και αυτή η πραγματικότητα δεν έχει αλλάξει από το 2015 και μετά. Και αυτή την πραγματικότητα πάμε να την αντιμετωπίσουμε και -θα το επαναλάβω- να μην την κρύψουμε κάτω από το χαλί.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην κ. Μανωλάκου, μια ανακοίνωση.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Αγίων Αναργύρων (δεύτερο τμήμα).

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Βεβαίως, κύριε Προεδρεύοντα, μπορεί να μη φταίτε, όμως, αυτή η διαδικασία να μην ολοκληρώνουν οι εισηγητές δεν έχει ξαναγίνει και δεχθείτε τη διαμαρτυρία μας.

Και έρχομαι για να αποκαταστήσουμε την αλήθεια για το τι εννοεί το ΚΚΕ ότι «τέτοιοι είσαστε» που επικαλέστηκε και ο Κοινοβουλευτικός, ο κ. Τσακαλώτος από τον ΣΥΡΙΖΑ. Εμείς όταν λέμε «τέτοιοι είσαστε», βάζουμε μέσα και τον ΣΥΡΙΖΑ και ως κυβέρνηση και ως Αντιπολίτευση. Και επειδή έχει πάρει πολλή συζήτηση το θέμα των πλειστηριασμών, μόνο αυτό να θυμίσω, ότι εσείς περάσατε τους ηλεκτρονικούς πλειστηριασμούς για να μην μπορεί να έχουν αλληλεγγύη οι φτωχοί άνθρωποι που χάνουν το σπίτι τους και βάλατε και ιδιώνυμο, δηλαδή όποιος διαμαρτύρεται, ποινικά κολάσιμος. Γι’ αυτό και στελέχη μας σήμερα διώκονται στα δικαστήρια. Πραγματικά «τέτοιοι είσαστε» όλοι σας.

Και τώρα να έρθουμε σε αυτή την τροπολογία που είναι μίνι νομοσχέδιο, με πολύ σημαντικά άρθρα μερικά, σημαντικότερα από το νομοσχέδιο. Αυτό φάνηκε και από την ομιλία του κυρίου Πρωθυπουργού. Μόνο που περιέχει και αντεργατικές διατάξεις, όπως τη φοροληστεία των ναυτικών που υπηρετούν σε πλωτά ναυπηγήματα, με 15% φορολογικό συντελεστή. Αυτό λέει το άρθρο. Δηλαδή λέτε ότι θέλετε κόσμο για να τον φοροληστεύετε.

Αλλά περιέχει και «τυράκια» κοροϊδίας. Ο εξωδικαστικός μηχανικός μηχανισμός έχει γίνει τελικά το κύριο θέμα συζήτησης. Όμως, να σας πω: «Ο δολοφόνος γυρίζει στον τόπο του εγκλήματος» και αυτό αφορά όλους σας, γιατί είναι απαράδεκτη η απόφαση του Αρείου Πάγου να τρέξουν οι τράπεζες και τα «κοράκια» με λυμένα χέρια τους πλειστηριασμούς χιλιάδων σπιτιών λαϊκών οικογενειών τους επόμενους μήνες, που ο Κοινοβουλευτικός Εκπρόσωπος του ΣΥΡΙΖΑ μας είπε ότι δεν έχει τόσο σημασία. Αυτό, όμως, βασίστηκε σε μια μείξη των νόμων του ΠΑΣΟΚ το 2003, του ΣΥΡΙΖΑ του 2015, του 2016, του 2017 και της Νέας Δημοκρατίας του 2020 και του περιβόητου νόμου Κατσέλη, που όλοι μαζί οδηγούν σε μαζικούς πλειστηριασμούς. Αυτό δεν πρέπει να το ξεχνάει κανείς!

Εσείς νοιαζόσαστε ώστε οι τράπεζες να έχουν κέρδη, αλλά και θέλετε να διευκολύνετε τη συγκέντρωση ακινήτων σε μεγάλους ομίλους για να επιταχύνονται οι επενδύσεις σε διάφορους τομείς από τα real estate μέχρι τον τουρισμό και τις αναπλάσεις περιοχών. Αυτή είναι η αλήθεια και είναι πολλά τα παραδείγματα από τα δράματα που ζουν πολλές οικογένειες.

Να σας πω ότι εχθές με απόφαση βγάλανε σε νεαρό ζευγάρι ανέργων με δυο μικρά παιδιά να πληρώνει 650 ευρώ τον μήνα, όταν μόνο ένας παίρνει το επίδομα ανεργίας 450 ευρώ και αυτό τελειώνει. Ναι, κουρεύτηκε μέρος του χρέους, όμως, το υπόλοιπο πώς θα πληρωθεί -σας ρωτάμε-, όταν πήραν υπόψη τους το 2021, τότε που εργάζονταν; Επίσης, σε συνταξιούχο που είχε πάρει δάνειο επισκευής ο ΣΥΡΙΖΑ έκοψε το ΕΚΑΣ, αυτά τα 180 ευρώ που ήταν η δόση και τώρα ζητάνε το χρέος των 23.000 να πάει 100.000.

Αυτά κάνετε και από πάνω μας δουλεύετε! Γιατί τελικά ποιο είναι το δίκτυ ασφαλείας που μας είπε ο κύριος Πρωθυπουργός για ευάλωτους; Είναι το δίκτυ της κοροϊδίας, του χαντακώματος για να πραγματοποιηθούν αυτές εξακόσιες ή επτακόσιες χιλιάδες πλειστηριασμοί, που μέσα εκεί δεν είναι όλα για λαϊκές κατοικίες, αλλά περιέχει πολλές χιλιάδες λαϊκές κατοικίες που είναι η πρώτη τους και μοναδική κατοικία. Και αυτό γιατί το περνάτε και το κάνετε όλοι γαργάρα; Γιατί είναι προαπαιτούμενο για τις εκταμιεύσεις από το Ταμείο Ανάκαμψης, αυτό το νέο μνημόνιο που όλοι σας χειροκροτείτε.

Γι’ αυτό αρνηθήκατε επανειλημμένα και την τροπολογία του ΚΚΕ για απαγόρευση πλειστηριασμών πρώτης κατοικίας. Το απέρριψε η Κυβέρνηση και έχουμε αφωνία από τα άλλα κόμματα. Τώρα σας ακούμε λαλίστατους, όμως, για την ταμπακιέρα τίποτε για τις ευθύνες σας.

Γιατί φέρατε άγρια μεσάνυχτα αυτή την τροπολογία; Για να μην προλάβουμε να τη διαβάσουμε; Σας ξεγελάσανε. Ο λαός λέει: «Της νύχτας τα καμώματα τα βλέπει η μέρα και γελά». Το κάνατε σαν τον κλέφτη γιατί έχετε λερωμένη τη φωλιά σας, όπως και ο ΣΥΡΙΖΑ, και ειδικά στο θέμα της «ΛΑΡΚΟ», της μεγαλύτερης επιχείρησης στην Ευρώπη στο είδος της, που εσείς και η προηγούμενη Κυβέρνηση ΣΥΡΙΖΑ τη συρρίκνωσε αντί να την εκσυγχρονίζετε, για να την πάρει κάποιος εκλεκτός σας σχεδόν δωρεάν και να πεταχτούν στον δρόμο χιλιάδες εργαζόμενοι, έμπειρο προσωπικό και να μείνουν λαϊκές οικογένειες χωρίς εισόδημα. Κυρίως, όμως, δεν θέλατε να ακουστούν οι φορείς και κυρίως το μαχητικό συνδικάτο της «ΛΑΡΚΟ» που συσπείρωσε και κινητοποίησε τους εργαζόμενους μέχρι εδώ έξω, στο Σύνταγμα και γνώρισε τη στήριξη και αλληλεγγύη του λαού, με κύριο αίτημα να σταματήσει η εκκαθάριση κι όχι παράταση.

Όμως, ναι, φοβάστε ότι μαχητικά και υπερήφανοι, όπως έδωσαν τον αγώνα τους και σας πίεσαν, θα τον συνεχίσουν και μάλιστα θα ψηφίσουν ενισχύοντας το κόμμα της εργατιάς που είναι πάντα μαζί τους και μπροστά!

Σας καταγγέλλουμε, όμως, γιατί δεν θέλετε να ακουστούν οι φωνές των ειδικών μέσα από μια κανονική διαδικασία, ούτε να ενημερωθούν οι ενδιαφερόμενοι και ο λαός συνολικά, γι’ αυτά που πάτε να τους κοροϊδέψετε σε συνθήκες προεκλογικής περιόδου, για να κλέψετε ψήφους εργατοϋπαλλήλων, λαϊκών στρωμάτων και της νεολαίας. Είναι μορφή φίμωσης και δεν μπορεί να περάσει. Σας ζητήσαμε να αποσύρετε αυτή την τροπολογία και να ξανάρθει, για να υπάρχει περισσότερος χρόνος. Και σας ζητάμε, τουλάχιστον στη δευτερολογία, να έχουμε χρόνο για αυτή την υπουργική τροπολογία - μίνι πολυνομοσχέδιο.

Τώρα έρχομαι στο κανονικό νομοσχέδιο, αυτό για την εξαγορά κατεχομένων ακινήτων. Οι συγκεκριμένες ρυθμίσεις έρχονται να λύσουν θέματα άμεσης εκποίησης της δημόσιας γης σε επιχειρήσεις που δραστηριοποιούνται και έχουν καταπατήσει δημόσιες εκτάσεις. Επομένως οι ρυθμίσεις αφορούν εξαγορά κατεχομένων δημόσιων ακινήτων, διευκολύνοντας την αξιοποίηση περιουσίας δημοσίου, γιατί γίνεται σε όφελος της επιχειρηματικής δραστηριότητας, βιομηχανικής, αγροτικής, τουρισμού κ.λπ..

Ουσιαστικά δίνεται η δυνατότητα στους μεγαλοκαταπατητές, οι οποίοι αφού καταπάτησαν την κρατική έκταση, τη δήλωσαν για να τη διεκδικήσουν. Τους δίνεται τώρα τη δυνατότητα να γίνουν κάτοχοι με το δικαίωμα της εξαγοράς με τίτλο από το ίδιο το κράτος. Στη συνείδηση του λαού η εξαγορά της καταπατημένης δημόσιας έκτασης δεν είναι παρά μια δικαίωση του καταπατητή.

Ωστόσο οι ρυθμίσεις αυτές έρχονται να αντιμετωπίσουν και τα χρόνια ζητήματα ιδιοκτησιακού καθεστώτος των κατεχομένων δημόσιων ακινήτων. Οι υποθέσεις αυτές πήραν διαστάσεις με αφορμή τη διαδικασία του Κτηματολογίου, που υπήρξαν χιλιάδες αγωγές για τη διεκδίκηση αυτών των ιδιοκτησιών από το δημόσιο ή από ιδιώτες. Αφορά κυρίως μικροϊδιοκτήτες που λόγω ανέχειας καταπάτησαν ένα κομμάτι γης προκειμένου να βάλουν ένα κεραμίδι. Πάντα το αστικό κράτος ήταν απόν από την εξασφάλιση λαϊκής στέγης. Ταυτόχρονα, η αυθαίρετη δόμηση βόλευε τις κυβερνήσεις γιατί άμβλυνε τις εντάσεις διεκδικήσεων για λαϊκή στέγη. Συνεπώς αποτέλεσε για το αστικό κράτος λύση με χαμηλό κόστος.

Υπάρχουν περιπτώσεις που έχουν αγοραστεί με συμβόλαια εντός ή εκτός σχεδίου, έχουν εκδοθεί οικοδομικές άδειες, έχουν περάσει ακόμα και σε δεύτερες γενιές, ή εκτάσεις που ήταν καταπατημένες κόπηκαν σε οικόπεδα, πουλήθηκαν από τους προκατόχους στις περισσότερες περιπτώσεις με αυθαίρετη κατάτμηση. Υπάρχουν εκτάσεις δασικές που στην πορεία οικοδομήθηκαν, εντάχθηκαν στο πολεοδομικό σχέδιο και είχαν δοθεί ακόμα και εκτάσεις σε ακτήμονες από το 1930 μέχρι το 1938 από διάφορες διανομές και σε πρόσφυγες, χωρίς όμως να δοθεί τίτλος ιδιοκτησίας.

Υπάρχουν σοβαρά θέματα για όλες αυτές τις περιπτώσεις καλούνται μετά από τριάντα, σαράντα ή και περισσότερα χρόνια να τα εξαγοράσουν με σημερινές αντικειμενικές αξίες. Ειδικά για τους μικρούς αγρότες θα αποτελέσει μεγάλο πλήγμα.

Επίσης, τι έγινε το 2018; Μεταβιβάστηκαν δέκα χιλιάδες ακίνητα στο Υπερταμείο, όπου αναγράφονται οι κωδικοί αυτών των ακινήτων χωρίς κανένα άλλο στοιχείο, ούτε υπάρχει εικόνα ή θα υπάρξει αίτημα εξαγοράς. Αυτά, λοιπόν, που έχουν τέτοιες εκκρεμότητες -καταπατήσεις ακινήτων και χιλιάδες εκκρεμείς αγωγές- εκτιμάται ότι φτάνουν τις εβδομήντα με ενενήντα χιλιάδες. Η όξυνση αυτού του προβλήματος έφερε εμπλοκή σε μεταβιβάσεις και κυρίως στα funds, στα «κοράκια», ενώ παράλληλα οι εκκρεμείς υποθέσεις των προσφύγων -μιλάμε για Χαλκιδική, Μακεδονία, Θράκη, τα ανταλλάξιμα- έχουν φέρει σε αδιέξοδο τους ιδιοκτήτες γιατί πληρώνουν φόρους χωρίς να έχουν τίτλο. Αυτή είναι η κατάσταση: Ευνοείτε τους μεγάλους, όχι, όμως, τους μικροϊδιοκτήτες. Γιατί το δικό σας κριτήριο είναι η συνολική αναμόρφωση για τον χωροταξικό σχεδιασμό, με στόχο την ικανοποίηση στις επενδυτικές ανάγκες του κεφαλαίου. Εξάλλου, στην ίδια ρότα και όλες οι αλλαγές στον πολεοδομικό σχεδιασμό, αλλά και στην προώθηση μιας σειράς αστικών αναπλάσεων.

Τις λαϊκές ανάγκες τις πετάτε στα σκουπίδια. Καθεστώς ομηρίας, ναι, αυτό βάζετε και δεν το λύσατε, όπως είπε ο κύριος Πρωθυπουργός. Συνεχίζετε. Γι’ αυτό, αν και ζητήσαμε να υπάρξουν διαφορετικά κριτήρια για τη μικρή ιδιοκτησία, δεν το κάνατε γιατί τους μεγάλους στηρίζετε.

Ωστόσο, θέλουμε να θυμίσουμε ότι αυτό το νομοσχέδιο ήταν μνημονιακή δέσμευση το 2011 με την αξιοποίηση από το ΤΑΙΠΕΔ της περιουσίας του δημοσίου. Είχαν δηλωθεί στην τρόικα όλα τα ιδιωτικά δημόσια ακίνητα, είχαν προκοστολογηθεί για να μπουν στο μνημόνιο.

Τι έκανε το ΤΑΙΠΕΔ; Έκανε συμβάσεις με τις τράπεζες, με νομικούς συμβούλους για να τα αξιολογήσουν. Όσα επιλέχτηκαν ως αξιοποιήσιμα, προκρίθηκαν και πέρασαν στο χαρτοφυλάκιο του ΤΑΙΠΕΔ. Μεγάλο τμήμα αυτών που είχε η Κτηματική Εταιρεία του Δημοσίου ήταν μπλεγμένα, γι’ αυτό έπεσαν έξω στις εκτιμήσεις τους για το ποσό που θα μπορούσαν να αποκομίσουν. Συνεπώς αποτελούσε εκκρεμότητα η ρύθμιση αυτών των ακινήτων, με στόχο να υπάρχει οικονομικό όφελος για το κράτος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, θα μαζέψετε ζεστό χρήμα σε μια εταιρεία ουσιαστικά του δημοσίου, η οποία θα εκποιήσει δημόσια περιουσία σε όφελος του τουριστικού και ξενοδοχειακού κεφαλαίου.

Παράλληλα, βάζετε ως απαραίτητη προϋπόθεση τη ρύθμιση τυχόν αυθαιρέτων κτισμάτων, δηλαδή επιπλέον οικονομικά βάρη σε ιδιοκτήτες. Αλήθεια, σε αυτούς που δεν έχουν να πληρώσουν, τι θα κάνετε; Ηλεκτρονικούς πλειστηριασμούς, αφού οι μικροϊδιοκτήτες αδυνατούν οικονομικά; Στον εξωδικαστικό μηχανισμό θα τους στείλετε αντί να εξασφαλίσετε την προστασία της πρώτης κατοικίας; Δεν προβλέπεται τίποτε, γιατί ευνοείτε μόνο τους έχοντες και κατέχοντες.

Καταψηφίζουμε, λοιπόν, το παρόν νομοσχέδιο και θα υπερψηφίσουμε μόνο μερικά άρθρα που αφορούν τον ΦΠΑ και όλα αυτά που απαλλάσσουν από τον ΕΝΦΙΑ ιδιοκτησίες πληγέντων από πυρκαγιές, πολεοδομικά ανενεργά και άλλες περιπτώσεις, με τον όρο ότι ισχύει για όλους τους πληγέντες χωρίς όρους και προϋποθέσεις.

Συνολικά ο ΕΝΦΙΑ είναι ένας άδικος φόρος, πληρώνει και ο πάμπτωχος για τα ντουβάρια που κληρονόμησε, πρέπει συνολικά να καταργηθεί, το είχε υποσχεθεί ο ΣΥΡΙΖΑ, όπως και την κατάργηση των μνημονίων που, όμως, παρέμειναν και βασανίζουν τις λαϊκές οικογένειες.

Για το Κομμουνιστικό Κόμμα Ελλάδας υπάρχει λύση, είναι ο χωροταξικός σχεδιασμός και πολιτική χρήση γης, να σχεδιαστεί σε όφελος του λαού που να ικανοποιεί ανάγκες σε λαϊκή σύγχρονη κατοικία και να είναι υπέρ του κοινωνικού συνόλου. Αυτό σημαίνει ότι η γη δεν θα είναι εμπόρευμα και μαζί με τα συγκεντρωμένα μέσα παραγωγής, θα αποτελούν κοινωνική ιδιοκτησία.

Μιλάμε για ένα ριζικά διαφορετικό δρόμο ανάπτυξης που η παραγωγή θα αναπτύσσεται με κεντρικό επιστημονικό σχεδιασμό και εργατικό έλεγχο, με κίνητρο να ικανοποιηθούν οι λαϊκές ανάγκες. Από τη φτηνή και ποιοτική λαϊκή κατοικία και τους ελεύθερους χώρους, ως την αντιπλημμυρική προστασία, την αντισεισμική θωράκιση και τις ασφαλείς μεταφορές. Τα απαραίτητα έργα για την υλοποίηση αυτών των αναγκών θα σχεδιάζονται και θα κατασκευάζονται από τον ενιαίο κρατικό φορέα κατασκευών, απαλλαγμένο βέβαια από το κυνήγι του κέρδους.

Επίσης, θέλω να πω ότι η Κοινοβουλευτική Ομάδα του ΚΚΕ κατέθεσε δύο τροπολογίες και ζητάμε να τις στηρίξουν οι συνάδελφοι. Μία που αφορά στη θεσμοθέτηση επιδόματος μητρότητας για τις αυτοαπασχολούμενες γυναίκες, με διάρκεια δύο μήνες πριν και έξι μετά τον τοκετό, καθώς και τη χρηματοδότηση από τον κρατικό προϋπολογισμό. Η δεύτερη, αφορά την κατάργηση της προϋπόθεσης της συμπλήρωσης τουλάχιστον διακοσίων ημερών ασφάλισης για τη χορήγηση άδειας μητρότητας από τον ΕΦΚΑ και επέκταση της ειδικής παροχής προστασίας της μητρότητας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και τέλος, επειδή συμπληρώνονται σε λίγες μέρες τρία χρόνια από το πρώτο κρούσμα πανδημίας στην Ελλάδα, που εξελίχθηκε σε τραγωδία για το λαό και αποκάλυψε πόσο επικίνδυνη είναι για την υγεία και τη ζωή του η πολιτική της σημερινής αλλά και των προηγούμενων κυβερνήσεων -θυμίζοντας τριάντα πέντε χιλιάδες νεκρούς μέχρι σήμερα- κανένα συγχωροχάρτι σε Κυβέρνηση Νέας Δημοκρατίας, ΣΥΡΙΖΑ, ΠΑΣΟΚ, που στηρίζουν την εμπορευματοποίηση, ιδιωτικοποίηση της υγείας, τα κέρδη των μεγάλων ομίλων στις πλάτες του λαού, προώθησαν την πολιτική κόστους οφέλους και στην υγεία στο όνομα της δημοσιονομικής σταθερότητας.

Κανένα συγχωροχάρτι στην πολιτική καταστολής και περιστολής λαϊκών δικαιωμάτων και ελευθεριών που εντάθηκε την περίοδο της πανδημίας στο όνομα του περιορισμού της διασποράς, όταν ο ιός κυκλοφορούσε ανεξέλεγκτος με ευθύνη του κράτους σε χώρους δουλειάς, σχολείων και μέσων μαζικής μεταφοράς, για να μην προσβάλει τα κέρδη των μεγαλοεργοδοτών.

Κανένα συγχωροχάρτι και στο «θα λογαριαστούμε μετά» του ΣΥΡΙΖΑ στις προτάσεις για Υπουργό Υγείας κοινής αποδοχής, με πρόσχημα έκτακτη κατάσταση, που έβαζε πλάτες στην Κυβέρνηση να αποσπάσει συναίνεση στην άγρια επικίνδυνη πολιτική της.

Τελειώνοντας, τα αναφέρουμε αυτά γιατί θέλουμε να χαιρετίσουμε τις σημερινές κινητοποιήσεις και την απεργία στην περιφέρεια των υγειονομικών και καλούμε το λαό να κάνει ταμείο και να αποδώσει ευθύνες και στην κάλπη, ενισχύοντας και ισχυροποιώντας το ΚΚΕ.

Ευχαριστώ, κύριε Πρόεδρε, για την ανοχή σας, καθώς δεν έχουμε Κοινοβουλευτικό Εκπρόσωπο και μίλησα λίγο παραπάνω.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο κ. Βασίλειος Βιλιάρδος, ειδικός αγορητής της Ελληνικής Λύσης.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Για τη σημερινή διαδικασία, κύριε Πρόεδρε, που δεν υπάρχει πουθενά στον Κανονισμό και δεν έχει συμβεί ποτέ μέχρι σήμερα, καλύτερα να μην πω τίποτα. Είναι ντροπή, όμως, και για τους συναδέλφους Κοινοβουλευτικούς -για τον κ. Τσακαλώτο δηλαδή- αλλά και για τον Υπουργό, που απέδειξαν έτσι πως δεν σέβονται τίποτα. Έχουν δίκιο οι πολίτες, δυστυχώς, για τη γνώμη που έχουν σχηματίσει για ορισμένους πολιτικούς.

Ο τρόπος που λειτουργεί τώρα αυτή η Κυβέρνηση είναι απαράδεκτος και πραξικοπηματικός, αναφερόμενος στην τροπολογία που κατατέθηκε τη νύχτα με δεκατέσσερα άρθρα και σχεδόν εκατό σελίδες. Είχε, δε, το θράσος ο Υπουργός να δηλώσει πως πρόκειται για δεκαέξι μόνο σελίδες. Σαν να μην είμαστε υποχρεωμένοι να διαβάσουμε όλα τα υπόλοιπα, όπως την Αιτιολογική Έκθεση ή την Έκθεση του Γενικού Λογιστηρίου.

Εμείς στη θέση της Κυβέρνησης θα νιώθαμε ντροπή γι’ αυτού του είδους τις μεθοδεύσεις, οι οποίες δεν έχουν καμμία σχέση με δημοκρατικές διαδικασίες, δυστυχώς.

Παρεμπιπτόντως, κύριε Υπουργέ, διαδίδετε τόσον καιρό έξτρα δώρο Πάσχα στους χαμηλοσυνταξιούχους, σε δικαιούχους επιδόματος τέκνου και ελάχιστου εγγυημένου εισοδήματος. Όμως, όπως είπε πριν λίγο ο κ. Σκυλακάκης, δεν φαίνεται πως θα δοθούν αυτά τα 250 ευρώ. Σύμφωνα με αυτά που είπε ακριβώς, δεν υπάρχει δώρο Πάσχα. Τι ισχύει ακριβώς; Θα μας πείτε; Όχι.

Στο σημερινό νομοσχέδιο τώρα, ένα μέρος του είναι στην ουσία μια μνημονιακή νομοθέτηση ξεπουλήματος. Με τη λέξη «ξεπούλημα» -επειδή πρόσφατα είπε πως δεν την κατανοεί κάποιος Υπουργός- εννοούμε την πώληση ενός αντικειμένου αξίας 10 ευρώ έναντι 2 ευρώ. Παράδειγμα εδώ είναι η παραχώρηση των δεκατεσσάρων κερδοφόρων αεροδρομίων στη «FRAPORT» έναντι μόλις 1,2 δισεκατομμυρίου ευρώ, με μια σκανδαλώδη σύμβαση για σαράντα χρόνια, όταν το ανάλογο σε εκκίνηση αεροδρόμιο στην Αττάλεια της Τουρκίας παραχωρήθηκε επτά φορές ακριβότερο, έναντι 7,2 δισεκατομμυρίων και για είκοσι πέντε χρόνια -δηλαδή για δεκαπέντε χρόνια λιγότερο.

Αντίθετα, ιδιωτικοποίηση -όπου δεν έχουμε καμμία αντίρρηση, όταν δεν αφορά κοινωφελείς και στρατηγικές επιχειρήσεις- είναι η πώληση ή η παραχώρηση ενός αντικειμένου αξίας 10 ευρώ έναντι 10 ευρώ, όπως είναι αυτονόητο φυσικά, χωρίς κρατική επιχορήγηση, όπως συμβαίνει δυστυχώς με την «ΤΡΑΙΝΟΣΕ» ή με τη ΔΕΗ.

Συνεχίζοντας, σύμφωνα με την αιτιολογική έκθεση, με το προτεινόμενο σχέδιο νόμου επιχειρείται η επίλυση ενός διαχρονικού κοινωνικού προβλήματος, που αφορά το ιδιοκτησιακό καθεστώς των κατεχομένων δημοσίων ακινήτων του Υπουργείου Οικονομικών -αυτό είπε άλλωστε και προηγουμένως ο Πρωθυπουργός, μάλιστα- ενός κοινωνικού προβλήματος, όταν στην ουσία η Κυβέρνηση νομοθετεί να παραδώσει πάγια της χώρας μας, χωρίς να υπάρχει καν μητρώο των παγίων του δημοσίου, ενώ ούτε η ΕΤΑΔ έχει καταγράψει τα πάγια, τα οποία της μεταφέρθηκαν χωρίς καν αποτίμηση, καμμία αποτίμηση.

Εν προκειμένω, έχουμε υποβάλλει άπειρες ερωτήσεις, ενώ αυτό που συμβαίνει, με απλά λόγια, είναι ότι ως χώρα δεν γνωρίζουμε καν τα περιουσιακά μας στοιχεία, δεν γνωρίζουμε τι έχουμε στην κατοχή μας και πόσο αξίζει, μόνο πόσο χρωστάμε γνωρίζουμε.

Πώς είναι δυνατόν, λοιπόν, να αποφασίζουμε για κάτι που δεν γνωρίζουμε, πόσο μάλλον όταν δεν υπάρχει καμμία ουσιαστική κοστολόγηση από το Γενικό Λογιστήριο; Δεν είναι ξεκάθαρο πως η Κυβέρνηση ενεργεί ύπουλα κρύβοντας το ξεπούλημα πίσω από κάποιες πραγματικά ωφέλιμες ρυθμίσεις, για να εκβιαστεί να ψηφίσει το νομοσχέδιο η Αντιπολίτευση; Αυτό δεν κάνει άλλωστε με τις περισσότερες τροπολογίες, όπως και με τη σημερινή;

Από την άλλη πλευρά, παρ’ ότι το θέμα συζητείται τουλάχιστον από τον Μάρτιο του 2022, δρομολογείται τώρα λίγο πριν τις εκλογές με συνοπτικές διαδικασίες. Γιατί αλήθεια; Μήπως μας εκβιάζουν με την αναβάθμιση, όπως μάλλον συμβαίνει με τους πλειστηριασμούς και με την απόφαση του Αρείου Πάγου όπου εκδόθηκε μόλις μέσα σε οκτώ ημέρες και καθαρογράφηκε σε δεκαέξι μέρες, σε χρόνους ρεκόρ δηλαδή;

Επιπλέον, απαιτούν, αλήθεια, οι δανειστές την αθώωση του κ. Γεωργίου της ΕΛΣΤΑΤ, όπως ακούγεται; Δεν είναι ντροπή να νομοθετείται κάτι τέτοιο, όταν δεν έχουν ακόμη ολοκληρωθεί το Κτηματολόγιο και οι δασικοί χάρτες που έχουν ξεσηκώσει κυριολεκτικά την επαρχία;

Προφανώς, βέβαια το ζήτησε η τρόικα, όπως φαίνεται καθαρά από τη σελίδα 39 της αξιολόγησης, ενώ την ίδια στιγμή πανηγυρίζουν οι ελεγκτές μας για τη μη καταβολή όλων των αναδρομικών με κριτήριο τη σελίδα 8. Προφανώς, μας έχουν απαγορέψει και τα 250 ευρώ που δεν απάντησε προηγουμένως ο Υπουργός.

Βέβαια, η Κυβέρνηση στην προσπάθειά της να παραπλανήσει τους πολίτες, καθώς επίσης για λόγους καθαρής ψηφοθηρίας, μοιράζει κατά συρροή προεκλογικά επιδόματα ισχυριζόμενη ψευδώς ότι η οικονομία μας πηγαίνει καλά. Δεν λέει όμως πως τα επιδόματα αυτά δίνονται με δανεικά, όπου πρόσφατα απαντώντας σε επίκαιρη ερώτηση ο Υπουργός Οικονομικών υπερηφανεύτηκε -ακούστε, υπερηφανεύτηκε- πως κατάφερε να δανειστεί 51,5 δισεκατομμύρια. Ποιος θα πληρώσει, αλήθεια, όλα αυτά τα δανεικά εάν όχι οι πολίτες, ειδικά η μεσαία και η επιχειρηματική τάξη; Δεν είπε -σωστά- ο Αναπληρωτής Υπουργός πως τα χρέη είναι μελλοντικοί φόροι;

Από την άλλη πλευρά, πώς πάει καλά η οικονομία μας με το έλλειμμα του κεντρικού κράτους σε τρία μόλις χρόνια να έχει εκτοξευθεί κατά 50 δισεκατομμύρια ευρώ; Με το εμπορικό έλλειμμα του 2022 στα 38,4 δισεκατομμύρια και του ισοζυγίου τρεχουσών συναλλαγών στα 20,1 δισεκατομμύρια, κατά την Τράπεζα της Ελλάδος, παρά τα αυξημένα τουριστικά έσοδα; Με το δημόσιο χρέος να έχει ξεπεράσει το Δεκέμβρη τα 400 δισεκατομμύρια, παραπάνω κατά 8 δισεκατομμύρια από τις προβλέψεις του προϋπολογισμού που κατατέθηκαν τον ίδιο μήνα, παρά το ξεπούλημα; Με το ιδιωτικό χρέος πάνω από τα 400 δισεκατομμύρια και με το εξωτερικό περισσότερο από 560 δισεκατομμύρια; Πώς πάει καλά έτσι η οικονομία μας;

Δεν μάθαμε τίποτα από τις χρεοκοπίες του 2010 και του 2012; Δεν σας ενδιαφέρει τίποτα άλλο, κύριε Υπουργέ, παρά μόνο η ψηφοθηρία και η νομή της εξουσίας; Πώς είναι δυνατόν να μπορείτε να κοιτάζετε τους πολίτες στα μάτια λέγοντάς τους τόσα ψέματα; Εμείς τουλάχιστον δεν θα μπορούσαμε να το κάνουμε, θα ντρεπόμασταν.

Η σκέψη πάντως να διευθετηθούν τα καταπατημένα με πώληση είχε γίνει αρχικά το 2010. Αφορούσε τότε κτήματα συνολικής έκτασης 3,2 εκατομμυρίων στρεμμάτων, μεταξύ των οποίων το Ελληνικό, το Τατόι, καθώς επίσης τα κτήματα Βεΐκου, Νάστου και Καραπάνου με σκοπό τη συγκέντρωση 500 εκατομμυρίων ευρώ. Τόσα μας έλειπαν τότε. Ακολούθησε με κάτι ανάλογο ο ΣΥΡΙΖΑ το 2018, ξανά χωρίς αποτέλεσμα.

Εύλογα, λοιπόν, εκφράσαμε την απορία μας σχετικά με το τι έχει αλλάξει σήμερα και, επίσης, για το πώς είναι δυνατόν να δρομολογηθούν όλα αυτά χωρίς να υπάρχουν αποτιμήσεις.

Παρεμπιπτόντως, δώδεκα χρόνια μετά τη συμφωνία, έχουμε εισπράξει μόνο 300 εκατομμύρια ευρώ για τα έξι χιλιάδες διακόσια στρέμματα του αεροδρομίου του Ελληνικού που ξεπουλήθηκε στον Όμιλο Λάτση μαζί με το παραλιακό φιλέτο, όχι μόνο δηλαδή τα καταπατημένα εδάφη.

Επιγραμματικά τώρα στα περιεχόμενα του νομοσχεδίου:

Στο Α΄ Μέρος του καθορίζεται ο σκοπός και το θεσμικό πλαίσιο που διέπει τις προϋποθέσεις και τη διαδικασία της εξαγοράς ακινήτων, καθώς επίσης και τα είδη των ακινήτων που περιλαμβάνονται. Εν προκειμένω, το δημόσιο παρέχει το δικαίωμα εξαγοράς πρώτης κατοικίας σε καταπατημένα αλλά όχι σε σπίτια των πλειστηριασμών. Οι καταπατητές δεν είναι, αλήθεια, μπαταχτσήδες -κατά την ορολογία της Κυβέρνησης, δεν είναι δικιά μας, της Κυβέρνησης είναι ορολογία-, πόσο μάλλον όταν η αγορά γίνεται σε αντικειμενικές και όχι σε εμπορικές αξίες; Ή μήπως μόνο για τις τράπεζες μετρούν τα χρέη και ο ηθικός κίνδυνος; Δεν είναι ντροπή;

Επιπλέον, περιλαμβάνονται ακίνητα εκτός σχεδίου πόλεως έως δέκα στρέμματα. Για την περίπτωση δε ακινήτων εντός των οποίων λειτουργούν βιομηχανικές ή βιοτεχνικές εγκαταστάσεις ή ασκείται αγροτική ή κτηνοτροφική δραστηριότητα, η έκταση αυξάνεται στα εκατό στρέμματα -με την παράγραφο 3.

Επίσης, περιλαμβάνονται κτήρια που εντός αυτών ευρίσκονται δασικές εκτάσεις έως το 20% της επιφανείας τους, όπου ρωτήσαμε αλλά δεν απαντήθηκε με ποιους χάρτες ορίζονται ή επίσης οι περιοχές «NATURA» με τις παραγράφους 6 και 7.

Τέλος στο άρθρο 5 αναφέρονται τα ακίνητα που εξαιρούνται.

Στη συνέχεια, ορίζεται ο τρόπος προσδιορισμού του τιμήματος εξαγοράς με συγκριτικά στοιχεία στο άρθρο 6, οι εκπτώσεις στην τιμή αυτή όπως για πολύτεκνους με κάποια εισοδηματικά κριτήρια, αν ο χρόνος κατοχής είναι άνω των τριάντα ετών, αν υπάρχουν ΑΜΕΑ και ούτω καθεξής, που αθροιστικά σε κάποιες περιπτώσεις μπορεί να φθάσουν και στο 80% στο άρθρο 7.

Επίσης, ορίζονται ο τρόπος υποβολής της αίτησης εξαγοράς και τα δικαιολογητικά που θα κατατεθούν στο ειδικό πληροφοριακό σύστημα αιτήσεων εξαγοράς δημοσίων ακινήτων, το οποίο δεν γνωρίζουμε να υπάρχει ούτε αναφέρεται κόστος από το Γενικό Λογιστήριο του Κράτους.

Είναι απίστευτη η προχειρότητα που βλέπουμε στο νομοσχέδιο!

Αλήθεια, γιατί δεν έχει ακόμη ιδρυθεί ο φορέας απόκτησης και επαναμίσθωσης ακινήτων; Δεν πρέπει οι ευάλωτοι συμπολίτες μας να έχουν τη συγκεκριμένη επιλογή που τους υποσχέθηκε η Κυβέρνηση; Γιατί τους κοροϊδεύει; Εάν πάντως η Κυβέρνηση είχε αγοράσει τα δάνεια, όπως προτείναμε εμείς, αντί τα αρπακτικά funds, στην περίπτωση κατάπτωσής τους θα τις περιέρχονταν τουλάχιστον τα πάγια, ενώ δεν θα επιβαρυνόταν με το κόστος του «ΗΡΑΚΛΗΣ» ή της στήριξης των οικογενειών με επιδόματα, όπως τώρα.

Δεν πρόκειται για τον ορισμό της κακοδιαχείρισης εδώ; Δεν καταλαβαίνουμε γιατί χρεοκόπησε η χώρα μας; Μόλις 6 δισεκατομμύρια ευρώ θα χρειαζόταν αντί για τα 18,7 δισεκατομμύρια που έδωσε ως εγγυήσεις στις τράπεζες. Πολύ λιγότερα.

Περαιτέρω το νομοσχέδιο αναφέρεται στην επιτροπή εξαγοράς που ορίζεται από τον Υπουργό με το άρθρο 19 παράγραφος 4 ο οποίος μελετάει τις αιτήσεις και αποφασίζει με τα άρθρα 10 και 11, ενώ τα χρήματα οδηγούνται στο Υπερταμείο των ξένων, ούτε καν στο δημόσιο. Γιατί, λοιπόν, στο Υπερταμείο των ξένων και όχι στο δημόσιο; Δεν είναι απαράδεκτο; Συγκεκριμένα, στο άρθρο 11 και στην παράγραφο 10 αναγράφεται πως το 50% του τιμήματος εξαγοράς καταβάλλεται στην ΕΤΑΔ, ενώ μόνο και μόνο γι’ αυτό θα άξιζε να καταψηφιστεί ολόκληρο το νομοσχέδιο.

Εδώ ρωτήσαμε αν είναι προϋπόθεση του τρίτου μνημονίου και αν ναι, εάν το έχει ψηφίσει και αυτό, το συγκεκριμένο άρθρο, η Νέα Δημοκρατία, χωρίς να πάρουμε καμμία απάντηση, όπως άλλωστε και στα δεκάδες άλλα ερωτήματα που έχουμε θέσει στις επιτροπές. Είπαμε, βέβαια, πως κατανοούμε ότι είναι πολλά τα ερωτήματα που θέσαμε στις επιτροπές και ότι δεν πρόκειται να απαντηθούν, αλλά ο βασικός λόγος που τα θέσαμε δεν ήταν για να απαντηθούν, αλλά για να φανούν τα προβλήματα, οι ύπουλες σκοπιμότητες και η απίστευτη προχειρότητα του νομοσχεδίου.

Πάντως, σε γενικές γραμμές το σχέδιο νόμου -σε ένα μεγάλο μέρος του, βέβαια- μας έδωσε την εντύπωση πως κατατέθηκε για να ωφελήσει δικαστικές περιπτώσεις της ΕΤΑΔ που κακώς εμφανίζεται ως φορέας του δημοσίου, ενώ όλοι οι άλλοι μπορούν να απορριφθούν, αφού η αποδοχή της αίτησης εξαγοράς τους εξαρτάται από την επιτροπή του Υπουργείου. Στη συγκεκριμένη περίπτωση το Υπουργείο θα κάνει ό,τι θέλει.

Θυμίζουμε πως η ΕΤΑΔ είναι θυγατρική του Υπερταμείου των ξένων, όπου πολλοί Υπουργοί της Κυβέρνησης τελευταία έχουν επιβεβαιώσει εδώ στη Βουλή ότι το Υπερταμείο δεν ελέγχεται από το δημόσιο και δεν του ανήκει.

Ειδικά όσον αφορά στον σκοπό του νομοσχεδίου στο άρθρο 1, ρωτήσαμε γιατί χρειάζεται αποκατάσταση όσων καταπάτησαν δημόσια περιουσία. Η ερώτηση είναι απλή: Γιατί χρειάζεται αποκατάσταση όλων αυτών που καταπάτησαν δημόσια περιουσία, γεγονός που εύλογα σημαίνει ότι οι νομοταγείς πολίτες που δεν διανοήθηκαν καν να καταπατήσουν ξένη περιουσία είναι ανόητοι; Έτσι προωθείται η κοινωνική δικαιοσύνη από τις κυβερνήσεις; Αυτό δεν βλέπουν οι πολίτες;

Ρωτήσαμε, επίσης, γιατί είναι αξιοποίηση το ξεπούλημα με έκπτωση, γιατί είναι προς όφελος της εθνικής μας οικονομίας και αν έχει εκπονηθεί μελέτη, ως όφειλε, σχετικά με το τι προσφέρουν στην τοπική οικονομία, χωρίς βέβαια να πάρουμε καμμία απάντηση.

Πάντως, όπως αναγράφεται στον Τύπο, το νομοσχέδιο αφορά περί τις ενενήντα χιλιάδες περιπτώσεις για το 92% των δημοσίων ακινήτων που έχουν γίνει κατοικίες, κτήματα ή επαγγελματικές στέγες πολιτών. Εκτιμάται δε ότι από το σύνολο της δημόσιας περιουσίας έχει καταπατηθεί το 47% των αστικών ακινήτων και το 64% των αγροτικών εκτάσεων, ενώ στην Αττική οκτώ στα δέκα ακίνητα του δημοσίου βρίσκονται στα χέρια καταπατητών, στη Θεσσαλία και στη Στερεά Ελλάδα επτά στα δέκα και στα νησιά του Αιγαίου έξι στα δέκα. Αν είναι δυνατόν να λειτουργεί με αυτό τον τρόπο ένα δυτικό κράτος!

Αυτό που λείπει, πάντως, στην Ελλάδα είναι ο πρωτογενής τομέας όπου υπάρχουν προβλήματα με τους δασικούς χάρτες, η μεταποίηση και η βιομηχανία. Λογικά, λοιπόν, είπαμε πως θα πρέπει να προηγηθεί η προτεραιοποίηση σχετικά με το τι νομιμοποιείται, για ποιο σκοπό και σε ποια τιμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συνεχίζοντας, καλύπτονται ο χειρισμός για τις εκκρεμείς αιτήσεις στο άρθρο 12, καθώς επίσης περιπτώσεις αναγκαστικής απαλλοτρίωσης κ.λπ..

Στο Β΄ Κεφάλαιο τώρα ορίζεται ότι το δημόσιο απέχει από την κατάθεση αγωγών για τα εντός σχεδίου, τα ανταλλάξιμα και κάποια εκτός σχεδίου με το άρθρο 16, ενώ καλύπτονται περιπτώσεις όμορων σε επιχειρηματικές δραστηριότητες ακινήτων που εκποιούνται υπέρ αυτών με το άρθρο 17. Επιπλέον, υπάρχουν ειδικές διευθετήσεις σε σχέση με το Κτηματολόγιο Δωδεκανήσων στο άρθρο 18.

Στο Γ΄ έως το Ε΄ κεφάλαιο παρέχονται νομοθετικές εξουσιοδοτήσεις για ρυθμίσεις με τις οποίες ασφαλώς δεν συμφωνούμε, καθώς επίσης οι μεταβατικές και καταργούμενες διατάξεις σχετικά με την εξαγορά κατεχομένων ακινήτων του δημοσίου στα άρθρα 20 και 21.

Στο Β΄ Μέρος υπάρχουν θετικά, όπως είναι οι απαλλαγές από τον ΕΝΦΙΑ, που όμως ακόμη δεν έχει καταργηθεί. Επίσης, ο μη υπολογισμός στον ΕΝΦΙΑ της αξίας δικαιωμάτων επί ιστορικών διατηρητέων μνημείων -σωστά-, ή έργων τέχνης και επί κτηρίων τα οποία έχουν χαρακτηριστεί μέχρι την 31η Δεκεμβρίου του 2021 ως διατηρητέα. Σωστά.

Με το άρθρο 28 τώρα παρέχεται αναβολή της επιβολής φόρου υπεραξίας κατά την εισφορά τίτλων εισηγμένων ή μη σε λήπτη, ημεδαπό ή αλλοδαπό νομικό πρόσωπο ή νομική οντότητα στην περίπτωση που ο εισφέρων είναι ο μοναδικός μέτοχος ή εταίρος του λήπτη. Εν προκειμένω, ρωτήσαμε ποιος είναι ο λόγος λέγοντας πως είναι αρκετές οι σκανδαλώδεις φοροαπαλλαγές σε ακίνητα των αρπακτικών funds με τον νόμο του 2003 που τους δόθηκε. Τονίσαμε δε πως θα μπορούσε να πρόκειται εδώ για ένα νομικό όχημα offshore, δηλαδή για ένα «πλυντήριο» ξεπλύματος, χωρίς να πάρουμε καμμία απάντηση εκ μέρους του Υπουργού.

Τέλος, αναπροσαρμόζεται η διαδικασία φορολόγησης για τις εκμισθώσεις βιομηχανοστασίων και χρηματοθυρίδων με το άρθρο 30, ενώ αίρεται η υποχρέωση γνωστοποίησης στην ΑΑΔΕ των εκπτώσεων λόγω κύκλου εργασιών σε ενδοκοινοτική απόκτηση αγαθών και στην παροχή υπηρεσιών με το άρθρο 31, επίσης σωστά.

Κλείνοντας με το Γενικό Λογιστήριο του Κράτους, δεν παρέχεται καμμία ουσιαστική κοστολόγηση, κάτι που θεωρούμε αδιανόητο για ένα τόσο σοβαρό νομοσχέδιο που συζητείται τόσους μήνες και που αφορά δημόσια περιουσία, όπως για τα εξής. Θα έπρεπε, δηλαδή, να παρέχεται κοστολόγηση για τα εξής: Πρώτον, για τα έσοδα από το ξεπούλημα καταπατημένων ακινήτων. Εδώ ρωτήσαμε ποιος είναι ο λόγος, αφού σύμφωνα με άρθρα εφημερίδων υπάρχει εκτίμηση της έκτασης οικοπέδου, αλλά δεν πήραμε καμία απάντηση! Δεύτερον, για το κόστος των απαλλαγών από τον ΕΝΦΙΑ, τα οποία πρέπει να είναι γνωστά, αλλά δεν ποσοτικοποιούνται καθόλου.

Το Γενικό Λογιστήριο του Κράτους αναφέρει τουλάχιστον πως θα υπάρχει κόστος για τα εξής: Για τη δημιουργία του ειδικού πληροφοριακού συστήματος του άρθρου 9 και για την αμοιβή στα μέλη της επιτροπής υλοποίησης της εξαγοράς του άρθρου 10. Επίσης, εκτός του ΕΝΦΙΑ και για τη μεταβίβαση τίτλων.

Ολοκληρώνοντας ελπίζουμε να μην αυταπατηθούν ξανά στις εκλογές οι Έλληνες ψηφίζοντας κόμματα που ξεπούλησαν το όνομα της Μακεδονίας, που υπέγραψαν μνημόνια, που υποθήκευσαν την πατρίδα μας, που χρεοκόπησαν δύο φορές τη χώρα μας, που λεηλάτησαν τους πολίτες και που έδιωξαν επτακόσιες πενήντα χιλιάδες παιδιά μας στο εξωτερικό που δεν πρόκειται να γυρίσουν με αυτές τις προϋποθέσεις. Πρόκειται για κόμματα που δεν θα διστάσουν να ξεπουλήσουν το μισό Αιγαίο στους Τούρκους και που θα υπογράψουν νέα μνημόνια, αφού στην ουσία είναι τοποτηρητές των ξένων και δεν έχουν ίχνος πατριωτισμού.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μία μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Ξυλοκάστρου.

Η Βουλή σάς καλωσορίζει και σας εύχεται καλή πρόοδο, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο ειδικός αγορητής της Κοινοβουλευτικής Ομάδας του ΜέΡΑ25 κ. Γεώργιος Λογιάδης, με τον οποίο και κλείνουμε τον κύκλο των αγορεύσεων των εισηγητών και ειδικών αγορητών.

Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Θα ήθελα κι εγώ με τη σειρά μου να καλωσορίσω τις μαθήτριες και τους μαθητές, αλλά και τους συνοδούς τους και να ευχηθώ καλή επιτυχία στη ζωή σας.

Σήμερα εξετάζουμε το σχέδιο νόμου του Υπουργείου Οικονομικών με τίτλο: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του δημοσίου και άλλες διατάξεις αρμοδιότητας Υπουργείου Οικονομικών». Πρόκειται για ένα υπαρκτό πρόβλημα το οποίο δεν αντιμετώπισε καμμία κυβέρνηση διαχρονικά. Και ποιος κυβερνούσε, βέβαια, όλα αυτά τα χρόνια; Όλοι εσείς που φέρατε τη χώρα σε αυτή τη σημερινή τραγική κατάσταση. Και δεν υπάρχει πολιτική βούληση από κανέναν σας, για να μείνει ο λαός πάντα δέσμιος στα μικροπολιτικά σας συμφέροντα.

Πρόκειται για ένα ακόμα σκανδαλώδες, περιβαλλοντοκτόνο και ταυτοχρόνως ψηφοθηρικό και προεκλογικού χαρακτήρα νομοσχέδιο, που νομιμοποιεί την αυθαιρεσία και ασελγεί σε βάρος του περιβάλλοντος, βάζοντας πωλητήριο σε καταπατημένα ακίνητα ιδιοκτησίας του δημοσίου, και μάλιστα με εκπτώσεις έως 80% στο τίμημα της αγοράς και εξόφλησης στις εξήντα δόσεις, στοχεύοντας παράλληλα στην είσπραξη τουλάχιστον 500 εκατομμυρίων ευρώ, όπως ισχυρίζεται. Είναι ένα νομοσχέδιο δώρο στους εμπρηστές, στα funds, στις τράπεζες, στο Υπερταμείο και στο ΤΑΙΠΕΔ, που εσείς ψηφίσατε, η Νέα Δημοκρατία, το ΠΑΣΟΚ - ΚΙΝΑΛ και ο ΣΥΡΙΖΑ.

Τις συγκεκριμένες εκτάσεις, ακόμη κι αυτές επί των οποίων έχουν ανεγερθεί αυθαίρετα κτίσματα, δίνει το νομοσχέδιο τη δυνατότητα να τις εξαγοράσουν όσοι τις έχουν καταπατήσει και ιδιοποιηθεί για πάνω από τριάντα χρόνια. Η Ελληνική Εταιρεία Περιβάλλοντος και Πολιτισμού, η ΕΛΕΤΤ, θεωρεί ότι η διαχείριση των δημόσιων γαιών είναι κρίσιμο ζήτημα που απαιτεί μια ολοκληρωμένη πολιτική γης, σε αντίθεση με την αποδοχή τετελεσμένων γεγονότων, ιδίως στις εκτός σχεδίου περιοχές, όπου απαιτείται αυξημένη προστασία της υπαίθρου και του τοπίου.

Με άλλα λόγια, διαφωνεί κάθετα με τη ρύθμιση αυτή, η οποία δημιουργεί τετελεσμένα γεγονότα. Δεν το λέει αυτό το ΜέΡΑ 25, αλλά η αρμόδια περιβαλλοντική αρχή. Αυτός είναι ο σεβασμός της Κυβέρνησής σας απέναντι στις αρμόδιες αρχές.

Το ΜέΡΑ 25 τονίζει ότι το σχέδιο νόμου: «Ρυθμίσεις για τα κατεχόμενα ακίνητα του δημοσίου και άλλες διατάξεις» δυστυχώς δεν αντιμετωπίζει αποτελεσματικά τη διαχρονική αδυναμία διαχείρισης και προστασίας της δημόσιας περιουσίας και με εισαγωγή ελεγκτικών μηχανισμών, ενίσχυση των υφιστάμενων και υιοθέτηση μιας ενεργούς πολιτικής γης για την επ’ ωφελεία του συνόλου αξιοποίηση των δημοσίων γαιών μέσω του χωροταξικού σχεδιασμού.

Αντίθετα, ακολουθεί μια επικίνδυνη οδό επιβράβευσης των παρανομούντων κάθε μορφής καταπατητών σε συνδυασμό με μια εισπρακτική λογική. Άλλωστε αυτή είναι η προσφιλής τακτική της Κυβέρνησης σε όλα τα θέματα, να αντιμετωπίζει με προχειρότητα και με ανταμοιβή τα σοβαρά θέματα περιβαλλοντικής παραβατικότητας με λογικές εισπρακτικής αντιπαροχής fast track. Σε ποια ευνομούμενη χώρα γίνεται αυτό σήμερα; Μόνο στη δική μας.

Πάγια θέση μας, του ΜέΡΑ 25, είναι ότι τα έσοδα του κράτους πρέπει να βασίζονται στη φορολογία και τη χρηστή διοίκηση και όχι στην νομιμοποίηση παρανομιών. Το κακό παράδειγμα επιβράβευσης μέσω τακτοποιήσεων αυθαίρετων κατασκευών δεν πρέπει να επεκταθεί και στις καταπατήσεις.

Υπό το πρίσμα αυτής της γενικής θέσης η ΕΛΛΕΤ, η Ελληνική Εταιρεία Περιβάλλοντος και Πολιτισμού, περαιτέρω θεωρεί ότι το σχέδιο νόμου δεν μπορεί να εισαχθεί στη Βουλή εσπευσμένα, εν όψει μάλιστα της προεκλογικής περιόδου, χωρίς να θεωρηθεί ψηφοθηρικό, πόσω μάλλον που πλήθος διατάξεων, κυρίως δε αυτές των εξαιρουμένων ακινήτων, δηλαδή των ακινήτων που πρέπει να διαφυλαχθούν και να μην εξαγοραστούν, χρήζει πολύ σοβαρής επεξεργασίας.

Επιπλέον δεν προκύπτει να έχει γίνει διαβούλευση με τους φορείς της τοπικής αυτοδιοίκησης πρώτου και δεύτερου βαθμού, τους οποίους αφορά άμεσα η διαχείριση των δημόσιων ακινήτων και η απόκτηση εκτάσεων για την κάλυψη τοπικών αναγκών. Νομοθετική περιφρόνηση και αλαζονεία λέγεται αυτό. Αποτελεί τουλάχιστον σχήμα οξύμωρο να μην συμμετέχουν οι ΟΤΑ ούτε στην επεξεργασία του σχεδίου νόμου ούτε στον έλεγχο της διαδικασίας εξαγοράς και η αυτοδιοίκηση υποβαθμίζεται και στην όλη διαδικασία αλλά και στη διαχείριση των ακινήτων.

Θα σας καταθέσω εδώ, κύριε Υπουργέ, τις παρατηρήσεις του Δήμου Ηρακλείου σχετικά με την περιοχή της Νέας Αλικαρνασσού Ηρακλείου, χρονίζον πρόβλημα χωρίς απάντηση και αυτό.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ελληνικό δημόσιο δεν μπόρεσε ποτέ δυστυχώς να καταγράψει σωστά και πλήρως τη δημόσια περιουσία του. Ολοκληρωμένο κτηματολόγιο δεν υπάρχει, ούτε καθορισμός χρήσεων γης, ούτε ολοκληρωμένος χωροταξικός σχεδιασμός, παράλληλα δε με απαξιωμένους και υποστελεχωμένους δημόσιους ελεγκτικούς μηχανισμούς, θέτοντας αυτό το πρόβλημα. Αυτό λέγεται διαχρονική κατάντια και ανικανότητα του ελληνικού δημοσίου και των υπηρεσιών του, πελατειακό κράτος περαιτέρω.

Επίσης αγνοήθηκε και η επιβεβλημένη διαβούλευση με τους επιστημονικούς φορείς των εμπλεκόμενων ειδικοτήτων, τόσο σε επίπεδο δημοσίων λειτουργών όσο και εκτός αυτών, που είναι γνώστες των προβλημάτων διαχείρισης και διαφύλαξης της δημόσιας περιουσίας, οι οποίοι θα κληθούν να υλοποιήσουν τις νέες διατάξεις ως μέλη των επιτροπών.

Αυτονόητη πρότασή μας ως ΜέΡΑ 25 είναι να αποσυρθεί και να γίνει εκ νέου επεξεργασία και πρόβλεψη των διαδικασιών επίλυσης του υπαρκτού προβλήματος των καταπατήσεων, πρώτον σε σύμπλευση της όλης διαδικασίας με αυτή του Κτηματολογίου, επιλογή που θα παρείχε μείωση του διοικητικού βάρους και μεγαλύτερη ασφάλεια δικαίου και των νομοταγών πολιτών έναντι των πολιτών και δεύτερον σε σύμπλευση με την τρέχουσα διαδικασία χωρικού και πολεοδομικού σχεδιασμού, προκειμένου να εξαιρεθούν από τη διαδικασία εκποίησης χρήσιμες για το κοινωνικό σύνολο γαίες.

Επιπροσθέτως η ΕΛΛΕΤ επισημαίνει ότι το παρόν σχέδιο νόμου αφήνει δέκα ορθάνοιχτα παράθυρα επιβράβευσης ακόμη και όψιμων καταπατητών. Επιγραμματικά να αναφέρουμε: τίτλοι με ψευδομάρτυρες και αποθήκες με στημένη απουσία του δημοσίου, εξουδετέρωση των γειτόνων και παράκαμψη της τοπικής αυτοδιοίκησης, χάνονται ακίνητα κοινωφελών ή κοινοχρήστων χρήσεων και απόθεμα γης του πολεοδομικού σχεδιασμού, εξαγορά καταπατημένων σε ζώνες αιγιαλού, εξαγορά καταπατημένων δημοσίων δασικών και άλλων προστατευόμενων εκτάσεων, εξαγορά ακινήτων του δημοσίου με παραχώρηση χρήσης στους καταπατητές, εκτάσεις φιλέτα σε χαμηλή τιμή, τίτλοι ιδιοκτησίας μέσω δήλωσης στο Κτηματολόγιο, αυθαίρετες επεκτάσεις ιδιωτικών ακινήτων σε καταπατημένες δημόσιες εκτάσεις και πελατειακές ρυθμίσεις για κοινωνικές κατηγορίες.

Στο πλαίσιο των ολοκληρωμένων προτάσεων που έχει καταθέσει το ΜέΡΑ 25 περιλαμβάνονται οι θέσεις του κόμματος για την προστασία του φυσικού περιβάλλοντος και του δημόσιου χώρου, μεταξύ των οποίων προτάσεις σχετικά με το ανθρωπογενές και φυσικό περιβάλλον, θεσμική προστασία αιγιαλού και παραλίας, με την παράλληλη εκπόνηση των θαλάσσιων χωροταξικών σχεδίων και των σχεδίων διαχείρισης των παράκτιων ζωνών, άμεση ολοκλήρωση τοπικών πολεοδομικών και χωροταξικών σχεδίων, απόλυτη προστασία του αστικού πρασίνου, θεσμική προστασία από υπερδόμηση και παράνομη αυθαίρετη δόμηση, προστασία υγροτόπων, προστασία των ορεινών όγκων (Υμηττός, Άγραφα κ.ά.) από τη συνεχή επίθεση δημόσιου και ιδιωτικού χαρακτήρα ενδιαφερομένων. Τα βουνά είναι οι κατ’ εξοχήν φύλακες και ρυθμιστές του όρου «περιβάλλον», που σημαίνει ζωή.

Επίσης, δημιουργία ανεξάρτητου παρατηρητηρίου τήρησης και βελτίωσης της περιβαλλοντικής χωροταξικής νομοθεσίας, στελεχωμένου με πολεοδόμους, νομικούς και εκπροσώπους όλων των πολιτικών κομμάτων.

Όσον αφορά ορισμένες διατάξεις του σχεδίου νόμου που περιλαμβάνονται στο Μέρος Β΄, όπως τα άρθρα 22 ως 26, που αναφέρονται στην απαλλαγή από την καταβολή ΕΝΦΙΑ για ακίνητα σε πληγείσες περιοχές, εμείς στο ΜέΡΑ 25 θα τις υπερψηφίσουμε για λόγους κοινωνικής και πολιτειακής ευαισθησίας. Εξάλλου, όπως έχει επισημάνει από τριετίας και ο Γραμματέας του ΜέΡΑ 25 Γιάνης Βαρουφάκης σε συναντήσεις του με φορείς από πληγείσες περιοχές, αυτό από μόνο του συνιστά τραγέλαφο, να απαιτείται η καταβολή ΕΝΦΙΑ και από τους κατοίκους των περιοχών αυτών.

Συμπέρασμα: Το σχέδιο νόμου αποτελεί προσωποποίηση της παγιωθείσας πλέον στρατηγικής της Κυβέρνησης να νομοθετεί σοβαρά ζητήματα με φωτογραφικές, ρουσφετολογικές και ψηφοθηρικές ρυθμίσεις, όπως είναι οι διατάξεις που περιλαμβάνονται στα άρθρα 28 έως 32. Ειδικά τα άρθρα 28 και 29 αφορούν φοροαπαλλαγές κυρίως για εταιρείες επενδύσεων.

Καιρός είναι να συνειδητοποιήσει η Κυβέρνηση ότι έχει πάρει τον μη αναστρέψιμο κατήφορο για την τετραετή καταστροφική της πολιτική, η οποία σύντομα θα αποτελεί παρελθόν ενόψει των εκλογών που έρχονται. Η Νέα Δημοκρατία δεν θέλει το ΜέΡΑ 25 στην επόμενη Βουλή, διότι σας χαλάμε το πάρτι. Κάνατε το παν γι’ αυτό. Μας φιμώνουν τα μέσα σας, δείχνετε ψεύτικες εικόνες και αριθμούς, κάνετε το αθέμιτο θεμιτό για να μην ακούγεται το ΜέΡΑ 25.

Αλλά εμείς αγωνιζόμαστε για να αναδεικνύουμε έναν άλλο δρόμο, επειδή όλα μπορεί να γίνουν αλλιώς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Λογιάδη για τη συνέπεια στον χρόνο.

Μπαίνουμε στον κατάλογο των ομιλητών.

Και καλώ στο Βήμα τον Βουλευτή της Νέας Δημοκρατίας τον κ. Δημήτριο Κούβελα.

Ορίστε, κύριε Κούβελα, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, αρχικά αισθάνομαι την ανάγκη να εκφράσω τη λύπη μου από το Βήμα της Βουλής για την απώλεια των δύο εξαιρετικών συναδέλφων που κοσμούσαν το Κοινοβούλιο, του Μανούσου Βολουδάκη και του Νεκτάριου Σαντορινιού, δύο Βουλευτών πάντα με θέση, με αξιοπρεπή κοινοβουλευτικό λόγο, με ευγένεια που θα μας λείψουν.

Τα ειλικρινή συλλυπητήριά μου στις οικογένειές τους. Θα τους θυμόμαστε για πάντα.

Όμως, το σημερινό νομοσχέδιο έρχεται επιτέλους να δώσει λύση στα προβλήματα γης που απασχολούσαν χιλιάδες ιδιοκτήτες ακινήτων εδώ και πολλές δεκαετίες. Γι’ αυτόν τον λόγο ακριβώς οφείλουμε να το αγκαλιάσουμε όλες οι πτέρυγες της Βουλής, αφήνοντας στην άκρη διαφωνίες στα σημεία, στις λεπτομέρειες. Διότι αξίζει τον κόπο η κατοχή από ιδιώτες των κτημάτων που ανήκουν στην ιδιωτική περιουσία του δημοσίου να ρυθμιστεί επιτέλους αυτό το ζήτημα, το οποίο αποτελεί ένα παλιό κοινωνικό φαινόμενο με διαστάσεις οι οποίες ταλάνιζαν χιλιάδες συμπολίτες μας. Είναι τόσο παλιό που η πρώτη προσπάθεια έγινε με αναγκαστικό νόμο το 1939, αλλά μέχρι και σήμερα δεν καταφέραμε να βρούμε τις λύσεις, οι οποίες θα εναρμονίζονται και με τη συνταγματική μας τάξη και θα κλείσουν το ζήτημα.

Ερχόμαστε, λοιπόν, για πρώτη φορά να πετύχουμε μέσα από τη συγκεκριμένη νομοθετική πρωτοβουλία τρεις πολύ σημαντικούς στόχους που ήταν ζητούμενο. Πρώτον την οριστική διανομή της γης, που ανήκει εδώ και δεκαετίες στην πραγματικότητα σε πολίτες με έναν τρόπο εξαγοράς όπου απαιτείται, που θα είναι κοινωνικά δίκαιος.

Δεύτερον την αξιοποίηση αυτής της ακίνητης περιουσίας του δημοσίου και επ’ ωφελεία του από τα έσοδα τα οποία θα προκύψουν για το ελληνικό δημόσιο, όπου αυτό επιβάλλεται.

Τρίτον την απαλλαγή -και αυτό είναι πολύ σημαντικό- των αρμόδιων διοικητικών δημοσίων υπηρεσιών αλλά και των δικαστικών αρχών από τις εκκρεμείς διαδικασίες και δίκες και την αντίστοιχη μείωση του σχετικού διοικητικού βάρους αλλά και του κόστους. Και φυσικά, βέβαια, και οι πολίτες που εμπλέκονταν σε όλες αυτές τις διαδικασίες τις γραφειοκρατικές και τις δίκες, απαλλάσσονται από ένα κόστος το οποίο στην πορεία των χρόνων είχε καταλήξει να είναι δυσβάσταχτο.

Το γεγονός ότι μέχρι τις μέρες μας το ζήτημα των κατεχόμενων ακινήτων του δημοσίου αποτελεί αντικείμενο μιας νομοθετικής πρωτοβουλίας, δείχνει ότι οι πολιτικές που κατά καιρούς επιδιώχθηκαν ή προκρίθηκαν δεν ήταν επιτυχημένες. Και αυτό βέβαια έγινε για συγκεκριμένους λόγους. Ήταν η πολυπλοκότητα των διατάξεων, ήταν τα πολύ αυστηρά κοινωνικά και εισοδηματικά κριτήρια τα οποία επιλέγονταν ως προϋποθέσεις για την υπαγωγή στο πρόγραμμα εξαγοράς. Όμως, όλα αυτά έρχονται πολύ ισορροπημένα να ρυθμιστούν με τις διατάξεις του σχεδίου νόμου που συζητάμε.

Στο σημείο αυτό θα ήθελα να ευχαριστήσω τόσο τον αρμόδιο Υπουργό κ. Σταϊκούρα όσο και τον αρμόδιο Υφυπουργό κ. Βεσυρόπουλο για το ενδιαφέρον τους και την πολύ καλή συνεργασία που είχαμε από την αρχή αυτής της κοινοβουλευτικής κυβερνητικής θητείας για την υπόθεση των ανταλλάξιμων στην περιοχή Καλαμαριάς της Θεσσαλονίκης, δηλαδή για εκτάσεις που το ίδιο το δημόσιο παραχώρησε στους πρόσφυγες της Μικράς Ασίας με τη Συνθήκη της Λωζάνης και την ανταλλαγή των πληθυσμών που είχαμε τότε, προκειμένου να αρχίσουν μια νέα ζωή στη μητέρα πατρίδα.

Όμως, το ίδιο το δημόσιο αμφισβητούσε αυτούς τους τίτλους στην πορεία. Το θέμα αυτό απασχόλησε χιλιάδες συμπολίτες μου, ιδιοκτήτες διαμερισμάτων και καταστημάτων εντός σχεδίου σήμερα στην Καλαμαριά της Θεσσαλονίκης, που ένιωθαν την απειλή των άδικων διεκδικήσεων του δημοσίου, που είχε ανοίξει δεκάδες, εκατοντάδες δίκες σε πρώτο και δεύτερο βαθμό και βέβαια, έρχονταν συνέχεια, όσο το ζήτημα ήταν στον αέρα. Χαίρομαι ιδιαιτέρως που μπόρεσα κι εγώ να συμβάλω στην τελική ορθή λύση του ζητήματος και την διατύπωση του άρθρου 16, του υπό συζήτηση νομοσχεδίου.

Έτσι, λοιπόν, αναγνωρίζεται πλέον η κυριότητα των πολιτών χωρίς κάποιο αντάλλαγμα, ενώ το δημόσιο θα απέχει από την άσκηση νέων αγωγών.

Επίσης, πολύ σημαντικό, διευκρινίζεται ότι καταργούνται οι ήδη εκκρεμείς δίκες και απαλλάσσονται οι ιδιοκτήτες γης από τις διεκδικήσεις του δημοσίου.

Επιπλέον, είναι σημαντική η νομοτεχνική βελτίωση που συζητήσαμε για την απεξάρτηση της αναγραφής του ιδιώτη στις πρώτες κτηματολογικές εγγραφές και από το άρθρο 4 του ν.3127/2003. Με την ρύθμιση αυτή τελειώνει οριστικά η περιπέτεια που βασάνισε επί δεκαετίες πολλούς Καλαμαριώτες και φυσικά φόρτωσε και τις δημόσιες υπηρεσίες με γραφειοκρατία, οι οποίες απαλλάσσονται πλέον με την ψήφιση του νόμου.

Επανέρχομαι στο γενικότερο πλαίσιο τώρα. Κυρίες και κύριοι Βουλευτές, προφανώς δεν είναι τιμητικό για κανέναν που ασχολείται με το δημόσιο βίο να υπάρχουν σήμερα χιλιάδες ιδιοκτήτες σε όλη τη χώρα, που καλούνται να αποδείξουν την κυριότητα των ακινήτων τους, προσκομίζοντας τίτλους από την εποχή της βασιλείας του Όθωνα. Με το προτεινόμενο σχέδιο νόμου προβλέπεται η συγκεκριμένη διαδικασία ορισμού του τιμήματος εξαγοράς ενός κατεχόμενου ακινήτου στη βάση της αντικειμενικής αξίας και έτσι κλείνουν, όπου απαιτείται καταβολή τιμήματος, εκκρεμότητες δεκαετιών.

Είναι μια διαδικασία σύγχρονη, μια διαδικασία αντικειμενική, μια διαδικασία ψηφιακή με τη δημιουργία του αντίστοιχου φακέλου όπου υπάρχει αίτημα για εξαγορά και έτσι δίνονται οριστικές λύσεις σε χρονίζοντα προβλήματα.

Είναι λοιπόν οι διαδικασίες και οι ρυθμίσεις που η Κυβέρνηση της Νέας Δημοκρατίας μέχρι την τελευταία μέρα της κοινοβουλευτικής μας θητείας και της κυβερνητικής θητείας θα φέρνει στη Βουλή, όχι ως μπαλώματα, όχι ως προεκλογικές ρυθμίσεις οι οποίες -όπως ξέρουμε- αποτελούν χαρακτηριστικό κυβερνήσεων οι οποίες για την τετραετία που είχαν τη δυνατότητα να λύσουν τα προβλήματα τα άφηναν για το τέλος ή τα έσπρωχναν κάτω από το χαλί. Αντιθέτως εμείς με συνέπεια στην πρόθεση μας σε αυτό που είχαμε υποσχεθεί στον ελληνικό λαό πως ό,τι λέμε εμείς θα το κάνουμε. Και αυτό συμβαίνει.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έτσι λοιπόν σήμερα αισθανόμαστε ότι κοιτάζουμε τους Έλληνες πολίτες στα μάτια και ζητούμε απ’ αυτούς να εμπιστευθούν και πάλι τη Νέα Δημοκρατία για να συνεχίσουμε με σταθερότητα να απολαμβάνουμε τα αποτελέσματα της κυβερνητικής πολιτικής με νέα αυτοδύναμη κυβέρνηση της Νέας Δημοκρατίας.

Σας καλώ να υπερψηφίσουμε το παρόν σχέδιο νόμου και σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν πριν δώσουμε τον λόγο στον κ. Δρίτσα από τον ΣΥΡΙΖΑ, ζήτησε να παρέμβει ο Κοινοβουλευτικός Εκπρόσωπος κ. Αλεξιάδης για ένα λεπτό.

Ορίστε, έχετε τον λόγο, κύριε Αλεξιάδη.

**ΤΡΥΦΩΝ ΑΛΕΞΙΑΔΗΣ:** Λιγότερο θα μιλήσω, κύριε Πρόεδρε.

Θέλω να καταγγείλω τα επεισόδια που έγιναν πριν από λίγο και πιθανά συνεχίζονται έξω από το Υπουργείο Εργασίας όπου έχουν γίνει ήδη δύο συλλήψεις και ζητούμε να αφεθούν ελεύθεροι οι συγκεντρωμένοι από την Ομοσπονδία Επισιτισμού-Τουρισμού. Θέλω να καταγγείλω ότι ενώ δήλωσε την ιδιότητά της η Μαριλίζα Ξενογιαννακοπούλου, η αρμόδια τομεάρχης, ότι είναι Βουλευτής, η αστυνομία τους ψέκασε -όχι απλά τοξικό κλίμα- με χημικά. Είναι απαράδεκτα τα γεγονότα αυτά σε κινητοποιήσεις εργαζομένων να υπάρχει τέτοια αντίδραση.

Ζητούμε να καταδικαστούν αυτά τα φαινόμενα από τη Νέα Δημοκρατία και να γίνει ό,τι είναι δυνατόν για να αφεθούν ελεύθεροι οι διαδηλωτές, οι συνδικαλιστές που έχουν συλληφθεί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Καλούμε τώρα στο Βήμα τον κ. Θεόδωρο Δρίτσα από τον ΣΥΡΙΖΑ. Μετά τον λόγο θα πάρουν ο κ. Κωνσταντινόπουλος, ο κ. Κέλλας, ο κ. Παπαδημητρίου και ο κ. Αποστόλου.

Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, έτσι είναι, όπως με την παρέμβασή του ο Κοινοβουλευτικός μας Εκπρόσωπος, κ. Τρύφωνας Αλεξιάδης, έθεσε. Παραπλάνηση, αντιπερισπασμός, δημιουργία εικονικής πραγματικότητας. Και όταν αυτά πια, αφού πραγματικά ο πολιτικός χρόνος αυτής της Κυβέρνησης έχει προ πολλού λήξει, τι μένει; Καταστολή, άγρια καταστολή και στους εκπαιδευτικούς και στους καλλιτέχνες, σήμερα στους εργαζόμενους. Κάθε μέρα η μόνη υποστηρικτική δύναμη για αυτή την Κυβέρνηση που έχει μείνει είναι τα ΜΑΤ και οι μεγάλοι βιομήχανοι.

Αυτό είναι η πραγματικότητα μιας διαδικασίας αρκετών μηνών τώρα, που έχει οδηγήσει στην πολιτική φθορά μιας κυβέρνησης που επέλεξε να είναι η κυβέρνηση των ολίγων και που η ώρα της κρίσης πλησιάζει.

Περιμέναμε σήμερα από τον κ. Μητσοτάκη να μας πει, επιτέλους, πότε θα κάνει τις εκλογές. Γιατί δεν το λέει; Αφού έχει διακηρύξει ότι οι εκλογές θα είναι πρόωρες, ολίγον πρόωρες, αλλά εν πάση περιπτώσει πρόωρες, θέλει να μας πει ότι θέλει να ψηφίσει τρία, τέσσερα, πέντε συγκεκριμένα νομοσχέδια πριν προκηρύξει τις εκλογές; Να το πει. Θέλει να μας πει ότι υπάρχει μια εκκρεμότητα διαπραγμάτευσης κάποιων θεμάτων εθνικού ενδιαφέροντος; Να το πει.

Δεν καταλαβαίνουμε τι είναι αυτό που ο ιδιοκτήτης του κράτους κ. Μητσοτάκης, ο ιδιοκτήτης του πολιτικού συστήματος η Κυβέρνηση και η παράταξη της Νέας Δημοκρατίας του δίνει το δικαίωμα να μην ανακοινώνει χρόνο εκλογών. Ζήτημα αιφνιδιασμού δεν υπάρχει. Ζήτημα παράτασης για κάποτε άλλοτε δεν υπάρχει. Είναι κλασική περίπτωση ιδιοκτησιακής αντίληψη και αυτό όχι απέναντι στους πολιτικούς αντιπάλους, τα άλλα πολιτικά κόμματα, αλλά απέναντι στην κοινωνία. Επαγγελματίες, οικογενειάρχες, νέοι άνθρωποι θέλουν να κανονίσουν το πρόγραμμά τους για τους επόμενους μήνες. Είναι προφανέστατο. Δικαίωμά του; Για ποιον λόγο; Αυτή είναι η Δεξιά.

Μεγάλη η ταραχή. Είπατε πολύ σωστά, κύριε Πρόεδρε, λίγο νωρίτερα ότι έχει ξεφύγει η διαδικασία. Μεγάλη ταραχή για τους επικείμενους πλειστηριασμούς. Για τους δανειολήπτες απόλυτα δικαιολογημένη. Για την Κυβέρνηση ταραχή πανικού. Μιλάει πρώτος ο κ. Σταϊκούρας, παρουσιάζει την τροπολογία με διπλάσιο σχεδόν και παραπάνω χρόνο. Έρχεται ο κ. Μητσοτάκης, μας λέει ότι φταίει ο ΣΥΡΙΖΑ, η διεθνής πραγματικότητα και όλα φταίνε και εκείνος κάνει ό,τι καλύτερο μπορεί. Ξαναμιλάει ο κ. Σταϊκούρας τριπλάσιο χρόνο, γιατί έκανε την παρέμβασή του εκτάκτως και λόγω επείγουσας ανάγκης ο μέχρι πρότινος Κοινοβουλευτικός μας Εκπρόσωπος, κ. Τσακαλώτος. Ε, είναι και αυτό σημάδι ήττας, πανικού και ιδιοκτησιακής αντίληψη ακόμα και για τις διαδικασίες της Βουλής.

Στο σχέδιο νόμου τώρα. Γενικά θα επανέλθει ο εισηγητής μας, όπως ο ίδιος ανακοίνωσε και θα μιλήσουν και οι άλλοι. Δεν είναι δυνατόν να ρυθμίζεται ένα θέμα που χρονίζει και αυτό προεκλογικά έρχεται τώρα, τις αμφιλεγόμενες ιδιοκτησιακές σχέσεις και σχέσεις κυριότητας για μια σειρά από κτήματα, ιδιοκτησίες κ.λπ., που συνδέονται οι ιδιώτες και το κράτος. Μα το πρώτο ζήτημα, που χρειάζεται για να ρυθμιστούν τέτοιου είδους δεκαετιών εκκρεμότητες είναι η χωροταξία, είναι το δασολόγιο, είναι οι περιοχές «NATURA», είναι οι αρχαιολογικοί χώροι, είναι όλο αυτό. Αυτό είναι το πεδίο που θα καθορίσει και τις ρυθμίσεις.

Μετά έχουμε δύο κατηγορίες. Η μία είναι παραχωρήσεις του ελληνικού κράτους κατά καιρούς -καλές, κακές αλλά παραχωρήσεις- σε ευάλωτες ομάδες, σε παλιννοστούντες, σε ειδικές κατηγορίες πολιτών, που ήταν παραχωρήσεις. Πέρασαν δεκαετίες, δημιουργήθηκαν οικισμοί. Ε, αυτό πια για ένα ευνομούμενο κράτος είναι αυτονόητο. Δεν τίθεται θέμα εξαγοράς. Οφείλει κάθε ευνομούμενο κράτος, αφού προηγηθούν όσα είπα -χωροταξία και όλα αυτά-, να αποδώσει την κυριότητα σε αυτές τις ομάδες πολιτών χωρίς τίμημα. Δεν νοείται τίμημα, αφού τα έχει παραχωρήσει το ελληνικό κράτος. Όπου υπάρχουν ζητήματα καταπατητών, αυθαιρεσιών και έτσι, εκεί μπορούν να υπάρχουν ρυθμίσεις, αφού και πάλι υπάρχουν αυτές οι προηγούμενες.

Τώρα αυτό που κάνετε είναι για τα μάτια του κόσμου και για προεκλογική δυνατότητα. Περισσότερα προβλήματα θα δημιουργήσει, παρά θα λύσει.

Το άρθρο 15 παραπέμπει στο ότι ξαφνικά και χωρίς να υπάρχει κανένας προϊδεασμός, ακίνητα ιδιοκτησίας του Ταμείου Εθνικής Άμυνας, όπου τα άρθρα 1 έως 14, αυτά δηλαδή που περιγράφουν τις αιτήσεις εξαγοράς και τη διαδικασία εξαγοράς, εφαρμόζονται και στα ακίνητα ιδιοκτησίας του Ταμείου Εθνικής Άμυνας. Απαιτείται σύμφωνη γνώμη του ταμείου κ.λπ. και το τίμημα εξαγοράς περιέρχεται στο ΤΕΘΑ. Από πού και ως πού; Ο νόμος που ιδρύει το ΤΕΘΑ, ο ν.4407/2016 λέει ρητά «επιλέγονται τα ακίνητα των οποίων η αξιοποίηση θα διενεργείται αποκλειστικά με εκμίσθωση, κατόπιν χρηματικής ή άλλης αντιπαροχής αποτιμηθεί σε χρήμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχει το ΤΕΘΑ ιδιωτικά ακίνητα που ανήκουν σε πολίτες και αμφιλεγόμενης κυριότητας; Δεν το ξέρουμε. Εγώ τουλάχιστον είμαι τομεάρχης άμυνας -και για αυτό πήρα τον λόγο- και έχω μελετήσει τους νόμους και έχω κάνει ερωτήσεις και εγώ και όλος ο τομέας άμυνας του ΣΥΡΙΖΑ, πρώτη φορά ακούμε ότι υπάρχει και ιδιωτική περιουσία που ανήκει στο Υπουργείο Εθνικής Άμυνας. Τουλάχιστον φέρτε τη μας. Φέρτε έναν κατάλογο, γιατί ο νόμος στον οποίον αναφέρθηκα έχει πενήντα περίπου ακίνητα που τα περιγράφει ένα προς ένα, πού είναι η ακίνητη περιουσία αρμοδιότητας του ΤΕΘΑ.

Εσείς τι φέρνετε; Νομοθέτηση είναι αυτή; Έχει καμμία σχέση με την πραγματικότητα; Ποιοι είναι αυτοί οι ιδιοκτήτες και πού, σε ποιες περιοχές, που είναι και του Υπουργείου Εθνικής Άμυνας; Στρατόπεδα; Αποκλείεται. Στρατιωτικές εγκαταστάσεις; Αποκλείεται. Τι είναι αυτό;

Αποσύρετε το άρθρο αυτό, μελετήστε το καλύτερα και ας έρθει ο Υπουργός Εθνικής Άμυνας μαζί με τον Υπουργό Οικονομικών να δώσουν σαφείς εξηγήσεις.

Τελειώνω, τροπολογία για τους πλειστηριασμούς είπαμε. Επί κυβέρνησης ΣΥΡΙΖΑ πλειστηριασμός πρώτης κατοικίας και μάλιστα, λαϊκής κατοικίας δεν έγινε! Οι αντιφάσεις, η συνθετότητα των ρυθμίσεων κ.λπ., ναι, σε πτώχευση ήταν η χώρα και ο ΣΥΡΙΖΑ αυτό διαχειρίστηκε υπό τους εξαναγκασμούς, αλλά δεν έγινε. Και όχι τυχαία.

Από εκεί και πέρα, στα ναυπηγεία Σκαραμαγκά, τα άρθρα 4, 5 και 6 στην ίδια τροπολογία, ενώ είχε γίνει διαγωνισμός -τελείωσα, κύριε Πρόεδρε- έχει προκύψει νέος ιδιοκτήτης, έχει αναλάβει. Προκύπτει τώρα ότι πρέπει να ολοκληρωθούν τα υποβρύχια «Πιπίνος», «Ματρώζος», «Κατσώνης» και «Ωκεανός» με 6.200.000 ακόμα, αλλά στην έκθεσή του το Γενικό Λογιστήριο του Κράτους ανεβάζει το ποσόν στα 29.700.000 για όλη αυτή τη δαπάνη.

Τι είναι αυτό; Γιατί αυτό δεν συμπεριελήφθη; Ωραίος διαγωνισμός! Έτσι συμμετέχω και εγώ! Άμα τα αναλαμβάνει όλα το κράτος, τις εκκρεμότητες, συμμετέχω και εγώ που δεν έχω φράγκο. Γιατί όχι; Χρειάζεται διευκρίνιση, λοιπόν, εδώ σε αυτή την τροπολογία περί τίνος πρόκειται.

Στο άρθρο 6 ρυθμίζεται -και σωστά γίνεται- το ζήτημα για τους εργαζόμενους οι οποίοι εξαναγκάστηκαν να αποχωρήσουν. Εδώ είναι η πλήρης αποκάλυψη, διά νόμου να γίνεται δεκτό ότι οι εργαζόμενοι εξαναγκάστηκαν να αποχωρήσουν! Τους δίνεται έτσι μια δυνατότητα να συμπεριληφθούν σε αυτούς που θα αποζημιωθούν, μετά από τόσα χρόνια εκκρεμότητας. Αν είναι δυνατόν αυτά να είναι ανάπτυξη και να είναι πρόοδος για τη χώρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Τώρα θα πάρει τον λόγο ο κ. Κωνσταντινόπουλος. Μετά θα μιλήσουν ο κ. Κέλλας, ο κ. Παπαδημητρίου, ο κ. Αποστόλου, ο κ. Βρούτσης ως Κοινοβουλευτικός Εκπρόσωπος της Νέας Δημοκρατίας και ο κ. Αρσένης ως Κοινοβουλευτικός Εκπρόσωπος του ΜέΡΑ25.

Τον λόγο έχει τώρα ο κ. Κωνσταντινόπουλος από το Κίνημα Αλλαγής.

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σήμερα είμαι εδώ για να μιλήσω για τρεις τροπολογίες, που έχει καταθέσει η παράταξή μου. Πρώτα από όλα αφορά την προστασία της κύριας κατοικίας και την προαίρεση του δανειολήπτη στην αγορά του δανείου. Θέλω να θυμίσω σε όλους, και νομίζω ότι το γνωρίζει όλη η ελληνική κοινωνία, ότι ο μόνος νόμος που προστάτευσε την κύρια κατοικία ήταν ο ν.3869/2010. Είναι αυτός ο νόμος ο οποίος έδωσε τη δυνατότητα στην πιο σκληρή οικονομική περίοδο με την σκληρή επιτήρηση της τρόικα να μην επιτραπεί να γίνει αναδιανομή -πραγματικά μεγάλη αναδιανομή- πλούτου στη χώρα. Δυστυχώς, η κυβέρνηση του ΣΥΡΙΖΑ δεν ψήφισε, βέβαια, τον νόμο αυτόν και έθεσε ημερομηνία λήξης στην προστασία της πρώτης κατοικίας του ν.3869/2010 με τον ν.4605/2019. Και μετά ήρθε η Κυβέρνηση της Νέας Δημοκρατίας, που χρησιμοποίησε τον νόμο του ΣΥΡΙΖΑ με τα funds και έφερε τον κ. Πάτση και τα συμφέροντα, τα οποία αγοράζουν δάνεια 100 εκατομμυρίων ευρώ με 4 εκατομμύρια ευρώ δάνειο από την τράπεζα. Αυτή είναι η πραγματικότητα.

Σήμερα είμαστε εδώ γιατί εμείς μπορούμε να σας πείσουμε ότι αξίζει να προστατεύσουμε όχι αυτούς τους οποίους έφτιαξαν funds για να αγοράσουν τα δάνειά τους, που είχαν πάρει 500 εκατομμύρια ευρώ και 600 εκατομμύρια ευρώ με 50 εκατομμύρια ευρώ και 60 εκατομμύρια ευρώ. Διότι ακούω πολλούς διαμορφωτές των μέσων μαζικής ενημέρωσης να λένε για τα δάνεια των κακοπληρωτών. Εμείς δεν μιλάμε για τα δάνεια των κακοπληρωτών. Μιλάμε για αυτούς που ήταν συνεπείς. Όμως, δεν μιλάει κανένας, κύριοι συνάδελφοι της Νέας Δημοκρατίας, για τα μεγάλα συμφέροντα που είχαν δάνεια και χρωστούσαν 500 εκατομμύρια ευρώ και 600 εκατομμύρια ευρώ και έφτασαν σήμερα να τα αγοράσουν με 50 εκατομμύρια ευρώ.

Άρα για εμάς, εσείς, με τη βοήθεια του ΣΥΡΙΖΑ, και τα funds δίνετε την ευκαιρία μόνο στους μεγάλους και στους ισχυρούς. Εμείς ζητάμε να προστατεύσουμε την πρώτη κατοικία των ευάλωτων, των αδύναμων και κυρίως των ανθρώπων οι οποίοι στη δύσκολη χρονική στιγμή υπό δύσκολες συνθήκες ήταν συνεπείς. Και ένα δεύτερο. Ζητάμε κάτι από εσάς παράλληλα με την προστασία της πρώτης κατοικίας και την προστασία της αγροτικής περιουσίας. Δεν καταλαβαίνω γιατί δεν έχει τη δυνατότητα ο δανειολήπτης να παίρνει ως πρώτη ευκαιρία είτε από την τράπεζα είτε από το fund το δάνειό του; Μια δεξιά κυβέρνηση στην Κύπρο ψήφισε αυτόν τον νόμο. Γιατί εσείς εδώ στην Ελλάδα αρνείστε να ψηφίσετε κάτι που έγινε πράξη σε μια χώρα της Ευρωπαϊκής Ένωσης, όπως είναι η Κύπρος, με μια δεξιά κυβέρνηση του κ. Αναστασιάδη-Αβέρωφ, που είναι γνωστό ότι έχετε πολιτικές σχέσεις μαζί της; Γιατί;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κεντροδεξιά!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εσείς είστε στην Κεντροδεξιά ή ο κ. Αναστασιάδης;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Και οι δύο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εντάξει, για τον κ. Αναστασιάδη να το σκεφτώ!

Άρα, κύριε Κεφαλογιάννη, αφού θέλετε την κεντροδεξιά κυβέρνηση -εγώ δεν θέλω να σας χαλάω χατίρι, και άλλοι λένε ότι είναι αριστεροί και άλλοι λένε ότι είναι δεξιοί, δεν υπάρχει πρόβλημα σε αυτό, ο καθένας ό,τι δηλώσει είναι- και αφού είστε κεντροαριστεροί γιατί δεν το ψηφίζετε;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κεντροδεξιά είπα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εσείς κεντροδεξιοί είστε! Είστε κεντροαριστεροί! Είστε προοδευτικοί! Ό,τι θέλετε είσαστε. Όμως, εν πάση περιπτώσει, θα το ψηφίσετε; Όχι! Άρα, δεν είστε ούτε κεντροαριστεροί, ούτε κεντροδεξιοί, ούτε οτιδήποτε. Είστε με αυτούς που είναι με τα μεγάλα συμφέροντα, τα οποία αγοράζουν τα δάνεια 500 εκατομμυρίων ευρώ και 600 εκατομμυρίων ευρώ με 50 εκατομμύρια ευρώ, όπως έκανε ο κ. Πάτσης. Πάμε στο δεύτερο.

**ΤΡΥΦΩΝ ΑΛΕΞΙΑΔΗΣ:** Ο ΣΥΡΙΖΑ είναι δεξιός;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ό,τι θέλετε. Το να είσαι προοδευτικός, κεντρώος, αριστερός το δείχνεις στην πράξη. Και ο ΣΥΡΙΖΑ έλεγε ότι είναι αριστερός και έδωσε τα δάνεια σε funds. Kαι αυτός το ίδιο δήλωνε.

**ΤΡΥΦΩΝ ΑΛΕΞΙΑΔΗΣ:** Τώρα τι είναι;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Λέω ότι εσείς δηλώνατε αριστεροί και δώσατε τα δάνεια σε funds. Και μετά ήρθε ο κ. Πάτσης της Νέας Δημοκρατίας, κύριε Αλεξιάδη, και πήρε τη νομοθεσία αυτή και την έκανε πράξη.

Πάμε τώρα στο διά ταύτα: προστασία των εγγυητών τραπεζικών δανείων και πιστώσεων. Αναρωτιέμαι το εξής, κύριοι συνάδελφοι. Σε όλες αυτές τις τροπολογίες που κατέθεσε το ΠΑΣΟΚ, πιστεύετε ότι δεν έχει αξία να υποστηρίξουμε αυτούς τους ανθρώπους οι οποίοι εγγυήθηκαν καλόπιστα, και σήμερα οι τράπεζες με συγκεκριμένες ρυθμίσεις προσπαθούν να τους πάρουν την περιουσία τους; Πιστεύετε ότι η Κυβέρνηση και η Βουλή δεν πρέπει να τους προστατεύσει; Καταθέσατε μια τροπολογία εκατόν μίας σελίδων εχθές το βράδυ. Και δεν μπορείτε να δείτε σε αυτές τις πέντε σελίδες ότι πρέπει να προστατεύσουμε την πρώτη κατοικία, την αγροτική κατοικία και να δώσουμε μια δεύτερη ευκαιρία, και να προστατεύσουμε και τους ανθρώπους οι οποίοι είναι εγγυητές;

Κύριε Υπουργέ και κύριοι συνάδελφοι, τελειώνω με ένα θέμα που έχω καταθέσει ως τροπολογία. Και δεν την κατέθεσα μόνο για την Αρκαδία, την κατέθεσα για όλη την Ελλάδα. Και σε αυτό θα μπορούσαμε να συμφωνήσουμε όλοι μαζί. Στις πυρόπληκτες περιοχές δεν μπορεί να ολοκληρωθεί η διαδικασία και να γίνει η απαλλαγή του ΕΝΦΙΑ για ένα ή δύο χρόνια. Όπως καταλαβαίνετε, τα δέντρα χρειάζονται τέσσερα και πέντε χρόνια, όπως και τα σπίτια τα οποία έχουν πιστοποιηθεί. Άρα, εμείς σας ζητάμε σε αυτή την τροπολογία να πιστοποιήσετε και να δώσετε τη δυνατότητα σε αυτούς τους ανθρώπους -και όχι κάθε χρόνο ως προεκλογικό δώρο- για την επόμενη πενταετία να κάνουν την απαλλαγή από τον ΕΝΦΙΑ για ακίνητα και εκτάσεις σε πυρόπληκτες περιοχές.

Τελειώνω, κύριε Πρόεδρε. Θα είμαι συνεπής στον χρόνο μου.

Κυρίες και κύριοι συνάδελφοι, αυτές είναι οι προτάσεις του ΠΑΣΟΚ που δίνουν, πραγματικά, τη δυνατότητα στον ευάλωτο και στον συνεπή να τον υποστηρίξουμε και να μπορεί να έχει μέλλον στο αύριο.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο κ. Χρήστος Κέλλας από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση και το Υπουργείο Οικονομικών επιχειρούν να λύσουν ένα πρόβλημα που είναι και χρονίζον και ιδιαίτερα περίπλοκο.

Μετά από δεκαετίες ατελέσφορων νομοθετικών πρωτοβουλιών έρχεται προς ψήφιση το παρόν σχέδιο νόμου, που φιλοδοξεί να διευθετήσει οριστικά το ιδιοκτησιακό καθεστώς της ιδιωτικής περιουσίας του δημοσίου, επιδιώκοντας την αποκατάσταση των ιδιοκτητών των κατεχόμενων περιουσιών με γνώμονα και την προστασία του δημοσίου συμφέροντος.

Εισάγονται, επίσης, σημαντικές ρυθμίσεις για το ζήτημα των ανταλλάξιμων που ανάγεται πολλά χρόνια πίσω, ώστε να κλείσει για πολλούς συμπατριώτες μας το κεφάλαιο της προσφυγιάς των προγόνων τους, των Ελλήνων της Ανατολής.

Επομένως, πρόκειται για ένα σχέδιο νόμου τον σκοπό του οποίου αναφανδόν στηρίζουμε. Επιδοκιμάζουμε το γεγονός ότι η Κυβέρνηση κινείται αποφασιστικά, προκειμένου να μπει ένα τέλος στην ομηρία στην οποία βρίσκονται πολλοί συμπολίτες μας για πάρα πολλά χρόνια. Ωστόσο, για να έχουμε τα αποτελέσματα που θέλουμε, οφείλουμε να επιλέξουμε και τα κατάλληλα μέσα για την επίτευξη του επιδιωκόμενου σκοπού. Γι’ αυτό και θα θέσω μια σειρά από ζητήματα, που συνεχίζουν να προβληματίζουν τους πολίτες, παρά τις εξηγήσεις που δόθηκαν, τόσο από τον Υπουργό μας όσο και από τον εισηγητή της πλειοψηφίας κατά την επεξεργασία του νομοσχεδίου.

Κατ’ αρχάς, είναι απαραίτητο να περατωθούν οι εκκρεμείς υποθέσεις του ν.2386/1996 και να μην μπουν στο αρχείο. Ο συγκεκριμένος νόμος έδινε τη δυνατότητα στους ιδιοκτήτες να αποκτήσουν πλήρη κατοχή στα ακίνητά τους έναντι καταβολής εύλογου τιμήματος εξαγοράς από το κράτος, αλλά το Υπουργείο Οικονομικών δεν ανταποκρίθηκε στη μεγάλη πλειοψηφία. Από τις εννιακόσιες εβδομήντα πέντε αιτήσεις, που υποβλήθηκαν εμπρόθεσμα, έχουν διεκπεραιωθεί μόλις σαράντα τρεις και οι υπόλοιπες εκκρεμούν με αποκλειστική υπαιτιότητα του δημοσίου.

Το γεγονός ότι δεν προβλέπεται στο παρόν σχέδιο νόμου μεταβατικό διάστημα για την ολοκλήρωση των εν λόγω υποθέσεων και θα υπαχθούν πλέον στο νέο καθεστώς εξέτασης, περιπλέκει την κατάσταση. Αφορά εκατοντάδες ιδιοκτήτες στον Νομό Λάρισας στις περιοχές Αλεξανδρινή, Καστρί Λουτρό, Μεσσάγγαλα, Κουλούρα, Στρίντζο, Αγιόκαμπο, Βελίκα και Σωτηρίτσα.

Παράκληση, κύριε Υπουργέ: Δώστε ένα εύλογο μεταβατικό διάστημα για τις υποβληθείσες αιτήσεις, για να ικανοποιηθούν όσες αιτήσεις ικανοποιηθούν από αυτούς που θέλουν και μπορούν.

Όσον αφορά τώρα το δικαίωμα υποβολής αίτησης εξαγοράς, προβλέπεται η αδιάλειπτη κατοχή ακινήτων επί τριάντα ή σαράντα έτη -ανάλογα- και στην περίπτωση που εντός αυτών βρίσκονται κτίσματα, ορίζεται ότι αυτά θα έχουν ανεγερθεί μέχρι 31-12-1991 ή 31-12-1981.

Και εδώ τίθεται εύλογα το ερώτημα: Εάν τα κτίσματα εγέρθηκαν μετά τις συγκεκριμένες ημερομηνίες, τι θα γίνει; Θα τα γκρεμίσουν; Μιλάω για τριακόσιες οικογένειες, που τις αφορά, στα παράλια του νομού Λάρισας, οι οποίες έχουν νόμιμους τίτλους ιδιοκτησίας και δεν καλύπτονται από το νομοσχέδιο μόνο και μόνο λόγω των ημερομηνιών. Και άλλος ένας Βουλευτής συνάδελφός σας είπε για την περίπτωση της Ζακύνθου, για τον παλιό αιγιαλό του Λαγανά. Σκεφτείτε 1991 με 2023.

Στην ανάλυση συνεπειών αναφέρεται πως επιδιώκεται να αποκλειστούν τα αυθαίρετα, αλλά σε κάθε περίπτωση δημιουργούνται δύο κατηγορίες δικαιούχων. Είναι άδικο, γιατί εισάγονται περιοριστικές διατάξεις για τους ιδιοκτήτες κατοικιών. Όμως στην πλειοψηφία τους οι δικαιούχοι γνωρίζουν από πρώτο χέρι το θέμα, είναι οι ιδιοκτήτες κατοικιών και τώρα κινδυνεύουν να μείνουν πάλι μετέωροι.

Και πρέπει εδώ να αναφέρω ότι υπήρξε μια σαφής βελτίωση κατά τη διάρκεια της διαδικασίας επεξεργασίας του νομοσχεδίου. Το «μοναδική κατοικία» αφαιρέθηκε και έχουμε μόνο το «κύρια κατοικία». Μετά από τέσσερις δεκαετίες, όμως, μπορεί πολλοί ιδιοκτήτες να έχουν εγκατασταθεί σε άλλες περιοχές. Η κατοχή ενός σπιτιού δεν εξαρτάται από το πώς χρησιμοποιείται το σπίτι. Τόσο κατά τη συνταγματική, όσο και κατά την ευρωπαϊκή έννομη τάξη, το δικαίωμα στην ιδιοκτησία είναι θεμελιώδες.

Μια ακόμα περίπτωση που θα πρέπει να λάβετε υπ’ όψιν σας είναι και αυτή των εξαιρέσεων της αγοράς ακινήτων, που εμπίπτουν στο πεδίο εφαρμογής αποφάσεων που κηρύσσουν αναγκαστική απαλλοτρίωση ή επιβάλλουν ρυμοτομική απαλλοτρίωση. Η πρόβλεψη αυτή αντίκειται στη διάταξη του ν.4759/2020, που ορίζει ότι μετά από την πάροδο δεκαπενταετίας από την επιβολή, αίρεται η απαλλοτρίωση αυτοδίκαια χωρίς να απαιτείται οποιαδήποτε διαπιστωτική πράξη της διοίκησης. Επομένως, πρέπει να υπάρξει ειδικότερη πρόβλεψη για τα τμήματα των ακινήτων αυτών για τα οποία έχει παρέλθει δεκαετία από την έγκριση του ρυμοτομικού σχεδίου και δεν έχει κυρωθεί η σχετική πράξη εφαρμογής ή πράξη αναλογισμού.

Τώρα, σε ό,τι αφορά τις ανταλλάξιμες περιουσίες -επιτέλους, κύριε Υπουργέ, μπράβο σας!- αποδίδονται στους πραγματικούς κατόχους τους και η πολιτεία εκπληρώνει το θεσμικό της χρέος απέναντι στους απογόνους των προσφύγων. Το δημόσιο απέχει από την άσκηση αγωγών για ακίνητες εκτάσεις εντός σχεδίου πόλεως ή οικισμών. Τα παραδείγματα είναι πολλά, όμως, ιδιαίτερα αντιπροσωπευτικό είναι αυτό του Πολυδαμείου Φαρσάλων, στο οποίο οι κάτοικοι βρίσκουν το δίκαιό τους από το ελληνικό κράτος έστω και με καθυστέρηση πολλών δεκαετιών.

Αναφορικά τώρα με τη διαδικασία εξέτασης των αιτημάτων εξαγοράς, αρκετοί ενδιαφερόμενοι επέστησαν την προσοχή μας στα δικαιολογητικά και το χρονικό διάστημα της εξαγοράς. Ζητούνται πάρα πολλά έγγραφα για να αποδειχθούν τα αυτονόητα. Στην εποχή της ψηφιακής διακυβέρνησης θα ήταν καλό μέσω της διαλειτουργικότητας των υπηρεσιών οι αιτούντες να απαλλαγούν από το υπερβάλλον διοικητικό κόστος. Οι διαδικασίες φαίνονται μακρόσυρτες, ιδίως στην εξέταση των υποθέσεων από την επιτροπή εξαγοράς.

Η κτηματική υπηρεσία χρειάζεται πέντε μήνες για να εξετάσει τους φακέλους, τρεις μήνες η ΕΤΑΜ για να δώσει τη σύμφωνη γνώμη της και τέσσερις μήνες που μπορεί να παραδοθούν χρειάζεται η επιτροπή για να κάνει αποδεκτή την αίτηση και να καθορίσει τα όρια των ιδιοκτησιών. Νομίζω ότι πρόκειται για ένα ιδιαίτερα δυσλειτουργικό σύνολο διαδικασιών, που δεν συμβάλλει στη διεκπεραίωση των αιτημάτων και ίσως χρειαστεί να αναθεωρηθεί στο μέλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Συμπερασματικά, το νομοσχέδιο του Υπουργείου Οικονομικών «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου», εκσυγχρονίζει το υφιστάμενο θεσμικό πλαίσιο και επιχειρεί να αντιμετωπίσει πολυετείς εκκρεμότητες. Οι σκοποί εξυπηρέτησης του δημοσίου συμφέροντος και η αποκατάσταση των ιδιοκτητών είναι πρόδηλη και αδιαμφισβήτητη. Ασφαλώς και στηρίζουμε το νομοσχέδιο. Ωστόσο, με κάποιες επιπλέον παρεμβάσεις ο νόμος μπορεί να καταστεί ακόμα πιο αποτελεσματικός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, θα κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και τρεις συνοδοί εκπαιδευτικοί από το 6ο Γενικό Λύκειο Πάτρας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Παπαδημητρίου Χαράλαμπος από τη Νέα Δημοκρατία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Είναι καλό στην Αίθουσα αυτή είτε είναι γεμάτη είτε λείπουν κάποιοι καλοί συνάδελφοι -είναι και αυτές οι ημέρες- να μιλάμε με πραγματικά στοιχεία. Και είναι κυριολεκτικά απαισιόδοξο, όταν μετά από τόσα χρόνια πολλοί συνάδελφοι -οι οποίοι κιόλας έχουν κυβερνήσει- να ξεχνούν ποια είναι η κατάσταση.

Πρώτα απ’ όλα να υπενθυμίσω στον κύριο Αντιπρόεδρο ότι δεν πρέπει να κοιτάζει την τελευταία σελίδα και να λέει ότι είναι τόσες οι σελίδες, διότι όλα και όλα είναι τέσσερα άρθρα αυτά, που αφορούν στις ρυθμίσεις που βελτιώνουν τον εξωδικαστικό μηχανισμό και όλα τα ζητήματα που αφορούν στα προβληματικά δάνεια. Άρα, ήταν εύκολο να τοποθετηθούν όλοι ότι οι βελτιώσεις αυτές είναι θετικές και άρα, να ακούσουμε σε αυτή την Αίθουσα ότι αυτό είναι καλό, ασχέτως με το εάν κάποιοι συνάδελφοι πιστεύουν ότι πρέπει να γίνουν και κάποια άλλα πράγματα.

Δεν πρέπει να λέγεται, όμως, ένα ψέμα. Όσον αφορά τις λύσεις που δόθηκαν από το καλοκαίρι του 2008 και μετά, η πρώτη ρύθμιση ήταν από την κυβέρνηση Κώστα Καραμανλή, διότι τότε πρωτοεμφανίστηκαν προβλήματα λόγω της πληθώρας, της ταχύτητας, της αμεριμνησίας και της κακής διαχείρισης, που έκαναν οι τράπεζες στον τρόπο με τον οποίο έδιναν δάνεια. Και εννοώ πολύ απλά ότι έδιναν δάνεια που δεν θα έπρεπε να έχουν δοθεί σε ανθρώπους που ήταν προφανές τα χρόνια που δεν είχαμε κρίση ότι δε θα μπορούσαν να ανταποκριθούν. Τότε έγινε η πρώτη ρύθμιση.

Η επόμενη ρύθμιση ήταν αυτή για την οποία η αείμνηστη Φώφη Γεννηματά είχε ζητήσει -και βλέπω ότι το τηρούν οι περισσότεροι Βουλευτές του ΠΑΣΟΚ- να μην λέγεται νόμος Κατσέλη, αλλά να λέγεται νόμος ΠΑΣΟΚ. Η επόμενη ρύθμιση -το θύμισε ο Υπουργός Οικονομικών προ ολίγου- δεν δημιούργησε ένα καλό περιβάλλον για την αντιμετώπιση του προβλήματος. Ήταν μια ρύθμιση βιαστική, είχε μέσα ανθρώπους οι οποίοι είχαν πραγματικά προβλήματα και άλλους -θυμηθείτε, ακόμη τότε δεν ξέραμε το τσουνάμι που ερχόταν- που μπορεί να μην αντιμετώπιζαν προβλήματα και τους έβαζε όλους στο ίδιο τσουβάλι.

Ως αποτέλεσμα είχαμε, όπως είπε και ο κ. Σταϊκούρας, οι περισσότεροι που πήγαν για προστασία σε ένα δικαστήριο να μην γνωρίζουν πότε θα δώσει το δικαστήριο τη λύση και οι περισσότεροι που τους έδωσε το δικαστήριο τη λύση να είναι απορριπτική η λύση.

Με λίγα λόγια, πήγαν και ζήτησαν προστασία γιατί ήταν ευάλωτοι και το δικαστήριο τούς είπε: «Δεν είστε. Δεν μπορώ να σας δώσω». Άρα με εκείνον τον νόμο τον οποίο το ΠΑΣΟΚ τώρα τον φέρνει ως τον νόμο τον φοβερό και τρομερό, τα δικαστήρια είπαν ότι ο νόμος αυτός δεν λειτουργούσε. Και όπως θύμισε ο κ. Σταϊκούρας, επίσης, πάρα πολλοί άνθρωποι, λόγω και της καθυστέρησης των δικαστηρίων προφανώς, βρέθηκαν με ένα χρέος πολύ μεγαλύτερο εκείνου που έπρεπε να ρυθμίσουν.

Αλλά και οι επόμενες λύσεις, οι λύσεις που δόθηκαν με τον νόμο Κατσέλη ΙΙ, με τον νόμο Σταθάκη και με τον νόμο Φλαμπουράρη, επίσης δεν έδωσαν λύση. Αν είχαν δώσει λύση, αγαπητοί συνάδελφοι, τότε δεν θα είχαμε το πρόβλημα.

Άρα η προστασία που ζήτησε ως Αρχηγός της Αξιωματικής Αντιπολίτευσης ο κ. Τσίπρας είναι μια ψεύτικη προστασία. Γι’ αυτό άλλωστε τη διατύπωσε με τρόπο γενικό και υποχρεωθεί ο ίδιος σε είκοσι τέσσερις ώρες μέσα να κάνει τις γνωστές στον ίδιο «κωλοτούμπες» και να τα πάρει όλα πίσω λέγοντας ότι οι πλειστηριασμοί που γίνονταν, γίνονται και θα γίνονται.

Όμως, ο πλειστηριασμός δεν είναι η λύση και δεν πρέπει να είναι η λύση. Πρέπει η λύση να δίνεται μέσα από μία διαδικασία διαπίστωσης των πραγματικών αλλαγών, που μπορεί να υπάρξουν στη ζωή ενός νοικοκυριού. Ήδη στον νόμο του 2020 -που δεν μας κάνετε την τιμή να τον ψηφίσετε- υπάρχει η λύση αυτή και την ενισχύσαμε φέτος, στις αρχές του 2023, δίνοντας τη δυνατότητα σε κάποιον, που είναι πραγματικά ευάλωτος, πρώτον, να τεθεί σε αναστολή η οποιαδήποτε υποχρέωσή του, να σταματήσει οποιοσδήποτε πλειστηριασμός αν έχει ξεκινήσει, και επιπλέον να επιδοτηθεί από το κράτος με ένα ποσό το οποίο φτάνει τα 210 ευρώ.

Αυτό το μπερδεύετε συχνά, συνάδελφοι, με την άλλη λύση που επίσης περιλαμβάνεται στον νόμο, που είναι όταν σε περίπτωση έχουμε κάποιον ο οποίος ό,τι και να κάνουμε δεν σώζεται κι έχει δυσκολίες πραγματικές, εκείνου του δίναμε τη δυνατότητα -και εκεί θα έπρεπε να κάνετε την κριτική σας, αν σκέφτεστε ότι είστε πραγματικοί υποψήφιοι για τη διακυβέρνηση αυτού του τόπου- να μείνει στο σπίτι αυτό δώδεκα χρόνια και να απαλλαγεί από οποιαδήποτε οφείλει, δηλαδή, να μην έχει πλέον δάνειο στο κεφάλι του.

Προσέξτε τώρα, όταν πηγαίνουν στους τρισκατάρατους servicers, στους οποίους, για να μην γελιόμαστε εδώ μέσα και να μην λέμε ψέματα μεταξύ μας, το 2003 δόθηκε η δυνατότητα 2003 -άλλη εποχή, άλλες καταστάσεις- να τιτλοποιούνται δάνεια τα οποία ήταν ενήμερα, δηλαδή πράσινα δάνεια. Αργότερα φάνηκε το πρόβλημα και μετά την κατάρρευση του τραπεζικού συστήματος, η οποία επήλθε το 2015 -και ελπίζω κάποτε να το συζητήσουμε ποιος έχει τις ευθύνες, γιατί για μένα είναι εντελώς καθαρό το ποιος έχει τις ευθύνες για την κατάρρευση του τραπεζικού συστήματος- και αφού ήταν απολύτως σαφές ότι δεν θα υπήρχαν τράπεζες, αν δεν έβγαζαν μέσα από τα συρτάρια τους τα κόκκινα δάνεια, βρήκατε τη λύση.

Δεν λέω ότι ήταν μία υποχρεωτικά κακή λύση, αν και εγώ τότε έγραφα ότι η καλύτερη λύση θα ήταν μία μεγάλη bad bank, όπως τη λέγαμε τότε, να πάρει όλα αυτά τα δάνεια. Σε κάθε περίπτωση, όμως, βρήκατε αυτή τη λύση. Εσείς τη βρήκατε κι έπρεπε να την υποστηρίζετε, όπως την υποστηρίξαμε όταν έγινε η συζήτηση εδώ μέσα. Τότε είπατε ότι θα δοθεί οριστική λύση και ένα τέλος στα κόκκινα δάνεια. Πώς βρέθηκε; Δεν βρέθηκε, διότι υπάρχουν πραγματικά προβλήματα.

Αυτή τη στιγμή, όμως, οκτώ στις δέκα περιπτώσεις που εξετάζονται από τους τρισκατάρατους servicers, όπως έλεγα πριν, παίρνουν λύση. Πώς παίρνουν λύση; Κουρεύεται ένα μέρος της τελικής οφειλής τους, γίνονται οι δόσεις πιο ελαφριές διότι επεκτείνονται μέσα στον χρόνο και τελικά τα περισσότερα από αυτά τα δάνεια, ακριβώς επειδή δεν είναι πλέον κόκκινα, δεν είναι δάνεια προβληματικά και επικίνδυνα, ξαναγυρνάνε στις τράπεζες, ώστε οι τράπεζες να έχουν στους λογαριασμούς τους, στα συρτάρια τους που έλεγα πριν, καλά δάνεια.

Γιατί μια τράπεζα θέλει να έχει καλά δάνεια στο λογαριασμό της, μέσα στα συρτάρια της; Διότι στη βάση των εξυπηρετούμενων δανείων, δίνει καινούργια δάνεια. Αν δεν έχει καλώς εξυπηρετούμενα δάνεια, δεν μπορεί να δώσει καινούργια δάνεια. Γι’ αυτό είχατε κάνει τη ρύθμιση του 2015. Γι’ αυτό είχατε κάνει τη ρύθμιση Σταθάκη, τη ρύθμιση Φλαμπουράρη.

Και εν πάση περιπτώσει, για να τελειώνουμε με αυτή τη συζήτηση, εμείς πιστεύουμε ότι ευτυχώς οι άνθρωποι, που είναι σε πολύ μεγάλη δυσκολία δεν είναι περισσότεροι από εκείνους που μπορεί το κράτος να τους υποστηρίξει. Πιστεύουμε ότι αυτό θα γίνει και γίνεται με τις διατάξεις που φέρνουμε, ενισχύεται και αν χρειαστεί θα φέρουμε και άλλες και θα τις φέρουμε είτε τώρα είτε λίγο αργότερα, σε ένα νέο κυβερνητικό σχήμα και με μια νέα πλειοψηφία στη Βουλή. Το θέμα είναι τελικά, κύριε Πρόεδρε, να δίνουμε λύσεις στα προβλήματα των ανθρώπων, αντί να τους υποσχόμαστε ψεύτικα πράγματα, αντί να τους δημιουργούμε φρούδες ελπίδες που, επειδή δεν επιβεβαιώνονται, οι άνθρωποι αυτοί στρέφονται εναντίον όλων, εναντίον της πολιτικής. Γι’ αυτό βλέπετε ότι σήμερα οι περισσότεροι από εμάς αυτό που επιδιώκουμε είναι να πείσουμε ανθρώπους να πάνε στην κάλπη και εκεί με τη συνείδησή τους να ψηφίσουν.

Επιτέλους, διαχειριστήκατε μια φορά τη χώρα ολίγον, απ’ έξω περάσατε, είχατε και βάθους από τις Βρυξέλλες και άλλες πρωτεύουσες. Αλλά αφού ζητάτε να το ξανακάνετε, τουλάχιστον να μάθετε ποια είναι τα πραγματικά προβλήματα αυτής της χώρας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Ευάγγελο Αποστόλου από τον ΣΥΡΙΖΑ.

Έχετε τον λόγο, κύριε Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Μετατρέπετε, κύριοι της Κυβέρνησης, σε προεκλογικό ρουσφέτι ένα πρόβλημα που έρχεται από παλιά, χωρίς προηγούμενα να έχετε ολοκληρώσει βασικές διαδικασίες που αφορούν στη σύνταξη των δασικών χαρτών και του Εθνικού Κτηματολογίου, φτάνοντας μάλιστα μέχρι του σημείου να δίνεται σε ιδιώτες περιουσίες χωρίς κανένα στοιχείο απλά και μόνο αποκλείοντας το δημόσιο από την υπεράσπιση ενός δικαιώματος που από την απελευθέρωση της χώρας ως σήμερα ασκούσε, του μαχητού τεκμηρίου κυριότητας του δημοσίου.

Δεν είναι απλά και ούτε αντιμετωπίζονται τόσο επιπόλαια ζητήματα, που έχουν σχέση με τη δημόσια περιουσία. Τα ερωτήματα είναι πολλά. Πρώτον, πόσα χρόνια και από ποιους κατέχονται αυτές οι περιουσίες; Αυτό ασφαλώς το γνωρίζετε. Δεύτερον, ποιες χρήσεις υπηρετούν μέχρι σήμερα και πώς μπορούν αυτές οι χρήσεις να συνεχιστούν χωρίς κανένα πρόβλημα; Τρίτον, γνωρίζετε ότι υπάρχουν καταπατημένες εκτάσεις, που δεσμεύονται ως απολύτου προστασίας, αλλά σήμερα υπηρετούν άλλες χρήσεις; Και τέταρτον, πώς θα ξεπεράσετε το πρόβλημα της αντισυνταγματικότητας που έχει η διαδικασία της εξαγοράς της αγροτοδασικής γης;

Κάτι ανάλογο επιχειρήσατε παραμονές των εκλογών του 2015, στις 20 Δεκεμβρίου του 2014, ως συγκυβέρνηση τότε με το ΠΑΣΟΚ, χωρίς να χαρακτηρίσετε καταπατημένα συγκεκριμένα ακίνητα. Αγνοήσατε, όμως, τότε τη Γενική Γραμματεία Δημόσιας Περιουσίας που με το έγγραφο της 161521 του 2012 αναφέρει: «Κατά τη διάρκεια σύνταξης του Κτηματολογίου τα καταπατημένα κατεχόμενα είναι είκοσι οκτώ χιλιάδες τριακόσια κτήματα έκτασης τετρακοσίων τριών χιλιάδων στρεμμάτων και άλλα τόσα είναι αγνώστου ιδιοκτησίας», δηλαδή κοντά στο ένα εκατομμύριο στρέμματα.

Ρωτήσατε τώρα την αρμόδια γραμματεία για να σας πει πού βρίσκονται τα παραπάνω στοιχεία και νούμερα; Γιατί συνεχίζετε να διαπράττεται ανοσιουργήματα σε βάρος του ελληνικού δημοσίου; Ποια διαχρονικά συμφέροντα κρύβονται πίσω από αυτές σας τις ενέργειες;

Βέβαια εσείς τότε το 2014 είχατε «θάψει» την εργασία, που έχει γίνει για τους δασικούς χάρτες, γιατί δεν σας ενδιέφερε η ανάδειξη των πραγματικών δικαιωμάτων, αλλά η επιβράβευση των καταπατήσεων. Γι’ αυτό και δεν αναρτήσατε τους χάρτες. Γι’ αυτό και εμείς αποχωρήσαμε τότε από την περαιτέρω συζήτηση στη Βουλή.

Η κυβέρνηση ΣΥΡΙΖΑ ξεκίνησε τη διαδικασία σύνταξης των δασικών χαρτών, που είχε ως βασικό στόχο την κύρωση των δασικού χαρακτήρα εδαφών, αφήνοντας την επίλυση των προβλημάτων στη διαδικασία των ενστάσεων. Το Σ.τ.Ε., όμως, με τρεις αποφάσεις του έκρινε ως αντισυνταγματικές τις βασικότερες προτάσεις, όπως τη μερική κύρωση των δασικών χαρτών, τις οικιστικές πυκνώσεις. Και στην προκειμένη περίπτωση ειδικά τη διαδικασία εξαγοράς αντισυνταγματική την έχει κρίνει.

Το έχω πει πολλές φορές και θα το ξαναπώ πάλι. Λύσεις στα προβλήματα, που υπάρχουν μπορεί και πρέπει να δοθούν μόνο αν γυρίσουν οι δασικοί χάρτες στη φάση της ανάρτησης. Σε αυτή τη φάση πρέπει να αναδειχθούν πόσα δασικού χαρακτήρα εδάφη αποτελούν καλλιεργούμενες εκτάσεις και πόσα αγροκτήματα δασώθηκαν από την εγκατάλειψη της αγροτικής δραστηριότητας. Από τις δύο αυτές κατηγορίες πρέπει να προκύψουν ποια είναι τα καταπατημένα και η αρμοδιότητα αυτή ανήκει στο Εθνικό Κτηματολόγιο.

Όσον αφορά στις χρήσεις, η αγροτική που θα επιβεβαιώνεται και με δήλωση ΟΣΔΕ, να συνεχιστεί στα αγροτικού χαρακτήρα εδάφη και μάλιστα χωρίς εξαγορά. Δεν μπορεί, για παράδειγμα, το ελαιοπερίβολο που κληρονόμησε ένας αγρότης από τον πατέρα του να κληθεί τώρα να το εξαγοράσει. Για τις καλλιεργούμενες, όμως, εκτάσεις δασικού χαρακτήρα να συνεχιστεί μόνο η νομή, η αγροτική δραστηριότητα εις το διηνεκές και μάλιστα χωρίς εξαγορά, που και αυτή φυσικά θα επιβεβαιώνεται με δήλωση ΟΣΔΕ. Συγκεκριμένες προτάσεις, χωρίς επιβάρυνση των αγροτών. Βεβαίως, προϋποθέτουν και τη σύνταξη των δασικών χαρτών και βεβαίως τον χαρακτηρισμό των εδαφών.

Άλλης τάξεως θέμα, επίσης, είναι η κατοχή ακινήτων του δημοσίου στο οποίο λειτουργεί κάποια δραστηριότητα. Είναι πάρα πολλά αυτά τα ακίνητα. Να συνεχιστεί βεβαίως η δραστηριότητα, υπό την προϋπόθεση όμως αναγνώρισης της κυριότητας του δημοσίου με το δικαίωμα της εξαγοράς να μεταφέρεται στο μέλλον και να έχει σχέση με τη συμπεριφορά του νέμοντος τις συγκεκριμένες εκτάσεις.

Ασφαλώς και δεν είναι μόνο οι περιπτώσεις αυτές. Έχουμε και θέματα παραχωρήσεων από το ελληνικό δημόσιο που δεν έχει ολοκληρωθεί η νομιμοποίησή τους με ευθύνη τόσο του δημοσίου όσο και των συμβαλλομένων. Και αυτά να αντιμετωπιστούν. Είναι υποχρέωση του κράτους να δώσει λύση, όχι όμως έτσι όπως επιχείρησε δύο μήνες πριν με τον ν.4920/2022 να συμψηφίσει οφειλές, λέει, από καταλογισμούς που είχαν επιβληθεί, αλλά δεν λέει ότι είναι δική σας η ευθύνη για τους συγκεκριμένους καταλογισμούς. Παρ’ ότι αντιδράσαμε σφόδρα ότι αυτές οι ρυθμίσεις θα βρουν εμπόδια στην Ευρωπαϊκή Επιτροπή, τελικά σας ανάγκασε η Ευρωπαϊκή Επιτροπή να αποσύρετε τη συγκεκριμένη ρύθμιση και το μόνο τελικά που σας έμεινε ήταν η ντροπή της «εποποιίας» Λιβανού - Δούκα, αν τα θυμάστε όλα αυτά, που τα παρουσιάζατε ως επιτυχίες σας.

Και βεβαίως πρέπει να λυθούν τα προβλήματα με τους πυρόπληκτους του 2007, όμως με διαδικασίες οι οποίες πρέπει, κυρίως, να είναι σοβαρές και να σέβονται και την Ευρωπαϊκή Επιτροπή, αλλά και αποφάσεις από τα ευρωπαϊκά δικαστήρια.

Κλείνω, κύριε Πρόεδρε, -έχω λίγο χρόνο- με την τροπολογία που κατατέθηκε σήμερα το πρωί και αφορά στη μεταβίβαση της «ΛΑΡΚΟ». Ανακηρύξατε, κύριοι της Κυβέρνησης, ως επενδυτή έναν εκλεκτό σας στην περιοχή και ειδικά στην πληγείσα βορειοκεντρική Εύβοια, τη «ΓΕΚ ΤΕΡΝΑ». Της μεταβιβάσατε όλα τα περιουσιακά της στοιχεία, αφού πρώτα μειώσατε μισθούς, απολύσατε εργαζόμενους με την ειδική διαχείριση που κάνατε. Αφήσατε δε χωρίς ουσιαστική προστασία τους τωρινούς εργαζόμενους, αφού η απασχόλησή τους λήγει στις 7-9-2023. Προεκλογική ομηρία είναι αυτή, όχι απασχόληση, γιατί η «ΓΕΚ ΤΕΡΝΑ» είναι γνωστή για τις απολύσεις της στην περιοχή. Εκατόν πενήντα έξι εργαζόμενοι μπήκαν σε εθελούσια έξοδο πριν από έναν χρόνο από την «ΤΕΡΝΑ ΛΕΥΚΟΛΙΘΟΙ». Χάθηκαν δηλαδή οι θέσεις εργασίας, που αποτελούσαν δέσμευση για την αγορά της «ΒΙΟΜΕΚ».

Εμείς, κυρίες και κύριοι συνάδελφοι, κρατήσαμε τουλάχιστον τη «ΛΑΡΚΟ» σε λειτουργία. Οι προοπτικές ιδιαίτερα μετά τη βελτίωση σημαντικών φάσεων στην πορεία της, όπως η είσοδος στην ηλεκτροκίνηση και στην τεχνολογία μπαταριών, αποτελούν τη βάση για να συνεχιστεί η δραστηριότητά της σε μια περιοχή που η διατήρηση των θέσεων εργασίας αποτελεί εργαλείο για την ανασυγκρότηση και την παραμονή των πληγέντων κατοίκων στις ρίζες τους.

Κυρίες και κύριοι συνάδελφοι, είναι πολλά τα προβλήματα τα οποία πρέπει να λυθούν για να αντιμετωπιστούν αυτά τα θέματα και με τα κατεχόμενα και γενικά με τις δραστηριότητες που έχουν σχέση με τα κτήματα αυτά. Αλλά, προσέξτε, μην το κάνετε με αλχημείες και με τέτοιου είδους συμπεριφορές, διότι απλούστατα μετά από λίγους μήνες πάλι θα έχουν την τύχη των ρυθμίσεων, που είχαν άλλες εποχές ανάλογες ρυθμίσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας κ. Βρούτση. Κύριε Βρούτση, γνωρίζετε ότι δικαιούστε τον μισό χρόνο, εφόσον μίλησε και ο Πρωθυπουργός, με μια ανοχή φυσικά.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιχειρούμε σήμερα να λύσουμε έναν γόρδιο δεσμό. Επιχειρούμε σήμερα με τη νομοθετική πρωτοβουλία της Κυβέρνησης να ακυρώσουμε κάτι που έρχεται από το παρελθόν ως ομηρία για τους Έλληνες πολίτες, χιλιάδες Έλληνες πολίτες και επιχειρήσεις. Γι’ αυτό θα έπρεπε να έχει θετική αποδοχή αυτή η νομοθετική πρωτοβουλία, κύριε Πρόεδρε, μία νομοθετική πρωτοβουλία η οποία έρχεται ουσιαστικά να αποκαταστήσει τη δικαιοσύνη και να εφαρμόσει ένα σύγχρονο θεσμικό πλαίσιο, μέσα από το οποίο θα αποκατασταθεί η νομιμότητα και η ηρεμία μεταξύ των σχέσεων κράτους, πολιτείας και πολιτών και επιχειρήσεων.

Δυστυχώς για άλλη μια φορά και σε ένα τέτοιο σημαντικό νομοσχέδιο η Αντιπολίτευση είναι αρνητική. Γιατί το νομοσχέδιο είναι θετικό, κυρίες και κύριοι συνάδελφοι. Έρχεται και στην προσπάθειά του αυτή επιδιώκει τρεις στόχους. Στόχος πρώτος να εκσυγχρονίσει, όπως είπα, το υφιστάμενο θεσμικό πλαίσιο. Στόχος δεύτερος να αναδιανείμει με έναν κοινωνικά δίκαιο τρόπο και να δημιουργήσει κυριολεκτικά εκ του μηδενός μια τάξη μικρών ιδιοκτητών της γης, οι οποίοι αποτελούν έως και σήμερα βασικό έρεισμα για την ενότητά του. Και τρίτον, μέσα από αυτήν την αξιοποίηση της περιουσίας, να εξασφαλίσει επ’ ωφελεία του δημοσίου έσοδα.

Το γεγονός ότι είμαστε στο 2023 και το ζήτημα των κατεχόμενων ακινήτων του δημοσίου αποτελεί αντικείμενο μιας νέας νομοθετικής πρωτοβουλίας δείχνει, αν μη τι άλλο, ότι όλες οι νομοθετικές πρωτοβουλίες που έχουν συντελεστεί μέχρι σήμερα έχουν αποτύχει. Γιατί αυτό αποδεικνύει. Είναι όλα στον αέρα. Και ερχόμαστε εμείς σήμερα να αποκαταστήσουμε αυτή την τάξη, την ομαλότητα διαμέσου της νομοθετικής αυτής της πρωτοβουλίας.

Πώς θα γίνει αυτή η διαδικασία; Θα γίνει με έναν απόλυτα διαφανή τρόπο, μετρήσιμο και συγκεκριμένο, αξιολογώντας την αντικειμενική αξία, γιατί πάνω στην αντικειμενική αξία των ακινήτων θα γίνει ο υπολογισμός της εξαγοράς. Δεύτερον, θα υπάρχουν δυνατότητες για πάρα πολλές δόσεις. Τις λέει ο νόμος. Και τρίτον, λαμβάνονται υπ’ όψιν και πολύ σοβαρά κοινωνικά κριτήρια, όπως παραδείγματος χάριν το αν είναι η πρώτη κατοικία, αν είναι πολύτεκνη οικογένεια, αν υπάρχουν άτομα με ειδικές ανάγκες.

Όλα αυτά, κυρίες και κύριοι συνάδελφοι, έρχονται ουσιαστικά να κάνουν μία παρέμβαση σε ένα ζήτημα το οποίο εκκρεμεί εδώ και δεκαετίες και όλες οι πλευρές, ανεξάρτητα από τις διαφωνίες τους, συμφώνησαν ότι υπάρχει εκκρεμότητα. Συμφωνήσατε όλοι. Γιατί δεν δόθηκε λύση τόσα χρόνια; Γιατί ο ΣΥΡΙΖΑ δεν έκανε παρέμβαση να λυθεί το ζήτημα το συγκεκριμένο; Είναι ή δεν είναι εκκρεμότητα; Σε αυτή την ερώτηση όλοι θα συμφωνήσουν ότι υπάρχει εκκρεμότητα. Δηλαδή δεν έπρεπε η Κυβέρνηση να φέρει λύση στο πρόβλημα; Και φέρνει τώρα τη λύση και είμαστε αντίθετοι; Εν πάση περιπτώσει, όλοι αξιολογούμαστε. Μας ακούει ο ελληνικός λαός. Όλοι κρινόμαστε, διότι το συγκεκριμένο ζήτημα αφορά χιλιάδες ιδιοκτήτες, οι οποίοι τώρα θα μπορέσουν να τοποθετηθούν διά μέσω του νόμου.

Άλλωστε, για το συγκεκριμένο ζήτημα και την ανάλυση του νομοσχεδίου εμπεριστατωμένα τοποθετήθηκε ο εισηγητής μας κ. Κεφαλογιάννης, ο Υπουργός κ. Σταϊκούρας και ο ίδιος ο Πρωθυπουργός, δείχνοντας και το ειδικό βάρος της νομοθετικής πρωτοβουλίας. Αυτά για το νομοσχέδιο, κύριε Πρόεδρε, για το οποίο ειπώθηκαν πάρα πολλά. Εμείς είμαστε θετικοί, βλέπουμε ότι έχει θετική κατεύθυνση και το στηρίζουμε.

Οφείλω, όμως, μία απάντηση στον κ. Τσακαλώτο, ο οποίος επανήλθε στην τοποθέτησή του ως Κοινοβουλευτικός Εκπρόσωπος του ΣΥΡΙΖΑ, για ένα ζήτημα το οποίο είμαι υποχρεωμένος να ξανααπαντήσω, το θέμα του ασφαλιστικού. Αφιέρωσε τα 2/3 της ομιλίας του ο Τσακαλώτος για το ασφαλιστικό και την περίφημη δέκατη τρίτη σύνταξη.

Επανέρχομαι, λοιπόν, για να αποκαταστήσω την αλήθεια και την πραγματικότητα στη διάσταση που πρέπει. Έδωσε ο ΣΥΡΙΖΑ δέκατη τρίτη σύνταξη; Ρητορικό το ερώτημα. Το ακούω στα κανάλια, το ακούω στα στελέχη του ΣΥΡΙΖΑ, από τον ίδιο τον κ. Τσίπρα, το ακούω στις δηλώσεις του ΣΥΡΙΖΑ. Η απάντηση είναι όχι.

Πόσο στοιχίζει, κύριε Πρόεδρε, η δέκατη τρίτη σύνταξη; Η δέκατη τρίτη σύνταξη με βάση τα στοιχεία του «ΗΛΙΟΣ» που επιτέλους κατακτήσαμε από το 2013 και ξέρουμε με ακρίβεια τη χαρτογράφηση του ασφαλιστικού, είναι 2,5 δισεκατομμύρια. Στοιχίζει 2,5 δισεκατομμύρια η μία μηνιαία καταβολή συντάξεων στο ελληνικό κράτος. Πόσα ήταν τα χρήματα, τα οποία έδωσε ο ΣΥΡΙΖΑ με τη νομοθετική πρωτοβουλία παραμονή των εκλογών; Οκτακόσια εκατομμύρια, ουσιαστικά το 1/4.

Άρα, δεν πρόκειται για δέκατη τρίτη σύνταξη, κύριε Πρόεδρε. Πρόκειται για ένα προεκλογικό όπως το λέγαμε τότε -ποτέ δεν είπαμε τη λέξη ψίχουλα, ήμουν τομεάρχης τότε στη Νέα Δημοκρατία, τη λέξη ψίχουλα δεν την είπαμε ποτέ, γιατί προσέχουμε και τα λόγια μας και σοβαροί και υπεύθυνοι είμαστε- επίδομα σύνταξης, 800 εκατομμύρια και όχι για δέκατη τρίτη σύνταξη. Δέκατη τρίτη σύνταξη είναι 2,5 δισεκατομμύρια.

Επανέρχεται ο κ. Τσακαλώτος λέγοντας ότι οι αυξήσεις, που δόθηκαν ήταν του ΣΥΡΙΖΑ και τα διάφορα του κ. Κατρούγκαλου. Θυμίζω ότι τον Οκτώβριο του 2019 το Συμβούλιο της Επικρατείας ακύρωσε τον νόμο Κατρούγκαλου. Δεν υπάρχει νόμος Κατρούγκαλου, ακυρώθηκε από το ίδιο το Συμβούλιο της Επικρατείας και τότε ως Υπουργός Εργασίας έφτιαξα ένα νέο νόμο, ο οποίος νέος νόμος είχε τις καινοτομίες. Για πρώτη φορά ήρθε εδώ μετρημένος με αναλογιστική μελέτη. Δεν έχει ξαναγίνει πότε. Τον μετρήσαμε μέχρι το εβδομήντα, γι’ αυτό είναι και βιώσιμο το σύστημα.

Δεύτερον, έφερε δομικές αλλαγές και στον υπολογισμό των συντάξεων, που είναι ένα από τα κριτήρια αν ένας ασφαλιστικός νόμος είναι καινούργιος, είναι νέος έφερε και αλλαγές στις ασφαλιστικές εισφορές και στη δομή και την οργάνωση. Όσον αφορά την οργάνωση, ενοποίησε όλα των ταμεία και φτιάξαμε τον ονομαζόμενο e-ΕΦΚΑ, Εθνικός Φορέας Κοινωνικής Ασφάλισης. Ενοποίηση όλων των ταμείων για πρώτη φορά, κάτω από την αιγίδα του ηλεκτρονικού συστήματος που θα έρθει μελλοντικά, η σύνταξη «ΑΤΛΑΣ», η ψηφιακή η οποία ήδη λειτουργεί.

Δεύτερον, μειώθηκαν οι εισφορές των μισθωτών κατά έξι μονάδες στην κυβέρνηση Σαμαρά και τέσσερις στην κυβέρνηση Μητσοτάκη, δέκα μονάδες συνολικά και οι ασφαλιστικές εισφορές των ελεύθερων επαγγελματιών έκαναν την εξής ρηξικέλευθη διαδικασία: Ούτε οι ονομαζόμενες κλάσεις ούτε το ασφαλιστικό φορολογικό του κ. Κατρούγκαλου. Ελεύθερες κατηγορίες, που αγκαλιάστηκαν από το σύνολο του ενάμισι εκατομμυρίου ελεύθερων επαγγελματιών, αγροτών, επιστημόνων, του συνόλου του ενάμισι εκατομμυρίου των ελεύθερων επαγγελματιών της χώρας μας. Αυτές είναι οι δομικές αλλαγές τις οποίες έφερε το νέο ασφαλιστικό σύστημα 4670/2020, μήνας Μάρτιος.

Πάμε τώρα και στον υπολογισμό των συντάξεων. Τρεις δομικές αλλαγές στον τρόπο υπολογισμού, που δεν έχουν καμμία σχέση με τον νόμο Κατρούγκαλου. Δυστυχώς, όμως, δεν έχει εξηγηθεί όσο πρέπει.

Πρώτον, η αύξηση που γίνεται όχι τώρα για πρώτη φορά, από 1η Ιανουαρίου του 2023, γίνεται κάθε χρόνο. Φυσικά μπορεί να υπήρχε καταγεγραμμένο και σε έναν παλιότερο νόμο, αλλά με τον τρόπο που τοποθετήστε είναι σαν να λέμε ο νόμος Κατρούγκαλου έλεγε ότι θα δίνουμε συντάξεις άρα, εφόσον, ο νόμος Βρούτση 4670 δίνει συντάξεις, άρα ο νόμος Βρούτση είναι ίδιος με τον νόμο Κατρούγκαλου, γιατί οι συντάξεις δίνονται πρώτη φορά με τον νόμο Κατρούγκαλου. Αυτό είναι αστείο επιχείρημα. Οι αυξήσεις που δίνονται από 1η Ιανουαρίου του 2023 κοστολογήθηκαν, μετρήθηκαν στον νέο νόμο, μπήκαν στην αναλογιστική μελέτη και είναι ένας μαθηματικός τύπος που συμφωνήθηκε με την Ευρωπαϊκή Ένωση.

Προσέξτε, ο νόμος Κατρούγκαλου δεν το είχε συμφωνήσει με την Ευρωπαϊκή Ένωση. Έφερε αυθαίρετα, παραμονή εκλογών, μια αύξηση επιδόματος και όχι δέκατη τρίτη σύνταξη προς τους συνταξιούχους η οποία είναι κάθε χρόνο το ύψος πληθωρισμού και ανάπτυξης διά δύο. Έτσι, λοιπόν, φέτος δόθηκε το 7,75% και του χρόνου θα είναι 3,5% περίπου και αυτό κάθε χρόνο θα πηγαίνει με βάση τα στοιχεία του απολογισμού της ελληνικής οικονομίας.

Η δεύτερη αύξηση ήταν η αύξηση στους συνταξιούχους, στους εργαζόμενους, στους οποίους έκοβε το 70% ο προηγούμενος νόμος και τώρα ο καινούργιος νόμος αποδίδει το 70%, αγκαλιάζοντας τους συνταξιούχους και αναγνωρίζοντας πόσο σημαντικοί είναι στην κοινωνία, στην εύρυθμη λειτουργία του συστήματος αγοράς εργασίας.

Η τρίτη δομική αλλαγή ήταν ότι με βάση το Συμβούλιο της Επικρατείας απαιτούνταν ο νόμος να γίνει δίκαιος διαμέσου της ανταποδοτικότητας, όταν ο νόμος ο προηγούμενος, του κ. Κατρούγκαλου, ήταν ισοπεδωτικός. Μετά τα είκοσι χρόνια δεν υπήρχε λογική ή επιχείρημα να υπάρχει κάποιος ο οποίος να ασχολείται στην αγορά εργασίας και να είναι νόμιμος. Δεν τον συνέφερε, ουσιαστικά.

Τι έκανε ο νόμος; Μετά τα τριάντα χρόνια έδωσε ένα «πουσάρισμα», μία αύξηση στις συντάξεις, κινητροδοτώντας όλους να είναι με εμφανή παρουσία στην αγορά εργασίας, νόμιμη δηλαδή, με τα ένσημά τους, κινητροδοτώντας στην αγορά εργασίας, την εργασία τους να είναι εμφανής και ουσιαστικά καλλιεργώντας ασφαλιστική συνείδηση που έλειπε.

Αυτό το ασφαλιστικό καλλιεργεί ασφαλιστική συνείδηση και για τους ελεύθερους επαγγελματίες και για τους μισθωτούς. Μετά από τριάντα χρόνια, μεσοσταθμικά, η αύξηση είναι μία σύνταξη τον χρόνο! Μία σύνταξη τον χρόνο! Όχι, δέκατη τρίτη. Μία σύνταξη που κατανέμεται στις δώδεκα συντάξεις. Αυτά, οφείλω να τα πω, για αποκατάσταση της τάξης.

Η αύξηση για την οποία συζητείται ότι είναι νόμος Κατρούγκαλου, που δεν είναι, είναι το άρθρο 25 του ν.4670.

Γι’ αυτό, κύριε Πρόεδρε, καλό θα είναι να είμαστε προσεκτικοί και υπεύθυνοι όταν μιλάμε από εδώ και να λέμε πλήρως την αλήθεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 ο κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ.

Κύριε Πρόεδρε, Βουλευτές, Υπουργέ, άκουσα πριν τον εκπρόσωπο της Νέας Δημοκρατίας να μας λέει ότι το νομοσχέδιο αυτό είναι για τους ακτήμονες. Σε λίγο θα ακούσουμε εδώ πέρα ότι η Νέα Δημοκρατία ήταν πίσω από το Κιλελέρ. Ας δούμε για ποιους είναι αυτό το νομοσχέδιο.

Τα τρία κόμματα, που έχουν δώσει όλη τη δημόσια περιουσία, για να πουληθεί στο ΤΑΙΠΕΔ και στο Υπερταμείο του ΣΥΡΙΖΑ, στο ΤΑΙΠΕΔ Σαμαρά - Βενιζέλου και Υπερταμείο ΣΥΡΙΖΑ, έχουν βρεθεί σε μια δυσκολία. Όλοι αυτοί οι ατελείωτοι κωδικοί, τα βουνά, τα λαγκάδια, τα δάση, τα πάρκα, όπως το Μπαρουτάδικο στο Αιγάλεω, πλατείες, όπως στο Περιστέρι, έχουν μπερδέματα. Υπάρχουν αυθαίρετα καταπατημένα. Θέλουν ξεκαθάρισμα, δεν μπορείτε να τα πουλήσετε έτσι. Για να ολοκληρώσετε το ξεπούλημα της δημόσιας περιουσίας, πρέπει να την ξεκαθαρίσετε. Σε αυτό αποσκοπεί αυτό το νομοσχέδιο.

Άλλωστε, βέβαια, αυτές οι αποφάσεις για τα καταπατημένα, για να γίνει το ξεπούλημα της δημόσιας περιουσίας, είναι ξεκάθαρο ποιους αφορούν. Τα όποια έσοδα έχετε υπολογίσει θα πάνε στο Υπερταμείο. Αυτά που είπε εκπρόσωπος της Νέας Δημοκρατίας προηγουμένως, ότι θα πάνε στο δημόσιο, στο Υπερταμείο θα πάνε αυτά τα χρήματα, η εξαγορά των καταπατημένων στο 80% της αντικειμενικής τους αξίας. Στο Υπερταμείο θα πάνε αυτά τα χρήματα.

Ποιοι άλλοι ωφελούνται; Ποιοι άλλοι έχουν πρόβλημα; Τα funds και οι τράπεζες. Αυτή τη στιγμή, τα funds είναι αβυσσαλέα απέναντι σε οποιονδήποτε πολίτη έχει οποιαδήποτε περιουσία. Όταν έχουν δάνειο, δεν θα κάνουν κανένα διακανονισμό, δεν θα απαντήσουν σε κανένα αίτημα. Δεν πρόκειται να τους δώσουν καμμία σημασία μέχρι να χάσουν την περιουσία τους, εκτός αν δεν έχει περιουσία για χάσιμο. Τότε κάνουν και κούρεμα, κάνουν και διευθετήσεις και οτιδήποτε άλλο, μπας και πάρουν κάτι. Όποιος έχει περιουσία για χάσιμο, δεν του χαρίζουν τίποτα. Ούτε καν συζητάνε μαζί του.

Για να δούμε, λοιπόν, τι γίνεται με τους ανθρώπους που είχαν καταπατημένα. Και αυτά είναι που θέλουν να πάρουν οι τράπεζες. Δεν έχουν καμμία αξία για τις τράπεζες, αλλά με τον νόμο σας αποκτούν κι αυτά αξία. Γι’ αυτούς δουλεύετε. Και βέβαια, αυτός ο νόμος είναι πραγματικά το σπίρτο, ο αναπτήρας στον μπιτόνι του εμπρηστή. Γιατί, αυτά που συγχωρείτε, δεν είναι για τους ανθρώπους που είχαν τα ανταλλάξιμα και έπρεπε να είναι δικά τους. Υπήρχαν άνθρωποι που δεν είχαν κανένα εισόδημα και χτίσανε κάπου.

Προφανώς αυτοί πρέπει να προστατεύονται. Δεν μιλάμε γι’ αυτές τις περιπτώσεις. Εσείς εδώ πέρα πάτε να συγχωρήσετε όλες τις βίλες στα καμένα, όλες τις καταπατήσεις που ήταν το κίνητρο του εμπρησμού, τα δάση που κάηκαν για να χτιστούν. Αυτά πάτε να νομιμοποιήσετε και να αφήσετε παραθυράκια -όπως καταγγέλλει η Ελληνική Εταιρεία Περιβάλλοντος και Πολιτισμού και άλλοι φορείς στη διαβούλευση, στην ακρόαση- και έχετε αφήσει παραθυράκια αυτές οι νομιμοποιήσεις να γίνονται εσαεί.

Όπως για τα αυθαίρετα, δεν θα σταματήσετε ποτέ να νομιμοποιείτε και απλά κλείνετε το μάτι: «Θες να κάνεις μια επέκταση; Κάνε ένα αυθαίρετο. Θα το νομιμοποιήσουμε, αν όχι τώρα, σε ένα χρόνο», έτσι κάνετε αυτή τη στιγμή και με τα καταπατημένα. Θα φτάσετε αυτή την κοινωνία σε σημείο να θεωρείται χαζός όποιος δεν θα πάει να καταπατήσει τον απέναντι λόφο. Αυτά κάνετε με τη νομοθεσία σας. Και δεν τα κάνετε για τους μικρούς, για τους ακτήμονες, τα κάνετε για πολύ συγκεκριμένα μεγάλα συμφέροντα: Για το ΤΑΙΠΕΔ, το Υπερταμείο, τις τράπεζες, τα funds και τους εμπρηστές, την greek mafia. Γι’ αυτούς τα κάνετε όλα αυτά.

Φέρνετε, την ίδια στιγμή, πέντε άρθρα τα οποία εμείς θα στηρίξουμε: Τα άρθρα από το 22 μέχρι το 26: Απαλλαγή ΕΝΦΙΑ σε ακίνητα σε πληγείσες περιοχές. Εμείς το είχαμε ζητήσει ήδη από το 2019 αυτό το πράγμα. Δεν είναι δυνατό να έχουμε φυσικές καταστροφές μεγάλης έκτασης, οι άνθρωποι να έχουν χάσει τα σπίτια τους και να πληρώνουν ΕΝΦΙΑ. Για σας, αυτή η διάταξη είναι μόνο ψηφοθηρική. Δεν την φέρατε όταν έγιναν οι καταστροφές. Την φέρνετε τώρα που γίνονται οι εκλογές. Αυτό μας ενδιαφέρει.

Πάμε, όμως, σε αυτά που γίνονται στην πόλη αυτή, στην Αθήνα, σήμερα. Χτυπήσατε τους εργαζόμενους στον τουρισμό και στον επισιτισμό, συλλάβατε τους επικεφαλής των συνδικαλιστικών τους οργάνων σε μια επίδειξη ωμής βίας, τη στιγμή που το Υπουργείο Εργασίας δεν δεχόταν καν να τους μιλήσει καν να δεχτεί τα αιτήματά τους. Και θυμάμαι τον κ. Χατζηδάκη, όταν ήταν στο Υπουργείο Περιβάλλοντος, να κάνει ακριβώς τα ίδια με το περιβαλλοντικό κίνημα. Χθες αθωώθηκαν αυτοί που είχε συλλάβει τότε η Αστυνομία, φαντάζομαι –και δεν μας απάντησε ποτέ ο κ. Χατζηδάκης- με εντολή της Κυβέρνησης.

Οι άγρυπνοι πολίτες, αυτοί οι νέοι που καθόντουσαν απέναντι στον αντιπεριβαλλοντικό νόμο Χατζηδάκη για εξήντα μέρες, όλο το βράδυ έξω από τη Βουλή και τους συλλάβατε την ημέρα της Παγκόσμιας Ημέρας Περιβάλλοντος, αθωώθηκαν χθες από το δικαστήριο. Ίσως το πιο συγκλονιστικό, μη βίαιο, περιβαλλοντικό κίνημα που είχε ποτέ η Ελλάδα. Σε αυτούς επιτέθηκε ο κ. Χατζηδάκης. Τώρα, βέβαια, επιτέθηκε στους εργαζόμενους. Κανένα πρόβλημα. Ανάλογα με το Υπουργείο, επιτιθέμεθα σε άλλους.

Την ίδια στιγμή, στον δρόμο βρέθηκαν όλη την ημέρα υγειονομικοί γιατί φέρνετε διακρίσεις, θέλετε συνέχεια να διχάζετε και να διασπάτε το κίνημα. Έχετε φέρει απόφαση για τα βαρέα και ανθυγιεινά που χωρίζει τις νοσηλεύτριες και τους νοσηλευτές σε τρεις κατηγορίες. Βάζετε ανθρώπους που δουλεύουν δίπλα-δίπλα να παίρνουν εντελώς διαφορετική αποδοχή, επιδόματα, μισθό συνολικό, αποκλείετε τους τραυματιοφορείς και μια σειρά από άλλες κατηγορίες, τους διαχωρίζετε μεταξύ τους.

Διχάζετε το κίνημα, γιατί στόχος σας είναι η ιδιωτικοποίηση. Γιατί η CVC, στην οποία δώσατε εν μέσω ενεργειακής κρίσης τη ΔΕΗ, τώρα έχει πάρει όλα τα ιδιωτικά νοσοκομεία και τοποθετείται για τα δημόσια. Αυτό ετοιμάζετε. Αυτήν τη στιγμή στο Νοσοκομείο «Άγιος Σάββας», το αντικαρκινικό, υπάρχουν μία στις τρεις καθαρίστριες που είναι αναγκαίες. Υπάρχει το 30% των αναγκαίων νοσηλευτών, δίνετε τη φύλαξη, το σεκιούριτι, σε ιδιώτες και σε όλα τα νοσοκομεία, καθαριότητα, υπηρεσίες σε ιδιώτες. Ξεκινάτε τη διάλυση πρώτα του δημοσίου συστήματος -πλήρης απαξίωση- για να τη δώσετε στο CVC.

Δεν τελειώνετε εκεί πέρα. Έγινε μια τεράστια πορεία, όλα τα παιδιά των μουσικών σχολείων έκαναν συναυλία έξω από την κατάληψη του Εθνικού, στο κτήριο Τσίλλερ. Βρέθηκαν εκεί τα παιδιά. Ξέρετε για ποιο λόγο συμπαραστέκονται στους καλλιτέχνες, που είναι στην κατάληψη του Εθνικού; Γιατί αυτό είναι το μέλλον τους. Στα παιδιά αυτού του τόπου, κλέβετε το μέλλον τους. Τους ωθείτε σε υποχρεωτική μετανάστευση -και στα τρία κόμματα μιλάω αυτήν τη στιγμή- με τα μνημόνια, αυτά που ο ΣΥΡΙΖΑ με την ενισχυμένη επιτήρηση δεσμεύτηκε να ισχύουν μέχρι το 2060 και που εσείς πανηγυρίζετε με τη μεταπρογραμματική σας επιτήρηση ότι θα τα έχουμε μέχρι να αποπληρωθεί το 80% του χρέους, όποτε γίνει αυτό, ακόμα και το 2300. Αυτά τα παιδιά, λοιπόν, ξέρουν ότι με αυτά που νομοθετείτε δεν έχουν μέλλον και είναι στον δρόμο γιατί διεκδικούν το μέλλον. Και όταν δεν τους δίνετε κανένα μέλλον, στέκονται εδώ στο παρόν και δίνουν τη μάχη στο παρόν. Αυτό κάνουν αυτήν τη στιγμή έξω από την κατάληψη του Εθνικού.

Πάμε, όμως, στην ενέργεια για να δείτε πώς συσχετίζονται όλα. Αυτήν τη στιγμή το Χαϊδάρι και η δυτική Αθήνα είναι στο πόδι. Είναι στο πόδι γιατί μάθανε οι άνθρωποι -δεν είναι χαζοί, ξέρετε, ακούνε και ειδήσεις- στο ταξίδι του Πρωθυπουργού στην Ιαπωνία ότι ο κ. Προκοπίου, που ήταν εκεί, ανακοίνωσε μονάδα καύσης φυσικού αερίου στην προβλήτα 4, που είχατε φροντίσει διακομματικά να τη χάσει το δημόσιο για να πάει στον κ. Προκοπίου.

**ΤΡΥΦΩΝ ΑΛΕΞΙΑΔΗΣ:** Διακομματικά;

**ΚΡΙΤΩΝ - ΗΛΙΑΣ ΑΡΣΕΝΗΣ:** Διακομματικά, βεβαίως. Διακομματικά. Δέσμευση του ΣΥΡΙΖΑ να πάει στον δήμο και μέχρι το τέλος της θητείας σας, πήγε στο ΤΑΙΠΕΔ αντί για τον δήμο…

**ΤΡΥΦΩΝ ΑΛΕΞΙΑΔΗΣ:** Μήπως ξεχάσατε τι ψηφίσαμε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Διακομματικά, λοιπόν.

Μπορεί να μη θυμάστε, εμείς θυμόμαστε όμως και θυμάται και το Χαϊδάρι. Λοιπόν, δείτε εδώ πέρα για ποιο λόγο είστε τόσο δεμένοι -και τα τρία κόμματα- στο Χρηματιστήριο Ενέργειας. Προχωράτε και ανακοινώθηκε μέσα από το σχέδιο για την ενέργεια και το κλίμα. Ο κ. Μυτιληναίος έχει ήδη μονάδα καύσης αερίου. Κοπελούζος δύο μονάδες, «ΤΕΡΝΑ» Περιστέρης και Βαρδινογιάννης «MOTOR OIL», άλλη μία, Λάτσης «ELPEDISON» άλλη μία και τώρα ο κ. Προκοπίου.

Τι σημαίνει για να επενδύουν αυτοί οι ολιγάρχες στο φυσικό αέριο στη χώρα μας; Μα, προφανώς σημαίνει ότι έχουν λάβει δεσμεύσεις ότι θα συνεχίσει να ισχύει το Χρηματιστήριο Ενέργειας, έχουν λάβει δεσμεύσεις ότι η ακριβότερη τιμή –μιλάμε για το φυσικό αέριο- είναι αυτή που θα ορίσει την τιμή του ρεύματος. Γιατί αν πάμε με τη μέση τιμή, το μέσο κόστος, τότε ξέρετε πολύ καλά ότι αυτές οι εταιρείες, τα εργοστάσια καύσης φυσικού αερίου για ενέργεια θα χρεοκοπήσουνε.

Αυτές οι ανακοινώσεις και αυτό που ετοιμάζετε μέσα στον αστικό ιστό, στο Χαϊδάρι, είναι η απόδειξη ότι εσείς έχετε ήδη δώσει τα χέρια με αυτούς τους ανθρώπους. Έχετε εγγυηθεί ότι το Χρηματιστήριο Ενέργειας ποτέ δεν θα καταργηθεί. Αυτό το πλιάτσικο και το καρτέλ ποτέ δεν θα καταργηθεί. Θα συνεχίσουν να πληρώνουν τα κορόιδα -όλοι οι πολίτες, δηλαδή- τιμές ρεύματος αστρονομικές, με βάση την ακριβότερη τιμή, το φυσικό αέριο. Κι ας μιλάτε για απεξάρτηση κι ας μιλάτε για οτιδήποτε. Όλες τις επενδύσεις στο φυσικό αέριο τις κάνετε. Και βέβαια με δημόσιο χρήμα. Για ποιον λόγο; Που είναι η απεξάρτηση;

Όμως το πρόβλημα δεν σταματάει στο ποιος κάνει το πλιάτσικο.

Η μονάδα αυτή του κ. Προκοπίου πήρε ναυπηγεία και τα κάνει όχι διυλιστήρια, αλλά μονάδες καύσης και θα δούμε τι άλλο θα φέρει, LNG, να δούμε τι άλλο θα γίνει στα πρώην ναυπηγεία Σκαραμαγκά μέχρι να τελειώσει αυτή η ιστορία. Και έχουμε, να κάνετε αυτή την επικίνδυνη μονάδα μέσα στον αστικό ιστό. Το φουγάρο που θα καίει το φυσικό αέριο για να κάνει ρεύμα, όλα τα καυσαέρια θα μεταφέρονται μέσα από τα στενά του Δαφνίου στο Χαϊδάρι και σε όλη την Αττική, σε όλη την Αθήνα, σε όλο το Λεκανοπέδιο. Θα είναι μέρος του κοκτέιλ του νέφους. Οι άνθρωποι θα βγουν στον δρόμο άμεσα γιατί δεν θα έχουν ζωή. Δεν θα έχουν ζωή στον Σκαραμαγκά, στην Αφαία, δεν θα έχουν ζωή στο Χαϊδάρι. Γι’ αυτό θα βγουν στον δρόμο.

Εμείς δεν πρόκειται να σας παρακολουθούμε να διαλύετε τη ζωή των ανθρώπων. Θα είμαστε στον δρόμο μαζί τους και θα δώσουμε μάχες που θα ανατρέψουν τα σχέδιά σας ξανά και ξανά και όσες φορές χρειαστεί και αν εσείς φύγετε και αλλάξουν οι CEO «Μητσοτάκης Α.Ε.» και αυτών τα σχέδια θα τα ανατρέψουμε.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΜέΡΑ25, τον κ. Γιάνη Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, αυτές τις μέρες, την ώρα που από τη μια μεριά ο Πούτιν από τη Μόσχα και ο Μπάιντεν από το Κίεβο και τη Βαρσοβία ουσιαστικά ενίσχυαν τα μαύρα σύννεφα του πολέμου τα οποία κατακλύζουν τον ουρανό της Ευρώπης και ιδίως της περιοχής μας, είχαμε τον κ. Μπλίνκεν, ο οποίος ήρθε εδώ.

Σας είπε κάτι ο κ. Μπλίνκεν που δεν ξέραμε; Ναι. Συγκεκριμένα διαβάζω από την «ΚΑΘΗΜΕΡΙΝΗ»: «Η Αλεξανδρούπολη έχει γίνει βασικός στρατηγικός κόμβος για να φέρουμε νέα αμυντικά όπλα, φορτηγά, πυροβολικό, στρατιωτικές μονάδες σε όλη την Ευρώπη».

Εμείς μέχρι τώρα τι ξέραμε; Για την Αλεξανδρούπολη ο κ. Πάιατ είχε ευχαριστήσει προσωπικά τον κ. Τσίπρα που του την κατέδειξε ως το νέο ορμητήριο του αμερικανικού Στρατού. Ο κ. Πάιατ ευχαρίστησε τον Αρχηγό σας γι’ αυτό. Άρα, υπάρχει μια σύμπνοια, μια εθνική ενότης των δύο μεγάλων κομμάτων σε αυτό!

(Χειροκροτήματα από την πτέρυγα του ΜέΡΑ25)

Εμείς στο ΜέΡΑ25 στηλιτεύαμε και νομίζαμε ότι η Αλεξανδρούπολη έχει γίνει απλά ένα ορμητήριο για τους οπλισμούς του ΝΑΤΟ προς την Ουκρανία. Ο κ. Μπλίνκεν μάς είπε κάτι καινούργιο: «Στρατιωτικές μονάδες» –λέει- «σε όλη την Ευρώπη ανεφοδιάζονται από την Αλεξανδρούπολη».

Η άνεση με την οποία δέχεστε –ιδίως εσείς της Κυβέρνησης- και αποδέχεστε το δόγμα του «περισσότερου πολέμου» ως τη λύση στον πόλεμο, το δόγμα «πόλεμος μέχρι την τελική νίκη», ιδίως όταν ξέρετε ότι πριν υπάρξει, αν υπάρξει, η τελική νίκη της Ουκρανίας, θα έχουμε πυρηνικό πόλεμο, η ευκολία με την οποία λέτε «τι να κάνουμε, αυτό θέλει η Ουάσιγκτον, πάμε μαζί», χωρίς να υπάρχει οποιαδήποτε ανάλυση της λογικής συνέπειας αυτής της αποδοχής εκ μέρους της Κυβέρνησης της Ελληνικής Δημοκρατίας, αυτό είναι ένα έγκλημα, έγκλημα εναντίον της ιστορίας αυτού του τόπου, έγκλημα εναντίον της ειρήνης, έγκλημα εναντίον των λαών της περιοχής και του ουκρανικού λαού, ο οποίος θυσιάζεται σήμερα, από τη μία μεριά, από τον Πούτιν και, από την άλλη μεριά, από το ΝΑΤΟ ως πιόνια σε μία μισανθρωπική σκακιέρα.

Κάποιοι ακούγοντας την πρόταση του ΜέΡΑ25, της Προοδευτικής Διεθνούς για ειρήνευση που συνδυάζει την απόσυρση -πλησιάζει η συμπλήρωση του ενός έτους από αυτό το αιματοκύλισμα- των ρωσικών στρατευμάτων εκεί που ήταν πριν την 24η Φεβρουαρίου -που η δική μας πρόταση είναι σε συνδυασμό με τη δέσμευση εκ μέρους Ουάσιγκτον και Ευρωπαϊκής Ένωσης ότι η Ουκρανία θα παραμείνει ανεξάρτητη αλλά εκτός του ΝΑΤΟ, όπως ήταν η Αυστρία τόσες δεκαετίες και διέπρεψε στο πλαίσιο του Ψυχρού Πολέμου-, μου θέτουν το ερώτημα: «Καλά οι Ουκρανοί δεν έχουν δικαίωμα αν θέλουν να επιλέξουν να είναι στο ΝΑΤΟ;».

Έχετε ακούσει για το δόγμα Μονρόε στις Ηνωμένες Πολιτείες; Θα σας θέσω ένα ερώτημα. Ήμουν στο Μεξικό πρόσφατα. Εσείς πιστεύετε ότι αν ο λαός του Μεξικού με πλειοψηφία 100% -θεωρητικά, αλλά ακολουθήστε τη σκέψη μας σας παρακαλώ- ψηφίσει την είσοδο του Μεξικού σε ένα στρατιωτικό μπλοκ υπό την Κίνα, οι ρεπουμπλικανοί και οι δημοκράτες στο Κογκρέσο, οι φίλοι σας, θα πουν «ε, τι να κάνουμε, κυρίαρχος λαός είναι οι Μεξικάνοι, ας μπουν στο στρατιωτικό πυρηνικό μπλοκ της Κίνας!»;

(Χειροκροτήματα από την πτέρυγα του ΜέΡΑ25)

Πυρηνικό πόλεμο θα ξεκινήσουν μέσα στο Μεξικό οι Ηνωμένες Πολιτείες για να αποτρέψουν μια τέτοια εξέλιξη!

Εμείς έχουμε δηλώσει τη θέση μας απέναντι στον κ. Πούτιν. Εγώ τον έχω χαρακτηρίσει από το 2001 «εγκληματία πολέμου», τότε που σκότωνε τους Τσετσένους. Μην το ξεχνάμε αυτό.

(Χειροκροτήματα από την πτέρυγα του ΜέΡΑ25)

Αλλά η ιδέα ότι είναι καλό για την Ουκρανία, για την Ελλάδα, για την Ευρώπη, για τον κόσμο, η Ουκρανία να ενταχθεί στο ΝΑΤΟ είναι τουλάχιστον ανόητη και στερείται οποιασδήποτε ιστορικής, διπλωματικής ή λογικής βάσης.

Τις προάλλες ανακοίνωσε η κυβέρνηση της Κίνας ότι ήρθε η ώρα να ξεκινήσει μια ειρηνευτική διαδικασία. Έχει κανένας αμφιβολία ότι αυτή είναι η σωστή θέση; Εσείς τι λέτε σε αυτό; Περισσότερος πόλεμος; Θα πρέπει να πάρει ο Ζελένσκι την Κριμαία και κατόπιν και τη Μόσχα και μόνο έτσι θα τελειώσει ο πόλεμος; Αυτή είναι η γραμμή σας για την ειρήνευση στην περιοχή, για το τι συμφέρει από την πλευρά των δικών μας εθνικών θεμάτων την Ελλάδα; Δεν νομίζω. Απλά, δεν έχετε δώσει το δικαίωμα στον εαυτό σας να έχετε άποψη, χωρίς να έχετε την έγκριση πρώτα της Αμερικανικής Πρεσβείας. Είναι πάρα πολύ απλό.

Η θέση μας, η θέση του ΜέΡΑ25, είναι ότι χρειάζεται απαραίτητα, άμεσα εκκίνηση μιας διαδικασίας ειρήνευσης στην Ουκρανία, που πρέπει να γίνει υπό την αιγίδα του Οργανισμού Ηνωμένων Εθνών, με μια σειρά από βασικές αρχές:

Πρώτον, τα ρωσικά στρατεύματα να τα πάνε πίσω εκεί που ήταν την 24η Φεβρουαρίου του 2022. Δεύτερον, μια Ουκρανία εκτός στρατιωτικών μπλοκ. Τρίτον, μια διευθέτηση της περιοχής όπου υπάρχουν πραγματικά κοινοτικές συγκρούσεις και αντιθέσεις στο Ντόνμπας –για παράδειγμα- τύπου βόρειας Ιρλανδίας, τύπου της Good Friday Agreement που έλυσε αυτού του είδους τις κοινοτικές συγκρούσεις μετά από πολλές δεκαετίες και ότι είναι συμφέρον της χώρας μας να βοηθήσουμε και εμείς μέσα από τον ΟΗΕ, μέσα από την Ευρωπαϊκή Ένωση, μιλώντας συνέχεια για την ανάγκη ειρήνευσης και για την ανάγκη να απεμπολήσουμε αυτή την ανοησία, το δόγμα του «περισσότερου πολέμου».

Τώρα ας έρθω στα πιο κοντινά μας, τα οποία συνυφαίνονται βέβαια με το ουκρανικό, ας έρθω στα ελληνοτουρκικά. Τι μας είπε ο κ. Μπλίνκεν που δεν γνωρίζαμε; Τίποτα, απολύτως τίποτα.

Ξέρετε, δεν είναι μόνο δικό σας πρόβλημα αυτό, γενικά στην Ελλάδα από τότε που ήμουν μικρό παιδί θυμάμαι να έρχονται Υπουργοί και Υφυπουργοί Εξωτερικών των Ηνωμένων Πολιτειών, να γίνεται ολόκληρη προσπάθεια να ερμηνεύσουμε το κάθε «και» το κάθε «κόμμα», να δούμε τι σημαίνει αυτό, εάν θα μας στηρίξουν περισσότερο ή λιγότερο απέναντι στην απειλή εξ Ανατολών. Δεν έχουμε μάθει το μάθημά μας;

Η εξωτερική πολιτική των Ηνωμένων Πολιτειών δεν έχει καμμία σχέση με τον Υπουργό Εξωτερικών ή τον Υφυπουργό Εξωτερικών. Είναι το βαθύ κράτος των Ηνωμένων Πολιτειών, το στρατιωτικό, βιομηχανικό κατεστημένο, η βαθιά διπλωματία. Ο κύριος ή κάποιες στιγμές η κυρία που τύχαινε να είναι Υπουργός Εξωτερικών, διακοσμητικός ή διακοσμητική ήταν.

Ο κ. Μπλίνκεν ήρθε και το επιβεβαίωσε αυτό. Και ήρθε για να επιβεβαιώσει και κάτι άλλο και συμβολικά: την επικυριαρχία των Ηνωμένων Πολιτειών στην περιοχή και την πάγια τακτική των ίσων αποστάσεων μεταξύ Ελλάδας και Τουρκίας. Όσο και να το παλεύετε, όση γη και όσο ύδωρ να τους δώσετε, όσα αεροπλάνα και να τους αγοράσετε, οι yes men στην Αθήνα πατροπαράδοτα δεν εξασφάλισαν ποτέ και δεν θα εξασφαλίσουν ποτέ εθνική ασφάλεια γι’ αυτή τη χώρα. Αυτό είναι το μόνο ασφαλές, το μόνο διαχρονικό μάθημα της ιστορίας, της μεταπολεμικής μας ιστορίας.

Όχι μόνο Νέα Δημοκρατία, ΠΑΣΟΚ, ΣΥΡΙΖΑ με την ενδοτικότητά σας απέναντι στον ΝΑΤΟ και τις Ηνωμένες Πολιτείες δεν εξασφαλίσατε τη χώρα εξ Ανατολών, αλλά σήμερα με τον δουλικό ενστερνισμό εκ μέρους της Κυβέρνησής σας του δόγματος «περισσότερος πόλεμος στην Ουκρανία», που από τη μία μεριά υποδαυλίζει βεβαίως ο Πούτιν και από την άλλη οι Ηνωμένες Πολιτείες και μάλιστα μέσω Αλεξανδρούπολης, εκθέτετε τη χώρα σε υπαρξιακούς κινδύνους. Είμαστε στο στόχαστρο πυρηνικών κεφαλών.

Έρχομαι τώρα στα εσωτερικά μας, στο μέγα ζήτημα που αφορά την ελληνική κοινωνία, σε αυτή την έκφανση της κρίσης που ξεκίνησε το 2009-2010 που είναι κάτι σαν μια πυρηνική νάρκη στα θεμέλια αυτής της κοινωνίας, στα κόκκινα δάνεια.

Σήμερα, λοιπόν, φέρνετε μία τροπολογία η οποία ομολογώ ότι είναι σχετικά ανώδυνη. Όμως, αποκαλύπτει την πρεμούρα σας να προχωρήσει ένας «ΗΡΑΚΛΗΣ», αυτή η ψευτοαγορά εν ονόματι «ΗΡΑΚΛΗΣ», του οποίου ο μόνος άθλος θα είναι η μεγαλύτερη αναδιανομή στην ιστορία του ελληνικού κράτους όχι μόνο από τους φτωχούς στους πλούσιους, από τους φτωχότερους στους πλουσιότερους ή στους πάρα πολύ λίγους που έχουν ταμεία στην κατοχή τους, αλλά και μια τεράστια αναδιανομή περίπου 80 δισεκατομμυρίων ευρώ, αν το δούμε σε βάθος δεκαετίας, από την Ελλάδα στα νησιά Κέιμαν, στο Λουξεμβούργο, στο Νιου Τζέρσει.

Και αυτό που παρατηρούμε μεταξύ σας, μεταξύ Νέα Δημοκρατίας και ΣΥΡΙΖΑ, είναι ένας πολύ βαρετός τσακωμός για το ποιος από εσάς, ΣΥΡΙΖΑ ή Νέα Δημοκρατία, έφερε τα funds και τους πλειστηριασμούς στην Ελλάδα.

(Χειροκροτήματα από την πτέρυγα του ΜέΡΑ25)

Ποιος από εσάς νομοθέτησε τον τερματισμό της προστασίας της πρώτης κατοικίας; Ο ΣΥΡΙΖΑ το 2019 ή εσείς το 2020; Αφήστε τα αυτά, μαζί τα κάνατε.

(Χειροκροτήματα από την πτέρυγα του ΜέΡΑ25)

Και δεν ήταν καν δική σας ιδέα. Δεν ήταν ότι σκεφτήκατε ότι πρέπει να δημιουργήσουμε αυτή την ψευτοαγορά, να υπάρξει λεηλασία. Τίποτα! Απόφαση του Διεθνούς Νομισματικού Ταμείου ήταν με την έγκριση των Βρυξελλών κι εσείς απλά στο πλαίσιο του «ναι» σε όλα είπατε «ναι» και σε αυτό.

Όσο για τους φίλους και τις φίλες μας από τον ΣΥΡΙΖΑ, κοιτάξτε το Διεθνές Νομισματικό Ταμείο σάς έδωσε ένα, ενάμιση, δύο χρόνια από τότε που εσείς με τις δικές τους εντολές νομοθετήσατε την πώληση των κόκκινων δανείων στα αρπακτικά ταμεία και τη δημιουργία της ηλεκτρονικής πλατφόρμας μέχρι να στηθεί αυτή η ηλεκτρονική πλατφόρμα, να προστατεύεστε λίγο, να συνεχίσετε τον νόμο Κατσέλη κ.λπ.. Αφού, λοιπόν, εσείς στήσατε αυτή την πλατφόρμα, ήταν δεδομένο ότι θα σας επέβαλαν -και σας επέβαλαν- να καταργήσετε την προστασία της πρώτης κατοικίας, του μικρομάγαζου και της αγροτικής γης. Και δεν έχει σημασία ποιο κόμμα ήταν στην εξουσία από τη στιγμή που είχε πει «ναι» σε όλα.

Όποιος από εσάς και να είναι στην κυβέρνηση και δεδομένου αυτού του κοινού «ναι» σε όλα, θα ακολουθείτε συνεχώς και πιστά τις εντολές τού να ριχτούν και οι πρώτες κατοικίες και τα μικρομάγαζα και η αγροτική γη στον βωμό του «ΗΡΑΚΛΗ». Οπότε, φίλες και φίλοι του ΣΥΡΙΖΑ, αφήστε τις προεκλογικές εξαγγελίες προς τον κόσμο πως θα προστατεύσετε την πρώτη κατοικία. Δεν γίνεται να προστατεύσετε την πρώτη κατοικία αν δεν καταργήσετε τον «ΗΡΑΚΛΗ» και αν δεν νομοθετήσετε τον δικό μας «ΟΔΥΣΣΕΑ».

(Χειροκροτήματα από την πτέρυγα του ΜέΡΑ25)

Κυρίες και κύριοι συνάδελφοι, την τελευταία φορά που βρισκόμουν στο Βήμα της Βουλής ευχαρίστησα την Υπουργό Πολιτισμού και βεβαίως όλη την Κυβέρνηση που με το προεδρικό διάταγμα για τα πτυχία δραματικών και μουσικών σχολών έκαναν κάτι που εμείς δεν μπορούσαμε να κάνουμε. Ούτε εμείς στο ΜέΡΑ25 ούτε ο ΣΥΡΙΖΑ ούτε το ΚΚΕ ούτε η εξωκοινοβουλευτική Αριστερά. Δημιουργήσατε -μόνοι σας το κάνατε αυτό- ένα πραγματικό αυθόρμητο κίνημα που καθημερινά φουντώνει και που κανένα κόμμα της Αντιπολίτευσης δεν μπορούσε να σιγοντάρει.

(Χειροκροτήματα από την πτέρυγα του ΜέΡΑ25)

Ξέρετε, πάντα και παντού οι μεγάλες εξεγέρσεις έρχονται εκεί που δεν τις περιμένεις. Η εξέγερση της Νομικής σχολής δεν έγινε για να πέσει η χούντα. Έγινε γιατί κάποιοι φοιτητές πιάστηκαν και στάλθηκαν στον Στρατό και κάποιοι άλλοι φοιτητές διαδήλωσαν λέγοντας «φέρτε τους συμφοιτητές μας πίσω». Έτσι ξεκίνησε η εξέγερση της Νομικής και βεβαίως μετά πήρε άλλες διαστάσεις και άλλα νοήματα.

Επίσης, το Πολυτεχνείο ξεκίνησε με μία αντίδραση στην απαγόρευση της ψηφοφορίας για φοιτητικούς συλλόγους. Και η Οκτωβριανή Επανάσταση, για να πάμε και στα πιο μεγάλα, ξεκίνησε από το αίτημα για τέλος του πολέμου, για ειρήνη και για γη για τους κολίγους πολύ πριν οι μπολσεβίκοι χρησιμοποιήσουν τις συνθήκες εκείνες για να ολοκληρωθεί η Οκτωβριανή Επανάσταση.

Τηρουμένων των αναλογιών βεβαίως πάντα, το κίνημα των καλλιτεχνών σήμερα έχει μια τέτοιας μορφής δυναμική. Εμείς, το ΜέΡΑ25, δεν θα καπηλευτούμε ποτέ οποιοδήποτε αυθόρμητο κίνημα και είμαστε εκεί για να τους στηρίζουμε.

Όμως, αυτό που θέλουμε να επισημάνουμε είναι ότι τελικά όλα συνδέονται. Εάν εσείς της Κυβέρνησης είχατε τη σοφία να αφουγκραστείτε το κίνημα των καλλιτεχνών, αν είχατε την οξυδέρκεια να πάτε να ακούσετε αυτά τα παιδιά που καταλαμβάνουν τα ωδεία και τις δραματικές σχολές, θα καταλαβαίνατε ότι αυτό το κίνημα τα συνδυάζει όλα. Συνδυάζει, πρώτον, την άρνηση της απαξίωσης αξιών και πτυχίων από τους ανάξιους της «Μητσοτάκης Α.Ε.».

(Χειροκροτήματα από την πτέρυγα του ΜέΡΑ25)

Δεύτερον, τον θυμό τους για την προσπάθεια του Πρωθυπουργού σας, του κ. Μητσοτάκη, να εκμεταλλευτεί τον αγώνα των καλλιτεχνών εναντίον του δημόσιου χαρακτήρα των ανώτατων σχολών και του άρθρου 16 του Συντάγματος, τον θυμό για τη λεηλασία των πολλών, κάτι που βλέπει κανείς όπου κι αν κοιτάξει στη σημερινή ελληνική κοινωνία, είτε είναι στα σουπερμάρκετ είτε είναι στους λογαριασμούς της ΔΕΗ είτε στο χρηματιστήριο ενέργειας είτε μέσα από τα κόκκινα δάνεια και το ξεσπίτωμα των ανθρώπων .

Και πάμε και στα πιο μεγάλα. Τα νέα παιδιά εκεί έξω που καταλαμβάνουν ωδεία και δραματικές σχολές έχουν επηρεαστεί και αντιδρούν. Αντιδρούν υγιώς απέναντι στο δόγμα σας για περισσότερο πόλεμο που τα κανάλια της ολιγαρχίας -αυτός ο ορισμός του αντιαισθητικού-, αλλά κι εσείς εδώ μέσα παρουσιάζετε ως τη μόνη εναλλακτική.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όταν εμείς θωρούμε τους διαμαρτυρόμενους καλλιτέχνες εκεί στον δρόμο, τους φοιτητές των δραματικών σχολών και των ωδείων που έχουν την πλήρη συμπαράσταση καθηγητών τους που παραιτούνται για να τους συμπαρασταθούν, δεν ξεχνάμε αυτό που είχε πει κάποτε ο Πικάσο για τη «Γκουέρνικα», για τον σπουδαίο του πίνακα. Είχε πει ότι ένας πίνακας δεν φτιάχνεται για να διακοσμεί. Αποτελεί όπλο τόσο αμυντικό όσο και επιθετικό εναντίον του εχθρού. Παραφράζοντας, λοιπόν, τον Πικάσο, οι καλλιτέχνες δεν υπάρχουν και δεν διαμαρτύρονται διακοσμητικά. Αποτελούν όπλο τόσο αμυντικό όσο και επιθετικό απέναντι στον πιο απολίτιστο εχθρό, την ολιγαρχία.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, καταθέτω νομοτεχνικές βελτιώσεις, οι οποίες είναι κυρίως διαδικαστικού χαρακτήρα.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 260 - 262)

(ΑΛΛΑΓΗ ΣΕΛΙΔΑΣ)

 **ΠΡΟΕΔΡΕΥΩΝ (Απόστολος Αβδελάς):** Παρακαλώ να φωτοτυπηθούν και να διανεμηθούν στους συναδέλφους.

Και τώρα καλείται στο Βήμα ο Κοινοβουλευτικός Εκπρόσωπος της Ελληνικής Λύσης κ. Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Νομίζω ότι είναι μια ιδιαίτερη μέρα σήμερα. Αρκετά βλέμματα Ελληνίδων και Ελλήνων είναι στραμμένα στο Κοινοβούλιο, αυτών που τουλάχιστον αγωνιούν για την τύχη των σπιτιών τους.

Και επειδή σήμερα ακούστηκαν πολλά, ξέρετε είναι η πρώτη μέρα, κύριε Υφυπουργέ, που ήρθε ο Πρωθυπουργός στη Βουλή των Ελλήνων και μίλησε δωδεκάμισι λεπτά. Τόσο μίλησε! Αφού είναι τόσο ευεργετικό αυτό που φέρνετε σήμερα, η τροπολογία για την πρώτη κατοικία, θα έπρεπε να πάρετε όλη την κρέμα, να ανέβει πάνω και να μην κατεβαίνει από το Βήμα λέγοντας τι καλοί που είστε και πώς σώζετε την πρώτη κατοικία. Είπε κάτι άλλα στην αρχή και μίλησε δυόμισι λεπτά για την τροπολογία. Για να καταλάβετε πόσο καλή είναι η τροπολογία που φέρνετε!

Δωδεκάμισι λεπτά να μιλήσει ο Πρωθυπουργός για κάτι τέτοιο μόνο; Και τι να πει; Και αυτά που είπε πολλά ήταν.

Απορώ -καταλαβαίνω, γιατί Βουλευτές του κόμματος είστε- πώς τον χειροκροτούσατε. Για να δούμε τι φέρνει σήμερα. Εγώ προσωπικά, κύριοι, δύο φορές που χειροκροτούσατε όλοι οι Βουλευτές και οι Υπουργοί, το ένα ήταν όταν παρουσίασε την τροπολογία-ντροπολογία που φέρατε σήμερα και η δεύτερη φορά όταν είπε για το Market Pass.

Καλά τώρα, συγγνώμη, χειροκροτάμε για την κατάντια, χειροκροτάμε για τη φτώχεια και την ανέχεια, χειροκροτάμε για τα 22 ευρώ τον μήνα που θα δει κάποιος στον λογαριασμό του, αντί να κρυβόμαστε, αντί να ντρεπόμαστε, αντί να μην εμφανιζόμαστε για την κατάντια της χώρας; Χειροκροτάμε γιατί; Επτακόσιες χιλιάδες αιτήσεις για το Market Pass, λέει, και χειροκροτούσατε εσείς.

Αυτό είναι κατάντια, δηλαδή, ότι επτακόσιες χιλιάδες συνέλληνές μας έχουν ανάγκη τα 22 ευρώ του Μητσοτάκη για να ζήσουν! Αυτή είναι η πραγματικότητα. Εμείς έτσι το ερμηνεύουμε. Εσείς το ερμηνεύετε σαν μια μεγάλη επιτυχία, ότι δίνουμε λεφτά, δίνουμε επιδόματα και θα το πάρουν επτακόσιες χιλιάδες Έλληνες αυτό.

Ναι, αλλά ποιοι το δικαιούνται; Όλοι αυτοί οι άνθρωποι, λοιπόν, είναι δυστυχισμένοι. Όλοι αυτοί οι άνθρωποι έχουν χάσει την αξιοπρέπειά τους. Όλοι αυτοί οι άνθρωποι, οι επτακόσιες χιλιάδες αιτήσεις για τις οποίες χειροκροτάτε, αυτοί λοιπόν, οι άνθρωποι, οι επτακόσιες χιλιάδες, αγωνιούν για το αν θα βάλουν ένα κομμάτι ψωμί στο τραπέζι να ταΐσουν την οικογένειά τους. Γιατί ένας άνθρωπος που έχει ανάγκη τα 2, τα 3, τα 0,50 ευρώ, σημαίνει ότι είναι σε άθλια κατάσταση. Αντί να μας προβληματίζει αυτό και να μας στενοχωρεί, τουλάχιστον να μη μιλάμε εδώ μέσα, όχι να πανηγυρίζουμε κιόλας γιατί μοιράσαμε επτακόσιες χιλιάδες Market Pass και Fuel Pass, Food Pass και 20, 30, 60, 80, 100. Οι νέοι μας είναι στον υπολογιστή μπροστά για να κάνουν αιτήσεις να πάρουν ένα επίδομα, αντί να κάνουν αιτήσεις για δουλειά, αντί να καταθέτουν τα βιογραφικά τους, για να ακολουθήσουν μια καριέρα σοβαρή και εσείς πανηγυρίζετε. Είναι ντροπή, πραγματικά.

Σήμερα η Κυβέρνηση της Νέας Δημοκρατίας αποδεικνύει ότι είναι μια αδύναμη κυβέρνηση, ότι είναι μια ανίκανη κυβέρνηση. Δεν είχατε τη δύναμη, κύριε Υφυπουργέ, να χτυπήσετε το χέρι στο τραπέζι στις συζητήσεις που είχατε με τις τράπεζες και με τα funds και να τους πείτε «ως εδώ και μη παρέκει». Όχι, αποδείξατε ότι δεν μπορείτε να το κάνετε.

Μείνετε στα μπινελίκια του Σταϊκούρα. Έτσι δεν είχε πει; Ότι έπεσαν μπινελίκια με τις τράπεζες και βγήκε ιδρωμένος σαν τον καουμπόι να μας πει πόσο πολύ τα έβαλε με τους τραπεζίτες; Δώσαμε μάχη και έπεσαν και μπινελίκια, λέει. Και επειδή έπεσαν μπινελίκια τι έγινε, δηλαδή; Άλλαξε κάτι; Τι αλλάζει με την τροπολογία αυτή σήμερα; Τι αλλάζει; Μείνετε στα μπινελίκια.

Έπρεπε να απαιτήσετε, λοιπόν, από τα κοράκια, από τις τράπεζες, που τις έχετε ανακεφαλαιοποιήσει εκατόν πενήντα φορές όλες οι κυβερνήσεις, να πάνε σε κούρεμα χρεών στους Έλληνες, όπως έχει πει η Ελληνική Λύση με την τροπολογία που έχει καταθέσει από τον Δεκέμβριο και κανείς εδώ μέσα δεν ασχολήθηκε. Και ξαφνικά σήμερα έρχονται βροχή οι τροπολογίες από τα άλλα κόμματα, για να δείξουν προεκλογικά τι καλοί που είναι, πόσο νοιάζονται τους συνανθρώπους τους, τους συνέλληνες.

Κοιτάξτε το ΠΑΣΟΚ. Έφερε δυο, τρεις τροπολογίες, λέει. Σώπα ρε; Το ΠΑΣΟΚ; Θα σας τα πω σε λίγο. Θα κάνουμε μάθημα ιστορίας σε λίγο, να δούμε πώς ξεκίνησαν όλα αυτά και να δούμε εδώ ο καθένας την ευθύνη φέρει. Ο καθένας έχει γράψει ιστορία στην Ελλάδα. Θα τη θυμηθούμε σε λίγο, σε ειδικό μάθημα ιστορίας.

Πώς κόβετε, κύριε Υφυπουργέ -εσείς ασχολείστε με άλλα θέματα, φοροτεχνικά κ.λπ.-, πώς το Υπουργείο σας και η Κυβέρνησή σας κόβει και προβαίνει σε γενναία κουρέματα στους φίλους σας τους ολιγάρχες, στους μιντιάρχες με 90% κούρεμα και του φουκαρά του Έλληνα του πίνεις το αίμα; Πείτε μας. Απαντήστε μας. Απαντήστε μας σε αυτό. Πώς γίνεται αυτό; Υπάρχουν πάρα πολλά τέτοια παραδείγματα.

Κύριε Υφυπουργέ, η σημερινή τροπολογία είναι ένα παραμύθι. Γιατί τι γράφει μέσα; Ο διάβολος, λέει, κρύβεται στα μικρά γράμματα. Οι τράπεζες, τα funds, δύνανται, κύριε Υφυπουργέ. Δύνανται, δεν υποχρεώνονται. Δύνανται να προχωρήσουν σε συζήτηση, διαπραγμάτευση ή προσφορά προς τον φουκαρά που χάνει το σπίτι του. Τι θα πει δύναται; Αν θέλει το κάνει, αν θέλει δεν το κάνει. Άρα τη αλλάζετε σήμερα, για να καταλάβω, που έρχεστε εδώ σαν τους σωτήρες, τους μεσσίες; Πείτε μας. Δύνανται, λέτε.

Πάμε τώρα. Άκουγα με μεγάλη προσοχή. Εκπλήσσομαι με το ΠΑΣΟΚ, με τον ΣΥΡΙΖΑ.

Ακούστε τώρα, κύριε Βεσυρόπουλε. Πού βρισκόσασταν εσείς το 2003; Θυμάστε; Εγώ ήμουν δημοσιογράφος. Νεαρός ήμουν, τριάντα ενός ετών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Εργαζόμουν.

**ΚΩΝΣΤΑΝΤΙΝΟΣ ΧΗΤΑΣ:** Το 2003, λοιπόν, που δεν ήσασταν πολιτικός ούτε εσείς ούτε εγώ, έρχεται ο πρώτος νόμος του ΠΑΣΟΚ, κύριε Βεσυρόπουλε -για το όψιμο ενδιαφέρον το παράδειγμα, θα πάμε και στον ΣΥΡΙΖΑ σε λίγο- που τώρα καίγονται να σώσουν τους πολίτες. Είναι ο ν.3156/2003, Γιώργος Ανδρέα Παπανδρέου, «Μεταβίβαση απαιτήσεων σε εταιρείες ειδικού σκοπού, funds». Αυτός είναι ο πρώτος νόμος. Καλώς ήρθαν τα κοράκια. Ο πρώτος νόμος που βάλαμε τα κοράκια στο τραπέζι των συζητήσεων είναι αυτός, το 2003, ν.3156/2003, ΠΑΣΟΚ. Όταν καταθέτετε τροπολογίες εκεί στο ΠΑΣΟΚ κάντε και ένα ταξίδι στον χρόνο να δείτε αν έχετε καμμία ευθύνη για τη σημερινή κατάσταση.

Το 2008, κύριε Βεσυρόπουλε, είναι ο νόμος του κ. Καραμανλή -ο οποίος δεν θα συστρατευθεί μαζί σας στις εκλογές αυτές- για την προστασία της πρώτης κατοικίας. Ομολογουμένως είχε μια λογική. Τι έλεγε αυτός ο νόμος για την προστασία της πρώτης κατοικίας, αλλά που αφορούσε μόνο για καταναλωτικά και πιστωτικές κάρτες μέχρι 20.000 ευρώ; Δηλαδή, να μην μπορεί ο άλλος να σου πλειστηριάζει το σπίτι επειδή έχεις χρέη σε καταναλωτικά δάνεια κ.λπ..

Πάμε παρακάτω. Ο ν.4346/2015, κύριε Αλεξιάδη, σας λέει κάτι; Ο ν.4346/2015 σάς λέει κάτι; «Κατάργηση προστασίας πρώτης κατοικίας» ΣΥΡΙΖΑ. Γιατί σκίζετε τα ρούχα σας σήμερα;

Πάμε παρακάτω. Ο ν.4354 σας λέει κάτι; Ο νόμος του ΣΥΡΙΖΑ για τις εταιρείες διαχείρισης απαιτήσεων των funds. Α, να και ένα ενδιαφέρον.

Νόμος 4472/2017 «Θεσμοθέτηση ηλεκτρονικών πλειστηριασμών». Ψηφίστηκαν το 2017 οι ηλεκτρονικοί πλειστηριασμοί. Ώπα, τι έχουμε εδώ, ρε παιδιά; Ξέρετε ιστορία δεν ξαναγράφεται. Ναι, ξέρω, είχατε μνημόνια, είχατε τη Μέρκελ, είχατε τη μπότα τη γερμανική, τους δανειστές, την τρόικα, αυτά όλα που δεν προλάβατε κ.λπ.. Μάλιστα.

Νόμος 4512/2018. Να μιλήσει κάποιος εδώ μέσα, κάποια παράταξη με τη λογική. «Υποχρεωτικότητα ηλεκτρονικών πλειστηριασμών για όλους»! ΣΥΡΙΖΑ.

Νόμος 4637/2019 «Ακαταδίωκτο τραπεζιτών». Μην τους πειράξουμε τους τραπεζίτες. Κάνα μήνα πριν κλείσει η Βουλή αυτό! ΣΥΡΙΖΑ. Λοιπόν, τι να συζητάμε;

Νόμος 4649/2019 «Πρόγραμμα παροχής εγγύησης σε τιτλοποιήσεις πιστωτικών ιδρυμάτων», το πρόγραμμα «ΗΡΑΚΛΗΣ ΙΙ». Σούμπιτος, αύτανδρος βούλιαξε ο «ΗΡΑΚΛΗΣ» και όλοι και η Λερναία Ύδρα και ό,τι είχε μαζί του.

Και το 2020 ο πτωχευτικός νόμος «Εξωδικαστική ρύθμιση οφειλών», που κατέστρεψε τον κοσμάκη και έρχεστε σήμερα να ακουμπήσετε κάπως, να ψιλοαλλάξετε τον νόμο αυτόν. Δεν κάνατε τίποτα. Τίποτα. Αυτή είναι η αλήθεια. Αυτή είναι η ιστορία. Είστε υπεύθυνοι για την καταστροφή, τη θλίψη, τη στεναχώρια και τη διάλυση του ελληνικού νοικοκυριού.

Είστε υπεύθυνοι ΣΥΡΙΖΑ, ΠΑΣΟΚ, Νέα Δημοκρατία. ΣΥΡΙΖΑ, ΠΑΣΟΚ, Νέα Δημοκρατία εσείς νομοθετήσατε, εσείς φτωχοποιήσατε τη χώρα, εσείς τη χρεώσατε, εσείς συνεχίζετε να τη χρεώνεται. Με δικά σας νομοθετήματα φτάσαμε εδώ που φτάσαμε σήμερα.

Διάβαζα, κύριε Βεσυρόπουλε, μια έρευνα της EUROSTAT, όχι της Ελληνικής Λύσης. Είναι στοιχεία, κύριε Υφυπουργέ, για το 2021 που ανακοινώθηκαν αυτή την εβδομάδα, πριν λίγες μέρες. Είμαστε πρωταθλητές στην Ευρώπη στο κόστος στέγασης σε ποσοστό εισοδήματος. Σε ό,τι αφορά τον γενικό πληθυσμό, είμαστε στην πρώτη θέση, με τον Έλληνα να αναγκάζεται να δαπανήσει το 34,2% του εισοδήματός του για στέγαση. Δηλαδή, σε ό,τι πάρεις, το 34,2% πάει για στέγαση. Ο μέσος όρος στην Ευρώπη είναι 19%.

Πού είναι η ανάπτυξη; Πού είναι οι αυξήσεις των καταθέσεων; Πού είναι η μείωση της ανεργίας; Πού είναι η «καταιγίδα» των επενδύσεων; Πού είναι η «GOOGLE» και η «MICROSOFT»; Πού είναι αυτά; Ο Κύπριος ξοδεύει το 11%, ο Έλληνας το 34,2%, ο Μαλτέζος το 9%, ο Λιθουανός το 12%, ο Ούγγρος, του Όρμπαν του κακού, το 13%. Εμείς ξοδεύουμε το 34,2%! Τι γίνεται εδώ, ρε παιδιά;

Εκεί που τα πράγματα είναι τραγικά είναι στην κατηγορία «άτομα που κινδυνεύουν από φτώχεια». Το όριο της φτώχειας είναι το 60% του εθνικού μέσου εισοδήματος. Όποιος παίρνει λιγότερα, θεωρείτε ότι ζει κάτω από τα όρια της φτώχειας. Σε αυτό συμφωνούμε όλοι. Σε αυτή την κατηγορία των πολιτών, είμαστε πάλι στην πρώτη θέση. Το πρώτο ήταν για τον γενικό πληθυσμό. Εδώ, λοιπόν, σε αυτούς που ζουν κάτω από το όριο της φτώχειας είμαστε πάλι πρώτοι στην Ευρώπη. Να αναγκάζεται να παίρνει το 60% ο Έλληνας του μηνιαίου εισοδήματός του για στέγαση, για να μείνει. Πού να ζήσει εδώ άνθρωπος! Άρα, τα πράγματα είναι τραγικά. Και πώς θα ζήσει έτσι ο Έλληνας;

Να σας πω και το χειρότερο; Πώς θα κάνει οικογένεια ο Έλληνας; Πώς το παιδί μου θα παντρευτεί και θα κάνει παιδιά και απογόνους για να στηρίξουμε την Ελλάδα και την πατρίδα; Πώς θα γίνει αυτό, όταν κάποιος είναι τριάντα ενός ετών και μένει ακόμα με τους γονείς του, με τον μπαμπά και τη μαμά του; Πού να πάει το παιδί; Πού να πληρώσει ενοίκια; Πώς να παντρευτεί; Η ακρίβεια σαρώνει τα πάντα. Το κόστος στέγασης, λοιπόν, έχει φύγει στα ύψη. Και η κατάσταση στο θέμα της στέγης δείχνει ότι η Κυβέρνηση εδώ έχει αποτύχει. Έχετε αποτύχει πλήρως.

Κύριε Υπουργέ και κύριε Πρόεδρε, θα σεβαστώ τον χρόνο, γιατί σήμερα η μέρα για εμάς είναι μαύρη, για τους Έλληνες που ξημερώνει το αύριο, γιατί δεν πρόκειται να αλλάξει τίποτε. Έχουμε πει ότι είμαστε η παράταξη που θα έχουμε πάντα μια θέση ευθύνης και μια σοβαρή στάση απέναντι στα γεγονότα. Έχουμε πει ότι και μισό –όχι ένα ευρώ- ευρώ να δοθεί στους Έλληνες, εμείς με στάση σοβαρή θα το στηρίξουμε. Από την άλλη, όμως, δεν μπορούμε να μην κατακεραυνώσουμε αυτή την πραγματικά φοβική και ανίκανη Κυβέρνηση να τα βάλει με τους τραπεζίτες.

Η τροπολογία σας σήμερα, όπως σωστά αναφέρθηκε, είναι «ντροπολογία», γιατί δεν αναφέρει τίποτα και δεν αλλάζει τίποτα απολύτως στην καθημερινότητα του Έλληνα. Και για να «χαϊδέψετε» τους τραπεζίτες και τα funds, βάλατε τη μαγική λέξη -και κλείνω με αυτό- «δύνανται», δηλαδή αν θέλουν. Δεν θα θέλουν, κύριε Υπουργέ. Δεν θα θέλουν. Ξέρουν αυτοί τι θέλουν. Να πάρουν τα σπίτια θέλουν. Και δυστυχώς -και δεν κινδυνολογούμε- θα τα πάρουν.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χήτα.

Καλείται στο Βήμα ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία. Και να ετοιμάζεται ο κ. Διονύσιος Σταμενίτης από τη Νέα Δημοκρατία.

Να διευκρινίσω, επειδή έχουμε και εκλογές, ότι το όνομα του Υφυπουργού είναι Βεσυρόπουλος, όχι Βεζυρόπουλος. Όλοι το κάνουμε λάθος. Βεζυρόπουλος ήταν τερματοφύλακας της Δόξας Δράμας.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το ζήτημα της ρύθμισης των κατεχομένων ακινήτων του δημοσίου είναι σημαντικό. Δεν πρέπει, όμως, να αντιμετωπίζεται, ως πεδίο για προεκλογικές παροχές και υποσχέσεις όπως αντιμετωπίζεται από την Κυβέρνηση. Επιπλέον, ένα τέτοιο σχέδιο έπρεπε να τύχει σοβαρής διαβούλευσης με την τοπική αυτοδιοίκηση και τους τοπικούς φορείς, και όχι να εισάγεται και να συζητείται στη Βουλή με ταχείες διαδικασίες λίγο πριν την προκήρυξη των εκλογών. Οι παρεμβάσεις που γίνονται με την υπό κρίση νομοθετική πρωτοβουλία είναι αποσπασματικές. Έτσι δεν επιλύεται το πρόβλημα με πληρότητα και συνολικά. Εξάλλου η οποιαδήποτε ρύθμιση για τα κατεχόμενα ακίνητα του δημοσίου πρέπει να γίνεται σε συνέργεια με τη διαδικασία κατάρτισης του Κτηματολογίου. Αυτή η συνέργεια θα παρείχε μείωση του διοικητικού φόρτου και βέβαια μεγαλύτερη ασφάλεια δικαίου.

Το συγκεκριμένο ζήτημα αποτελεί, χωρίς αμφιβολία, ένα διαχρονικό, μακροχρόνιο πρόβλημα και ιδίως για κάποιες περιοχές, όπως ενδεικτικά είναι περιοχές του Νομού Αρκαδίας. Η επίλυσή του, που είναι απολύτως επιβεβλημένη και αναγκαία, πρέπει να γίνει με δίκαιους όρους, αφού αφορά χιλιάδες πολίτες που βρίσκονται εγκλωβισμένοι σε μια αμφισβητούμενη κατάσταση με ευθύνη της πολιτείας. Είναι φορολογούμενοι πολίτες οι οποίοι τώρα καλούνται να πληρώσουν και πάλι για την περιουσία τους.

Θα ήθελα στο σημείο αυτό να τονίσω ότι πρέπει να κριθεί απαραίτητη -και είναι απαραίτητη- η συσχέτιση του παρόντος νομοσχεδίου με το απόλυτα συναφές και ισχύον σήμερα νομοθετικό πλαίσιο του ν.4061/2012, τα άρθρα 4 και 28, βάσει των οποίων προβλέπεται ακόμη και η δωρεάν παραχώρηση σε αγρότες αγροτικών εκτάσεων για την άσκηση αγροτικής δραστηριότητας. Είναι επιβεβλημένη αυτή η συσχέτιση, αφού έτσι ενισχύονται και η αγροτική παραγωγή και οι αγρότες.

Στην περιοχή της Αρκαδίας και ειδικότερα στην περιοχή της Τεγέας πέριξ της λίμνης Τάκα, στις κοινότητες Βουνού, Στρίγγου, Ευάνδρου και Κάνδαλου, τίθεται υπό αμφισβήτηση μια συνολική έκταση χιλιάδων στρεμμάτων με πολλές αγροτικές οικογένειες που έχουν ιδιοκτησίες στην περιοχή. Το πρόβλημα έχει μακρά ιστορία. Και βάσει των στοιχείων του 1937, το μεγαλύτερο μέρος αυτών των αγροτικών εκτάσεων δεν καταγράφεται ως δημόσιο κτήμα. Στη συνέχεια μεσολάβησε ο Πόλεμος. Και έκτοτε πέρασαν ογδόντα πέντε χρόνια. Τα αμφιλεγόμενα κτήματα καλλιεργούνταν συνεχώς από τους αγρότες ιδιοκτήτες τους, οι οποίοι πραγματοποίησαν σε αυτές τις περιοχές έργα υποδομής, με σκοπό την καλύτερη αξιοποίησή τους. Κατασκευάστηκαν πηγάδια, υδραγωγεία και κτίσματα. Έγιναν δενδροφυτεύσεις. Όλα αυτά τα έργα ηλεκτροδοτήθηκαν με νόμιμο τρόπο. Οι ιδιοκτήτες τους καταβάλλουν όλα αυτά τα χρόνια φόρους και ΕΝΦΙΑ, ενώ τα συγκεκριμένα κτήματα έχουν δηλωθεί στον ΟΣΔΕ. Εξάλλου υπάρχουν και μεταγενέστεροι χάρτες του 2001 της Κτηματικής Υπηρεσίας του Δημοσίου στους οποίους αποτυπώνεται σαφώς ότι οι αμφισβητούμενες ιδιοκτησίες δεν καταγράφονται ως εκτάσεις του δημοσίου. Παρά ταύτα θεωρούνται αμφιλεγόμενες.

Κυρίες και κύριοι συνάδελφοι, πρέπει να υπάρξει νομοθετική ρύθμιση, ώστε να παύσει η αμφισβήτηση και να προστατευτούν οι ιδιοκτήτες αυτών των εκτάσεων και να μην απωλέσουν την περιουσία τους. Η ρύθμιση αυτή θα πρέπει να επιλύσει με δίκαιο τρόπο το ζήτημα και χωρίς κόστος, και πάντως χωρίς υπέρμετρο κόστος για τους αγρότες ιδιοκτήτες των περιοχών αυτών. Εάν οι αγρότες χάσουν τις ιδιοκτησίες τους από τις οποίες όλα αυτά τα χρόνια με σκληρή καθημερινή δουλειά επιβιώνουν, θα αναγκαστούν να εγκαταλείψουν τις πατρογονικές εστίες και έτσι θα επιταχυνθεί η περαιτέρω ερημοποίηση της περιοχής. Η πλέον δίκαιη, ενδεδειγμένη και επιβεβλημένη λύση που πρέπει να δοθεί για αυτή την αμιγώς αγροτική περιοχή, (δεν είναι τουριστική), είναι η δωρεάν παραχώρηση των συγκεκριμένων εκτάσεων στους αγρότες ιδιοκτήτες τους. Και πάντως πρέπει να υπάρξει περαιτέρω αποκλιμάκωση του αρχικού ποσού εξαγοράς 50% επί της αντικειμενικής ή εμπορικής αξίας.

Μια παρατήρηση σε σχέση με το άρθρο 22. Προβλέπεται η απαλλαγή από τον ΕΝΦΙΑ και για το οικονομικό έτος 2023 για τους ιδιοκτήτες πυρόπληκτων περιοχών. Είμαστε απολύτως σύμφωνοι. Πρέπει, μάλιστα, αυτή η απαλλαγή να επεκταθεί χρονικά και πέραν του 2023. Όμως, η παράλειψη, η μη συμπερίληψη όλων των πυρόπληκτων περιοχών, θα έλεγα ότι συνιστά άνιση μεταχείριση και αδικία που προκαλεί αμφιβολίες.

Πρέπει, λοιπόν, να προστεθούν σε αυτές τις περιοχές και η Περιφερειακή Ενότητα Αρκαδίας, καθώς και οι περιοχές Γορτυνίας και Μεγαλόπολης που επλήγησαν από τις πυρκαγιές του Αυγούστου του 2021 με συνέπεια την ολοσχερή καταστροφή και πάντως, την πρόκληση σοβαρότατων ζημιών. Χιλιάδες στρέμματα δασικών εκτάσεων, καλλιεργειών, ζωικό κεφάλαιο και υποδομές καταστράφηκαν.

Πρέπει να πω ότι εξαρχής υπήρξε αγνόηση της πυρόπληκτης, της «ξεχασμένης» Γορτυνίας. Τα έστω ανεπαρκή μέτρα σε άλλες περιοχές δεν ελήφθησαν για τη Γορτυνία. Τα αναγκαία έργα υποδομής δεν κατασκευάστηκαν και πάντως, δεν ολοκληρώθηκαν. Δεν χρησιμοποιήθηκαν οι έστω ελάχιστοι νέοι της περιοχής για τα απαραίτητα έργα υλοτόμησης και άλλα. Αποζημιώσεις δεν καταβλήθηκαν και πάντως, καταβλήθηκαν με το σταγονόμετρο και όχι σε όλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγρότες κατ’ επάγγελμα, αλλά και ειδικού καθεστώτος, επαγγελματίες δεν στηρίχθηκαν και δεν στηρίζονται. Και όλα αυτά όταν πρόκειται για μία απομονωμένη και δυσπρόσιτη περιοχή που στηρίζεται σχεδόν αποκλειστικά στην αγροτική παραγωγή την ελαιοκομία και στην κτηνοτροφία και έχει ανάγκη την κρατική μέριμνα, για να επιβιώσει. Και με το παρόν νομοσχέδιο δεν περιλαμβάνεται -επαναλαμβάνω ρητά- στις πυρόπληκτες περιοχές, των οποίων οι ιδιοκτήτες των ακινήτων απαλλάσσονται από τον ΕΝΦΙΑ.

Κυρίες και κύριοι συνάδελφοι, η Γορτυνία παραμένει «ξεχασμένη», είναι ξεγραμμένη για την Κυβέρνηση. Η ύπαιθρος και στην προκειμένη περίπτωση η Γορτυνία -και το τονίζω- ερημοποιείται. Έχουμε ζητήσει την εκπόνηση ενός τοπικού αναπτυξιακού σχεδίου, ώστε να επιβιώσει και να της δοθεί προοπτική για το μέλλον, διότι έχει συγκριτικά πλεονεκτήματα. Ένα αναπτυξιακό σχέδιο που να καταρτιστεί με την αποφασιστική συμμετοχή των τοπικών φορέων και συλλογικοτήτων.

Η Κυβέρνηση της Νέας Δημοκρατίας κωφεύει. Όχι μόνον δεν λαμβάνει μέτρα για την αποτροπή της ερημοποίησης, αλλά με πράξεις και παραλείψεις την ενισχύει και την επιταχύνει. Όμως πλησιάζει η ώρα της λογοδοσίας και τον λογαριασμό θα τον πληρώσετε, κυρίες και κύριοι της Νέας Δημοκρατίας στις επικείμενες εκλογές όποτε και αν αυτές γίνουν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Παπαηλιού.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και δύο συνοδοί εκπαιδευτικοί από το 6ο Γενικό Λύκειο Πάτρας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Διονύσιος Σταμενίτης από τη Νέα Δημοκρατία και να ετοιμάζεται ο κ. Δαβάκης από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, το νομοσχέδιο «Ρυθμίσεις για την εξαγορά κατεχόμενων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας και λοιπές διατάξεις για την ιδιωτική περιουσία του Δημοσίου» του Υπουργείου Οικονομικών αποτελεί μια κορυφαία νομοθετική πρωτοβουλία της Κυβέρνησης της Νέας Δημοκρατίας που έρχεται με υπευθυνότητα και ρεαλισμό να επιλύσει το μεγάλο κοινωνικό πρόβλημα του ιδιοκτησιακού καθεστώτος των κατεχομένων δημοσίων ακινήτων που διαχειρίζεται το Υπουργείο Οικονομικών.

Λέω ότι πρόκειται για ένα μεγάλο κοινωνικό ζήτημα, γιατί εδώ δεν μιλάμε για περιπτώσεις ανθρώπων που είναι στρατηγικοί καταπατητές. Πρόκειται για περιπτώσεις είτε πολιτών που καταπάτησαν δημόσια περιουσία για τους σκοπούς της κύριας κατοικίας τους είτε για περιπτώσεις μαζικών εγκαταστάσεων, δηλαδή, μεγάλων πληθυσμιακών ομάδων που για λόγους ανωτέρας βίας εγκαταστάθηκαν σε εκτάσεις των οποίων η κυριότητα ανήκει στο ελληνικό δημόσιο.

Τέτοιες περιπτώσεις είναι οι μετακινήσεις πληθυσμών από οικισμούς που καταστράφηκαν ολοσχερώς ή λεηλατήθηκαν και ως εκ τούτου οι κάτοικοι αναγκάστηκαν να μετακινηθούν. Είναι ένα ζήτημα που έχει τις ρίζες του πίσω στον χρόνο και για το οποίο υπήρχαν προσπάθειες επίλυσης από το ελληνικό κράτος που, όμως, ποτέ δεν αντιμετώπισαν το ζήτημα στην ουσία του και έτσι παραμένει εκκρεμές μέχρι και σήμερα.

Στη δική μου εκλογική περιφέρεια, στον Νομό Πέλλας, το γνωρίζουμε πάρα πολύ καλά, καθώς έχουμε εκατοντάδες τέτοιες περιπτώσεις πολιτών που οφείλουμε να πούμε ότι έχουν υποστεί μεγάλη ταλαιπωρία όλα αυτά τα χρόνια. Μετά από πολλά χρόνια έρχεται η Κυβέρνηση της Νέας Δημοκρατίας να αντιμετωπίσει το πρόβλημα αυτό. Έχει την πολιτική βούληση να εκσυγχρονίσει το θεσμικό πλαίσιο και να βάλει επιτέλους τους κανόνες για το πώς οι ενδιαφερόμενοι θα μπορέσουν να προχωρήσουν στην εξαγορά.

Από την πρώτη στιγμή που έθεσα προσωπικά το ζήτημα στην ηγεσία του Υπουργείου Οικονομικών τόνισα ότι η λύση που θα δοθεί επιβάλλεται να είναι ρεαλιστική και οριστική. Ρεαλιστική όσον αφορά το τίμημα εξαγοράς, γιατί εδώ δεν πρέπει να ξεχνάμε ότι ζητάμε από τους ενδιαφερομένους να δαπανήσουν χρήματα για ένα ακίνητο που στις περισσότερες περιπτώσεις αποτελεί την πρώτη τους κατοικία, αλλά και την αγροτική ή επιχειρηματική τους δραστηριότητα. Και από την άλλη, οριστική όσον αφορά τον τερματισμό του ζητήματος για την αποφυγή ενδεχόμενων εκκρεμοτήτων που στο μέλλον θα μπορούσαν να εγείρουν ζητήματα.

Πράγματι, στο σύνολό της η προσπάθεια της ηγεσίας του Υπουργείου είναι παρά πολύ θετική, θα έλεγα και ανοίγει τον δρόμο, ώστε να λυθεί το ζήτημα οριστικά. Επιγραμματικά να σημειώσω ότι οι εισαγόμενες ρυθμίσεις, όπως τόνισε και ο εισηγητής της Νέας Δημοκρατίας, ο συνάδελφος κ. Κεφαλογιάννης, αναμένεται να συμβάλλουν:

Στην αποδέσμευση της πολιτείας από καταπατημένα ακίνητα τα οποία δεν είναι απαραίτητα για την ικανοποίηση κρατικών αναγκών. Στην απαλλαγή των αρμοδίων διοικητικών υπηρεσιών και των δικαστικών αρχών από εκκρεμείς γραφειοκρατικές διαδικασίες και δίκες. Στα οφέλη σημαντικών εσόδων για τον κρατικό προϋπολογισμό. Στην εκκαθάριση του περιουσιολογίου του δημοσίου. Στη δημιουργία ασφάλειας δικαίου για τους κατόχους των επίδικων ακινήτων και τους τρίτους με αυτούς συναλλασσόμενους. Και τέλος, στην επίλυση ενός διαχρονικού κοινωνικού προβλήματος, το οποίο οφείλεται στο μετέωρο νομικό καθεστώς των μακροχρόνιων κατόχων και τις κοινωνικές αντιδράσεις που προκαλούνται κάθε φορά που η πολιτεία σπεύδει -συνήθως με καθυστέρηση πολλών ετών- να προστατεύσει την περιουσία της.

Κυρίες και κύριοι συνάδελφοι, κατά τη διάρκεια της διαβούλευσης, αλλά και της επεξεργασίας του νομοσχεδίου στην επιτροπή αποδείχτηκε η βούληση της ηγεσίας του Υπουργείου να εξετάσει όλες τις περιπτώσεις κατεχομένων ακινήτων και να δώσει λύσεις. Προσωπικά θέλω να εκφράσω την ικανοποίησή μου και να μεταφέρω και την ικανοποίηση των πολιτών του Νομού Πέλλας, καθώς η πρότασή μου για τις περιπτώσεις των μαζικών εγκαταστάσεων, ύστερα από υπόδειξη των κρατικών αρχών την οποία κατέθεσα και ως τροπολογία και όπως είχε ειπωθεί και σε επιτροπές από τον Υφυπουργό κ. Βεσυρόπουλο, υιοθετείται και έχει ενσωματωθεί στο κείμενο του νομοσχεδίου με τις νομοτεχνικές βελτιώσεις και συγκεκριμένα με τη νούμερο 5.

Συγκεκριμένα, αναφέρομαι στις περιπτώσεις που ο αιτών κατέχει δημόσιο ακίνητο και το οποίο καλύπτει τις στεγαστικές ανάγκες του ίδιου ή του αρχικού δικαιοπαρόχου του κατά τον χρόνο έναρξης κατοχής, ως αποτέλεσμα μαζικής εγκατάστασης πληθυσμιακών που έλαβαν χώρα πριν από το έτος 1950 καθ’ υπόδειξη των κρατικών αρχών και δικαιούται να υποβάλει αίτηση εξαγοράς με ένα τίμημα σε ποσοστό του 20% της αντικειμενικής αξίας του ακινήτου.

Ειδικότερα στην περιοχή του Νομού Πέλλας εμφανίζονται αρκετές τέτοιες περιπτώσεις που αφορούν μαζικές εγκαταστάσεις, όπως για παράδειγμα η εγκατάσταση προσφύγων στην περιοχή του Στρατοπέδου Φιλιππάκου ή Καψάλη στα Γιαννιτσά την περίοδο μετά τον πόλεμο του 1940 καθ’ υπόδειξη του τότε νομάρχη. Το ίδιο ισχύει και για τις περιοχές Άγιος Μάρκος και Ντερές στην Έδεσσα, που από αλληλογραφία προκύπτει ότι οι κάτοικοι εγκαταστάθηκαν εκεί με υπόδειξη του τότε δήμου Έδεσσας, χωρίς όμως να υπάρχει συγκεκριμένη γραπτή απόφαση εγκατάστασης. Πρόκειται για ένα ζήτημα που το είχα θέσει επανειλημμένως στην ηγεσία του Υπουργείου Οικονομικών, στον Υφυπουργό κ. Βεσυρόπουλο και από την πρώτη στιγμή το αναγνώρισαν και σήμερα δίνουν λύση.

Κύριε Πρόεδρε, κλείνω την τοποθέτησή μου επαναλαμβάνοντας ότι πρόκειται για μια πολύ σημαντική νομοθετική πρωτοβουλία, που οι ενδιαφερόμενοι συμπολίτες μας περίμεναν υπομονετικά για πολλά χρόνια. Αξίζουν συγχαρητήρια στο Υπουργείο Οικονομικών και στις αρμόδιες υπηρεσίες του, που μέσα από μια ενδελεχή εξέταση όλων των περιπτώσεων προχώρησαν στην οριοθέτηση του ζητήματος και έθεσαν με σαφήνεια συγκεκριμένες προϋποθέσεις εξαγοράς των ακινήτων. Με αυτόν τον τρόπο τα εν λόγω ακίνητα θα μπορέσουν να αποδοθούν στους πραγματικούς ιδιοκτήτες τους, πάντοτε στο πλαίσιο της διασφάλισης του δημοσίου συμφέροντος.

Μετά από εβδομήντα χρόνια δίνουμε οριστική λύση στο ζήτημα των διακατεχομένων ακινήτων. Ήταν μια υπόσχεσή μας που γίνεται πράξη.

Η ελληνική πολιτεία, η Κυβέρνηση της Νέας Δημοκρατίας, αναγνώρισε το δίκαιο των πολιτών στις περιοχές των Γιαννιτσών και της Έδεσσας και υιοθέτησε τις προτάσεις μας, δίνοντας με αυτόν τον τρόπο μια δίκαιη λύση σε ένα μεγάλο κοινωνικό πρόβλημα.

Ευχαριστώ πολύ τον κ. Βεσυρόπουλο, αλλά και τους συνεργάτες του, την κ. Κωφού και την κ. Καββαδά, για την εξαιρετική δουλειά την οποία κάνατε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σταμενίτη.

Καλείται στο Βήμα ο κ. Αθανάσιος Δαβάκης από τη Νέα Δημοκρατία και να ετοιμάζεται ο κ. Υψηλάντης από τη Νέα Δημοκρατία.

**ΑΘΑΝΑΣΙΟΣ ΔΑΒΑΚΗΣ:** Κύριοι συνάδελφοι, το νομοσχέδιο που θα ψηφίσουμε σήμερα είναι μία αναγκαία και εξαιρετικά σημαντική πρωτοβουλία, η οποία -κατά την άποψή μου- επιτυγχάνει τρεις, ακριβώς, στόχους.

Πρώτον, θα συμβάλει στην επίλυση των ιδιοκτησιακών ζητημάτων, που ταλαιπωρούσαν -και ταλαιπωρούν- χιλιάδες Έλληνες πολίτες, οι οποίοι σήμερα βρίσκονται σε αντιπαράθεση με την πολιτεία πολλές φορές, όπως όλοι γνωρίζουμε, για το ίδιο τους το σπίτι ή για το ακίνητο στο οποίο στεγάζουν την επιχείρησή τους.

Δεύτερον, γιατί θα επιταχύνει και θα εξορθολογίσει το Κτηματολόγιο, δηλαδή, την καταγραφή και την ψηφιακή αποτύπωση των ιδιοκτησιών σε όλη την επικράτεια της χώρας, γεγονός που θα έχει σημαντικές θετικές συνέπειες για την οικονομική μας δραστηριότητα.

Τρίτον, γιατί θα αποφορτίσει τη δικαιοσύνη από χιλιάδες υποθέσεις που εκκρεμούν, ενώ θα ελαφρύνει σχετικά και τις δημόσιες υπηρεσίες από το γραφειοκρατικό φόρτο.

Στο σημείο αυτό, θέλω να επικεντρωθώ σε μία πολύ σημαντική διάταξη του παρόντος σχεδίου νόμου, που μεταξύ άλλων καλύπτει και ένα μεγάλο ιδιοκτησιακό θέμα του τόπου μου, της Λακωνίας.

Συγκεκριμένα, το άρθρο 16 προβλέπει ότι το δημόσιο παραιτείται από την άσκηση αγωγών κατά των πολιτών, για ακίνητα που αποτέλεσαν αντικείμενο διανομής από το Υπουργείο Αγροτικής Ανάπτυξης. Η διάταξη αυτή, η οποία, μετά από παρέμβασή μας προς τον Υπουργό Οικονομικών και τον Υπουργό Αγροτικής Ανάπτυξης -τους οποίους ευχαριστώ για μία ακόμη φορά- βελτιώθηκε νομοτεχνικά, ώστε να αφορά και στα ακίνητα που βρίσκονται εντός σχεδίου πόλεως, επιλύει ένα σημαντικό ζήτημα με τις ιδιοκτησίες εντόςσχεδίου στη Σκάλα Λακωνίας και συγκεκριμένα στην περιοχή Αφανιά-Κρεβατά, ένα θρυλικό τοπωνύμιο, το οποίο κατ’ επανάληψη έχουμε θέσει στον αρμόδιο Υφυπουργό, τον κ. Βεσυρόπουλο, τα τελευταία χρόνια και σήμερα γίνεται πράξη, όσον αφορά αυτό που προείπα.

Οι πολίτες στη συγκεκριμένη περιοχή, κυρίες και κύριοι συνάδελφοι, κατέχουν επί σειρά ετών με νόμιμους τίτλους ακίνητα που προέρχονται από παλαιότερες διαδικασίες αγροτικής διανομής του Υπουργείου Αγροτικής Ανάπτυξης και Τροφίμων. Η πλειοψηφία αυτών έχουν καταγραφεί στο Κτηματολόγιο και έχουν δικαιωθεί με δικαστικές αποφάσεις.

Μέσω αυτής της διάταξης διευθετείται οριστικά το ζήτημα του ιδιοκτησιακού καθεστώτος των ακινήτων εντός σχεδίου πόλεως, για τα οποία το δημόσιο δεν προβάλει καμμία συγκεκριμένη διεκδίκηση, λόγω του πρώην δασικού ή αγροτικού τους χαρακτήρα. Πρόκειται για περιπτώσεις εκατοντάδων ανθρώπων, οι οποίοι κατέχουν ακίνητα για τα οποία -εδώ και πολλές δεκαετίες- έχουν καταβάλει στο ελληνικό δημόσιο φόρους, τα έχουν μεταβιβάσει, τα έχουν κληρονομήσει στα παιδιά τους, έχουν επενδύσει σε αυτά ή έχουν στήσει επιχειρήσεις, οι οποίες συμβάλλουν σημαντικά στην εθνική μας οικονομία. Με τη διάταξη, λοιπόν, αυτή δίνεται ένα τέλος στην αγωνία τους και στις επιμέρους δικαστικές περιπέτειες, τις οποίες τόσον καιρό είχαν.

Στο πλαίσιο αυτό θέλω να ευχαριστήσω για μια ακόμη φορά τόσο τον Υπουργό Οικονομικών για τη σύνταξη της σχετικής νομοτεχνικής βελτίωσης όσο και τον Υπουργό Αγροτικής Ανάπτυξης για την συναίνεσή του, ώστε να λυθεί το συγκεκριμένο σημαντικό, κατά την άποψή μου, θέμα.

Όσον αφορά το άλλο μεγάλο ιδιοκτησιακό θέμα της Λακωνίας, που και αυτό το έχουμε συζητήσει, κύριε Υπουργέ, αυτό της περιοχής του Λαγίου. Σήμερα, δίνουμε τη δυνατότητα, στους κατοίκους των περιοχών αυτών, να κάνουν χρήση των ρυθμίσεων αυτού του νομοσχεδίου και να επιλύσουν μερικώς, όμως, επαναλαμβάνω «μερικώς όμως»- το κομμάτι των εκτάσεων, που είναι στην ιδιοκτησία του δημοσίου, για το μεγάλο πρόβλημα που αντιμετωπίζουν.

Πριν κλείσω θέλω να αναφερθώ και στην τροπολογία που κατέθεσε ο Υπουργός Οικονομικών στο τμήμα που αφορά στην εξωδικαστική ρύθμιση των οφειλών. Η μείωση και η σταθεροποίηση στο 3% του επιτοκίου των δανείων που ρυθμίζονται εξωδικαστικά αποτελεί μία από τις σημαντικότερες οικονομικές παρεμβάσεις της Κυβερνήσεως μας.

Παράλληλα η πρόβλεψη που εισάγεται σήμερα για αιτιολόγηση από την πλευρά της τράπεζας κάθε απόρριψης των ρυθμίσεων δανείων, που παράγει αυτόματα ηλεκτρονική πλατφόρμα εξωδικαστικού συμβιβασμού, είναι μία σημαντική παρέμβαση που θα λειτουργήσει τόσο προς όφελος των οφειλετών όσο και της εθνικής μας οικονομίας γενικότερα.

Επίσης, η διεύρυνση των κατηγοριών των υπαγομένων προσώπων στη δυνατότητα εξωδικαστικής ρύθμισης καθώς και η συμπερίληψη των υποχρεώσεων υπέρ τρίτων, όπως για παράδειγμα των δήμων, είναι και αυτές σημαντικές παρεμβάσεις της παρούσης τροπολογίας.

Κυρίες και κύριοι συνάδελφοι, το νομοσχέδιο που κρατούμε στα χέρια μας επιλύει οριζοντίως μία σειρά από κοινωνικά και οικονομικά ζητήματα που αυτήν τη στιγμή υφίστανται σε πολλά μέρη της χώρας μας και αφορούν στην κατοχή και χρήση από ιδιώτες εδώ και πολλές δεκαετίες ακινήτων που βρίσκονται στη σφαίρα της δημόσιας περιουσίας. Σήμερα ερχόμαστε να αναγνωρίσουμε την ιδιοκτησιακή πραγματικότητα έτσι όπως αυτή έχει διαμορφωθεί επί του πεδίου και να κάνουμε το μεγάλο βήμα μπροστά σε αυτό τον τομέα.

Θέλω και πάλι να ευχαριστήσω όχι μόνο τον Υφυπουργό τον κ. Βεσυρόπουλο, αλλά και όλο το επιτελείο του, τις συνεργάτιδές του και την κ. Βαγενά και την κ. Κωφού και όλους αυτούς οι οποίοι συνέβαλαν με μια καθαρή ματιά να δουν το πρόβλημα το οποίο αντιμετωπίζουν Έλληνες πολίτες, άνθρωποι οι οποίοι σήμερα αποτελούν τη συγκεκριμένη, θα έλεγα, κοινωνική τάξη η οποία ευνοείται.

Θέλω να πιστεύω και ελπίζω ότι όλοι οι συνάδελφοι από όλες τις πολιτικές πτέρυγες μπορούν να συμφωνήσουν ότι η νομοθετική αυτή πρωτοβουλία αξίζει να γίνει νόμος του κράτους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Δαβάκη, και για την τήρηση του χρόνου.

Και από τη Λακωνία να πάμε στα Δωδεκάνησα. Και έτυχε να είναι μαζί οι φίλοι της Νέας Δημοκρατίας. Πρώτα ο κ. Υψηλάντης της Νέας Δημοκρατίας γεννημένος στη Ρόδο και στη συνέχεια ο κ. Κόνσολας γεννημένος στην Κάρπαθο.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, ένα από τα νομοθετήματα που περίμενε ένα σημαντικό κομμάτι της ελληνικής κοινωνίας είναι το υπό συζήτηση με το οποίο στο πρώτο του μέρος επιδιώκεται το ξεκαθάρισμα του ιδιοκτησιακού καθεστώτος των κατεχομένων από φυσικά και νομικά πρόσωπα ακινήτων του δημοσίου, τα οποία είναι υπό τη διαχείριση του Υπουργείου Οικονομικών και βεβαίως, η ρύθμιση ειδικών κατηγοριών ακινήτων που ανήκουν στην ιδιωτική περιουσία του δημοσίου, καθώς και τα ακίνητα της λεγόμενης δωδεκανησιακής ακίνητης δημόσιας περιουσίας ή τα ακίνητα που υπάγονται στις διακρίσεις του κτηματολογικού κανονισμού της Δωδεκανήσου, στα άρθρα δηλαδή 16 ως 18 του νομοσχεδίου.

Θα εστιάσω αναλυτικά στα ζητήματα της κατηγορίας αυτής δεδομένου ότι τα περισσότερα αφορούν ιδιωτική περιουσία των Δωδεκανησίων που δημεύτηκε από τον Ιταλό κατακτητή, περιήλθε στο ιταλικό δημόσιο και στη συνέχεια μετά την ενσωμάτωση στο ελληνικό δημόσιο. Για τον λόγο αυτό είχε συσταθεί αρχικά ο λεγόμενος Οργανισμός Δωδεκανησιακή ακίνητης περιουσίας του δημοσίου στα Δωδεκάνησα με τον ν.2100/1952.

Στη συνέχεια με τον νόμο της δικτατορίας τον ν.195/1973 τη θέση του οργανισμού αυτού αναλαμβάνει η Εφορία Δημοσίων Κτημάτων και με τον ν.973/1979 η περιουσία αυτή περιέρχεται από πλευράς διοίκησης, διαχείρισης και αξιοποίησης στην Κτηματική Εταιρεία του δημοσίου, όπου με ρητή διάταξη το 70% από το προϊόν της εκμετάλλευσής του αποδιδόταν σε ειδικό λογαριασμό για την υλοποίηση αναπτυξιακών έργων στα Δωδεκάνησα. Και από το 2010 επί κυβερνήσεως Γεωργίου Παπανδρέου και Υπουργίας του κ. Ραγκούση έχουμε αλλαγή του καθεστώτος κατάργησης κάθε προνομίου υπέρ της Δωδεκανήσου και η οποία βεβαίως συνεχίζεται μέχρι την ημέρα αυτή που επιτέλους η Κυβέρνηση αναλαμβάνει να ξεκαθαρίσει τα πράγματα αυτά.

Και μιλάμε για τη δωδεκανησιακή ακίνητη περιουσία διότι πράγματι αφορά αυτή η περιουσία των Δωδεκανησίων που επί ιταλικής κατοχής και ιδιαίτερα την περίοδο 1939 με το εποικιστικό σχέδιο της φασιστικής Ιταλίας στα Δωδεκάνησα, έναντι ευτελών τιμημάτων ή ακόμα και με τη βία το 40% περίπου της γης μας περιήλθε στο ιταλικό δημόσιο. Ήταν μια ζημία, όπως έλεγε χαρακτηριστικά ο αείμνηστος ακαδημαϊκός και καθηγητής αγαπητός Τσοπανάκης, για το ενεργητικό του Δωδεκανησιακού λαού. Αλλά και ο αείμνηστος Ιωάννης Ζίγδης ο οποίος δεν δίστασε από το Βήμα αυτό να τονίσει ότι οποιοσδήποτε νομίζει ότι η περιουσία αυτή η οποία είναι προϊόν κατατυραννήσεως του δωδεκανησιακού λαού από το φασιστικό καθεστώς είναι περιουσία του ελληνικού δημοσίου, δεν ζει στην Ελλάδα ή τουλάχιστον περιφρονεί την ιστορική πραγματικότητα.

Οι σημερινές ρυθμίσεις είναι οι καλύτερες δυνατές που γίνονται μέσα σε ένα ήδη διαμορφωμένο και εντελώς διαφορετικό περιβάλλον απ’ αυτό που προανέφερα για την ακίνητη δημόσια περιουσία στη χώρα μας. Το ιστορικό μας όμως χρέος έναντι των προγόνων των δικών μας -μια και η 7η Μαρτίου η επέτειος της ενσωμάτωσης πλησιάζει- των αγωνιστών της ελευθερίας μας στα Δωδεκάνησα αλλά και έναντι εκείνων που με τη δημιουργία του οικονομικού τουριστικού θαύματος στη Ρόδο και στην Κω κρατούν την Ελλάδα ζωντανή στο ελληνικό και διεθνές γίγνεσθαι, είναι να αντιμετωπιστεί το αναπτυξιακό οικονομικό φαινόμενο για τα Δωδεκάνησα συνολικά με την εκπόνηση από το ελληνικό Κοινοβούλιο ενός ολοκληρωμένου σχεδίου για τα Δωδεκάνησα, όπου με ρεαλισμό θα δίδονται απαντήσεις στα ζητήματα της νησιωτικότητας, στα περιουσιακά και αναπτυξιακά ζητήματα της Δωδεκανήσου, στα δημογραφικά και κοινωνικά θέματα της περιοχής.

Υπάρχουν ακόμα εκκρεμότητες οι οποίες πρέπει να λυθούν. Και το ίδιο το σημερινό νομοσχέδιο τις προβλέπει με τη δυνατότητα παρατάσεων από τον Υπουργό Οικονομικών σε ζητήματα που αφορούν τη διευθέτηση των περιουσιών. Είναι η εκκρεμότητα η μεγάλη που δεν μπορούμε να την αφήσουμε, των συντελεστών του ΦΠΑ. Δεν μπορεί στο Καστελόριζο και στο Αγαθονήσι και στην Κάσο να ζουν και να βιώνουν οι νησιώτες μας με 24% ΦΠΑ. Υπάρχουν ζητήματα ακόμα που άπτονται των ιστορικών παραμέτρων που παρέθεσα, όπως για παράδειγμα το ιδιοκτησιακό καθεστώς των μοναστηριών και των ιερών ναών που χτίστηκαν σε δύσκολα χρόνια και που σήμερα παραμένουν νομικά έωλα. Είμαι βέβαιος ότι η επόμενη Βουλή των Ελλήνων θα υιοθετήσει την πρότασή μου αυτή η οποία θεωρώ ότι είναι και εθνικά αναγκαία.

Πέραν λοιπόν των γενικών διατάξεων του υπό ψήφιση νομοσχεδίου για τη δυνατότητα υποβολής αιτήσεων εξαγοράς δημοσίων ακινήτων όπως αυτά προσδιορίζονται για τους σκοπούς εφαρμογής του από πρόσωπα που κατέχουν υπό συγκεκριμένες προϋποθέσεις βάσει καθορισμένης διαδικασίας και υποβολής δικαιολογητικών για τα Δωδεκάνησα, προβλέπονται στο άρθρο 9 τα εξής: Για την υποβολή της αίτησης εξαγοράς και δικαιολογητικών. Με απόφαση του Υπουργού Οικονομικών η προθεσμία της παραγράφου 9 του άρθρου 9 να μπορεί να παραταθεί χρονικά για διάστημα που υπερβαίνει τα δύο έτη από την έκδοση της κοινής απόφασης της παραγράφου 2. Ειδικά δε για την περίπτωση της εφαρμογής του άρθρου 18 όπως ορίζεται στην παράγραφο 7 του άρθρου 19 αλλά και με το άρθρο 19 στην παράγραφο 6 που αφήνει περιθώριο στον Υπουργό Οικονομικών με ευχέρεια να αντιμετωπίσει τα ζητήματα εφαρμογής των θεμάτων που αφορούν και την περιοχή της Δωδεκανήσου στα άρθρα 16, 17 και 18 του νομοσχεδίου.

Ειδικά στο άρθρο 18 αφορά ακίνητα στη Ρόδο που αποκτήθηκαν καλόπιστα από τρίτους λόγω της πίστης που έδειξαν στις κτηματολογικές εγγραφές. Στη συνέχεια το δημόσιο με αγωγές τα διεκδικεί προβάλλοντας παρανομίες που είχαν παρεισφρήσει από δημόσιους λειτουργούς. Δικαίως λοιπόν τίθενται τα πράγματα σε αυτή τους τη βάση και βεβαίως και λόγω της κατάργησης του ν.719/1977 περί αποδόσεων όπου χιλιάδες ήταν οι ενδιαφερόμενοι και θα χρειαστεί χρόνος για την υποβολή νέων αιτήσεων ενδεχομένως εξαγοράς.

Κλείνοντας θα ήθελα να συγχαρώ την Κυβέρνηση και ειδικότερα το Υπουργείο Οικονομικών για την αποφασιστικότητα που επέδειξαν στο να υιοθετήσουν τις διατάξεις που προανέφερα καθώς επίσης και αυτές που αφορούν τις εξαιρέσεις από την υποχρέωση πληρωμής ΕΝΦΙΑ το 2023 για τα διατηρητέα και ιστορικά μνημεία ή έργα τέχνης και για την τροπολογία για τη διεύρυνση των κατηγοριών και των οφειλών που μπορούν να ενταχθούν στον εξωδικαστικό μηχανισμό.

Κυρίες και κύριοι Βουλευτές, η Νέα Δημοκρατία και η Κυβέρνηση του Κυριάκου Μητσοτάκη αυτή την τετραετία έδωσε δείγματα σοβαρής, σύγχρονης και αποτελεσματικής διακυβέρνησης, που αλλάζουν το πολιτικό τοπίο στην Ελλάδα, που εξοπλίζει με εμπιστοσύνη τον Έλληνα πολίτη στην Κυβέρνηση και τη χώρα του και δίνει τη ευοίωνη προοπτική για όλους και κυρίως για τους νέους του τόπου μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υψηλάντη.

Καλείται στο Βήμα ο κ. Εμμανουήλ Κόνσολας από τη Νέα Δημοκρατία και να ετοιμάζεται ο κ. Λιούπης.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, είμαστε πολύ χαρούμενοι σήμερα και το τόνισε και ο προλαλήσας συνάδελφος Βουλευτής κ. Υψηλάντης, ο οποίος επεσήμανε και το ιστορικό συγκείμενο του νομοσχεδίου σε ό,τι αφορά τα Δωδεκάνησα.

Πέρα από αυτό όμως θέλω από την αρχή να εκφράσω την ιδιαίτερη χαρά μου που μετά από πολυετή αγώνα, εγώ προσωπικά, αλλά και άλλα στελέχη από τη Νέα Δημοκρατία, κάποιοι άνθρωποι άκουσαν αυτή την αγωνία των Δωδεκανήσιων και σήμερα κατέθεσαν σε συνέχεια των συνεδριάσεων της επιτροπής ένα σημαντικό σχέδιο νόμου προς ψήφιση, που αφορά τις ρυθμίσεις και την εξαγορά κατεχομένων ακινήτων ιδιωτικής περιουσίας και άλλες διατάξεις.

Αυτό έρχεται σε συνέχεια, κύριε Υπουργέ, και θέλω να εκφράσω και τη χαρά μου και τα συγχαρητήριά μου σε εσάς προσωπικά, γιατί μετά από τη ρύθμιση των Αρκιών, που γνωρίζουμε όλοι ότι είναι εθνικό θέμα, καταφέρατε σήμερα μετά από δεκαετίες να καταθέσετε μια ρύθμιση στρεβλών διατάξεων από το παρελθόν, δίνοντας τα δίκαια και τα αυτονόητα για τους Δωδεκανησίους μετά μάλιστα και την ιταλική κατοχή. Θέλω στο πρόσωπό σας να συγχαρώ εσάς και τα στελέχη του Υπουργείου, την κ. Κωφού, όλα τα στελέχη, τον κ. Σταϊκούρα, την κ. Καββαδά γιατί αγωνιστήκατε με σεβασμό στον πολίτη, με μεθοδολογία, με διαβουλεύσεις, χωρίς αποκλεισμούς.

Κύριε Πρόεδρε, επιτρέψτε μου να το τονίσω αυτό, γιατί είμαι Βουλευτής από τον Μάιο του 2012 και από τότε προσπαθούμε, και δεν μηδενίζω καμμία προσπάθεια και των άλλων κυβερνήσεων, αλλά και των άλλων υπουργών, αλλά πρώτη φορά κατατίθεται στην Εθνική Αντιπροσωπεία αυτή η σημαντική, θεσμική πρόταση που νομίζω αυτονόητα δεν θα υπάρχει κάποιος που δεν θα πρέπει να το ψηφίσει, είναι αδιανόητο. Θυμάστε με τους Αρκιούς τι έγινε και θυμάστε και τον απόηχο σε όλη την ελληνική κοινωνία.

Γι’ αυτό λοιπόν σήμερα ένα σημαντικό νομοσχέδιο αντιμετωπίζει ένα δυσεπίλυτο, και το τονίζω, κοινωνικό πρόβλημα, το επαναλαμβάνω, κοινωνικό πρόβλημα. Το σημαντικό είναι ότι το αντιμετωπίζει αποτελεσματικά, δίκαια και δίνει μια μόνιμη και βιώσιμη λύση -το τονίζω, μόνιμη και βιώσιμη λύση. Δεν είναι συρραφή ρυθμίσεων ούτε κοπτοραπτική κάνει αυτό το νομοσχέδιο.

Όπως είπα και κατά τη συζήτηση του νομοσχεδίου στην Επιτροπή Οικονομικών Υποθέσεων της Βουλής, το νομοσχέδιο έχει χαρακτήρα κοινωνικής αποκατάστασης, γι’ αυτό μιλάμε. Αυτό το νομοσχέδιο δεν απευθύνεται σε επιχειρηματίες και μεγαλοκτηματίες. Αυτό το νομοσχέδιο απευθύνεται σε ανθρώπους που έχουν μικρούς κλήρους και ζητούν τα αυτονόητα, δηλαδή να τους αποδοθούν, να μπορούν να τα εξαγοράσουν γιατί έχουν προικοσύμφωνα, έχουν και δικαιοπρακτικές αναφορές, αλλά έχουν και κεκτημένη ιστορική μνήμη που θα πρέπει πλέον η ελληνική πολιτεία να τους αποδώσει.

Επιλύει το πρόβλημα του ιδιοκτησιακού καθεστώτος ακινήτων του δημοσίου στα οποία οι ιδιώτες κατείχαν μέρος τους είτε έχοντας κατασκευάσει την κύρια κατοικία τους σε μέρος αυτών των ακινήτων είτε είχαν αναπτύξει εκεί συγκεκριμένη επαγγελματική δραστηριότητα. Βάζει τέλος σε ένα καθεστώς αβεβαιότητας και δικαστικής διαμάχης στην οποία είχαν εμπλακεί πολίτες και δημόσιο.

Για μένα, ειλικρινά, αποτελεί μια ηθική δικαίωση και ικανοποίηση για το γεγονός ότι το είχαμε αναδείξει από το 2012 -κάποιοι από τους συναδέλφους είναι παρόντες στην Αίθουσα- αλλά και κυρίως το κορυφώσαμε το 2017 με αποτέλεσμα σήμερα ευήκοα ώτα να καταθέτουν αυτή την πρόταση στην Εθνική Αντιπροσωπεία. Ο Υπουργός Οικονομικών κ. Χρήστος Σταϊκούρας και ο κ. Βεσυρόπουλος από την πρώτη μέρα αντιλήφθηκαν τις πραγματικές ανάγκες και τις διαστάσεις αυτού του προβλήματος, αλλά και τη ρεαλιστική κατεύθυνση που έπρεπε να ακολουθήσει η λύση του.

Τηρήθηκε η προϋπόθεση που είχαμε θέσει -και πρέπει να ακούσουν οι πολίτες αυτή την αναφορά- ότι οι ρυθμίσεις του νομοσχεδίου δεν πρέπει να αποτελέσουν αντικείμενο εκμετάλλευσης από καταπατητές των τελευταίων χρόνων.

Είναι επίσης πολύ σημαντικό ότι δίνεται πλέον ξεκάθαρα και με όρους άμεσης εφαρμογής η δυνατότητα εξαγοράς των ακινήτων αυτών με εκπτώσεις έως 80% στο τίμημα εξαγοράς και θα δίνεται και η δυνατότητα εξόφλησης σε εξήντα δόσεις για όσους έχουν ιδιοποιηθεί ακίνητο του ελληνικού δημοσίου για πάνω από τριάντα έτη.

Τα καταπατημένα ακίνητα του δημοσίου που μπορούν να εξαγοραστούν αφορούν σε περιπτώσεις όπως πρώτον, ακίνητα που κατέχονται από ιδιώτη για τουλάχιστον τριάντα χρόνια, αν υπάρχουν τίτλοι αγοράς ή ιδιοκτησίας και κτίσματα πριν από το 1992. Δεύτερον, ακίνητα που κατέχονται επί τουλάχιστον σαράντα χρόνια εφόσον υπάρχει κτίσμα που αποτελεί και μοναδική κατοικία ή εμπορική εκμετάλλευση πριν από το 1982.

Ειδικά δε για τα Δωδεκάνησα είναι ιδιαίτερα σημαντικό ότι αναγνωρίζεται επιτέλους η ιδιαιτερότητα του κτηματολογικού καθεστώτος της Δωδεκανήσου, αφού στα Δωδεκάνησα υπήρχαν πολίτες που προχώρησαν στην αγορά ενός ακινήτου με τα δικαιολογητικά που χρειάζονται, αγνοώντας ότι ανήκε στο δημόσιο. Εκεί είναι που γεννήθηκε το μεγάλο πρόβλημα. Γι’ αυτό και είναι σημαντική η διάταξη του άρθρου 17. Σύμφωνα με αυτή ρυθμίζεται και επιλύεται το πρόβλημα που αφορά στα ακίνητα τα οποία έχουν αποκτηθεί την τελευταία εικοσαετία μέσω αγοραπωλησίας και στις περιοχές του Κτηματολογίου Ρόδου δεν έχουν ακόμα οριστικά τακτοποιηθεί. Κυρίες και κύριοι Βουλευτές, είναι μια σημαντική ρύθμιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από εκεί και πέρα, κύριε Υπουργέ, επιτρέψτε μου να καταθέσω μια πρόταση σε ό,τι αφορά μια άλλη διάσταση που πρέπει να δείτε, γιατί είναι ένα υπαρκτό πρόβλημα. Σύμφωνα με το άρθρο 16 του ν.719/1977 δόθηκε η δυνατότητα στους Δωδεκανήσιους μετά από αίτησή τους να τους αποδοθούν από το ελληνικό δημόσιο τα ακίνητα τα οποία περιήλθαν κατά τη διάρκεια της ιταλικής κατοχής στην κυριότητα του ιταλικού δημοσίου και στη συνέχεια του ελληνικού δημοσίου. Η τελευταία προθεσμία για την υποβολή αιτήσεων δόθηκε με το άρθρο 45 του ν.1599/1986 και έληξε στις 24-11-1986. Σήμερα ωστόσο υπάρχουν εκκρεμείς αιτήσεις απόδοσης δημοσίων κτημάτων και παρά το γεγονός ότι το άρθρο 16 του ν.719/1977 είναι ακόμα σε ισχύ με εντολή του Υπουργείου έχει σταματήσει η διαδικασία των αποδόσεων. Με βάση όλα τα παραπάνω συνιστά ανισότητα να στερούνται οι καθολικοί διάδοχοι των αρχικών τιτλούχων των πατρογονικών τους ακινήτων, των ακινήτων που είχαν οι πρόγονοί τους και σήμερα ακόμα ζητούν το αυτονόητο.

Από τη συζήτηση στην Επιτροπή Οικονομικών Υποθέσεων κατέθεσα πρόταση, κύριε Υπουργέ, προκειμένου μετά την ψήφιση του νομοσχεδίου που συζητάμε σήμερα να παραταθούν για δύο χρόνια οι προθεσμίες για την υποβολή αιτήσεων απόδοσης ακινήτων του δημοσίου και των απαιτούμενων δικαιολογητικών που προβλέπονται από τις διατάξεις του άρθρου 16 του ν.719 και πρώτη να συμπεριληφθεί η πρόβλεψη ότι οι αιτήσεις που εκκρεμούν ή έχουν απορριφθεί ως εκπρόθεσμες ή επειδή δεν είχαν υποβληθεί εμπρόθεσμα τα απαιτούμενα δικαιολογητικά, να θεωρούνται εμπρόθεσμες και να επανεξετάζονται. Κύριε Υπουργέ, ελπίζω ότι με την ευαισθησία σας, που γνωρίζω ότι έχετε, θα το δείτε θετικά μέχρι τη λήξη της συζήτησης σήμερα.

Κλείνω με μια τελευταία αναφορά, κύριε Πρόεδρε, και ευχαριστώ για την ανοχή σας. Το τελευταίο που χρειάζεται η χώρα είναι να υπάρχει τεχνητή οξύτητα. Απευθύνομαι και στην Αντιπολίτευση και γνωρίζω την ευαισθησία πολλών συναδέλφων από αυτούς. Ωστόσο όμως η Αξιωματική Αντιπολίτευση ανακάλυψε τον κίνδυνο των πλειστηριασμών ως κυβέρνηση. Θέλω να θυμίσω, γιατί στη συλλογική μας μνήμη δεν ξεχνάει κανείς, την αναφορά του Υπουργού Ανάπτυξης τότε, του κ. Σταθάκη, που δήλωνε τον Σεπτέμβρη του 2016 ότι η απελευθέρωση της αγοράς των κόκκινων δανείων είναι μνημονιακή υποχρέωση που είχε αναλάβει η κυβέρνηση ΣΥΡΙΖΑ - ΑΝΕΛ με τη συμφωνία που έφερε τον Αύγουστο του 2015 και αφού είχε προηγηθεί η λεγόμενη περήφανη διαπραγμάτευση.

Με τον ν.4552/2019 η κυβέρνηση ΣΥΡΙΖΑ - ΑΝΕΛ κατήργησε την προστασία της πρώτης κατοικίας. Πάνω στους δικούς της νόμους και στις δικές της συμφωνίες στηρίχτηκε η απόφαση του Αρείου Πάγου. Δεν έχουμε υποστεί όλοι συλλογική αμνησία. Γι’ αυτό έστω και τώρα καλούμε τους συναδέλφους της Αξιωματικής Αντιπολίτευσης τουλάχιστον για αυτό το νομοσχέδιο να δείξουν ομοψυχία και σεβασμό στους πολίτες.

Κύριε Υπουργέ, συγχαρητήρια και πάλι.

Κύριε πρόεδρε, ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Κόνσολα.

Και καλείται στο Βήμα ο κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, θα ξεκινήσω με κάτι το οποίο δεν είναι στο corpus της σημερινής νομοθετικής πρωτοβουλίας, αλλά είναι πάρα πολύ σημαντικό γεγονός για την κοινωνία της Δράμας και θα ζητήσω να εγκύψετε και να το αντιμετωπίσετε στα πλαίσια των ευθυνών και των υποχρεώσεών σας.

Πριν από ελάχιστες ημέρες η Τράπεζα της Ελλάδος ανακάλεσε την άδεια λειτουργίας της Olympus Bank η οποία προήλθε από τη συγχώνευση δύο συνεταιριστικών τραπεζών της περιοχής μας, της Συνεταιριστικής Τράπεζας Δράμας και της Συνεταιριστικής Τράπεζας Έβρου. Ουσιαστικά οι καταθέσεις έχουν μεταφερθεί αυτούσιες στην Εθνική Τράπεζα. Αυτό που είναι πολύ σοβαρό πρόβλημα, όμως, είναι το πρόβλημα των εργαζομένων. Είκοσι πέντε είναι στον Έβρο και δεκαοκτώ στη Δράμα. Έχουμε κάνει με την κ. Νατάσα Γκαρά την ομόλογό μου του Έβρου μια ερώτηση. Πρέπει να εξαντλήσετε κάθε δυνατότητα για να δείτε πώς θα αντιμετωπιστεί αυτή η αιφνίδια ανεργία, ο ξαφνικός θάνατος αυτών των σαράντα τριών ανθρώπων οι οποίοι είναι και εξειδικευμένοι στο αντικείμενό τους και κυρίως δεν έχουν καμμία ευθύνη ως εργαζόμενοι για το επελθόν αποτέλεσμα.

Μολονότι συζητάμε ένα ζήτημα που έχει σχέση με τα ακίνητα του δημοσίου, επανέρχεται κυρίως με ευθύνη των Βουλευτών της Πλειοψηφίας το ζήτημα των πλειστηριασμών και καταλαβαίνω ότι αισθάνονται πιεσμένοι γιατί η κοινωνία ανησυχεί, εξαιτίας του ότι υπάρχει η πρόσφατη απόφαση της Ολομέλειας του Αρείου Πάγου, 1 του 2023, η οποία ουσιαστικά αφαιρεί τη δυνατότητα των οφειλετών να αντιτάξουν τον ισχυρισμό ότι δεν έχουν το δικαίωμα να επισπεύσουν πλειστηριασμούς.

Στην προσπάθεια, λοιπόν, να αντιμετωπίσουν αυτή την πίεση, αρχίζουν και κάνουν κάποιες αναγωγές στο παρελθόν, για να αποδείξουν ή να επιδείξουν την ευθύνη του ΣΥΡΙΖΑ για τη νομοθέτηση του ʼ15 και των μεταγενέστερων ετών. Θέλω να πω ένα και να κλείσω αυτήν την εκκρεμότητα. Η νομοθέτηση του ΣΥΡΙΖΑ του ʼ19 παρατάθηκε από την Κυβέρνηση της Νέας Δημοκρατίας μέχρι και την ψήφιση του πτωχευτικού νόμου, του ν.4738/20, ακριβώς διότι πρόσφερε μια βοήθεια, μια κατοχύρωση, μια προστασία στην πρώτη κατοικία. Αλλιώς η Νέα Δημοκρατία δεν είχε κανέναν λόγο να παρατείνει μια νομοθετική πρωτοβουλία του ΣΥΡΙΖΑ.

Αυτό, όμως που αποτελεί τομή στο ζήτημα της πρώτης κατοικίας είναι ο πτωχευτικός νόμος σύμφωνα με τον οποίο για πρώτη φορά από συστάσεως ελληνικού κράτους πτωχεύουν οι ιδιώτες, που σημαίνει, δηλαδή, ότι ο οποιοσδήποτε ο οποίος δεν είχε ασκήσει εμπορική επιχειρηματική δραστηριότητα η οποία εμπεριέχει τον κίνδυνο και της απώλειας της περιουσίας και της αποτυχούς επένδυσης να ευθύνεται με την προσωπική του περιουσία, γιατί για παράδειγμα χρωστάει σε ένα ασφαλιστικό ταμείο ή χρωστάει στη ΔΟΥ. Αυτά είναι πράγματα τα οποία για πρώτη φορά ισχύουν στο δικαιικό σύστημα της χώρας μας και ουσιαστικά αυτός είναι ο μοχλός με τον οποίο αποπειράται να γίνει μια μεταφορά περιουσίας σε ένα τεράστιο τμήμα του ελληνικού λαού.

Ανεξάρτητα, όμως, από αυτό κυρίες και κύριοι της Πλειοψηφίας, σήμερα είμαστε προ των ευθυνών. Δεν ξέρω αν είναι επτακόσιες χιλιάδες, όπως γράφουν τα δημοσιεύματα ή λιγότερο τα νοικοκυριά που κινδυνεύουν. Αυτό που ξέρω είναι ότι καλούμαστε να πάρουμε γενναίες αποφάσεις. Έχουμε καταθέσει μια πρόταση στον δημόσιο διάλογο. Σήμερα, τώρα, πράξη νομοθετικού περιεχομένου με την οποία αναστέλλονται όλοι οι πλειστηριασμοί μέχρι τις εκλογές -οι εκλογές θα γίνουν σε ένα, σε δύο μήνες, ο Πρωθυπουργός θα το κρίνει-, έτσι ώστε τα κόμματα με νωπή λαϊκή εντολή, όποια κυβέρνηση και να προκύψει να κληθεί να διαχειριστεί το πρόβλημα της κοινωνίας που είναι η απώλεια της πρώτης κατοικίας. Οτιδήποτε άλλο, ποιος ευθύνεται, αν ευθύνεται η απόφαση του Αρείου Πάγου, αν ο νόμος του ʼ3 ή του ʼ15 ή του ʼ19 έχουν σχέση, δεν αντιμετωπίζει το πρόβλημα και πετάει τη μπάλα στην εξέδρα. Η πρότασή μας είναι σαφής και κληθείτε να τοποθετηθείτε και να απαντήσετε πάνω σε αυτή την πρόταση που είναι και πρόκληση προς όλους σας.

Σε ό,τι αφορά τώρα αυτό καθαυτό το νομοσχέδιο, κύριε Υπουργέ, καταλαβαίνω ότι προσπαθείτε να ισορροπήσετε επί ξηρού ακμής, να διασφαλίσετε και το δημόσιο συμφέρον, αλλά να διασφαλίσετε και την ιδιωτική περιουσία. Βεβαίως κάνετε ένα αφετηριακό λάθος. Δεν έχουμε χωροταξικό, δεν έχει ολοκληρωθεί το κτηματολόγιο, δεν έχουν ολοκληρωθεί οι δασικοί χάρτες και τα προεδρικά διατάγματα «NATURA» είναι εν αμφιβόλω. Χωρίς αυτές τις προϋποθέσεις οποιαδήποτε απόπειρα ρύθμισης αυτού του πραγματικά σύνθετου προβλήματος, είναι καταδικασμένη. Δεν είναι τυχαίο ότι έχουν γίνει πάρα πολλές απόπειρες για να ρυθμιστεί το θέμα, αλλά όλες έχουν αποτύχει ακριβώς γιατί στην αφετηρία τους δεν αντιμετωπίζεται το πρόβλημα.

Να σας πω κάτι που αντιμετωπίζουμε εμείς στη Δράμα, όπου έχουμε τον ορεινό όγκο, πολύ ωραία χωριά, το Σιδηρόνερο, τη Σκαλωτή και άλλα, τα οποία είναι εγκαταλειμμένα, είτε από τον εμφύλιο και μετά και κυρίως από τη μετανάστευση τη δεκαετία του ʼ60, στα οποία βεβαίως δεν υπάρχουν κύριες κατοικίες, αλλά δευτερεύουσες κατοικίες. Είναι οι απόγονοι των αρχικών κληρούχων οι οποίοι με δικά τους έξοδα διαμόρφωσαν εν πάση περιπτώσει αυτές τις κατοικίες για να μπορούν κατά καιρούς να μένουν. Αυτούς τους ανθρώπους, λοιπόν, αυτές τις περιπτώσεις, το νομοθέτημα σας δεν τις διαλαμβάνει και είναι ένα πολύ μεγάλο κομμάτι αυτής της ιδιοκτησίας την οποία θέλετε να ρυθμίσετε.

Τι θέλω να συνεισφέρω; Θα μπορούσατε να έχετε παραμετροποιήσει το πρόβλημα, παραδείγματος χάριν παραμεθόριες περιοχές, γιατί είναι προφανές ότι τα βόρεια της Δράμας δεν έχουν σχέση ούτε με τα Δωδεκάνησα που ο εξαιρετικός συνάδελφος ανέφερε προηγουμένως, είτε με άλλες περιοχές τουριστικού ενδιαφέροντος, αλλά έχουν πολύ μεγάλη σημασία και για την κοινωνική συνοχή, αλλά και για τους ανθρώπους οι οποίοι θέλουν έστω και κατά καιρούς να επισκέπτονται τις πατρογονικές εστίες. Δεν το αντιμετωπίζετε.

Τέλος, θέλω να πω για το ζήτημα της αποχής που επανέρχεται και κακώς επανέρχεται, γιατί κάνετε ότι δεν καταλαβαίνετε. Έχουμε μια Κυβέρνηση η οποία ευθύνεται για το σκάνδαλο των υποκλοπών, είναι εκτροπή από το δημοκρατικό πολίτευμα και η δημοκρατική μας συνείδηση μας επιβάλλει να προσπαθούμε να έχουμε το ζήτημα αυτό ανοικτό, έτσι ώστε η ελληνική κοινωνία να κρίνει.

Με αυτή την έννοια, λοιπόν, συμμετέχουμε στις διαδικασίες. Δεν ψηφίζουμε ακριβώς για να εκφράσουμε την αντίρρησή μας, την αντίθεσή μας σε μια κυβέρνηση η οποία κυοφορεί την εκτροπή.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ξανθόπουλε.

Τον λόγο τώρα έχει ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Θα ξεκινήσω με την τροπολογία σας κύριε Υπουργέ. Κυρίες και κύριοι συνάδελφοι, με τη σημερινή τροπολογία του Υπουργείου Οικονομικών δίνεται μια απάντηση σε όσους διαδίδουν τρομακτικά σενάρια για τους οφειλέτες. Όπως ξεκαθάρισε και ο Πρωθυπουργός σήμερα στη Βουλή, η Κυβέρνηση στηρίζει και θα στηρίζει πάντα τους πολίτες και δη τους αδύναμους.

Σε μια εποχή που οι δανειολήπτες αγωνιούν για το μέλλον των δανείων τους, οι σημερινές ρυθμίσεις του Υπουργείου Οικονομικών δίνουν ανάσα στους οφειλέτες. Έτσι και ο Υπουργός Οικονομικών εξήγησε ότι διευρύνεται το πεδίο όσων μπορούν να ενταχθούν στον εξωδικαστικό μηχανισμό και να αποτρέψουν τον πλειστηριασμό ή άλλα μέσα εναντίον τους.

Πρώτον, είναι σημαντικό ότι με τις αλλαγές που κάνει το Υπουργείο Οικονομικών θα μπορούν να ενταχθούν και όσοι έχουν οφειλές πάνω από 10.000 ευρώ, σε έναν μόνο φορέα. Αυτό αφορά μεγάλο αριθμό οφειλετών που έχουν, συνήθως, ένα στεγαστικό δάνειο προς μια τράπεζα και μέχρι σήμερα αποκλείονταν από τον εξωδικαστικό. Με αυτό τον τρόπο θα καθησυχαστεί η ανησυχία πολλών οφειλετών με δάνεια στις τράπεζες.

Δεύτερον, γίνεται μία σημαντική αλλαγή. Οι τράπεζες που απορρίπτουν το αίτημα για ρύθμιση, θα το κάνουν αιτιολογημένα και όχι αυθαίρετα. Με αυτό τον τρόπο περιορίζεται η δυνατότητα των τραπεζών να απορρίπτουν το αίτημα για ρύθμιση χωρίς πραγματική αιτία.

Τρίτον, χαρίζονται οι υπολειπόμενοι τόκοι σε όσους εξοφλούν πρόωρα τις δόσεις τους προς το δημόσιο, δίνοντας ένα επιπλέον κίνητρο σε όσους έχουν τη δυνατότητα να καταβάλουν το ποσό νωρίτερα και εξ ολοκλήρου.

Τέταρτον, πιστοί στη δέσμευσή τους ο Υπουργός κ. Σταϊκούρας και ο Υφυπουργός κ. Βεσυρόπουλος, περιέλαβαν και τα νομικά πρόσωπα, που δεν έχουν οικονομικό σκοπό στον μηχανισμό, για να διευθετήσουν τις οφειλές τους. Το ζήτημα αυτό το είχα θέσει, κύριε Υπουργέ, πριν μερικούς μήνες με αφορμή το Ορφανοτροφείο Βόλου. Είναι ένα ίδρυμα που εδώ και δεκαετίες -για πάνω από εκατό χρόνια- προσφέρει στέγη, στήριξη και φροντίδα σε ανήλικα παιδιά και το οποίο αντιμετωπίζει σωρευμένα χρέη, πολλών ετών, τα οποία αδυνατούσε να ρυθμίσει. Με τη σημερινή νομοθετική παρέμβαση ανοίγει ο δρόμος για να λυθεί οριστικά αυτό το σοβαρό θέμα που απειλούσε την ίδια τη λειτουργία του Ορφανοτροφείου Βόλου.

Το σημερινό νομοσχέδιο ασχολείται με την εκκρεμότητα σε σχέση με τα αμφισβητούμενα ακίνητα του ελληνικού δημοσίου. Πρόκειται για ένα ζήτημα όχι απλά χρονίζων, αλλά είναι ένα θέμα που παραμένει ανοικτό και άλυτο επί δεκαετίες.

Ως γνωστόν η ολοκλήρωση του Κτηματολογίου σε όλη την επικράτεια και η εύρυθμη και ταχεία λειτουργία των υποθηκοφυλακείων είναι από τους δείκτες που μπορούν να βοηθήσουν την αναπτυξιακή τροχιά της χώρας. Επενδύσεις και εισροή χρημάτων δεν μπορούν να υπάρξουν όσο έχουμε αμφισβητήσεις. Γι’ αυτό, οφείλουμε να εξασφαλίσουμε την απρόσκοπτη, γρήγορη και ασφαλή μεταβίβαση των ακινήτων. Ωστόσο, τα δημόσια και ανταλλάξιμα κτήματα παρέμεναν ένα νεφελώδες κομμάτι. Αν λάβουμε υπ’ όψιν μας ότι, με βάση τα στοιχεία, το 80% των δημοσίων κτημάτων έχουν καταπατηθεί, για πρώτη φορά επιχειρείται με έναν συγκεκριμένο τρόπο να αποκατασταθεί το ιδιοκτησιακό καθεστώς γι’ αυτές τις εκτάσεις, ώστε να μην υπάρχουν πια γκρίζες ζώνες και ανασφάλεια στις συναλλαγές.

Το σημερινό νομοσχέδιο φιλοδοξεί να δώσει μια λύση στο πρόβλημα. Επιτρέπει, υπό συγκεκριμένους όρους και προϋποθέσεις, να εξαγοραστούν τα ακίνητα ιδιοκτησίας του δημοσίου από τα άτομα που τα κατέχουν. Η διαδικασία που περιγράφεται αφορά τόσο ακίνητα που χρησιμοποιούνται ως κατοικία, όσο και εκείνα που αξιοποιούνται ως επιχειρηματική ή επαγγελματική δραστηριότητα.

Ειδικά, για την περίπτωση που αποκαθίστανται το νομικό καθεστώς της ιδιοκτησίας που συνιστά κατοικία, ικανοποιείται μια σημαντική κοινωνική ανάγκη, αυτή της στεγαστικής κάλυψης, για τους κατόχους και τις οικογένειές τους. Μία από τις βασικές προϋποθέσεις είναι οι κάτοχοι και οι προκάτοχοί τους να έχουν τίτλους για μεγάλο χρονικό διάστημα, το οποίο, υπό προϋποθέσεις, μπορεί να είναι τριάντα ή σαράντα χρόνια. Το νομοσχέδιο προβλέπει με αναλυτικούς όρους τον υπολογισμό του τιμήματος που πρέπει να καταβάλλει ο ενδιαφερόμενος. Το ποσό ισοδυναμεί με την αντικειμενική αξία του οικοπέδου, και εάν υπάρχει κτίσμα εντός του ακινήτου που χτίστηκε από τον αιτούντα, προσαύξηση κατά 25%. Προβλέπονται σημαντικές εκπτώσεις για το ανωτέρω τίμημα, όπως για παράδειγμα, όταν ο αιτών είναι άτομο με αναπηρία, τρίτεκνος, πολύτεκνος, κάτοικος παραμεθορίου περιοχής ή δικαιούχος του ελαχίστου εγγυημένου εισοδήματος. Δηλαδή, και εδώ λαμβάνονται υπ’ όψιν καθαρά κοινωνικά κριτήρια, προκειμένου να διευκολυνθούν να πληρώσουν το τίμημα οι πιο αδύναμες οικονομικά ομάδες του πληθυσμού. Το τίμημα εξαγοράς εξοφλείται είτε εφάπαξ, οπότε δίνεται και επιπλέον έκπτωση 10% ή σε εξήντα άτοκες μηνιαίες δόσεις.

Όλες αυτές οι προβλέψεις συνιστούν και τη βασική διαφορά της σημερινής προσπάθειας, έναντι των παλαιότερων νομοθετικών ρυθμίσεων. Σήμερα, λαμβάνουμε υπ’ όψιν πολλά και σημαντικά κοινωνικά κριτήρια, και βοηθάμε όλους όσους θέλουν να πληρώσουν το τίμημα εξαγοράς να λήξουν μια για πάντα την αμφισβήτηση της κυριότητας για το ακίνητό τους.

Υπάρχει ειδική πρόβλεψη και για όσους έχουν δικαιωθεί σε πρώτο βαθμό στη δικαστική τους διαμάχη με το δημόσιο. Καταβάλλουν το μισό της αντικειμενικής αξίας και έτσι δίνεται ένας εύκολος και γρήγορος τρόπος να διευθετηθεί η υπόθεση, χωρίς περαιτέρω έξοδα και χάσιμο χρόνου για τον πολίτη. Φυσικά, όλη η διαδικασία γίνεται όπως έχουμε συνηθίσει τα τελευταία χρόνια ηλεκτρονικά, μέσω του Gov.gr, χωρίς περιττή γραφειοκρατία και ταλαιπωρία για τον πολίτη.

Από τις λοιπές διατάξεις, φυσικά, ξεχωρίζει η απαλλαγή από την υποχρέωση καταβολής ΕΝΦΙΑ για το 2023, για τους ιδιοκτήτες ακινήτων σε περιοχές που έχουν πληγεί από φυσικές καταστροφές, όπως, παραδείγματος χάριν, το Μάτι και η Εύβοια.

Συνοψίζοντας, τα οφέλη από τις σημερινές ρυθμίσεις είναι πολλαπλά. Απαλλάσσονται οι διοικητικές υπηρεσίες και οι δικαστικές αρχές από τον «φόρτο» να ασχοληθούν με αυτές τις εκκρεμείς υποθέσεις. Ταυτόχρονα, αναμένουμε και σημαντικά έσοδα για τον κρατικό προϋπολογισμό από το τίμημα εξαγοράς, αλλά και όλες οι δικαιοπραξίες που μελλοντικά θα γίνουν για τα ακίνητα. Κυρίως, όμως, τακτοποιούνται εκκρεμότητες δεκαετιών, ώστε να αποκτήσουμε ένα σαφές ιδιοκτησιακό καθεστώς για ακίνητα, που ήταν υπό αμφισβήτηση και, βεβαίως, να έχουμε μία ρεαλιστική εικόνα σε σχέση με το περιουσιολόγιο του δημοσίου.

Τέλος, διευρύνεται το πεδίο του εξωδικαστικού μηχανισμού, βοηθώντας περισσότερους οφειλέτες να ενταχθούν, να εξοφλήσουν και να σώσουν την περιουσία τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Καλείται τώρα στο Βήμα ο κ. Σάββας Αναστασιάδης, από τη Νέα Δημοκρατία.

Ορίστε, κύριε Αναστασιάδη, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που καλούμαστε να ψηφίσουμε αντιμετωπίζει αποφασιστικά και ρυθμίζει ένα μείζον ζήτημα που απασχολεί διαχρονικά την ελληνική πολιτεία και το σύνολο της κοινωνίας, αυτό του ιδιοκτησιακού καθεστώτος της ιδιωτικής περιουσίας του δημοσίου. Είναι ένα πρόβλημα, που όλοι γνωρίζουμε ότι χρονίζει, ταλαιπωρώντας μεγάλο αριθμό πολιτών ανά την ελληνική επικράτεια και πλήττοντας, παράλληλα, και τα συμφέροντα του ιδίου του δημοσίου. Είναι ένα πρόβλημα σύνθετο, με οικονομικές, διοικητικές, κοινωνικές και πολλές άλλες προεκτάσεις. Με το νομοσχέδιο, επιδιώκεται να ρυθμιστούν ζητήματα που εκκρεμούσαν επί δεκαετίες και για τα οποία προηγούμενες νομοθετικές απόπειρες αποδείχτηκαν αναποτελεσματικές.

Αναγνωρίζουμε όλοι τώρα ότι έγινε μια πολύ σημαντική και μεθοδική δουλειά από το Υπουργείο Οικονομικών, για να μπει τάξη σε αυτό το σύνθετο πρόβλημα. Στη βάση όλης αυτής της δουλειάς είναι η επιδίωξη της Κυβέρνησής μας για την τακτοποίηση των κατεχόμενων δημόσιων και ανταλλάξιμων εκτάσεων, δηλαδή, η αποκατάσταση όλων εκείνων των προσώπων που διατηρούν σε αυτά τα ακίνητα ή την κατοικία τους ή την επαγγελματική τους στέγη και δραστηριότητα.

Όλοι γνωρίζουμε ότι το δημόσιο είναι ένας ιδιαίτερος, μοναδικός -από πολλές απόψεις- ιδιοκτήτης ακίνητης περιουσίας και αυτό τόσο ως προς το μέγεθος των περιουσιακών του στοιχείων όσο και λόγω της ποικιλομορφίας η οποία καλύπτει όλες τις κατηγορίες των ακινήτων.

Όμως αυτός ο υπερτροφισμός, η αφθονία των περιουσιακών στοιχείων δεν είναι πάντα επ’ ωφελεία αυτού που τον κατέχει και στη συγκεκριμένη περίπτωση του δημοσίου. Όχι τουλάχιστον εφόσον δεν μπορεί να την συντηρεί. Πολύ δε περισσότερο να αξιοποιεί το σύνολο της περιουσίας του υπέρ του δημοσίου συμφέροντος. Το δείχνει και η ίδια η πραγματικότητα με τα δεκάδες χιλιάδες καταπατημένα ακίνητα σε όλη τη χώρα αλλά και τις εκκρεμότητες ανταλλαξίμων και άλλων περιπτώσεων. Η μη αξιοποίηση του πλούτου αυτού συνεπάγεται σημαντικές απώλειες κρατικών εσόδων που μάλιστα θα μπορούσαν να γυρίσουν με διάφορους τρόπους πίσω στην κοινωνία. Λαμβάνοντας υπ’ όψιν, λοιπόν, όλες αυτές τις ιδιαιτερότητες της ιδιωτικής περιουσίας του δημοσίου εκσυγχρονίζουμε το θεσμικό πλαίσιο της διαδικασίας εξαγοράς των ακινήτων αυτών από πρόσωπα που την κατείχαν. Προχωράμε στον εξορθολογισμό της διαχείρισης όλων αυτών των ακινήτων και δημιουργούμε πολύτιμα δημοσιονομικά περιθώρια.

Δεν νομίζω πως χωρά αμφιβολία ότι θα προκύψει σημαντικό όφελος και για το δημόσιο από την είσπραξη των ανταλλαξίμων, αυτών που κατέχουν οι πολίτες αλλά και για τους ιδιώτες που θα λύσουν ένα πρόβλημα διαχρονικό που τους ταλαιπωρεί. Επιπλέον, το δημόσιο θα απαλλαγεί και από χρονοβόρες διοικητικές διαδικασίες για τη διεκδίκηση των καταπατημένων ακινήτων που είναι ένας πονοκέφαλος διαχρονικός για την ελληνική πολιτεία.

Επιχειρούμε, λοιπόν, να δώσουμε τέλος στην ταλαιπωρία χιλιάδων πολιτών και στη μακρά αντιδικία τους με το κράτος. Μειώνουμε το διοικητικό βάρος και την γραφειοκρατία. Οδηγούμαστε σε αποτελεσματικότερη αξιοποίηση της ιδιωτικής περιουσίας του δημοσίου. Είναι μία ακόμη αποφασιστική κίνηση στο πλαίσιο της στρατηγικής εκσυγχρονισμού και του αναπτυξιακού προγράμματος που ακολουθεί η Κυβέρνησή μας. Για τον λόγο αυτό, επειδή ακούω την κριτική από την Αντιπολίτευση, εκτιμώ ότι πρέπει να αναγνωριστεί η πρόοδος που σημειώνεται με αυτό το νομοσχέδιο και να υπερψηφιστεί από όλες τις πλευρές του Κοινοβουλίου. Βεβαίως, κύριε Υπουργέ, να δώσουμε τα εύσημα στην ηγεσία του Υπουργείου Οικονομικών και στους συνεργάτες σας που δούλεψαν και έδωσαν λύσεις με το νομοσχέδιο αυτό σε πολλά προβλήματα.

Ολοκληρώνω την τοποθέτησή μου με μία επισήμανση σχετικά με το αίτημα από γηγενείς κατοίκους του Αδένδρου της Θεσσαλονίκης. Το γνωρίζετε, κύριε Υπουργέ, οι οποίοι επισημαίνουν ότι ενώ δεν υπήρξαν ποτέ καταπατητές έχουν συμπεριληφθεί ως κάτοικοι ανταλλαξίμων οικοπέδων και πιστεύω ότι θα πρέπει να υπάρξει μία προσαρμογή πάνω στο ζήτημα αυτό. Επίσης, το άρθρο 3 στην παράγραφο 1, η διάνοια κυρίου, πρέπει να ερμηνευθεί κατά τέτοιον τρόπο στην αιτιολογική έκθεση. Νομίζω ότι έχετε ασχοληθεί. Σας το έχουν ξαναθέσει αυτό τόσο ώστε να μη δημιουργεί ανισότητες στους υπό ένταξη δικαιούχους, όσο και να θέτει σε αμφισβήτηση την αποτελεσματικότητα του νομοσχεδίου.

Εξίσου σημαντικό είναι και το ζήτημα της χρονολογίας των κτισμάτων στο άρθρο 4, παράγραφο 1, περίπτωση β, ώστε να μπορεί εύστοχα να υπολογιστεί και η αξία της εξαγοράς των ακινήτων. Πιστεύω ότι αν οριστεί μία κοινή χρονολογία ανέγερσης των κτημάτων θα αποφευχθούν τυχόν παραλείψεις ή εξαιρέσεις δικαιούχων, που στον παρόντα νόμο μπορεί να μην υπάγονται.

Κυρίες και κύριοι συνάδελφοι, δεν πρέπει να λησμονούμε ότι η αξιοποίηση της ακίνητης περιουσίας του δημοσίου πρέπει να έχει έναν βασικό σκοπό: την εξυπηρέτηση του κοινού καλού, δηλαδή της κοινωνίας. Αυτός είναι ο πρωταρχικός λόγος ύπαρξης της περιουσίας του δημοσίου. Αυτό επιχειρούν να κάνουν οι ρυθμίσεις που καλούμαστε να ψηφίσουμε. Δίνουν αποφασιστικές λύσεις σε προβλήματα που χρόνιζαν. Αίρουν αδικίες. Αυτές είναι οι αρχές της Κυβέρνησής μας και με αυτές χαράσσουμε και θα συνεχίσουμε να χαράσσουμε την πολιτική μας και στο μέλλον και στην επόμενη τετραετία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Διονύσιος Ακτύπης από τη Νέα Δημοκρατία.

Να ετοιμάζεται ο κ. Διγαλάκης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που έχουμε στα χέρια μας πράγματι είναι ένα νομοθέτημα προς τη σωστή κατεύθυνση το οποίο σε κάθε περίπτωση διευθετεί προβλήματα δεκαετιών αφού δίνεται η ευκαιρία σε όσους έχουν καταπατήσει δημόσια περιουσία να βρουν μια λύση και να διεκδικήσουν τα οικόπεδα αυτά. Έτσι, λοιπόν, επιδιώκεται η περιφρούρηση της δημόσιας περιουσίας ενώ παράλληλα ορίζονται με ασφάλεια και σαφήνεια συγκεκριμένες προϋποθέσεις εξαγοράς των εν λόγω ακινήτων έτσι ώστε αυτά να αποδοθούν στους πραγματικούς ιδιοκτήτες τους στο πλαίσιο εξυπηρέτησης του δημοσίου συμφέροντος.

Με τις ρυθμίσεις του νομοσχεδίου πρόκειται να εκκαθαρίσει το περιουσιολόγιο του δημοσίου και να απαλλαγεί από καταπατημένα ακίνητα τα οποία αποτελούν δυστυχώς τη συντριπτική πλειοψηφία των καταγεγραμμένων ακινήτων του δημοσίου. Επίσης, θα αποφορτιστεί η διοίκηση και τα δικαστήρια από αχρείαστες γραφειοκρατικές διαδικασίες και θα εισέλθουν κρίσιμα έσοδα στον κρατικό προϋπολογισμό. Το κυριότερο, μάλιστα, θα περιοριστεί δραστικά στο μέλλον η επανάληψη αυτού του φαινομένου. Με αυτό το νομοσχέδιο δίνεται μία οριστική και βιώσιμη λύση στο πρόβλημα για να υπάρξουν επιτέλους νόμιμοι τίτλοι ιδιοκτησίας για ενενήντα χιλιάδες περίπου και πλέον καταγεγραμμένα δημόσια ακίνητα για να σταματήσουν οι δικαστικές διαμάχες που διαρκούν χρόνια ανάμεσα σε δημόσιο και ιδιώτες χωρίς αποτέλεσμα.

Επίσης, στα πλαίσια αυτού του νομοσχεδίου έχουμε και την απαλλαγή από την υποχρέωση καταβολής ΕΝΦΙΑ για το έτος 2023 για τους ιδιοκτήτες ακινήτων που βρίσκονται σε περιοχές που έχουν πληγεί από φυσικές καταστροφές, περιοχές οι οποίες επλήγησαν από πυρκαγιές, όπως είναι το Μάτι, η Κινέτα, η Εύβοια αλλά και νησιά που επλήγησαν από σεισμούς και πλημμύρες, όπως είναι για παράδειγμα η Χίος, η Σάμος και η Ικαρία, όπως επίσης και η απαλλαγή από την καταβολή ΕΝΦΙΑ των ιδιοκτητών των ιστορικών διατηρητέων κτηρίων.

Κύριε Υπουργέ, όπως έκανα και στις επιτροπές θα ήθελα να τονίσω μια ιδιαιτερότητα η οποία υπάρχει στο δικό μου νησί, το νησί της Ζακύνθου. Υπάρχουν πολλές περιοχές, παραθαλάσσιες περιοχές, μεταξύ αυτών ο Λαγανάς, το Τσιλιβί, ο Βασιλικός. Είναι περιοχές οι οποίες πραγματικά δεν έχουν αυτή την ιδιαιτερότητα που έχουν άλλες περιοχές που έχουν καταπατηθεί. Αρκεί να σας πω ότι από τη δεκαετία του 1970 κυρίως αλλά και έκτοτε αγοράστηκαν παραθαλάσσιες εκτάσεις με συμβόλαια και τίτλους στην παραλία του Λαγανά, στο Τσιλιβί, στο Βασιλικό και σε άλλες περιοχές και χτίστηκαν με πολεοδομικές άδειες μεγάλα ξενοδοχειακά συγκροτήματα, τουριστικές εγκαταστάσεις αλλά και απλά σπίτια πολιτών. Το 1988 εντάχθηκε το σχέδιο πόλης και ολοκληρώθηκε με πράξεις εφαρμογής το 1994. Με απλά λόγια οι άνθρωποι αυτοί έκτισαν τα ακίνητά τους με πολεοδομικές άδειες και με βάση σχέδιο πόλης το οποίο ολοκληρώθηκε και του οποίου εκδόθηκε η πράξη εφαρμογής.

Το 2011 δεκαεπτά χρόνια μετά καθορίστηκε ζώνη παλαιού αιγιαλού. Μια ζώνη αιγιαλού η οποία είναι εξόφθαλμα αυθαίρετη αφού μπαίνει δύο χιλιόμετρα μέσα με τεθλασμένες γραμμές που δεν έχουν πραγματικά καμμία σχέση με την πραγματικότητα. Μάλιστα ζητήθηκε από τους θιγόμενους ιδιοκτήτες της περιοχής να καταθέσουν σε μια επιτροπή αιτήσεις θεραπείας. Αυτή η επιτροπή από το 2011 μέχρι σήμερα δεν έχει λειτουργήσει ποτέ. Άρα, δεν μπόρεσαν οι άνθρωποι αυτοί να καταθέσουν αυτές τις αντιρρήσεις τους. Ταυτόχρονα θα πρέπει να ξέρετε ότι το ΙΓΜΕ έχει αποτυπώσει στις περιοχές Τσιλιβί, Λαγανά και στο Βασιλικό, σε όλες τις περιοχές της Ζακύνθου, ότι δύο και τρεις χιλιάδες χρόνια πριν δεν υπήρξε ποτέ παλιός αιγιαλός. Είναι αυθαίρετος αυτός ο ορισμός του παλαιού αιγιαλού. Έχουν, λοιπόν, αδικηθεί κατάφωρα οι συγκεκριμένοι κάτοικοι της περιοχής της Ζακύνθου. Ταυτόχρονα τους λέμε να εξαγοράσουν την περιουσία τους με ένα τίμημα του 50% επί της αντικειμενικής αξίας.

Θα πρέπει να γνωρίζετε ότι στη Ζάκυνθο οι αντικειμενικές αξίες πλησιάζουν τις 400.000. Αν ένας έχει, λοιπόν, δέκα στρέμματα, καταλαβαίνετε τι του λέμε να αγοράσει.

Επίσης, είναι κάτι το οποίο διαχρονικά οι κυβερνήσεις, αλλά και το ελληνικό κράτος δεν έχει κάνει απέναντι στη Ζάκυνθο. Πρέπει να ξέρετε ότι η Ζάκυνθος το 1953 κάηκε και με τη σεισμοπυρκαγιά η οποία έγινε το Υποθηκοφυλακείο της Ζακύνθου κάηκε από ένα σεισμό 7,8 ρίχτερ. Μιλάμε για μια βιβλική καταστροφή με τα δημοσιεύματα τότε να γράφουν ότι η νήσος Ζάκυνθος δεν υπάρχει πια.

Ερχόμαστε, λοιπόν, σήμερα σε αυτούς τους ανθρώπους, στους κατοίκους της Ζακύνθου, και σε πολλές περιπτώσεις -όχι μόνο σε αυτό το νομοσχέδιο- τους λέμε να μας παρουσιάσουν τίτλους του 1884 όταν δεν υπάρχει υποθηκοφυλακείο.

Πρέπει, λοιπόν, να υπάρξει μια νομοθετική ρύθμιση στην οποία να λέμε ότι οι τίτλοι που θα αναγνωρίζονται για ιδιοκτησίες στη Ζάκυνθο είναι μετά το 1953.

Κύριε Βιλιάρδο, νομίζω ότι έχω δίκιο σε αυτό το οποίο λέω. Είστε από τη Ζάκυνθο. Πρέπει κάποια στιγμή να σταματήσει αυτή η ιστορία. Δεν μπορεί, δηλαδή, να βγάζουμε νομοθετήματα και να τους λέμε «φέρτε μας τίτλους του 1884».

Οι κάτοικοι, λοιπόν, της περιοχής της Ζακύνθου θα μπορέσουν να θεραπεύσουν αυτό το πρόβλημα αν όχι με αυτό τον νόμο που δεν τους καλύπτει, με μια νομοθετική ρύθμιση που θα λέει ότι θα αναγνωριστούν οι τίτλοι τους μετά το 1953, αφού δεν υπάρχει υποθηκοφυλακείο και έτσι θα λύσουμε το πρόβλημα χωρίς να χρειάζεται να έρθουν σε αυτό τον νόμο τον συγκεκριμένο.

Πράγματι, όμως, το νομοσχέδιο αυτό λύνει πάρα πολλά προβλήματα, κύριε Υπουργέ, και θέλω να δώσω συγχαρητήρια και σε εσάς και στους συμβούλους σας. Βέβαια, και θα το ψηφίσουμε το νομοσχέδιο και εγώ προσωπικά γιατί λύνονται πάρα πολλά προβλήματα, ασχέτως εάν σας είπα την ιδιαιτερότητα η οποία υπάρχει στο νησί της Ζακύνθου, το οποίο θα πρέπει και είμαι σίγουρος ότι θα το δούμε. Το αναγνωρίζετε και εσείς σε πολλές συναντήσεις που είχαμε μαζί, θα το λύσουμε και αν δεν μπορεί να λυθεί με μια τέτοια νομοθετική ρύθμιση, ας πάμε δικαστικά όπου, όμως, θα λέμε ότι οι τίτλοι που θα αναγνωρίζονται θα είναι μετά από το 1953 και όχι του 1884. Θα λύσουμε μεγάλα προβλήματα στη Ζάκυνθο, η οποία πράγματι έχει τεράστιο πρόβλημα με αυτό που ζητάνε τα συμβόλαια της συγκεκριμένης εποχής.

Σας ευχαριστώ πάρα πολύ και θεωρώ ότι θα μπορέσουμε να βρούμε ένα πεδίο συνεννόησης στις αμέσως επόμενες ημέρες για να δούμε πώς μπορούμε να λύσουμε αυτό το θέμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Και καλείται στο Βήμα ο κ. Βασίλειος Διγαλάκης από τη Νέα Δημοκρατία και να ετοιμάζεται ο κ. Ανδριανός από τη Νέα Δημοκρατία και την Αργολίδα, συνάδελφος δημοσιογράφος.

**ΒΑΣΙΛΕΙΟΣ ΔΙΓΑΛΑΚΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη ολοκληρώνει το κυβερνητικό έργο της πρώτης θητείας της σε λίγο καιρό. Παρά τις πρωτοφανείς παγκόσμιες κρίσεις που αντιμετώπισε με επιτυχία, εκπλήρωσε και με το παραπάνω τις προεκλογικές της δεσμεύσεις.

Με ένα πλούσιο μεταρρυθμιστικό έργο αποκατέστησε την εικόνα και το κύρος της χώρας στο εξωτερικό, θωράκισε την άμυνα, αύξησε το αίσθημα ασφάλειας των Ελλήνων πολιτών, μείωσε τη φορολογία και οδήγησε τη χώρα από τις τελευταίες θέσεις της Ευρώπης σε διπλάσιους ρυθμούς ανάπτυξης από τον μέσο όρο της Ευρώπης. Αυξήθηκαν οι εξαγωγές, αυξήθηκαν οι επενδύσεις, μειώθηκε κατά έξι μονάδες η ανεργία. Η χώρα έγινε από τους πιο ελκυστικούς επενδυτικούς προορισμούς και μαζί με όλα τα παραπάνω έδωσε και δίνει λύσεις σε μια σειρά χρόνιων προβλημάτων, όπως και με το νομοσχέδιο για το οποίο συζητάμε σήμερα.

Με το προτεινόμενο σχέδιο νόμου επιχειρείται η επίλυση ενός διαχρονικού προβλήματος που αφορά την ιδιωτική περιουσία του δημοσίου. Σε αυτή περιλαμβάνονται τα δημόσια και ανταλλάξιμα κτήματα που έχει στη διαχείρισή του το Υπουργείο Οικονομικών. Αυτή η περιουσία από συστάσεως του ελληνικού κράτους αποτέλεσε αντικείμενο ιδιωτικών καταλήψεων χωρίς το δημόσιο να μπορεί να την προστατεύσει. Προσπάθησε το κράτος με σειρά νόμων που εκδόθηκαν εδώ και πολλά χρόνια να δώσει κίνητρα για την παραχώρηση των κατεχομένων ακινήτων στους κατόχους τους, αλλά το πρόβλημα αυτό δεν έχει επιλυθεί μέχρι σήμερα.

Σήμερα, λοιπόν, συζητάμε για τον εκσυγχρονισμό αυτού του θεσμικού πλαισίου, της διαδικασίας εξαγοράς των κατεχομένων έχοντας έναν διττό στόχο.

Πρώτος στόχος είναι η εξυπηρέτηση του δημοσίου συμφέροντος. Με την οριστική διευθέτηση του ιδιοκτησιακού καθεστώτος της ιδιωτικής περιουσίας του δημοσίου αξιοποιούνται αποτελεσματικά και προς όφελος του δημοσίου τα καταπατημένα ακίνητα, τα οποία δεν είναι απαραίτητα για την ικανοποίηση κρατικών αναγκών ή δεν εμπίπτουν σε προστατευόμενες από ειδική νομοθεσία κατηγορίες ακινήτων, γιατί πολλά ακούσαμε πριν από λίγο. Εισρέουν σημαντικά έσοδα στον κρατικό προϋπολογισμό τόσο άμεσα από την καταβολή του τιμήματος εξαγοράς όσο και έμμεσα από την καταβολή του φόρου μεταβίβασης, φόρου ακίνητης περιουσίας και την περαιτέρω αξιοποίηση των προς εξαγορά ακινήτων. Όλα αυτά γίνονται απαλλάσσοντας ταυτόχρονα τις διοικητικές υπηρεσίες και τις δικαστικές αρχές από εκκρεμείς διαδικασίες και δίκες μειώνοντας έτσι το σχετικό διοικητικό βάρος.

Δεύτερος στόχος είναι η αποκατάσταση προσώπων που διατηρούν στα κατεχόμενα ακίνητα την κατοικία τους ή τον τόπο άσκησης της επαγγελματικής δραστηριότητάς τους προωθώντας έτσι και την τουριστική και τη βιομηχανική και την αγροτική ανάπτυξη της χώρας. Ο στόχος αυτός αναδεικνύει τόσο το κοινωνικό, αλλά και αναπτυξιακό χαρακτήρα του νομοσχεδίου.

Κύριε Υπουργέ, γνωρίζετε ότι στα Χανιά είχαμε έντονο πρόβλημα σε ορισμένες περιοχές με τον Παλαιό Γιαλό και θα ήθελα να σας ευχαριστήσω για την ανταπόκρισή σας όλο αυτό το διάστημα και στην επίλυση του προβλήματος.

Προβλέπεται, λοιπόν, στο νομοσχέδιο μια συγκεκριμένη διαδικασία καθορισμού του τιμήματος εξαγοράς στη βάση της αντικειμενικής αξίας του ακινήτου. Αυτή απομειώνεται σταδιακά βάσει συγκεκριμένων κοινωνικών και οικονομικών κριτηρίων και αυτά τίθενται εύλογα λόγω του κοινωνικού χαρακτήρα του νομοσχεδίου.

Κύριε Υπουργέ, θα ήθελα να αφιερώσω το υπόλοιπο της ομιλίας μου σε μια πρόταση βελτίωσης ειδικότερης ρύθμισης του νομοσχεδίου και συγκεκριμένα του άρθρου 14.

Το άρθρο 14 αφορά στις συνέπειες της υποβολής αίτησης εξαγοράς και με την παράγραφο 3 προβλέπεται ότι μετά τη μεταγραφή ή καταχώρηση της απόφασης εξαγοράς στο αρμόδιο υποθηκοφυλακείο ή κτηματολογικό γραφείο, οι εκκρεμείς δίκες ανάμεσα στο δημόσιο και τον αιτούντα, που αφορούν στο ιδιοκτησιακό καθεστώς του δημοσίου, καταργούνται, τα μέτρα προστασίας ανακαλούνται και τα βεβαιωθέντα και μη εξοφληθέντα πρόστιμα Πρωτόκολλα Καθορισμού Αποζημίωσης Αυθαίρετης Χρήσης διαγράφονται. Όμως, τυχόν καταβληθέντα ποσά από αυτά τα Πρωτόκολλα Καθορισμού Αποζημίωσης Αυθαίρετης Χρήσης δεν επιστρέφονται.

Εδώ, κύριε Υπουργέ, νομίζω ότι είναι απαραίτητη μια νομοτεχνική βελτίωση για λόγους ισονομίας, αποφυγής αδικίας εις βάρος των συνεπών πολιτών και επιβράβευσης της συνέπειάς τους. Σύμφωνα με τη διάταξη ως έχει, αν είχαν βεβαιωθεί πρόστιμα και ο πολίτης δεν τα είχε πληρώσει, αυτά διαγράφονται. Αν, όμως, ο πολίτης ήταν συνεπής και πλήρωνε τα πρόστιμα, τα ποσά αυτά δεν επιστρέφονται.

Επομένως, υπάρχει άνιση μεταχείριση, η οποία επιβραβεύει τους κακοπληρωτές και αυτό που μπορεί να γίνει είναι όχι να επιστραφούν τα πρόστιμα που έχουν πληρωθεί, αλλά τουλάχιστον να προβλεφθεί ότι αυτά τα πρόστιμα τα οποία έχουν καταβληθεί θα συμψηφίζονται έως την αξία του τιμήματος της αγοράς, όπως αυτό διαμορφώνεται με τα σχετικά άρθρα του σχεδίου νόμου και να μην επιστρέφεται μόνο το μέρος των καταβληθέντων προστίμων που υπερβαίνει την αξία του τιμήματος εξαγοράς.

Επομένως, κύριε Υπουργέ, προτείνεται μια τροποποίηση της παραγράφου 3β΄ του άρθρου 13 ως ακολούθως: «Τα βεβαιωθέντα και μη εξοφληθέντα Πρωτόκολλα Καθορισμού Αποζημίωσης Αυθαίρετης Χρήσης και τα Πρωτόκολλα Διοικητικής Αποβολής διαγράφονται. Καταβληθέντα ποσά για Πρωτόκολλα Καθορισμού Αποζημίωσης Αυθαίρετης Χρήσης συμψηφίζονται έως την αξία του τιμήματος εξαγοράς, όπως αυτό διαμορφώνεται με τα άρθρα 5, 6 και 7. Το τμήμα των καταβληθέντων ποσών των προστίμων που υπερβαίνει το τίμημα εξαγοράς δεν επιστρέφεται».

Κυρίες και κύριοι συνάδελφοι, είναι προφανές ότι ψηφίζουμε το παρόν νομοσχέδιο, καθώς δίνει λύση σε ένα άλλο χρόνιο πρόβλημα. Με συνέπεια λόγων και έργων, αποτελεσματικότητα προχωράμε μπροστά στον δρόμο για τις επερχόμενες εκλογές που θα αναδείξουν ξανά τη Νέα Δημοκρατία στη διακυβέρνηση της χώρας και τον Κυριάκο Μητσοτάκη Πρωθυπουργό για μια δεύτερη τετραετία, για την ανάπτυξη της χώρας, για την πρόοδο και την προκοπή όλων των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Και καλείται στο Βήμα ο κ. Ιωάννης Ανδριανός από τη Νέα Δημοκρατία.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ξεκάθαρο πως η ασάφεια του ιδιοκτησιακού καθεστώτος που ακολουθεί σε μεγάλο βαθμό το κράτος μας από τη σύστασή του αφήνει μια μεγάλη σκιά στον νομικό μας πολιτισμό. Αποκαλύπτει πρώτα απ’ όλα τη διαχρονική αδυναμία του δημοσίου να προστατεύσει την περιουσία του. Δημιούργησε ιστορικά κίνητρα παραβίασης της δημόσιας περιουσίας.

Είναι χαρακτηριστικό ότι σύμφωνα με την τελευταία σχετική καταγραφή που έγινε το 2004 από το Υπουργείο Οικονομικών προέκυψε ότι επί συνόλου ενενήντα επτά χιλιάδων είκοσι εννέα καταγεγραμμένων, δημοσίων και ανταλλάξιμων κτημάτων είχαν καταπατηθεί τα ογδόντα εννέα χιλιάδες εννιακόσια είκοσι οκτώ, δηλαδή ποσοστό 92%. Και βεβαίως η κατάσταση αυτή απέτρεψε σε μεγάλο βαθμό τη νόμιμη και παραγωγική αξιοποίησή τους, αξιοποίηση αυτής της περιουσίας, είτε από το δημόσιο είτε μέσω της εξαγοράς από ιδιώτες.

Είναι χαρακτηριστικό πως η ιδιοκτησιακή ασάφεια και ανασφάλεια θεωρείται ένα από τα κύρια σημαντικότερα εμπόδια στην οικονομική και κοινωνική ανάπτυξη, καθώς και μια από τις θεσμικές παθογένειες που εντοπίζονται με τη μεγαλύτερη συχνότητα στις οικονομίες που βρίσκονται καθηλωμένες σε παγίδες φτώχειας. Βεβαίως, η Ελλάδα δεν ανήκει σε εκείνες τις εξαιρετικά προβληματικές αναπτυσσόμενες οικονομίες. Όμως το πρόβλημα του ιδιοκτησιακού καθεστώτος ενός όχι ευκαταφρόνητου αριθμού περιουσιών παραμένει έως και σήμερα παρά τις πολυάριθμες νομικές προσπάθειες για την οριστική του επίλυση. Και αυτή η οριστική επίλυση είναι αναγκαία προκειμένου αυτή η σοβαρή εκκρεμότητα να ξεπεραστεί.

Ένα από τα αναγκαία βήματα είναι βεβαίως η ολοκλήρωση του εθνικού κτηματολογίου, ενός τιτάνιου, ενός μεγάλου έργου που και αυτό δυστυχώς καθυστέρησε για δεκαετίες να ξεκινήσει και να ολοκληρωθεί και το οποίο προχωρά με αποφασιστικά βήματα η σημερινή Κυβέρνηση. Όπως επίσης αναγκαία βήματα για την ενίσχυση και τη θωράκιση της υπηρεσιακής ασφάλειας είναι η ολοκλήρωση του χωροταξικού. Προϋπόθεση ώστε οι πολίτες να γνωρίζουν τι ακριβώς και με ποιους ακριβώς όρους μπορούν να κάνουν στην ιδιοκτησία τους, αλλά και η ουσιαστική επιτάχυνση του έργου της δικαιοσύνης, ώστε η ανάγκη προσφυγής σ’ αυτήν και επίλυσης διαφορών να μη λειτουργεί ως τροχοπέδη δεκαετιών σε σχέδια αξιοποίησης από τον ιδιοκτήτη που θέλει να προσθέσει ένα δωμάτιο στο σπίτι του μέχρι τις μεγάλες επενδύσεις των πολλών εκατομμυρίων.

Αναγκαίο λοιπόν βήμα για την οριστική επίλυση αυτού του χρονίζοντος προβλήματος είναι και το νομοσχέδιο το οποίο συζητάμε σήμερα, που ορίζει με σαφήνεια συγκεκριμένες προϋποθέσεις εξαγοράς των ακινήτων στο πλαίσιο της εξυπηρέτησης του δημοσίου συμφέροντος. Έτσι αποδεσμεύεται το δημόσιο από ακίνητα τα οποία δεν είναι απαραίτητα για την εξυπηρέτηση κρατικών αναγκών και δεν εμπίπτουν σε ειδικές προστατευόμενες περιουσίες, απαλλάσσονται οι αρμόδιες διοικητικές υπηρεσίες και οι δικαστικές αρχές από σημαντικό βάρος και θα εισρεύσουν σημαντικά έσοδα στον κρατικό προϋπολογισμό τόσο από την καταβολή του τιμήματος εξαγοράς όσο και από τους φόρους που συνδέονται με την νόμιμη ιδιοκτησία, αλλά και από την ευρύτερη αναπτυξιακή αξιοποίηση των ακινήτων.

Ακόμη, προφανώς αντιμετωπίζεται ένα υπαρκτό κοινωνικό πρόβλημα καθώς για παράδειγμα τέτοιου είδους ιδιοκτησίες συχνά επί γενιές αποτελούν την κύρια κατοικία οικογενειών, οι οποίες είναι εγκλωβισμένες σε έναν φαύλο κύκλο απουσίας νομιμότητας και αυτό αντιμετωπίζουν και οι ιδιοκτησίες οι προσφυγικές που δόθηκαν στους πρόσφυγες.

Θέλω ακόμη να αναφερθώ και στις υπόλοιπες σημαντικές προβλέψεις του νομοσχεδίου αυτού. Στην απαλλαγή της υποχρέωσης καταβολής ΕΝΦΙΑ στους ιδιοκτήτες ακινήτων που βρίσκονται σε πληγείσες από φυσικές καταστροφές περιοχές, που τελούν υπό αναγκαστική απαλλοτρίωση σε πολεοδομικές ανενεργές περιοχές και μεταφερόμενους οικισμούς. Στην πρόβλεψη της ελάφρυνσης των ιδιοκτητών των διατηρητέων μνημείων, έργων τέχνης και κτηρίων δεδομένου του ιδιαίτερα υψηλού κόστους συντήρησης τους. Και εδώ θέλω να τονίσω την ανάγκη για τέτοιου είδους μέτρα που, σε συνδυασμό με μια γενικότερη πολιτική ουσιαστικών κινήτρων, μπορεί να συμβάλει στο να διασωθούν όσα διατηρητέα κτήρια έχουν μείνει στην Αθήνα στο Ναύπλιο, στο Άργος και σε άλλες ιστορικές πόλεις της χώρας μας δεν έχουν αφεθεί, να ρημάξουν προκειμένου να «απελευθερωθεί» η έκταση που τα φιλοξενεί για πιο οικονομικά εφικτές χρήσεις. Είναι μια αυτονόητη λοιπόν υποχρέωσή μας απέναντι στην ιστορία και τον πολιτισμό της χώρας μας.

Επίσης, θετικές ρυθμίσεις για τη διευκόλυνση της διαδικασίας, για την εξωδικαστική ρύθμιση οφειλών, όπως επεσήμαναν και άλλοι συνάδελφοί μου για τις παλιές χαράξεις αιγιαλού και τα προβλήματα που δημιουργούνται, αφού τα δεδομένα πλέον σε πολλές περιοχές κατοικημένες είναι τελείως διαφορετικά, έχουν αλλάξει.

Όπως επίσης θέλω να σταθώ στην ενίσχυση και τη στήριξη της οικονομικής δραστηριότητας μέσω της απλούστευσης των διαδικασιών και της μείωσης των διοικητικών βαρών για τους φορολογούμενους, έναν στόχο που απετέλεσε βασικό πυλώνα της δράσης της Κυβέρνησης σε αυτή την πρώτη θητεία της και με την ανανέωση της εντολής των πολιτών στις επερχόμενες εκλογές πρέπει η προσπάθεια αυτή να συνεχιστεί μέχρι να φθάσουμε σε ένα όσο το δυνατόν φιλικότερο και ανταγωνιστικό ρυθμιστικό περιβάλλον για την υγιή επιχειρηματικότητα στη χώρα μας.

Κυρίες και κύριοι συνάδελφοι, η ασφάλεια του δικαίου της οποίας σημαντική παράμετρος είναι η πλήρης αποσαφήνιση του περιεχομένου του δικαιώματος της ιδιοκτησίας είναι απολύτως αναγκαίο συστατικό κάθε ευνομούμενης πολιτείας.

Με το νομοσχέδιο λοιπόν που συζητάμε σήμερα επιλύεται με αποτελεσματικό τρόπο μια υπαρκτή εκκρεμότητα και εξασφαλίζεται μαζί με τα υπόλοιπα σημαντικά βήματα στην κατεύθυνση αυτή, όπως το Κτηματολόγιο και το χωροταξικό η αναγκαία πρακτική προϋπόθεση, ώστε ως πολιτεία να κάνουμε επιτέλους το βήμα εκείνο που οφείλαμε εδώ και πάρα πολλές δεκαετίες να έχουμε κάνει στην κατεύθυνση της νομιμότητας, της αποτελεσματικής και χωρίς σκιές και παραθυράκια προστασίας τόσο της δημόσιας όσο και της ιδιωτικής ιδιοκτησίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε κύριε Ανδριανέ.

Καλείται στο Βήμα ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι συζητούμε σήμερα ένα νομοσχέδιο λύση σε ένα πρόβλημα που διαιωνίζεται εδώ και χρόνια σχετικά με τους τίτλους ιδιοκτησίας των κατεχομένων και ανταλλάξιμων ακινήτων του δημοσίου. Πολίτες, οικογένειες έχουν εμπλακεί εδώ και δεκαετίες σε ένα κυκεώνα αμφισβητήσεων και ατέρμονων δικαστικών αγώνων λόγω του γενικευμένου καθεστώτος αβεβαιότητας σε σχέση με τους τίτλους ιδιοκτησίας αυτών των ακινήτων. Αυτό το καθεστώς έχει γίνει ιδιαίτερα αισθητό και στη Λευκάδα, όπως ανέφερε σήμερα και ο Πρωθυπουργός και κυρίως στο Νυδρί και στα Σύβοτα όπου η οριοθέτηση του παλαιού αιγιαλού δημιούργησε δημόσια κτήματα και έβαλε για δεκαετίες σε ομηρία πολλούς συμπολίτες μου.

Μιλάμε για μια αδιέξοδη κατάσταση για τους πολίτες με δυσβάσταχτα πρόστιμα, ποινικά δικαστήρια, υψηλά έξοδα αλλά και έριδες όχι μόνο μεταξύ πολιτών και κράτους, αλλά και μεταξύ ιδιοκτητών και εκμισθωτών. Στο Νυδρί όπου το σχέδιο πόλης ξεκίνησε να υλοποιείται ήδη από το 1992 και ακόμα εδώ και τριάντα χρόνια δεν έχει ολοκληρωθεί, οι ιδιώτες δεν μπορούσαν να τακτοποιήσουν τις περιουσίες τους. Αντιθέτως, οι πολίτες με τα υπέρογκα πρόστιμα που προανέφερα και που έφταναν ακόμα και τις 10 έως 15 χιλιάδες ευρώ τον χρόνο, εξαγόραζαν κατά κάποιο τρόπο για δεκαετίες τη δυνατότητα να κατέχουν νόμιμα αυτά τα οικόπεδα.

Όλη αυτή την κατάσταση την είχα περιγράψει σε σχετική ερώτηση προς το Υπουργείο πριν από δύο χρόνια και το Υπουργείο ήξερε το πρόβλημα. Αναγνώριζε μάλιστα ότι ειδικά στο λιμάνι του Νυδρίου, οι επιχώσεις που δημιούργησαν τα δημόσια κτήματα ανάγονται στις αρχές του 20ου αιώνα.

Ήδη από τη δεκαετία 1920-1930 ήταν αισθητό το πρόβλημα με τους πολίτες που καταλάμβαναν τις εκτάσεις αυτές και διατηρούσαν σε αυτές την κατοικία ή τον τόπο άσκησης της επαγγελματικής τους δραστηριότητας ώστε είχε αρχίσει να αναζητείται λύση μέσω νομοθετικής ρύθμισης.

Ωστόσο, οι παλαιότερες νομοθετικές πρωτοβουλίες δεν είχαν καθολική και αποτελεσματική εφαρμογή. Και το πρόβλημα παρέμεινε. Γι’ αυτό και στην ερώτησή μου τότε αλλά και στη συνέχεια σε συναντήσεις μου που είχα με τον Υπουργό Οικονομικών κ. Σταϊκούρα και τον Υφυπουργό κ. Βεσυρόπουλο είχα ζητήσει τη διαμόρφωση ενός νέου ρεαλιστικού και αποτελεσματικού νομοθετικού πλαισίου για την εξαγορά ακινήτων του δημοσίου.

Αυτό ακριβώς έχουμε σήμερα στα χέρια μας προς ψήφιση. Και αξίζουν συγχαρητήρια στην ηγεσία του Υπουργείου και τους συνεργάτες σας, διότι το Υπουργείο Οικονομικών, για πρώτη φορά, ανοίγει τον δρόμο των εξαγορών, διότι πρέπει να αντιληφθούν όλοι ότι αυτή η νομοθετική πρωτοβουλία της Κυβέρνησης επιλύει ένα μείζον κοινωνικό πρόβλημα. Αφορά ενενήντα χιλιάδες ακίνητα του δημοσίου, τα οποία ούτε στο δημόσιο έδιναν έσοδα, αφού δεν μπορούσε να τα αξιοποιήσει, αλλά ούτε οι πολίτες διέθεταν τίτλους ιδιοκτησίας, παρά το γεγονός ότι τα νέμονταν επί δεκαετίες.

Το νομοσχέδιο παρέχει τη δυνατότητα στους πολίτες να αποκτήσουν τίτλους ιδιοκτησίας και να εξαγοράσουν τα ακίνητά τους. Συγκεκριμένα, δικαίωμα εξαγοράς έχουν:

Πρώτον, οι πολίτες που ασκούν κατοχή αδιαλείπτως για τριάντα χρόνια με τίτλο υπέρ των ιδίων ή των δικαιοπαρόχων τους σε ακίνητα της ιδιωτικής περιουσίας του δημοσίου τα οποία υπάγονται στην αρμοδιότητα του Υπουργείου Οικονομικών.

Και δεύτερον, οι πολίτες που ασκούν κατοχή για σαράντα χρόνια σε αυτά τα ακίνητα με την προϋπόθεση σε αυτά να βρίσκεται η κύρια κατοικία τους ή ο τόπος άσκησης της τουριστικής, βιοτεχνικής, βιομηχανικής, εμπορικής ή και αγροτικής δραστηριότητά τους. Το τίμημα της εξαγοράς αντιστοιχεί σε ποσοστό 100% της αντικειμενικής αξίας του ακινήτου και μειώνεται κατά 2% ανά έτος κατοχής μετά την πάροδο των τριάντα ετών και κατά 1% μετά την πάροδο σαράντα ετών κατοχής. Έκπτωση χορηγείται ακόμη αν ο πολίτης έχει χαμηλό εισόδημα, είναι δικαιούχος του ελάχιστου εγγυημένου εισοδήματος, είναι άτομο με αναπηρία ή πολύτεκνος. Υπάρχει επίσης πρόβλεψη για τη μείωση του τιμήματος εξαγοράς κατά 30% στην περίπτωση που υπάρχει εντός του δημοσίου ακινήτου η κύρια κατοικία του πολίτη. Ο συνδυασμός της εφαρμογής αυτών των εκπτώσεων μπορεί να οδηγήσει σε τελικό τίμημα εξαγοράς ποσοστού 20% επί της αντικειμενικής αξίας του ακινήτου.

Στο σημείο αυτό θα ήθελα να προτείνω, κύριε Υφυπουργέ, να προβλεφθεί ο συμψηφισμός των προστίμων που έχουν καταβληθεί με την αξία του τιμήματος εξαγοράς. Νομίζω ότι είναι δίκαιο, ιδιαίτερα απέναντι στους συνεπείς συμπολίτες μας, αφού έχουν πληρώσει επανειλημμένα και πολύ ακριβά το δικαίωμα να νέμονται αυτά τα ακίνητα. Η διαδικασία είναι απόλυτα διαφανής και θα διεξάγεται μέσω ηλεκτρονικής πλατφόρμας.

Η νομοθετική αυτή πρωτοβουλία της Κυβέρνησης έχει πολλαπλά οφέλη αφού:

Πρώτον, το δημόσιο θα έχει σημαντικά έσοδα. Δεύτερον, θεσπίζονται κοινωνικά κριτήρια για τον καθορισμό του τελικού τιμήματος εξαγοράς. Τρίτον, ξεκαθαρίζονται όλα τα ζητήματα που αφορούν στο περιουσιολόγιο του δημοσίου. Τέταρτον, οι πολίτες αποκτούν πλέον τίτλους ιδιοκτησίας και κάθε συναλλαγή υπόκειται πλέον σε κανόνες ασφάλειας δικαίου. Πέμπτον, απαλλάσσεται το δημόσιο από το οικονομικό, γραφειοκρατικό και διοικητικό κόστος που συνεπάγεται η εμπλοκή του σε ατέρμονες δικαστικές διαμάχες. Και έκτον, επέρχεται κοινωνική ειρήνη, τερματίζεται το καθεστώς αέναης συγκρούσης του δημοσίου με πολίτες και οικογένειες που είχαν την κατοχή αυτών των ακινήτων για χρόνια.

Στις θετικές διατάξεις αυτού του νομοσχεδίου είναι και οι φορολογικές ελαφρύνσεις που συμπεριλαμβάνονται και αφορούν την απαλλαγή από τον ΕΝΦΙΑ για ακίνητα που βρίσκονται σε περιοχές που έχουν πληγεί από φυσικές καταστροφές καθώς και για διατηρητέα μνημεία, έργα τέχνης και κτήρια που έχουν υψηλό κόστος συντήρησης.

Τέλος, δεν μπορώ να μην κάνω μια αναφορά στις συστηματικές θετικές αλλαγές που φέρνει η τροπολογία του Υπουργείου Οικονομικών στον εξωδικαστικό μηχανισμό ρύθμισης οφειλών.

Θα αναφερθώ σε μερικές βασικές ρυθμίσεις ευνοϊκές για τους δανειολήπτες: Πρώτον, στον μηχανισμό να εντάσσονται πλέον και όσοι έχουν οφειλή άνω των 10.000 ευρώ σε μόνο έναν φορέα. Δεύτερον, προβλέπεται έκδοση και πρόωρη εξόφληση οφειλών προς το δημόσιο ίση με όλους τους τόκους που αντιστοιχούν στην υπολειπόμενη διάρκεια της ρύθμισης. Τρίτον, οι διαχειριστές των δανείων οφείλουν να δημοσιοποιούν τις αιτίες τυχόν απόρριψης αίτησης ρύθμισης, κάτι που θα βελτιώσει βέβαια τη διαφάνεια του μηχανισμού. Τέταρτον, παρέχεται δυνατότητα ρύθμισης των οφειλών υπέρ τρίτων, όπως είναι οι οφειλές σε δήμους που εισπράττονται από τη φορολογική διοίκηση. Πέμπτον, μειώνεται το επιτόκιο ρύθμισης οφειλών και μετατρέπεται από κυμαινόμενο σε σταθερό επιτόκιο 3%.

Κυρίες και κύριοι συνάδελφοι, η Κυβέρνηση της Νέας Δημοκρατίας για μια ακόμη φορά παραλαμβάνει ένα διαχρονικό και σημαντικό πρόβλημα και το λύνει με τρόπο που διασφαλίζει τα συμφέροντα του δημοσίου. Ταυτόχρονα, όμως, το λύνει με κοινωνική ευαισθησία και ρεαλισμό. Αναγνωρίζει τις συνθήκες που διαμορφώθηκαν επί δεκαετίες και που εξυπηρετούν συγκεκριμένες κοινωνικές ανάγκες. Στις κατεχόμενες εκτάσεις, μένουν άνθρωποι, έχουν τα σπίτια τους, έχουν τα μαγαζιά τους, έχουν ολόκληρο το βιος τους που πολλές φορές συντηρεί επί δεκαετίες ολόκληρες οικογένειες. Όλα αυτά, η Κυβέρνηση δεν μπορούσε να τα παραβλέψει και δεν τα παρέβλεψε. Αντιθέτως, βρήκε μια μόνιμη, βιώσιμη και δίκαιη λύση την οποία βεβαίως θα στηρίξουμε με την ψήφο μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Καλείται στο Βήμα η κ. Φωτεινή Αραμπατζή από τη Νέα Δημοκρατία και να ετοιμάζετε ο κ. Γεώργιος Κωτσός από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, ευχαριστώ.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο του Υπουργείου Οικονομικών είναι μια ακόμη απόδειξη των νομοθετημάτων με κοινωνικό πρόσημο, με κοινωνική ευαισθησία και πρόνοια αυτής της Κυβέρνησης. Κι αυτό γιατί επιχειρεί με μια ουσιαστική νομοθετική πρωτοβουλία που ήταν αποτέλεσμα μιας μακράς επεξεργασίας και διαβούλευσης τόσο της ηγεσίας του Υπουργείου Οικονομικών, των υπηρεσιακών παραγόντων με φορείς, με εμάς τους Βουλευτές, με όλους τους αφορούμενους πολίτες σε όλη τη χώρα, να δώσει ρεαλιστική και οριστική λύση σε ένα χρόνιο κοινωνικό πρόβλημα, ένα ζήτημα που η αλήθεια είναι ότι ταλανίζει τη χώρα από τον 19ο αιώνα ακόμη. Πρόκειται για τη διευθέτηση του ιδιοκτησιακού καθεστώτος των κατεχομένων δημόσιων και ανταλλάξιμων ακινήτων που διαχειρίζεται το Υπουργείο Οικονομικών, την ιδιωτική περιουσία του δημοσίου με άλλα λόγια, δίνοντας τη δυνατότητα στους πραγματικούς κατόχους των ακινήτων αυτών να τα εξαγοράσουν με ένα ρεαλιστικό και δίκαιο τίμημα, βάζοντας τέλος σε καθεστώς ομηρίας, σε καθεστώς αμφισβήτησης, σε καθεστώς αίρεσης, σε καθεστώς δικαστικών αντιδικιών πολιτών και πολιτείας.

Ο σκοπός πέρα από κοινωνικός είναι και αποκαταστατικός, καθώς φιλοδοξεί να αποδώσει ακίνητα που ικανοποιούν τις στεγαστικές ή επαγγελματικές ανάγκες των ιδιωτών στους πραγματικούς ιδιοκτήτες τους. Το νομοσχέδιο αγγίζει και αφορά ένα μεγάλο κομμάτι του πληθυσμού, ιδιαίτερα της βόρειας Ελλάδας, των λεγόμενων «νέων χωρών», που νέμονταν από τα χρόνια της προσφυγιάς ιδιοκτησίες χωρίς τίτλους, με σκοπό την αποκατάστασή τους.

Στον Νομό Σερρών, από τον οποίον κατάγομαι, υπάρχουν καταγεγραμμένα εκατοντάδες ανταλλάξιμα κτήματα εντός σχεδίου πόλεως, οικισμού, αλλά και εκτός -τα λεγόμενα αγροτικά ανταλλάξιμα-, εκτάσεις χιλιάδων στρεμμάτων από την ακριτική, συνορεύουσα με τη Βουλγαρία, Σιντική Σερρών, με χωριά όπως το Σιδηρόκαστρο, το Μεγαλοχώρι, το Γόνιμο, την Κερκίνη της περίφημης Λίμνης Κερκίνης, τον Αχινό του Δήμου Βισαλτίας, τον Δήμο Νέας Ζίχνης με τον Δραβήσκο, τον Γάζωρο, την Αγριανή -μόνο στον Δήμο Νέας Ζίχνης, κύριε Υπουργέ, υπάρχει βοσκή είκοσι χιλιάδων στρεμμάτων ως αγροτικά ανταλλάξιμα- μέχρι την Παλαιοκώμη και την ιδιαίτερη, από ιστορικής απόψεως, περίπτωση των Νέων Κερδυλλίων του Δήμου Αμφίπολης.

Χαιρετίζω, λοιπόν, την απάλειψη του όρου «μοναδική κατοικία» στο άρθρο 4 παράγραφος 1, γιατί με αυτόν τον τρόπο ανταλλάξιμα ακίνητα τα οποία μετά τον θάνατο γονέων και παλιών κατόχων, στα οποία υπάρχουν κτίσματα με οικοσκευή, τα οποία οι διάδοχοι, τα παιδιά των πρώτων κατόχων, επισκέπτονται περιοδικά ενώ διαμένουν στις πόλεις, θα εξαιρούνταν με βάση το πρώτο κείμενο της διαβούλευσης από τις ευεργετικές, πράγματι, ρυθμίσεις του νόμου. Με την απάλειψη της λέξης «μοναδική» εντάσσονται, φυσικά, κανονικά.

Θα ήθελα, κύριε Υπουργέ, να θέσω στην προσοχή σας το θέμα της επαύξησης της αντικειμενικής αξίας με βάση το υπάρχον κτίσμα επί αυτής κατά 25% στα ανταλλάξιμα εκτός σχεδίου πόλης και εκτός οικισμών, καθώς με βάση το προϋπάρχον πλαίσιο στον καθορισμό της αξίας των ανταλλαξίμων λαμβανόταν υπ’ όψιν μόνο η αξία της γης και όχι τα κτίσματα. Με το παρόν σχέδιο νόμου η ύπαρξη κτισμάτων προσαυξάνει την αξία των αγροτικών ανταλλαξίμων, καθιστώντας την εκποίηση τους σαφώς δυσκολότερη.

Θα ήθελα, σας παρακαλώ, με δεδομένη την επισταμένη διόρθωση μέχρι την τελευταία στιγμή επί τα βελτίω, την οποία κάνετε στο νομοσχέδιο, να εξετάσετε την περίπτωση εξαίρεσης της προσαύξησης στα ανταλλάξιμα εκτός σχεδίου πόλης και οικισμών της αξίας των κτισμάτων σε περιοχές με κατοίκους κάτω των δύο χιλιάδων.

Έρχομαι τώρα στην περίπτωση των Νέων Κερδυλίων του Δήμου Αμφίπολης, των μαρτυρικών αυτών και αναγνωρισμένων διά νόμου ως μαρτυρικής κοινότητας με το π.δ.399/7-12-1998, των δύο πολλαπλών κοινοτήτων που υπέστησαν ολοκαύτωμα το 1941 από τους Γερμανούς, καταστράφηκαν ολοσχερώς και όλοι οι άντρες του χωριού εκτελέστηκαν.

Κατ’ αρχάς, κύριε Υπουργέ, θέλω δημοσίως και από αυτό εδώ το Βήμα να σας ευχαριστήσω, γιατί τόσο στις 30 Οκτωβρίου 2019 όσο και στις 9 Νοεμβρίου 2021, παρουσία μου -και μάλιστα και τώρα πρόσφατα υπήρξε και τρίτη συνάντηση- πραγματοποιήσατε σύσκεψη με εκπροσώπους των μαρτυρικών Κερδυλίων με αφορμή τις αμφισβητήσεις με την Κτηματική Υπηρεσία Σερρών στο αγρόκτημα Νέων Κερδυλίων και του ιδιαίτερου ιδιοκτησιακού καθεστώτος του. Θα ήθελα και από αυτό εδώ το Βήμα να διευκρινίσετε ότι τα ακίνητά τους, τα οποία βρίσκονται εντός του παλαιού αιγιαλού και τα οποία από το 2005 ως το 2019 αποτελούσαν ιδιωτική περιουσία του δημοσίου, εμπίπτουν κανονικώς, όπως έχετε πει, στις διατάξεις του παρόντος, άρα μπορούν κανονικά να εξαγοραστούν.

Επιπροσθέτως, θα ήθελα να θέσω υπ’ όψιν σας με δεδομένες τις προβλέψεις μειώσεων των τιμών εξαγοράς για μια σειρά κοινωνικών λόγων την πρόβλεψη μείωσης της τιμής εξαγοράς σε περιοχές, όπως η προαναφερθείσα με έντονη ιστορική φόρτιση.

Κλείνοντας, σε ότι αφορά τη στελέχωση με έκτακτο προσωπικό των Κτηματικών Υπηρεσιών και του Φορέα Υποδοχής είναι κρίσιμο εν όψει και των επικείμενων συνταξιοδοτήσεων σε ότι αφορά τους υπαλλήλους Κτηματικής Υπηρεσίας Σερρών να προβλεφθούν όσα καταθέτω υπ’ όψιν σας και στα Πρακτικά με βάση το σχετικό υπόμνημα της υπηρεσίας.

Σας ευχαριστώ πολύ.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αραμπατζή.

Τον λόγο τώρα έχει ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, για μία ακόμη φορά αποδεικνύεται ότι η Νέα Δημοκρατία είναι το κόμμα που όταν έρχεται στην κυβέρνηση κάνει τις μεγάλες εθνικές επιλογές που χαρακτήρισαν και σημάδεψαν τη σύγχρονη Ελλάδα, αλλά και ταυτόχρονα είναι η Κυβέρνηση που έχει το θάρρος, που έχει το σθένος, που έχει την πολιτική βούληση να δίνει λύσεις, να δίνει απαντήσεις σε κρίσιμα και χρονίζοντα προβλήματα, όπως είναι και το συγκεκριμένο νομοσχέδιο.

Το συγκεκριμένο νομοσχέδιο έρχεται να δώσει λύσεις σε ένα ζήτημα που ταλανίζει χιλιάδες συμπολίτες μας για την πατρίδα μου δε, την Καρδίτσα, από το 1881, όταν απελευθερώθηκε και η περιουσία του οθωμανικού κράτους περιήλθε στο ελληνικό δημόσιο και στη συνέχεια έχουμε ιδιοκτήτες που κατέχουν τέτοιες εκτάσεις μέσα στην καρδιά της πόλης, στην πλατεία Λάππα συγκεκριμένα, πάρα πολλά οικοδομικά τετράγωνα έχουν αυτού του είδους το πρόβλημα.

Είναι ένα πρόβλημα, λοιπόν, που έρχεται δεκαετίες πίσω, που δεν το άγγιξε ουσιαστικά κανείς μέχρι τώρα. Το 1920 έγινε η πρώτη υπενθύμιση του ελληνικού κράτους προς τους κατόχους αυτών των εκτάσεων. Το 1950 έγινε, επίσης, μια άλλη ειδοποίηση. Το 1975 επανήλθε το κράτος. Το 2010 - 2011 επί υπουργίας Οικονομικών του κ. Παπακωνσταντίνου ξανά υπήρξε μια ενόχληση των ιδιοκτητών. Ουσιαστική, αποτελεσματική λύση δεν δόθηκε.

Και έρχεται σήμερα η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, να απαντήσει σε αυτό το ζήτημα που έχει κοινωνικές, οικονομικές, δικαστικές διαστάσεις, διότι πάρα πολλοί από τους ιδιοκτήτες κλήθηκαν μέσω δικαστηρίων να δώσουν απαντήσεις ή να υπερασπιστούν αυτό που κατέχουν και ήταν αναγκαίο, ήταν επιβεβλημένο να υπάρξει μια ουσιαστική, μια μόνιμη, μια αποφασιστική και τελεσίδικη λύση.

Και αυτό έρχεται να δώσει το σημερινό νομοσχέδιο που φέρνετε, κύριε Υπουργέ. Και δεν είναι τυχαίο ότι στους τριάντα ομιλητές που έχουν εγγραφεί στον κατάλογο, μόνο οι οκτώ είναι από την πλευρά της Αξιωματικής Αντιπολίτευσης και μόνο ένας από το ΚΙΝΑΛ. Προφανώς γιατί με την απουσία τους ή με τη μη συμμετοχή τους στη συζήτηση αναγνωρίζουν την ορθότητα του νομοθετικού εγχειρήματος, καταλαβαίνουν ότι κινείται προς τη σωστή κατεύθυνση και έρχεται να δώσει απάντηση και λύση σε ένα χρονίζον ζήτημα. Ακούγοντας μάλιστα και τις τοποθετήσεις των περισσοτέρων εξ αυτών ελάχιστη έως μηδαμινή αναφορά γίνεται στο συγκεκριμένο θέμα. Το συγκεκριμένο θέμα θα δώσει επιτέλους την απάντηση για όλους αυτούς τους κατόχους αυτών των εκτάσεων και θα τους λύσει το πρόβλημα άπαξ και μάλιστα με τίμημα που έχει να κάνει με την αντικειμενική αξία, το οποίο μπορεί να φτάσει στις περισσότερες των περιπτώσεων στο 20%, τείνοντας να γίνει επί της ουσίας συμβολικό τίμημα.

Θα μου επιτρέψετε εδώ, κύριε Υπουργέ, να θέσω μία διάσταση που έχει να κάνει με εκείνες τις εκτάσεις που είναι χαρακτηρισμένες ως αρχαιολογικοί χώροι και που οι κάτοχοί τους είναι αγρότες, στον αγροτοδιατροφικό τομέα κινούνται. Κυρίως αφορά την περιοχή του Μαραθώνα και πιθανότατα οι συνάδελφοι να αναρωτηθούν τι δουλειά έχει ένας Καρδιτσιώτης με τον Μαραθώνα.

Θα ήθελα να σας κάνω γνωστό ότι πάρα πολλοί από τους απόδημους Καρδιτσιώτες κατοικοεδρεύουν στον Μαραθώνα και μάλιστα είναι παραγωγοί, έχουν αυτές τις εκτάσεις. Ίσως θα έπρεπε και εδώ να δούμε τη δυνατότητα μεταβίβασης αυτών των εκτάσεων με τη δέσμευση, όμως, ότι δεν θα μπορούν ποτέ να μετατραπούν σε οικιστικές ζώνες, να χρησιμοποιηθούν μόνο για τον σκοπό που ήδη μέχρι τώρα χρησιμοποιούνται, που είναι ο αγροτοδιατροφικός τομέας, ένας τομέας που παίζει καθοριστικό ρόλο στην ανάπτυξη της χώρας μας. Προσωπικά τον θεωρώ δομικό πυλώνα, αναπτυξιακό πυλώνα για την Ελλάδα και ιδιαίτερα για την ύπαιθρο Ελλάδα που ταλαιπωρείται από πληθυσμιακή αφαίμαξη και αν δεν στηρίξουμε τους αγρότες μας και τους κτηνοτρόφους μας να παραμείνουν σε αυτές τις εκτάσεις, τότε πολύ φοβάμαι ότι θα θρηνούμε χαμένες πατρίδες στο εσωτερικό της χώρας μας σε πολύ σύντομο χρονικό διάστημα.

Οφείλω να εξάρω, επίσης, τις προβλέψεις που υπάρχουν για την απαλλαγή του ΕΝΦΙΑ αναφορικά με τις ιδιοκτησίες εκείνες που υπέστησαν ζημιές από φυσικές καταστροφές. Το έχουμε βιώσει στην Καρδίτσα πολύ έντονα πριν δύο χρόνια με το φαινόμενο του «Ιανού». Βεβαίως, είναι ορθή η ρύθμιση για απαλλαγή του ΕΝΦΙΑ από διατηρητέα κτήρια που ξέρετε πόσο δύσκολο είναι, συνάδελφοι, και να συντηρηθούν και να ανακατασκευαστούν με τους κανόνες που επιβάλλει η διαδικασία των διατηρητέων κτηρίων.

Τέλος, επειδή το μείζον ζήτημα το τελευταίο διάστημα είναι τα κόκκινα δάνεια, προς τη σωστή κατεύθυνση κινείται και η ρύθμιση του εξωδικαστικού συμβιβασμού, με στόχο να δοθεί απάντηση, να δοθεί λύση, να δοθεί ελάφρυνση σε όλους τους ευάλωτους συμπολίτες μας που βρέθηκαν σ’ αυτή τη δύσκολη κατάσταση, δίνοντάς τους το θεσμικό και νομικό οπλοστάσιο ούτως ώστε να μπορέσουν να ξεπεράσουν όλο αυτό το ζήτημα.

Θέλω να πιστεύω, απευθυνόμενος σε εσάς τους δύο αγαπητούς συναδέλφους της Αξιωματικής Αντιπολίτευσης και του ενός της Ελάσσονος, ότι σε αυτή τη συγκεκριμένη χρονική στιγμή και ιδιαίτερα γι’ αυτό το νομοσχέδιο θα σταθείτε στο πλευρό της Κυβέρνησης, γιατί δεν θα είστε στο πλευρό της Κυβέρνησης μόνο, θα είστε στο πλευρό της κοινωνίας, στην οποία καλούμαστε να δώσουμε απάντηση σε ένα ζήτημα που την ταλαιπωρεί πάρα πολλά χρόνια.

**ΤΡΥΦΩΝ ΑΛΕΞΙΑΔΗΣ:** Δεν βλέπω Βουλευτές της Νέας Δημοκρατίας στο πλευρό της Κυβέρνησης!

**ΓΕΩΡΓΙΟΣ ΚΩΤΣΟΣ**Εδώ είναι η Κυβέρνηση, εδώ είμαστε και σας είπα και πιο πριν ότι στους τριάντα ομιλητές είστε μόλις οκτώ και ένας από το ΚΙΝΑΛ. Όλοι οι υπόλοιποι είναι από την πλευρά της Κυβέρνησης.

Είμαι βέβαιος ότι, συναισθανόμενοι όλοι την ευθύνη μας απέναντι στις Ελληνίδες και στους Έλληνες, θα πράξουμε το καθήκον μας, που δεν είναι τίποτα άλλο από το να υπερψηφίσουμε το συγκεκριμένο νομοσχέδιο, το οποίο δίνει απαντήσεις και λύσεις σε χρονίζοντα προβλήματα.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Ξενοφών Μπαραλιάκος από τη Νέα Δημοκρατία και να ετοιμάζεται ο εκ Καβάλας κ. Πασχαλίδης από τη Νέα Δημοκρατία.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο του Υπουργείου Οικονομικών αποτελείται από δύο κύρια μέρη που πραγματεύονται θέματα εξαιρετικά σημαντικά για την εύρυθμη λειτουργία του ελληνικού κράτους, όπως είναι η επίλυση του ιδιοκτησιακού καθεστώτος των κατεχόμενων δημόσιων ακινήτων που διαχειρίζεται το Υπουργείο Οικονομικών, αλλά και οι ειδικές κατηγορίες ακινήτων που ανήκουν στην ιδιωτική περιουσία του δημοσίου και κατά δεύτερον ρυθμίσεις που αφορούν εξαιρέσεις από τον ΕΝΦΙΑ, ρυθμίσεις φορολογίας εισοδήματος και ΦΠΑ.

Ξεκινώντας από το πρώτο μέρος του νομοσχεδίου, ας δούμε σύντομα ποιο είναι το πρόβλημα που έρχεται να επιλύσει. Η ιδιωτική περιουσία του δημοσίου, από τη σύσταση ακόμα του ελληνικού κράτους, βρισκόταν υπό αμφισβήτηση λόγω de facto κατοχής της από ιδιώτες.

Για να γίνει πιο σαφές αυτό που περιγράφουμε, από την τελευταία καταγραφή που έγινε από το Υπουργείο Οικονομικών το 2004, το 92% των δημόσιων ανταλλάξιμων αυτών κτημάτων βρίσκεται υπό ιδιοκτησιακό καθεστώς ιδιωτών. Κι εδώ ακριβώς έρχεται να παρέμβει το σημερινό νομοσχέδιο ορίζοντας τις σαφείς προϋποθέσεις για την εξαγορά των ακινήτων αυτών, έτσι ώστε να αποδοθούν στους πραγματικούς ιδιοκτήτες αλλά και να προστατευθεί το δημόσιο συμφέρον.

Επιλύεται επί της ουσίας ένα πρόβλημα που συναντάται έντονα σε όλη την Ελλάδα θα έλεγα, αλλά και στην ιδιαίτερη πατρίδα μου, την Πιερία, αγγίζοντας άμεσα κατηγορίες που αποτελούν τους πυλώνες του τόπου μου, όπως τις τουριστικές επιχειρήσεις, τους αγρότες, τους κτηνοτρόφους, αλλά και τις βιομηχανίες και τις βιοτεχνίες, για τις οποίες υπάρχει ειδική πρόβλεψη στο άρθρο 17 του νομοσχεδίου.

Οι ρυθμίσεις που εισάγει το νομοσχέδιο αφορούν όσους κατέχουν αδιαλείπτως τα κτήματα αυτά με τίτλο επί ακινήτων του δημοσίου για τουλάχιστον τριάντα έτη, πολίτες με σαράντα χρόνια συνεχή κατοχή, οι οποίοι έχουν την κύρια κατοικία τους σε αυτά τα ακίνητα και όσους πολίτες για το ίδιο διάστημα ασκούν σε αυτά κάποια επαγγελματική δραστηριότητα. Η διαδικασία θα γίνεται με εξαγορά του ακινήτου σε ένα τίμημα που θα βασίζεται στην αντικειμενική του αξία, στο οποίο τίμημα θα εφαρμόζονται και εκπτώσεις βάσει οικονομικών και κοινωνικών κριτηρίων. Επιπροσθέτως, δίνεται και η δυνατότητα το ποσό να καταβληθεί σε έως εξήντα δόσεις, με ελάχιστη δόση 100 ευρώ τον μήνα.

Η διοικητική διαδικασία εξαγοράς θα είναι σύντομη και απλή, ώστε να μπορούν οι πολίτες εύκολα να υποβάλλουν τις αιτήσεις τους, αλλά και τα απαραίτητα δικαιολογητικά για την εξαγορά του ακινήτου, ενώ φυσικά το ψηφιακό κράτος θα παίξει και πάλι τον ρόλο του, αφού θα δημιουργείται ειδικός ψηφιακός φάκελος για κάθε δημόσιο ακίνητο, για το οποίο κάποιος καταθέτει αίτηση για την εξαγορά του.

Επιλύεται έτσι ένα διαχρονικό πρόβλημα που ξεκινά από την εποχή του Όθωνα ακόμα, με αποτέλεσμα να ελαφρυνθούν οι διοικητικές και δικαστικές αρχές από σημαντικά βάρη που έφεραν οι υποθέσεις αυτού του είδους, να υπάρξει εκκαθάριση του περιουσιολογίου του δημοσίου, να υπάρξει εισροή σημαντικών εσόδων στον κρατικό προϋπολογισμό και τελικά να επιτύχουμε εκεί που άλλοι νόμοι στο παρελθόν απέτυχαν.

Περνώντας στο δεύτερο μέρος του νομοσχεδίου, ξεκινάμε με ένα θέμα που πολύ δύσκολα -ελπίζω τουλάχιστον- θα βρεθεί κάποιος να διαφωνήσει μέσα σε αυτή την Αίθουσα και αφορά φορολογικές ρυθμίσεις που εισάγει το νομοσχέδιο, όπως η απαλλαγή από τον ΕΝΦΙΑ για το 2023 για τους ιδιοκτήτες ακινήτων που βρίσκονται σε περιοχές που έχουν πληγεί από φυσικές καταστροφές. Τέτοιες περιοχές είναι σαφώς όσες επλήγησαν από πυρκαγιές, όπως το Μάτι, η Κινέτα και η Εύβοια, αλλά και νησιά που επλήγησαν από σεισμούς και πλημμύρες, όπως είναι για παράδειγμα η Χίος, η Σάμος και η Ικαρία.

Επίσης, από την υποχρέωση καταβολής ΕΝΦΙΑ απαλλάσσονται οι ιδιοκτήτες ιστορικών διατηρητέων κτηρίων, οι οποίοι καταβάλλουν ίδια έξοδα για τη συντήρηση αυτών των ακινήτων. Είναι κτήρια που αποτελούν αναπόσπαστο κομμάτι της ιστορίας μας και το Υπουργείο Οικονομικών από τη δικιά του σκοπιά αποδεικνύει στην πράξη, για ακόμη μια φορά, ότι η προστασία της πολιτιστικής μας κληρονομιάς είναι μια ευθύνη που εκτείνεται σε όλο το φάσμα αυτής της Κυβέρνησης και είναι προσωπική υπόθεση και προτεραιότητα όλων μας.

Κλείνοντας, θα ήθελα να αναφερθώ στην τροπολογία που κατατέθηκε από τον Υπουργό και η οποία δημιουργεί νέα δεδομένα στη διαδικασία εξωδικαστικής ρύθμισης οφειλών. Στο κείμενο της τροπολογίας περιλαμβάνονται βασικές αλλαγές που αφορούν περιορισμούς που έθετε το αρχικό νομοθετικό πλαίσιο και είχαν δημιουργήσει προβλήματα σε ένα μεγάλο αριθμό οφειλετών, οι οποίοι ήθελαν μεν αλλά δεν μπορούσαν να ρυθμίσουν το σύνολο των οφειλών τους σε δημόσιο, εφορία, ταμεία, ΟΤΑ, τράπεζες, ακόμη και προμηθευτές. Με τις νέες διατάξεις ο οφειλέτης αποκτά νέα «όπλα» που δεν είχε, δίνοντάς του έτσι τη δυνατότητα να ρυθμίσει με ευνοϊκότερο τρόπο τις υποχρεώσεις του.

Κυρίες και κύριοι συνάδελφοι, σήμερα έχουμε μια ιστορική ευκαιρία χάρη στην εξαιρετική δουλειά του Υπουργείου Οικονομικών -και γι’ αυτό θα ήθελα να συγχαρώ, κύριε Υπουργέ, και εσάς και τους συνεργάτες σας γι’ αυτό το εξαιρετικό νομοθέτημα που έχουμε σήμερα μπροστά μας- να ανοίξουμε τον δρόμο σε ένα ζήτημα που έχει απασχολήσει το ελληνικό κράτος από τη γέννησή του και που διαδοχικοί νόμοι δεν κατάφεραν μέχρι σήμερα να φέρουν μια ουσιαστική λύση.

Σας καλώ όλους να στηρίξετε με την ψήφο σας το σημερινό νομοσχέδιο, που λύνει εκκρεμότητες πολλών δεκαετιών, ξεδιαλύνει το ιδιοκτησιακό καθεστώς δίνοντας διέξοδο στην επιχειρηματική κοινότητα, ελαφρύνει τη διοίκηση και τα ελληνικά δικαστήρια από περιττά βάρη, ενισχύει οικονομικά τον κρατικό προϋπολογισμό και, τέλος, θα αποτελεί μια κληρονομιά για τον κρατικό μηχανισμό, ώστε να μη συναντήσουμε ανάλογα θέματα στο μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Ιωάννης Πασχαλίδης από τη Νέα Δημοκρατία και να ετοιμάζεται ο κ. Καλαματιανός του ΣΥΡΙΖΑ από τον Πύργο Ηλείας.

Κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το προτεινόμενο σχέδιο νόμου επιχειρείται η επίλυση ενός διαχρονικού κοινωνικού προβλήματος που, αν και κατά το παρελθόν επιχειρήθηκε πολλές φορές η εξεύρεση λύσης με διάφορες νομοθετικές παρεμβάσεις, δεν επιλύθηκε ποτέ λόγω της πολυπλοκότητας τόσο των διατάξεων όσο και του ίδιου του ζητήματος.

Το πεδίο εφαρμογής τού εν λόγω νομοσχεδίου εκτείνεται αποκλειστικά στο ιδιοκτησιακό καθεστώς των κατεχομένων δημοσίων ακινήτων του Υπουργείου Οικονομικών.

Αφορά, δηλαδή, τα προβλήματα που σχετίζονται μόνο με την ιδιωτική περιουσία του δημοσίου, όπως είναι για παράδειγμα οι λεγόμενες «εθνικές γαίες» που δημεύθηκαν από την Οθωμανική Αυτοκρατορία, τα βακουφικά ακίνητα, τα ανταλλάξιμα ακίνητα που περιήλθαν στο ελληνικό δημόσιο ως απόρροια της Συνθήκης της Λωζάννης, αλλά και τα ακίνητα που έχει αποκτήσει το δημόσιο ως κληρονόμος έκτης τάξης.

Είναι κρίσιμο, επομένως, να τονιστεί πως το παρόν νομοσχέδιο δεν αφορά το δικαίωμα εξαγοράς οποιουδήποτε ακινήτου του δημοσίου ούτε ακίνητα των Οργανισμών Τοπικής Αυτοδιοίκησης, ούτε φυσικά ακίνητα που βρίσκονται και παραμένουν εκτός καθορισμένης ζώνης αιγιαλού και παραλίας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Οι εξαιρέσεις αναφέρονται αναλυτικά στο άρθρο 5 του νομοσχεδίου που είναι τα ακίνητα που εξυπηρετούν σκοπούς γενικού δημοσίου και κοινωνικού συμφέροντος, καθώς επίσης και κοινόχρηστες εκτάσεις εκτός συναλλαγής. Οι προτεινόμενες ρυθμίσεις αφορούν άμεσα τους πολίτες, αλλά και τα νομικά πρόσωπα που ασκούν κατοχή αδιαλείπτως επί τουλάχιστον τριάντα έτη με τίτλο υπέρ των ίδιων ή των δικαιοπαρόχων, τους επί συγκεκριμένων ακινήτων.

Επίσης, αφορούν τους πολίτες που ασκούν κατοχή αδιαλείπτως επί τουλάχιστον σαράντα έτη εφόσον στα ακίνητα αυτά βρίσκεται η κύρια κατοικία τους, αλλά και τους πολίτες και τα νομικά πρόσωπα που ασκούν κατοχή αδιαλείπτως επί τουλάχιστον σαράντα έτη, εφόσον σε αυτά η τουριστική, βιοτεχνική, βιομηχανική, εμπορική ή αγροτική δραστηριότητα.

Με τα άρθρα 6 και 7 προσδιορίζεται το τίμημα της εξαγοράς των δημοσίων ακινήτων με κύριο κριτήριο την ύπαρξη ή όχι συστήματος αντικειμενικού προσδιορισμού το οποίο δύναται να απομειώνεται σταδιακά. Μάλιστα, διευκρινίζεται ότι το ανώτατο όριο έκπτωσης ανέρχεται σε ποσοστό 80% επί του ποσού του τιμήματος εξαγοράς εάν συντρέχουν συγκεκριμένα κριτήρια, όπως αναπηρία, ανεργία, πολυτεχνεία, ομογενείς κ.λπ..

Με το άρθρο 8 δίνεται άμεση λύση στις περιπτώσεις κατά τις οποίες υφίσταται εκκρεμοδικία μεταξύ του αιτούντος την εξαγορά του δημοσίου κτήματος και του δημοσίου πριν την έναρξη ισχύος του νόμου, δίνοντας τη δυνατότητα σε αυτόν να εξαγοράσει το δημόσιο ακίνητο με αντάλλαγμα ίσο με το 50% της αντικειμενικής αξίας αυτού εάν έχει δικαιωθεί πρωτοβάθμια. Παράλληλα, προβλέπεται αυτοδίκαιη παύση άσκησης αγωγών από την πλευρά του ελληνικού δημοσίου.

Η υποβολή της αίτησης για την εξαγορά των ακινήτων και των συνοδευτικών δικαιολογητικών θα γίνεται σε ψηφιακή πλατφόρμα στο ειδικό πληροφοριακό σύστημα αιτήσεων εξαγοράς δημοσίων ακινήτων, σύμφωνα με τα οριζόμενα της ένατης διάταξης του υπό συζήτηση νομοσχεδίου, καθιστώντας την υποβολή της αίτησης και των δικαιολογητικών σε ηλεκτρονική μορφή εύκολη και αποτελεσματική ακόμα και από απόσταση.

Να σημειωθεί ότι προβλέπεται η αναστολή των διοικητικών μέτρων και εκκρεμών δικών που αφορούν στο ιδιοκτησιακό καθεστώς του υπό εξαγορά δημοσίου ακινήτου για το διάστημα που μεσολαβεί από την υποβολή της αίτησης εξαγοράς μέχρι τη μεταγραφή ή καταχώριση της απόφασης εξαγοράς στο κατά τόπον αρμόδιο υποθηκοφυλακείο ή κτηματολογικό γραφείο.

Ιδιαίτερη αναφορά θα ήθελα να κάνω στο άρθρο 16 του παρόντος σχεδίου νόμου, βάσει του οποίου ρυθμίζεται η απόδοση της κυριότητας ακινήτων εντός σχεδίου πόλεως ή οικισμού ή ζώνης οικισμού, η διαχείριση των οποίων ως πρώην δασικών που εντάσσεται στο σχέδιο πόλης έχουν περιέλθει στο Υπουργείο Οικονομικών από τη Διεύθυνση Δασών και για τα οποία το δημόσιο προβάλλει δικαιώματα βάσει του πρώην δασικού τους χαρακτήρα.

Επίσης, ρυθμίζονται και τα ανταλλάξιμα κτήματα εντός σχεδίου πόλεως, τα λεγόμενα αστικά, που ανήκουν στο Υπουργείο Οικονομικών, αλλά και τα ακίνητα που βρίσκονται εκτός σχεδίου πόλεως ή οικισμού, αλλά αποτέλεσαν αντικείμενο διανομής σύμφωνα με τις διατάξεις της αγροτικής νομοθεσίας από το Υπουργείο Αγροτικής Ανάπτυξης και Τροφίμων.

Έτσι και σε αυτές τις περιπτώσεις το δημόσιο θα απέχει από την άσκηση αγωγών και τυχόν εκκρεμείς δίκες καταργούνται εφόσον σωρευτικά τηρούνται οι κάτωθι προϋποθέσεις: Πρώτον, ο ιδιώτης έχει αναγραφεί ως κύριος στις πρώτες κτηματολογικές εγγραφές. Δεύτερον, δεν έχει εκδοθεί και κοινοποιηθεί σε αυτόν ή τους δικαιοπαρόχους πρωτόκολλα διοικητικής αποβολής ή πρωτόκολλο καθορισμού αποζημίωσης αυθαίρετης χρήσης. Και, τρίτον, δεν προβάλλονται δικαιώματα του δημοσίου από άλλη αιτία.

Με τη συγκεκριμένη ρύθμιση δίνεται μια οριστική λύση σε ένα τεράστιο πρόβλημα που έχει δημιουργηθεί εδώ και πολλές δεκαετίες στην περιφέρειά μου την Καβάλα και κυρίως στην περιοχή του Παληού, αλλά φυσικά και σε πολλές άλλες περιπτώσεις στη χώρα μας. Γι’ αυτό θα ήθελα να εκφράσω τη βαθιά μου ικανοποίηση διότι μετά από πολύμηνη συλλογική προσπάθεια και σταθμίζοντας όλα τα δεδομένα, καταφέραμε να επιλυθεί ένα χρόνιο πρόβλημα που προκαλούσε τρομερή αναστάτωση στην κοινωνική και οικονομική ζωή εκατοντάδων συμπολιτών μου και μάλιστα λόγω των εν πολλοίς ανυποστήρικτων ενστάσεων και αγωγών του δημοσίου. Σημειωτέον ότι στα εν λόγω ακίνητα υπάρχουν κυρίως δομημένες επιφάνειες και δη πολυκατοικίες, γεγονός που επέκτεινε την πολυπλοκότητα του προβλήματος.

Ήταν επομένως επιτακτική η ανάγκη της επίλυσης και γι’ αυτό θα ήθελα να ευχαριστήσω θερμά τον Υπουργό Οικονομικών κ. Χρήστο Σταϊκούρα, όπως και τον Υφυπουργό κ. Απόστολο Βεσυρόπουλο και τους συνεργάτες του, που ενδιαφέρθηκαν ιδιαιτέρως για το ζήτημα αυτό, που έφεραν προς ψήφιση το σημερινό νομοσχέδιο που θα ανακουφίσει πάρα πολύ τους συμπολίτες μου.

Κλείνοντας, θα ήθελα να αναφέρω ότι ο παρών νόμος επιδιώκει να επιλύσει οριστικά ένα χρόνιο πρόβλημα σε ένα σύγχρονο πλαίσιο, λαμβάνοντας υπ’ όψιν την ήδη διαμορφωθείσα κατάσταση και τα προβλήματα που προέκυψαν στο παρελθόν. Ο κοινωνικός και αποκαταστατικός χαρακτήρας του νομοσχεδίου θα λειτουργήσει όχι μόνο προς όφελος των πολιτών αλλά και του ίδιου του κράτους, δεδομένου ότι εξυπηρετούνται και σκοποί δημοσίου συμφέροντος που συνίσταται στην οριστική διευθέτηση του ιδιοκτησιακού καθεστώτος της ιδιωτικής περιουσίας, αλλά και στην προώθηση της τουριστικής, βιομηχανικής, βιοτεχνικής και αγροτικής ανάπτυξης επ’ ωφελεία της εθνικής οικονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πασχαλίδη.

Τον λόγο έχει ο κ. Χαράλαμπος - Διονύσιος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κατ’ αρχάς, εκφράζω τα συλλυπητήριά μου για την απώλεια του Μητροπολίτη πρώην Ηλείας Γερμανού, ενός ιεράρχη ο οποίος υπηρέτησε τον λαό της Ηλείας, προσέφερε κοινωνικό έργο με μεγάλη προσφορά στον συνάνθρωπο. Στάθηκε στο πλάι όσων είχαν ανάγκη, σε παιδιά, σε νέες, σε νέους, σε ηλικιωμένους, σε κατατρεγμένους, σε πρόσφυγες και μετανάστες. Θα τον θυμόμαστε πάντα για το πνευματικό και κοινωνικό του έργο που το προσέφερε με ανθρωπιά, με αλληλεγγύη και αγάπη.

Ξεκινώ με την τροπολογία που καταθέσατε και την παρουσία βεβαίως του Πρωθυπουργού εδώ στη Βουλή. Φέρατε την τροπολογία άρον άρον. Προσπαθείτε να δημιουργήσετε προεκλογικές εντυπώσεις πως δήθεν κάτι κάνατε. Και γιατί κάνετε αυτή την προσπάθεια; Για να κατευνάσετε τη μεγάλη κατακραυγή που έχει ξεσηκωθεί από το γεγονός ότι ανοίξατε διάπλατα τον δρόμο για την αρπαγή χιλιάδων κατοικιών μεσαίων και χαμηλών στρωμάτων, της επαγγελματικής στέγης και της αγροτικής γης.

Όμως «άνθρακες ο θησαυρός». Η τροπολογία δεν φέρνει καμμία ουσιαστική αλλαγή στο ισχύον πλαίσιο του εξωδικαστικού μηχανισμού. Ελάχιστοι έχουν καταφέρει να υπαχθούν εκεί, παρ’ ότι οι αιτήσεις είναι περίπου εξήντα χιλιάδες. Τώρα με την τροπολογία αλλάζετε κάτι ουσιαστικό; Όχι. Και ποιο είναι το πρόβλημα; Το πρόβλημα είναι ότι οι τράπεζες και τα fund αρνούνται να ρυθμίσουν τα χρέη των οφειλετών. Με την τροπολογία προβλέπεται κάτι γι’ αυτό; Κάνετε δεσμευτική την πρόταση ρύθμισης στα fund και τις τράπεζες; Όχι βεβαίως. Άρα, τίποτα. Θα συνεχίσουν να μη δεσμεύονται.

Ό,τι και να κάνετε, ό,τι και να λέτε τώρα, όλοι γνωρίζουν -το έχετε αποδεχθεί και εσείς και ο Πρωθυπουργός και ο κ. Τσιάρας- ότι μέχρι τον Δεκέμβρη του 2019 η προστασία στην πρώτη κατοικία υπήρχε και η οποία βεβαίως καταργήθηκε με τον πτωχευτικό νόμο που εσείς φέρατε και ψηφίσατε, που προβλέπει τη ρευστοποίηση και τον πλειστηριασμό κάθε περιουσιακού στοιχείου ακόμα και της πρώτης κατοικίας.

Και βεβαίως τι ισχυρίστηκε ο Πρωθυπουργός; Ότι προστατεύει τους ευάλωτους. Ποιος τα λέει αυτά; Ο Πρωθυπουργός μιας Κυβέρνησης που έχει αφήσει ανεξέλεγκτη την αισχροκέρδεια, η οποία εξανεμίζει το εισόδημα των εργαζομένων, των μικρομεσαίων επαγγελματιών, των εμπόρων, των αγροτών, των συνταξιούχων, ο Πρωθυπουργός της φτωχοποίησης, της διεύρυνσης των ανισοτήτων, της υποβάθμισης των εργασιακών δικαιωμάτων, της υποβάθμισης της δημόσιας υγείας, της δημόσιας παιδείας και του κοινωνικού κράτους.

Η αλήθεια είναι ότι αυτός ο Πρωθυπουργός και αυτή η Κυβέρνηση ούτε θέλουν ούτε μπορούν να προστατεύσουν την πρώτη κατοικία. Αν ήθελε, θα έφερνε αυτή τη στιγμή μια πράξη νομοθετικού περιεχομένου σαν έκτακτο μέτρο να σταματήσει κάθε διαδικασία πλειστηριασμού έως ότου ρυθμιστεί συνολικά το ζήτημα. Με πυροτεχνήματα τέτοιου είδους τροπολογιών κατευθείαν γρήγορα, γρήγορα να σπεύσουμε για να κατευνάσουμε την κατακραυγή, δεν υπάρχει αποτέλεσμα.

Όμως η προοδευτική κυβέρνηση που έρχεται -έρχονται εκλογές σε λίγο- βάζει συγκεκριμένες προτεραιότητες, κατάργησης του πτωχευτικού νόμου, προστασίας της πρώτης κατοικίας, ρύθμισης του ιδιωτικού χρέους, που έχει εκτοξευθεί, με εκατόν είκοσι δόσεις, να κάνει δεσμευτικό το αποτέλεσμα της πλατφόρμας για τους δανειολήπτες και για τις τράπεζες βεβαίως και τα fund και να υπάρχει και η δυνατότητα δικαστικής προσφυγής. Έτσι μπορεί να προστατευτεί και η πρώτη κατοικία.

Και έρχομαι τώρα στο υπό συζήτηση νομοσχέδιο. Ισχυρίζεται η Κυβέρνηση ότι γίνεται προσπάθεια να επιλυθεί το ιδιοκτησιακό καθεστώς των κατεχομένων δημοσίων ακινήτων. Πράγματι η κατοχή από ιδιώτες δημόσιας περιουσίας, δημοσίων κτημάτων, είναι ένα κοινωνικό πρόβλημα που ταλαιπωρεί για δεκαετίες τους πολίτες και το δημόσιο. Η μη ύπαρξη κτηματολογίου, βεβαίως, γιγάντωσε αυτό το πρόβλημα.

Παλαιότερα είχε γίνει προσπάθεια να ρυθμιστεί με πάρα πολλούς νόμους το 1939, το 1957, το 1968, το 1976, το 1984, το 1993 και το 1996. Αυτά τα νομοθετήματα έλυσαν το πρόβλημα; Όχι, ούτε και αυτή η νομοθέτηση που σήμερα φέρνετε με αυτό το νομοσχέδιο λύνει πραγματικά το πρόβλημα. Και γιατί δεν μπορεί να το λύσει; Γιατί δεν έχει πραγματοποιηθεί μια συνολική καταγραφή αυτών των κτισμάτων, δεν έχουν ολοκληρωθεί τα τοπικά πολεοδομικά σχέδια, δεν έχει γίνει καθορισμός του αιγιαλού και της παραλίας, δεν έχει προχωρήσει η κτηματική υπηρεσία στην ολοκλήρωση των καταγραφών για όλα τα αυθαίρετα, δεν έχουν γίνει όσα πρέπει να γίνουν στις περιοχές που έχουν ανάγκη περιβαλλοντικής προστασίας. Και έρχεται τώρα αυτό το νομοσχέδιο δήθεν να επιλύσει το ιδιοκτησιακό καθεστώς.

Τα δασικά ακίνητα, η νομιμοποίηση των τουριστικών ακινήτων, οι περιοχές που έχουν χαρακτηριστεί ιδιαίτερου φυσικού κάλλους, η μη δυνητική πράξη για την εξαγορά από πλευράς του δημοσίου και προφανώς οι αρχαιολογικοί χώροι χρήζουν ιδιαίτερης προσοχής. Είναι περίπλοκα ζητήματα και χρειάζεται και ρητή πρόβλεψη.

Συνεπώς η σημερινή προσπάθεια της Κυβέρνησης είναι αποσπασματική και αφορά ελάχιστους. Τα κριτήρια που τίθενται στο συγκεκριμένο νομοσχέδιο προκειμένου να εξαγοραστεί η έκταση περιορίζουν το εύρος των δικαιούχων. Είναι σημαντικό το γεγονός ότι οι εκκρεμείς αιτήσεις πηγαίνουν στο αρχείο. Εδώ υπάρχει ένα τεράστιο ζήτημα αδικίας. Χωρίς δική τους υπαιτιότητα, όσοι έχουν κάνει αίτηση, βλέπουν τις αιτήσεις τους να πηγαίνουν στο αρχείο επειδή καθυστέρησε το Υπουργείο Περιβάλλοντος να κάνει μια ειδική χωροταξική διαχειριστική μελέτη και χάνουν δικαιώματά τους οι άνθρωποι. Πρόκειται για μια παραβίαση ουσιαστικά της αρχής της εμπιστοσύνης, της χρηστής διοίκησης και της ισότητας.

Ειδικά στον τόπο μου, στην Ηλεία, οι διατάξεις δεν περιλαμβάνουν σχεδόν κανένα ακίνητο. Και γιατί δεν περιλαμβάνουν κανένα ακίνητο; Γιατί προβλέπετε μόνο τη ρύθμιση για κύρια κατοικία και ούτε δίνετε και το δικαίωμα σε αυτούς που κατοικούν για πολλά χρόνια ως κύρια κατοικία σε αυτά τα κτίσματα, σε αυτά τα ακίνητα, να μπορέσουν να τα δηλώσουν.

Άρα, λοιπόν, είναι περιορισμένο το εύρος του νομοσχεδίου. Έχει πάρα πολλές ελλείψεις. Είναι ένα προεκλογικό πυροτέχνημα δημιουργίας ψεύτικων ελπίδων. Είναι ένα νομοσχέδιο που αφορά ελάχιστους. Πολλοί νομίζουν ότι μπορούν να ωφεληθούν, αλλά τελικά ελάχιστοι θα μπορέσουν να το κάνουν. Η λύση με δίκαιο και συνταγματικό τρόπο είναι επιβεβλημένη. Και με συγκεκριμένες κατευθύνσεις και προϋποθέσεις στο μέλλον θα μπορέσει να λυθεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Τον λόγο έχει τώρα ο κ. Γιώργος Καρασμάνης από τη Νέα Δημοκρατία.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είναι μια σημαντική μέρα γιατί με το προτεινόμενο νομοσχέδιο της Κυβέρνησής μας επιλύεται ένα πρόβλημα δεκαετιών, που κρατούσε σε ομηρία χιλιάδες οικογένειες με το ιδιοκτησιακό καθεστώς των κατεχομένων δημοσίων ακινήτων που διαχειρίζεται το Υπουργείο Οικονομικών.

Είναι ιδιαίτερη, βέβαια, η ευαισθησία μου για τον νομό μου, την Πέλλα, με τα τεράστια και μακροχρόνια συσσωρευμένα προβλήματα στο ιδιοκτησιακό καθεστώς, για το οποίο άλλωστε έχω πραγματοποιήσει αμέτρητες κοινοβουλευτικές παρεμβάσεις και επαφές και αισθάνομαι ικανοποίηση που λύνονται επιτέλους οριστικά σε πολλές περιπτώσεις. Ενδεικτικά αναφέρω τις περιοχές Καραμάν, Ντερέ, Άγιος Μάρκος στην Έδεσσα με τα εκατοντάδες ακίνητα που σε αρκετά εξ αυτών διαμένουν οικογένειες, η πλειονότητα των οποίων είναι χαμηλών εισοδημάτων με μεγάλο δίκτυο ανεργίας. Ακόμη δίνεται λύση στους συμπολίτες μας που κατοικούσαν στα στρατόπεδα Φιλιππάκου και Καψάλη στα Γιαννιτσά.

Εξίσου σημαντικό θεωρώ ότι σε οκτακόσια περίπου κτήματα μικρής έκτασης στους Προμάχους, τριακόσια πενήντα στο Γαρέφη, διακόσια πενήντα στην περιοχή Αγίου Αθανασίου, εκατόν πενήντα στο Ασβεσταριό, εβδομήντα στα Ξανθόγεια δίνεται λύση στο ιδιοκτησιακό τους πρόβλημα με την καταβολή ενός συμβολικού ποσού για την εξαγορά τους, για δε τις ανταλλάξιμες εκτάσεις χωρίς κανένα απολύτως τίμημα.

Πετυχαίνουμε έτσι το καλύτερο δυνατό για τους συμπολίτες μας που έχουν καταταλαιπωρηθεί όλα αυτά τα χρόνια. Και μάλιστα αυτό γίνεται με μια διαδικασία παραχώρησης δίκαιη, διαφανή και με σαφή αντικειμενικά κοινωνικά κριτήρια. Το γεγονός αυτό αποτελεί την προσωπική μου δικαίωση αφού ήταν το ζητούμενο στις συνεχείς συναντήσεις που είχα με τον γείτονα και φίλο Υφυπουργό Απόστολο Βεσυρόπουλο και τους συνεργάτες του από την αρχή της κατάθεσης του νομοσχεδίου μέχρι και την προηγούμενη εβδομάδα που κατέθεσα το υπόμνημα του δημοτικού συμβουλίου της Έδεσσας.

Και εδώ οφείλω να πω ότι από τότε που ανέλαβε τα καθήκοντά του ο κ. Βεσυρόπουλος είχε πάντα την πόρτα του ανοιχτή και είχαμε συναντήσεις σε τακτά χρονικά διαστήματα κατά τις οποίες επέδειξε θετική διάθεση και ευαισθησία μαζί με τους συνεργάτες του την κ. Κωφού, την κ. Καββαδά και φυσικά πάντοτε σε συνεννόηση με τον Υπουργό κ. Σταϊκούρα, ο οποίος έχει τη νομοθετική πρωτοβουλία για την επίλυση αυτού του προβλήματος.

Θα ήθελα όμως, κύριε Υπουργέ, να αναφερθώ σε μια ιδιάζουσα περίπτωση την οποία κατ’ επανάληψη έχουμε συζητήσει στο παρελθόν και χρήζει ιδιαίτερης προσοχής. Πρόκειται για το ιδιοκτησιακό καθεστώς του δασοκτήματος Άνω Γραμματικού και των αγροτικών εκτάσεων που εμπεριέχονται σε αυτό.

Οι κάτοικοι έχουν στα χέρια τους τις υπ’ αριθμ. 51/1926 και 66/1927 αποφάσεις του διοικητικού δικαστηρίου, σύμφωνα με τις οποίες το δασόκτημα της περιοχής είναι ιδιωτικό, καθώς και την υπ’ αριθμ. 26/1982 απόφαση του εισαγγελέα Έδεσσας με την οποία αναγνωρίζεται η νομή και κατοχή του δάσους στο Συνεταιρισμό Αναγκαστικός Δάσους Γραμματικού.

Παρ’ όλα αυτά, όμως, τους κοινοποιήθηκαν πρωτόκολλα αυθαίρετης χρήσης από την Κτηματική Υπηρεσία και ακολουθώντας τη δικαστική πέτυχαν αποφάσεις ανακοπής γεγονός που μπορεί να επιφέρει και την πλήρη δικαίωσή τους σε ενδεχόμενες αγωγές κυριότητας έναντι του δημοσίου. Είναι, όμως, έντονα προβληματισμένοι, αν αναμένοντας την τελική τελεσίδικη έκβαση των δικαστικών αποφάσεων και στην περίπτωση που υπάρξει αρνητική απόφαση γι’ αυτούς, θα χάσουν την προθεσμία να επωφεληθούν των ευεργετικών διατάξεων του παρόντος νομοσχεδίου.

Πιστεύω, κύριε Υπουργέ, ότι εδώ πρέπει να υπάρξει μια προσθήκη ότι οι άνθρωποι αυτοί θα έχουν το δικαίωμα υποβολής αιτήσεων εξαγοράς και μετά την έκδοση των αποφάσεων. Επιπλέον θα ήθελα να τονίσω ότι είναι πολύ σημαντικό ότι προσδιορίζεται το τίμημα της εξαγοράς βάσει των αντικειμενικών αξιών. Το δε τίμημα μπορεί να απομειώνεται σταδιακά βάσει των συγκεκριμένων κοινωνικών και οικονομικών κριτηρίων καθώς επίσης προβλέπονται εκπτώσεις επί του τιμήματος εξαγοράς, σύμφωνα με τον χρόνο κατοχής του ακινήτου. Το δε ανώτατο όριο έκπτωσης ανέρχεται σε ποσοστό 80%, το οποίο μπορεί να χορηγηθεί ανά περίπτωση, εάν συντρέχουν μια σειρά κοινωνικοοικονομικών κριτηρίων, όπως αναπηρία, ανεργία, πολυτεκνία, τριτεκνία, μονογονεϊκές οικογένειες, παλιννοστούντες κ.λπ..

Ενώ επιπλέον για τον Νομό Πέλλας, που είναι χαρακτηρισμένος ως παραμεθόριος στο σύνολό του, έπειτα από απόφαση της Επιτροπής Περιφερειών της Βουλής επί προεδρίας μου υπάρχει περαιτέρω ποσοστό μείωσης κατά 20%. Το δε τίμημα εξαγοράς εξοφλείται είτε εφάπαξ με έκπτωση 10% είτε σε πέντε χρόνια με άτοκες μηνιαίες δόσεις.

Τέλος, σας προτείνω, κύριε Υπουργέ, η έκπτωση στην εφάπαξ καταβολή να πάει στο 30%, όπως ακριβώς το προβλέπει ο ν.357/1976 για τα ανταλλάξιμα ή τα πέντε χρόνια των δόσεων να γίνουν δέκα, δηλαδή οι δόσεις από εξήντα να γίνουν εκατόν είκοσι, λόγω της οικονομικής συγκυρίας που υπάρχει.

Τέλος, είναι ιδιαίτερα σημαντικό ότι ρυθμίζονται τα ανταλλάξιμα κτήματα τα οποία βρίσκονται εντός σχεδίου πόλεως, τα λεγόμενα αστικά, τα οποία αποδίδονται στους ενδιαφερόμενους χωρίς καταβολή τιμήματος. Θεωρώ επίσης σημαντική τη διάταξη με την οποία απαλλάσσονται από τον ΕΝΦΙΑ οι ιδιοκτήτες διατηρητέων κτηρίων σε παραδοσιακούς οικισμούς λόγω του γεγονότος ότι οι άνθρωποι αυτοί επιβαρύνονται με πάρα πολλά έξοδα για να τα συντηρήσουν.

Κλείνω με την τροπολογία για τον εξωδικαστικό μηχανισμό, η οποία παρέχει επιπρόσθετη προστασία σε ευάλωτους δανειολήπτες. Περιλαμβάνει μεταξύ άλλων εκπτώσεις, κούρεμα οφειλών κατά 90% όταν ο οφειλέτης διαπιστώνεται αντικειμενικά ότι αδυνατεί να πληρώσει, όπως επίσης προβλέπονται τετρακόσιες είκοσι δόσεις για εξόφληση της οφειλής. Μειώνεται σημαντικά το επιτόκιο και φτάνει σταθερό στο 3% ενώ σήμερα, όπως ξέρετε, είναι κοντά στο 7,6 Euribor συν 5 μονάδες. Προβλέπει σε περίπτωση ολικής προεξόφλησης η χορήγηση έκπτωσης στο σύνολο των τόκων. Έτσι, λοιπόν, με την τροπολογία αυτή, όπως επεσήμανε ο Πρωθυπουργός, κάθε ευάλωτος πολίτης έχει τη δυνατότητα να παγώσει κάθε αρνητική εξέλιξη σε βάρος του.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Καρασμάνη.

Τον λόγο έχει η κ. Αικατερίνη Παπανάτσιου από τον ΣΥΡΙΖΑ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν μπορώ να μην ξεκινήσω με το καινούργιο pass που και σήμερα με ενθουσιώδεις δηλώσεις ανέφερε ο Πρωθυπουργός. Μα πού ζείτε, κύριοι συνάδελφοι της Νέας Δημοκρατίας; Σε άλλη χώρα ζείτε;

Η κοινωνία φτωχοποιείται. Εσείς αρνείστε να αντιληφθείτε ότι η μείωση του πραγματικού εισοδήματος των νοικοκυριών και η όξυνση των ανισοτήτων δεν αντιμετωπίζονται με κουπόνια. Η οικονομική κατάσταση των συμπολιτών μας ολοένα και χειροτερεύει. Έχουμε σημερινό δημοσίευμα με έρευνα του ΙΜΕ της ΓΣΕΒΕΕ, η οποία μας λέει ότι πάνω από ένα στα δύο νοικοκυριά, 52,4%, δηλώνει ότι το μηνιαίο εισόδημα επαρκεί μόνο για δεκαοκτώ μέρες. Τα μισά νοικοκυριά έκριναν ανεπαρκή τα μέτρα που πήρε η Κυβέρνηση. Το 11,9% των νοικοκυριών φαίνεται ότι διαβιοί σε συνθήκες ακραίας φτώχειας. Έξι στα δέκα νοικοκυριά, το 57,3%, δήλωσαν ότι πρέπει να κάνουν περικοπές για να καλύψουν τα αναγκαία. Οι αυξήσεις των τιμών στα τρόφιμα «τρέχουν» στα ύψη.

Αντίθετα, ενώ ακούσαμε πάρα πολλά σήμερα εδώ στη συζήτηση που έγινε για την προστασία της πρώτης κατοικίας και πόσο στη διακυβέρνηση του ΣΥΡΙΖΑ δεν προστατεύτηκε, παραδέχτηκε, λοιπόν, σε τηλεοπτική εκπομπή ο Υπουργός Δικαιοσύνης κ. Τσιάρας ότι επί διακυβέρνησης του ΣΥΡΙΖΑ υπήρχε πλαίσιο προστασίας της πρώτης κατοικίας και το οποίο μάλιστα είχε φροντίσει να είναι μέχρι το τέλος του 2019, για ένα εξάμηνο μετά τις εκλογές, και την οποία συνεχίσατε εσείς για το 2020 και 2021. Αν δεν υπήρχε, πώς συνεχίστηκε;

Εδώ πρέπει να σημειώσουμε πως το νομοσχέδιο που συζητάμε χρήζει ιδιαίτερης προσοχής, καθώς καταλαμβάνει το θέμα της κατοικίας και της καθημερινότητας ορισμένων εκ των συμπολιτών μας, πράγμα όμως που ισχύει και για τον πτωχευτικό σας νόμο. Στην τροπολογία σας, λοιπόν, για τον εξωδικαστικό μηχανισμό δεν βλέπουμε να λύνονται δομικά ζητήματα. Οι λόγοι μη συναίνεσης θα καθορίζονται από την Ένωση Τραπεζών. Είναι υποχρεωτική η προώθηση από τους χρηματοδοτικούς φορείς; Δεσμεύονται οι πιστωτές; Αιτιολογείται, λέτε, η μη συναίνεση των χρηματοδοτικών φορέων, αλλά μπορούν και να μεταβάλουν τους λόγους της μη συναίνεσης. Έχει τη δυνατότητα ο οφειλέτης να προσφύγει στα δικαστήρια; Φυσικά και δεν έχει. Περιφερειακές, λοιπόν, οι αλλαγές σας, δεν είναι δομικές. Δεν προστατεύεται η πρώτη κατοικία. Δεν αναστέλλονται οι πλειστηριασμοί. Δεν αλλάζετε σπιθαμή από τον δικό σας νόμο, από τη δική σας αντίληψη για την προστασία της κατοικίας των Ελλήνων πολιτών.

Πώς περιμένετε, λοιπόν, να πιστέψουμε ότι ενδιαφερθήκατε τώρα για τα ακίνητα των πολιτών; Είναι ηλίου φαεινότερο ότι εδώ χρησιμοποιείται το παρόν νομοσχέδιο σαν προεκλογικός μηχανισμός. Δεν μπορεί από τη μια να τακτοποιεί το θέμα των διακατεχομένων και από την άλλη να αφήνετε βορά στα fund την πρώτη κατοικία των συμπολιτών μας.

Έχουμε, λοιπόν, ένα νομοσχέδιο το οποίο έρχεται να αντιμετωπίσει τεράστιας σημασίας ζητήματα άλυτα εδώ και δεκαετίες, ένα θέμα που είχε απασχολήσει και εμάς. Προφανώς η αρμόδια συσταθείσα επιτροπή, όταν εγώ βρισκόμουν στη θέση της Υφυπουργού Οικονομικών, είχε καταθέσει τις προτάσεις της. Εμείς τότε δεν προχωρήσαμε στην κατάθεση του νομοσχεδίου, καθώς βρισκόμασταν προς το τέλος της θητείας μας. Θέλαμε να επανεξετάσουμε θέματα που υπήρχαν αμφιβολίες, ώστε να πετύχουμε τον στόχο μας, που δεν ήταν άλλος από την επίλυση άλυτων μέχρι τότε προβλημάτων για τους πολίτες, αλλά παράλληλα οφείλαμε να προστατέψουμε και το δημόσιο συμφέρον. Θέλαμε ο νόμος να είναι λειτουργικός και προφανώς χρειαζόταν διαβούλευση και συναίνεση.

Η νομολογία του Σ.τ.Ε. ορίζει ότι δεν αρκεί ο ταμιευτικός σκοπός, πρέπει να αιτιολογείται η κοινωνική ανάγκη. Κατ’ αρχάς δεν μπορούμε να θέτουμε το επιχείρημα των εσόδων για τα κρατικά ταμεία. Τα έσοδα του κράτους πρέπει να βασίζονται στη χρηστή διοίκηση και στη δίκαιη αντιμετώπιση των πολιτών.

Η ΕΛΛΕΤ στην ακρόαση φορέων μας είπε ότι ανησυχεί για τον κίνδυνο καταστρατήγησης του σχεδιασμού του χώρου, ενώ μάλιστα βρίσκεται σε εξέλιξη το πρόγραμμα πολεοδομικών μεταρρυθμίσεων «Κωνσταντίνος Δοξιάδης», που θα μπορούσε να συμβάλει στην αξιολόγηση της χρησιμότητας των εξαγοραζόμενων εκτάσεων και το οποίο χρηματοδοτείται από το Ταμείο Ανάκαμψης και Ανθεκτικότητας με έναν πολύ μεγάλο προϋπολογισμό, περίπου 400 εκατομμύρια. Η ολοκλήρωση των πρώτων μελετών αναμένεται μέχρι τα τέλη του έτους. Τα πολεοδομικά σχέδια θα ορίζουν χρήσεις γης στις εκτός σχεδίου περιοχές. Δεν μπορούσε, λοιπόν, να έχει προηγηθεί αυτό; Πολύ φοβάμαι όμως ότι η στόχευσή σας είναι καθαρά προεκλογική.

Σας έβαλα κάποια ερωτήματα στην επιτροπή. Επαναλαμβάνω, αρχικά δεν έχετε συμπεριλάβει διάταξη που να ορίζει ότι η εξαγορά των ακινήτων είναι δυνητική για το δημόσιο. Αυτό και μόνο είναι δεσμευτικό για τη διοίκηση.

Επιπρόσθετα, δεν συμφωνούμε στο δικαίωμα εξαγοράς ακινήτων που βρίσκονται υπό τουριστική εκμετάλλευση. Δεν μπορούμε να ανοίξουμε τέτοιο παράθυρο. Είναι σαν να προκαλούμε τους αυθαίρετους καταπατητές να προβούν σε καταπατήσεις διαφόρων φιλέτων, ειδικά για τουριστική εκμετάλλευση, γνωρίζοντας ότι μετά από μερικά χρόνια θα τους δοθεί η δυνατότητα να τα εξαγοράσουν.

Επίσης, στις παραγράφους 6 και 7 του άρθρου 4 προτείνεται η εξαγορά δασικών θυμάτων και προστατευόμενων οικοσυστημάτων. Αυτό οδηγεί σε σταδιακή μεταβολή της χρήσης της προστατευόμενης περιοχής. Πρέπει, λοιπόν, να συμπεριληφθεί η εξαίρεση της εξαγοράς για ακίνητα ή τμήματα αυτών τα οποία αποτελούν τμήμα δάσους, δασικής ή αναδασωτέας έκτασης σύμφωνα με την οικεία πράξη χαρακτηρισμού του ν.4280/14 ή εμπίπτει σε προσωρινό ή οριστικό δασικό χάρτη. Πρέπει να συμπληρωθεί επίσης ότι στο πλαίσιο των συνεπειών της εξαγοράς το δημόσιο δεν φέρνει καμμία ευθύνη για πραγματικά ή νομικά ελαττώματα των ακινήτων που εξαγοράζονται κατά τις διατάξεις του παρόντος νόμου.

Τέλος, επαναλαμβάνω δύο ερωτήσεις: Σε τι ωφελεί το δημόσιο η μείωση με βάση το σύνολο της αξίας της περιουσίας του ιδιοκτήτη για τον ΕΝΦΙΑ στα ιστορικά και διατηρητέα μνημεία; Ποιες επιχειρήσεις έχετε στο μυαλό σας σχετικά με τις διατάξεις των άρθρων 28 και 29; Δεν πήρα απάντηση. Γιατί εγώ πιστεύω το δημόσιο ζημιώνεται αρκετά.

Αγαπητοί συνάδελφοι, δεν μας πείθετε πως τώρα εν μέσω μιας παρατεταμένης προεκλογικής περιόδου καίγεστε για το συμφέρον των συμπολιτών μας. Αν θέλατε πραγματικά να προστατεύσετε τα ακίνητα των συμπολιτών μας, θα επαναφέρατε την προστασία της πρώτης κατοικίας. Αυτό, όμως, θα γίνει από μια επόμενη δημοκρατική κυβέρνηση συνεργασίας που θα φέρουμε τον καινούργιο νόμο προστασίας της πρώτης κατοικίας μετά τις εκλογές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Παπανάτσιου.

Τον λόγο έχει ο κ. Τρύφων Αλεξιάδης από τον ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Θα ξεκινήσω με δύο ερωτήσεις, γιατί περίμενα από την παρέμβαση του Πρωθυπουργού να απαντηθούν κάποια ζητήματα. Πρώτα απ’ όλα δημιούργησε τεράστιο ερώτημα η παρέμβασή του, διότι Πρωθυπουργός της χώρας είναι. Δεν είναι ένας απλός Βουλευτής που έχει μια αγωνία να βγει να μιλήσει εδώ, να ακουστεί εν όψει εκλογών και άλλων διαδικασιών.

Τι είπε σήμερα ο Πρωθυπουργός της χώρας; Μίλησε στην ελληνική Βουλή. Τι είπε; Τι απάντησε; Αν ρωτήσουμε οποιονδήποτε Βουλευτή της Νέας Δημοκρατίας ή στέλεχος το βράδυ σε μια τηλεόραση ή αύριο τι είπε ο κύριος Πρωθυπουργός, τι έχετε να απαντήσετε; Καταλαβαίνω την αγωνία μπροστά στις εξελίξεις στη δεξιά πολυκατοικία, αλλά όταν έρχεται ο Πρωθυπουργός της χώρας στη Βουλή, εκτός από το να μας μαλώνει και να φοβάται τον διάλογο και να φεύγει αμέσως μετά φοβισμένος, μη τυχόν ειπωθεί κάτι και να μην ακούει καν την απάντηση της Αξιωματικής Αντιπολίτευσης, κάτι λέει.

Έρχομαι, όμως, στα ερωτήματα που ελπίζω να απαντηθούν και από τη Νέα Δημοκρατία και από τα άλλα κόμματα. Ηλεκτρονικοί πλειστηριασμοί. Επειδή συνέχεια λέτε το ίδιο και το ίδιο παραμύθι, θα καταργήσει η Νέα Δημοκρατία τους ηλεκτρονικούς πλειστηριασμούς; Έχετε χρόνο ακόμα. Θα φέρετε και άλλο νομοσχέδιο την άλλη εβδομάδα. Θα τους καταργήσει; Θα τους καταργήσει το ΠΑΣΟΚ; Υπάρχει κάπου στο πρόγραμμα της Νέας Δημοκρατίας ή του ΠΑΣΟΚ μια σελίδα που να λέει «εμείς προτείνουμε την κατάργηση των ηλεκτρονικών πλειστηριασμών»; Διότι οι ηλεκτρονικοί πλειστηριασμοί εξασφαλίζουν τη διαφάνεια στον χώρο των πλειστηριασμών. Άλλο πράγμα είναι αν κάποιος είναι κατά των πλειστηριασμών.

Εγώ δεν έχω ακούσει στην ελληνική Βουλή ή στην ελληνική κοινωνία κάποιο φορέα, κάποιο κόμμα να λέει ότι εμείς είμαστε κατά των πλειστηριασμών γενικά. Να βγει να το πει εδώ κάποιος και να δούμε πώς θα αποζημιωθούν οι εργαζόμενοι σε μια επιχείρηση όπου δεν τους πληρώνει ο εργοδότης τους και πηγαίνουν στο δικαστήριο και πετυχαίνουν πλειστηριασμό περιουσιακών στοιχείων για να πληρωθούν. Ας απαντήσουν εδώ. Εάν δεν απαντήσει η Νέα Δημοκρατία μέχρι το τέλος της συνεδρίασης σημαίνει ότι δεν έχει καταλάβει το τι λέει γι’ αυτό το θέμα.

Κατηγορεί τον ΣΥΡΙΖΑ για ηλεκτρονικούς πλειστηριασμούς, ψήφισε πριν από λίγους μήνες μαζί με το ΠΑΣΟΚ την κωδικοποίηση του κώδικα είσπραξης δημοσίων εσόδων που προβλέπει τους ηλεκτρονικούς πλειστηριασμούς, αλλά δεν απαντά το τι θα κάνει. Ας πάρουν σαφή θέση τα κόμματα όμως. Είναι υπέρ ή κατά των ηλεκτρονικών πλειστηριασμών; Διότι εκλογές έχουμε, κυβερνήσεις θα έχουμε, πρέπει να είναι σαφή τα πράγματα.

Δεύτερον, όχι λάσπη στον ανεμιστήρα, όχι γενικά και αόριστα επιχειρηματολογία από τον Υπουργό Οικονομικών που ήρθε και το είπε για μια φορά ακόμα. Και προσέξτε, τι επιχείρημα έφερε ο κ. Σταϊκούρας; «Μα, αυτό σας κατηγορούν οι πρώην σύντροφοί σας». Αυτό είναι το επιχείρημα της Νέας Δημοκρατίας; Δεν έχει το Υπουργείο Οικονομικών στοιχεία για το αν έγινε πλειστηριασμός πρώτης κατοικίας 2015 - 2019 και το επιχείρημά του είναι ότι κάτι λένε αυτοί που έχουν φύγει από τον ΣΥΡΙΖΑ;

Εμείς ρωτάμε: Έχει η Νέα Δημοκρατία ή οποιοδήποτε άλλο κόμμα στην ελληνική Βουλή να μας φέρει στοιχεία για έναν πλειστηριασμό πρώτης κατοικίας, έναν πλειστηριασμό λαϊκής κατοικίας που έγινε επί ΣΥΡΙΖΑ; Εμείς έχουμε. Εκτός από αυτό που απασχόλησε πριν από λίγους μήνες την επικαιρότητα συνταξιούχου δημοσιογράφου, υπάρχει πλειστηριασμός που έχει κατακυρωθεί, έχει τελειώσει, στον Νομό Κορινθίας. Δεν λέω περισσότερα στοιχεία. Έχω όλα τα στοιχεία εδώ, διότι είναι τόσο δύσκολη η κατάσταση που δεν θέλω να το μάθει η οικογένεια από εμένα το τι έχει γίνει. Έχει ολοκληρωθεί πλειστηριασμός στον Νομό Κορινθίας, όπου βγήκε για 90.000 ευρώ το ακίνητο και κατακυρώθηκε στον πλειστηριασμό 90.001 ευρώ! Αυτό το λέω για να καταλάβετε το τι γίνεται με τα σπίτια του κοσμάκη.

Και επειδή το Υπουργείο Οικονομικών θα σφυρίξει αδιάφορα και θα κάνει πως δεν άκουσε -παθαίνει βαρηκοΐα σε αυτές τις περιπτώσεις-, εμείς ρωτήσαμε πενήντα έξι Βουλευτές του ΣΥΡΙΖΑ, ξεκινώντας από τους δήμους της Β΄ Πειραιώς. Να μας πει το Υπουργείο Οικονομικών από τα σπίτια που βγαίνουν σε πλειστηριασμό -εβδομήντα στη Νίκαια - Ρέντη, σαράντα πέντε Κερατσίνι - Δραπετσώνα, είκοσι οκτώ Κορυδαλλό, είκοσι τρία στο Πέραμα και στους άλλους δήμους- πόσα από αυτά είναι πρώτη κατοικία; Η σιωπή ηχηρή. Απάντηση καμμία. Γιατί; Διότι δεν θέλουν να πουν την αλήθεια. Και να σταματήσουν όλες αυτές οι φιλολογίες και όλη αυτή η παραπληροφόρηση για το θέμα της πρώτης κατοικίας. Έχουμε απαντήσει πλήρως και έχουμε τεκμηριώσει.

Έρχομαι, όμως, με άλλα δύο ερωτήματα που και σε αυτά είμαι σίγουρος ότι το Υπουργείο Οικονομικών θα κάνει πως δεν ακούει. Υπάρχουν δημοσιεύματα στα οποία, κύριε Υφυπουργέ, πρέπει να απαντήσετε, διότι έχετε και αρμοδιότητα. Υπάρχει δημοσίευμα για καταστροφή στο ΣΔΟΕ προανακριτικού υλικού. Το επιβεβαιώνεται ή το διαψεύδετε; Η σιωπή του Υπουργείου -του λαλίστατου Υπουργείου μόλις πει κάτι ο ΣΥΡΙΖΑ- σε αυτά τα θέματα σημαίνει έμμεση επιβεβαίωση. Σαφή θέση, λοιπόν. Δημοσίευμα, πιέσεις για καταστροφή στοιχείων στην υπόθεση συγκεκριμένης πολιτικού που έχει διαρρεύσει και το πόρισμα. Εκτός αν καταγγέλλουμε τώρα τους δημοσιογράφους που αποκαλύπτουν -πολύ σωστά- τέτοια ζητήματα.

Δεύτερο δημοσίευμα, ότι για υπόθεση που έχει σχέση με το θέμα των υποκλοπών μεθοδεύτηκε να σπάσει ο έλεγχος, ώστε να δημιουργηθούν συγκεκριμένες καταστάσεις. Ισχύουν ή όχι τα δημοσιεύματα; Και επειδή πάλι θα σφυρίξετε αδιάφορα σαν Υπουργείο Οικονομικών, εμείς έχουμε καταθέσει ερώτηση από τον Ιανουάριο με θέμα: «Εργαλειοποίηση των φορολογικών ελέγχων ως μέσο απειλής ή συγκάλυψης». Το λέω για άλλη μια φορά, προσέξτε πάρα πολύ, έχετε παραπέμψει τον Νίκο Παππά στο ειδικό δικαστήριο για υπόθεση που όχι μόνο δεν ζημίωσε το ελληνικό δημόσιο, αλλά ωφελήθηκε το ελληνικό δημόσιο από τη βεβαίωση εκατοντάδων εκατομμυρίων φόρων. Εάν με αυτά εδώ τεκμηριώνεται βλάβη του ελληνικού δημοσίου, αντιλαμβάνεστε τι ευθύνη έχετε.

Έρχομαι, όμως, στα του νομοσχεδίου. Ναι, λύνει θέματα αυτό το νομοσχέδιο, το λέω αυτό από την αρχή. Είναι σε θετική κατεύθυνση αρκετές από τις διατάξεις και αν κάνατε διάλογο, θα είχαμε πολύ περισσότερες θετικές διατάξεις.

Θα καταθέσω, όμως, στα Πρακτικά -όχι κάποιο δημοσίευμα από την «ΑΥΓΗ» ή από κάποιο άλλο αντικυβερνητικό μέσο ενημέρωσης- δημοσίευμα του έγκυρου δημοσιογράφου Προκόπη Χατζηνικολάου από την «ΚΑΘΗΜΕΡΙΝΗ», με τίτλο: «Σκιές στο νομοσχέδιο για τα καταπατημένα», όπου αναφέρει: «Το νομοσχέδιο για την εξαγορά καταπατημένων εκτάσεων αντιμετωπίζει υπαρκτά προβλήματα που δημιουργήθηκαν σε εποχές δύσκολες για το κράτος και τους Έλληνες. Ωστόσο, υπάρχουν διατάξεις που προκαλούν προβληματισμό, καθώς δίνεται η δυνατότητα εξαγοράς καταπατημένων που έγιναν μεταγενέστερα από τα γενικά χρονικά όρια που θέτει το νομοσχέδιο».

Και πιο κάτω, σε άλλη δήλωση του κ. Γιώργου Λιάλου: ««Ψηφοθηρική» χαρακτηρίζει τη ρύθμιση ο αντιπρόεδρος της ΕΛΛΕΤ. Όπως εκτιμά, οι ρυθμίσεις αυτές «αποθεώνουν» την παρανομία, ενώ συμβάλλουν στην περαιτέρω υποβάθμιση του εξωαστικού χώρου».

Είναι σίγουρα σημαντικό θέμα η δημόσια περιουσία και, όπως είπα, υπάρχουν και θετικά και τα αναφέραμε. Εάν υπήρχε διάλογος, θα προσθέταμε και άλλα. Έγιναν αρκετά επί ΣΥΡΙΖΑ σε αυτό το θέμα και είμαι περήφανος που ήμουν και εγώ, μαζί με άλλους από την κυβέρνηση ΣΥΡΙΖΑ, που αξιοποιήσαμε δημόσια περιουσία, όπως για παράδειγμα το κλειστό κτήριο του «Κεράνη». Όταν συνδικαλιστές από τη Νέα Δημοκρατία και το ΠΑΣΟΚ αντιδρούσαν στη μεταφορά υπηρεσιών, εμείς καταφέραμε να μεταφέρουμε υπηρεσίες και Υπουργείο και είμαι υπερήφανος που υπάρχει Υπουργείο, δυτικά του Κηφισού και είναι εγκατεστημένο στον Δήμο Νίκαιας - Ρέντη και μακάρι αυτή η διαδικασία να προχωρήσει και σε άλλα Υπουργεία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επί της διακυβέρνησής σας πήγε κάποιο Υπουργείο στο «Κεράνης»; Ποιο Υπουργείο πήγε;

**ΤΡΥΦΩΝ ΑΛΕΞΙΑΔΗΣ:** Βεβαίως, πήγε το Υπουργείο Μεταναστευτικής Πολιτικής…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πότε πήγε, κύριε συνάδελφε;

**ΤΡΥΦΩΝ ΑΛΕΞΙΑΔΗΣ:** …πήγε εκεί ο κ. Βίτσας, πήγε η Ειδική Γραμματεία Διαχείρισης Ιδιωτικού Χρέους.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Όταν ήμουν εγώ. Μετά το καταργήσατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το 2020 πήγε το Υπουργείο Μεταναστευτικής Πολιτικής…

**ΤΡΥΦΩΝ ΑΛΕΞΙΑΔΗΣ:** Μην τρώτε τον χρόνο, κύριε Βεσυρόπουλε. Τελειώνω. Καταλαβαίνω την τακτική αυτή. Μην τρώτε τον χρόνο. Εγώ θέλω να είμαι σαφής σε αυτό που λέω.

**ΠΡΟΕΔΡΕΥΩΝ (Χαράλαμπος Αθανασίου):** Θα απαντήσετε μετά, κύριε Υπουργέ.

**ΤΡΥΦΩΝ ΑΛΕΞΙΑΔΗΣ:** Δεν θελήσατε στο νομοσχέδιο να καλέσετε φορείς και να συζητήσετε μαζί τους, όταν έγινε η διαδικασία σύνταξης του νομοσχεδίου, δεν καλέσατε, όπως ζητήσαμε, στην επιτροπή τους συμβολαιογράφους, τους δικηγόρους, τους χωροτάκτες, τους πολεοδόμους, την ΠΟΜΙΔΑ, την Ελληνική Εταιρεία Περιβάλλοντος και άλλους φορείς. Γιατί; Γιατί φοβόσαστε γιατί κάτι θέλετε να κρύψετε;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΤΡΥΦΩΝ ΑΛΕΞΙΑΔΗΣ:** Ολοκληρώνω, κύριε Πρόεδρε, με μία φράση σε σχέση με την τροπολογία. Θεωρούσα ότι στο τέλος της τετραετίας κάπου θα είχε μπει ένα όριο στα ζητήματα ορθής νομοθέτησης, για τα οποία και εσείς, κύριε Πρόεδρε, έχετε μιλήσει πολλές φορές και σωστά. Αλλά, να μπαίνει τροπολογία εκατό σελίδων με δεκατέσσερα άρθρα, την Τρίτη μετά τις δώδεκα το βράδυ, για να συζητηθεί στις δέκα η ώρα την επόμενη μέρα το πρωί, ξεπερνάει ακόμα και τον ξεπεσμό που έχετε οδηγήσει τις κοινοβουλευτικές διαδικασίες το προηγούμενο χρονικό διάστημα.

Ευχαριστώ, πολύ.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο, για λίγα λεπτά.

**ΠΡΟΕΔΡΕΥΩΝ (Χαράλαμπος Αθανασίου):** Βεβαίως.

Ορίστε, ο κύριος Υπουργός έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε. Επειδή, κατά την θητεία του κ. Αλεξιάδη, πραγματικά στη δημόσια περιουσία έκαναν πάρα πολύ μεγάλο και πλούσιο έργο και στην υπόλοιπη θητεία της κ. Παπανάτσιου, στο συγκεκριμένο ακίνητο του «Κεράνης» οι μόνοι που πήγαν ήταν κάποια άτομα της Ειδικής Γραμματείας Ιδιωτικού Χρέους. Κανείς άλλος δεν υπήρχε εκεί. Το Υπουργείο Μεταναστευτικής Πολιτικής πήγε το 2020 εκεί. Ήταν ένα τεράστιο κτήριο, προσπάθησε ο κ. Αλεξιάδης να πάει υπηρεσίες, δεν τα κατάφερε. Ήταν ένα κενό, τεράστιο κτήριο, με κάποια άτομα μέσα της Ειδικής Γραμματείας Ιδιωτικού Χρέους. Το Υπουργείο Μεταναστευτικής Πολιτικής μετακόμισε το 2020.

Σας ευχαριστώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Μία διευκρίνιση εάν θέλετε, όχι προσωπικό.

Ορίστε, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Υπουργέ, με συγχωρείτε, μάλλον η μνήμη σας αυτή τη στιγμή σάς εξαπατά. Ο κ. Βίτσας, ο Αντιπρόεδρος της Βουλής, ήταν Υπουργός Μεταναστευτικής Πολιτικής και η έδρα του ήταν εκεί και εκεί ήταν και οι υπηρεσίες. Έγινε στη δική μας διακυβέρνηση. Μετά -θυμηθείτε- όταν ήρθατε στην Κυβέρνηση καταργήσατε το Υπουργείο Μεταναστευτικής Πολιτικής και το επαναφέρετε το 2020. Γι’ αυτό θυμάστε το 2020. Η πρώτη φορά που πήγε το Υπουργείο Μεταναστευτικής Πολιτικής εκεί ήταν με τον κ. Βίτσα, μπορεί να σας το επιβεβαιώσει, σαν Υπουργός Μεταναστευτικής Πολιτικής. Και οι υπηρεσίες εκεί πήγαν.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Οι υπηρεσίες του ήταν εκεί; Δεν ήταν εδώ, στην οδό Μητροπόλεως; Τι λέτε τώρα;

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Οι υπηρεσίες μεταναστευτικής πολιτικής ήταν εκεί. Το καταργήσατε το Υπουργείο, κύριε Υπουργέ, και το επαναφέρατε το 2020.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Θα επανέλθει ο κύριος Υπουργός μετά στην ομιλία του.

Τον λόγο έχει τώρα ο κ. Βασιλειάδης από τη Νέα Δημοκρατία.

Ορίστε, κύριε Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, σήμερα καλούμαστε να ψηφίσουμε άλλο ένα σχέδιο νόμου που κλείνει οριστικά ζητήματα που προκαλούσαν προβλήματα, τόσο στους πολίτες όσο και στο κράτος, για πολλά χρόνια. Σήμερα είναι μία ακόμα μέρα που η Κυβέρνηση αποδεικνύει στην πράξη ότι είναι μία Κυβέρνηση που θέλει πραγματικά να αλλάξει αυτό τον τόπο προς το καλύτερο. Η Κυβέρνηση της Νέας Δημοκρατίας και του Κυριάκου Μητσοτάκη έχει αποδείξει πλέον -και αποδεικνύει συνεχώς- πως έχει τη θέληση να αντιμετωπίσει τα μεγάλα και σύνθετα προβλήματα και να εφαρμόσει ουσιαστικές μεταρρυθμίσεις.

Οι περισσότεροι από εμάς, που προερχόμαστε από περιφερειακές ενότητες της Μακεδονίας -αλλά όχι μόνο- γνωρίζουμε από προσωπικές εμπειρίες τη σημασία του σχεδίου νόμου που συζητάμε σήμερα. Αντιλαμβανόμαστε πλήρως ότι πρόκειται για μία προσπάθεια επίλυσης ενός πολύπλευρου ζητήματος, το οποίο μπορεί σε κάποιες περιπτώσεις να φτάνει ακόμα και εκατό χρόνια πίσω. Αποδεικνύεται ότι τα σύνθετα αυτά προβλήματα απαιτούν πρώτα από όλα θέληση, έπειτα συστηματική δουλειά και σωστό μακροπρόθεσμο σχεδιασμό.

Έτσι, λοιπόν, από την αρχή ακόμη, αυτής της κοινοβουλευτικής περιόδου, όταν και εγώ και άλλοι συνάδελφοι από την επικράτεια θέσαμε το ζήτημα των κατεχόμενων ακινήτων, το Υπουργείο Οικονομικών έθεσε τις βάσεις, αρχικά με την καταγραφή των περιπτώσεων της ιδιωτικής περιουσίας, των λεγόμενων δημοσίων και των λεγόμενων ανταλλάξιμων κτημάτων, για το νέο πλαίσιο.

Στην προκειμένη περίπτωση, το πρώτο μεγάλο βήμα έγινε με την υιοθέτηση και την εφαρμογή του Εθνικού Κτηματολογίου. Παράλληλα, είχαμε και τη μεγάλη προσπάθεια της ψηφιακής μετάβασης του δημοσίου, εργαλεία της οποίας αξιοποιούνται και για την εφαρμογή των προτεινόμενων διατάξεων. Σήμερα, έχουμε ένα σχέδιο νόμου που φιλοδοξεί να θέσει ένα νέο πλαίσιο αξιοποίησης της ιδιωτικής περιουσίας του δημοσίου.

Οι προτεινόμενες ρυθμίσεις αφορούν το σύνολο των ενδιαφερόμενων πολιτών και νομικών προσώπων που ασκούν κατοχή, αδιαλείπτως, επί ακινήτων του δημοσίου, στα οποία είτε βρίσκεται η κύρια κατοικία τους είτε ασκούν σε αυτά κάποιας μορφής επαγγελματική δραστηριότητα: τουριστική, βιοτεχνική, βιομηχανική, εμπορική ή αγροτική. Τους δίνεται, λοιπόν, η δυνατότητα να εξαγοράσουν το ακίνητο αυτό έναντι τιμήματος εξαγοράς στη βάση της αντικειμενικής του αξίας, η οποία όμως θα έχει εκπτώσεις και θα υπάρχει η δυνατότητα στο τίμημα να απομειώνεται σταδιακά, βάσει συγκεκριμένων κοινωνικών και οικονομικών κριτηρίων.

Έτσι, ένας ενδιαφερόμενος πολίτης, μπορεί να αποκτήσει νόμιμους τίτλους ιδιοκτησίας με αντίτιμο που μπορεί να περιορισθεί ακόμη και στο 20% της αντικειμενικής αξίας, ενώ παράλληλα του δίνεται και η δυνατότητα να καταβάλλει αυτό το τίμημα σε δόσεις, που μπορεί να φτάσουν τις εξήντα, με τη δόση να μπορεί να ξεκινά ακόμα και από 100 ευρώ τον μήνα.

Κατά την άποψή μου, λοιπόν, κύριε Πρόεδρε, οι προτεινόμενες διατάξεις είναι δίκαιες και επιλύουν ουσιαστικά το πρόβλημα, ειδικά σε περιπτώσεις όπου, για παράδειγμα, το ελληνικό κράτος ζητά από απογόνους προσφύγων τίτλους ιδιοκτησίας, σε ανταλλάξιμα ακίνητα.

Με αυτόν τον τρόπο το δημόσιο θα αποδεσμευτεί από την υποχρέωση διεκδίκησης ακινήτων, τα οποία δεν επρόκειτο ποτέ να αξιοποιήσει, εισπράττοντας ένα σημαντικό αντίτιμο. Ταυτόχρονα, απαλλάσσονται οι αρμόδιες διοικητικές υπηρεσίες και οι δικαστικές αρχές από εκκρεμείς υποθέσεις, ενώ επωφελούνται και οι ιδιοκτήτες των ακινήτων αφού πλέον θα τα κατέχουν νόμιμα. Σε όλη αυτή τη διαδικασία θεσπίζονται κοινωνικά και οικονομικά κριτήρια, ώστε να είναι ρεαλιστική η οριστική διευθέτηση των υποθέσεων, αφ’ ετέρου όμως αποτρέπονται νέες τέτοιες περιπτώσεις με την υιοθέτηση χρονικών ορίων πολλών δεκαετιών. Με άλλα λόγια λύσατε τον γρίφο, κύριε Υπουργέ, και βγάζετε εκατοντάδες συμπολίτες μας από την ιδιοκτησιακή ομηρία τους. Γνωρίζετε τις περιπτώσεις στην Πέλλα -τις έχουμε συζητήσει και μαζί- στις περιοχές Καραμάν, Ντερέ, Αγίου Μάρκου αλλά και στα στρατόπεδα Φιλιππάκου και Καψάλη. Γι’ αυτό και χαιρετίζω την ένταξη στο σχέδιο νόμου και των ακινήτων του Ταμείου Εθνικής Άμυνας.

Από το 2014, πάλι με Υπουργό τον κ. Σταϊκούρα, η κυβέρνηση της Νέας Δημοκρατίας ήθελε να δώσει λύσεις για όλες αυτές τις περιπτώσεις και τις περιπτώσεις του Ταμείου Εθνικής Άμυνας. Δυστυχώς, όμως, τότε δεν πρόλαβε. Μετά ήρθε η περίοδος ΣΥΡΙΖΑ - ΑΝΕΛ. Δεν έγινε απολύτως τίποτα. Σήμερα όμως κλείνει και αυτή η εκκρεμότητα. Ανέφερα κάποιες περιπτώσεις πριν. Αρκετές από αυτές αποτελούν εγκαταστάσεις καθ’ υπόδειξη φορέων του κράτους, ως αποτέλεσμα μαζικής εγκατάστασης πληθυσμιακών ομάδων. Το έχουμε συζητήσει πολλές φορές και μαζί με τον κ. Βεσυρόπουλο. Και χαίρομαι που με τις νομοτεχνικές βελτιώσεις που καταθέσατε επεκτείνονται οι εκπτώσεις επί του τιμήματος εξαγοράς και για αυτές τις περιπτώσεις, φτάνοντας στο 20% της αντικειμενικής τους αξίας.

Υπάρχουν κι άλλες περιπτώσεις σε κτήματα και αγρούς τοπικών κοινοτήτων, όπως στους Προμάχους, το Γαρέφι, τα Ξανθόγεια, το Γυψοχώρι, το Ασβεσταριό και αλλού, που με το σχέδιο νόμου αυτό οι κάτοικοι και οι αγρότες μας βγαίνουν ουσιαστικά από την ομηρία. Οφείλω να αναγνωρίσω πως ακούσατε τόσο εμάς όσο και όλους τους φορείς της Πέλλας και έχουμε σήμερα αυτό το αποτέλεσμα.

Κλείνοντας, δεν θα ήθελα να παραλείψω τις διατάξεις του δεύτερου μέρους, καθώς περιλαμβάνουν δίκαιες φορολογικές ρυθμίσεις για την απαλλαγή από την υποχρέωση καταβολής ΕΝΦΙΑ των ιδιοκτητών ακινήτων που βρίσκονται σε περιοχές που έχουν πληγεί από φυσικές καταστροφές. Επιπλέον, προβλέπεται η ελάφρυνση των ιδιοκτητών διατηρητέων μνημείων έργων τέχνης και κτηρίων, δεδομένου του ιδιαίτερα υψηλού κόστους συντήρησής τους. Θα υπερψηφίσω, λοιπόν, το σχέδιο νόμου, καθώς θεωρώ πως εισάγει ένα νέο, αποτελεσματικό και λειτουργικό θεσμικό πλαίσιο για ένα ζήτημα που ταλαιπωρεί τους συμπολίτες μας αλλά και το δημόσιο για πολλές δεκαετίες.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Η κ. Θεοδώρα Τζάκρη από τον ΣΥΡΙΖΑ έχει τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, με το παρόν σχέδιο νόμου, σύμφωνα με την εισηγητική του έκθεση, επιχειρείται η επίλυση ενός διαχρονικού κοινωνικού προβλήματος, που αφορά στο ιδιοκτησιακό καθεστώς των κατεχομένων δημόσιων ακινήτων του Υπουργείου Οικονομικών. Όμως από μια απλή ανάγνωση των άρθρων του νομοσχεδίου μπορεί πολύ εύκολα να διαπιστώσει κανείς ότι το νομοσχέδιο αυτό αντιμετωπίζει το πρόβλημα αποσπασματικά. Σε πολλές περιπτώσεις είναι χειρότερο και με επαχθέστερους όρους εξαγοράς από τους νόμους που ίσχυαν στο παρελθόν, που επιχείρησαν επίσης να αντιμετωπίσουν το πρόβλημα και οι οποίοι καταργούνται από τη θέση ισχύος του παρόντος, ενώ σε κάθε περίπτωση δεν διασφαλίζει τα δικαιώματα του δημοσίου από πρόσφατες αυθαίρετες καταπατήσεις που δημιουργήθηκαν είτε πρόκειται να δημιουργηθούν εν όψει της δημιουργίας του Κτηματολογίου. Σε κάθε περίπτωση, δεν επιλύει οριστικά το ζήτημα των μελλοντικών καταπατήσεων των εκτάσεων του δημοσίου.

Κυρίες και κύριοι Βουλευτές, με το νέο αυτό σχέδιο νόμου υπάρχουν σοβαρές αμφιβολίες αν θα μπορέσουν να καταθέσουν αίτηση και να καταβάλουν το τίμημα εξαγοράς κυρίως τα φτωχά νοικοκυριά, που για δεκαετίες έχουν χτίσει τη ζωή τους με κόπους και τεράστια έξοδα στη γη τους. Αυτοί, δηλαδή, τους οποίους υποτίθεται ότι αφορά η ρύθμιση. Ενώ την ίδια στιγμή δεν διασφαλίζεται επαρκώς ότι ο νόμος αυτός δεν θα αποτελέσει μια ακόμα ευκαιρία εξαγοράς δημόσιας γης από εύπορους ιδιώτες και από μεγάλα συμφέροντα.

Στις περιπτώσεις του δικαιώματος υποβολής αίτησης εξαγοράς του άρθρου 4 δεν συμπεριλαμβάνονται τα πολύ μεγάλα σε έκταση δημόσια κτήματα στα οποία το δημόσιο είναι εξ αδιαιρέτου συγκύριος με ιδιώτες. Στην περιοχή της Πέλλας είναι χαρακτηριστικό το παράδειγμα της περιοχής Πάτημα στην Έδεσσα, όπου το δημόσιο είναι εξ αδιαιρέτου συγκύριο με ιδιώτες μεριδιούχους σε ακίνητο συνολικής έκτασης δώδεκα χιλιάδων στρεμμάτων περίπου, ακίνητο στο οποίο περιλαμβάνονται αγροτικές και δασικές εκτάσεις στις οποίες έχει γίνει η οριστική κύρωση των δασικών χαρτών. Η περιοχή αυτή παραμένει εκτός ρύθμισης, αν και οι συνιδιοκτήτες μεριδιούχοι περιμένουν με κάποιον τρόπο να ενταχθούν και να δικαιωθούν στα διαιρετά αγροτικά τμήματα που κατέχουν και καλλιεργούν.

Παρόμοια περίπτωση αποτελεί και η περιοχή στο Άνω Γραμματικό της Πέλλας. Επίσης, δεν συμπεριλαμβάνονται τα κτήματα στην περιοχή Άγρας και Νησί της Έδεσσας, στα οποία υπάρχει πολύ μεγάλη εξ αδιαιρέτου συνιδιόκτητη έκταση των μεσεγγυημένων περιουσιών σε ποσοστό 50% και του κράτους στο υπόλοιπο 50%, που φέρουν την ένδειξη «Άγνωστος» και είναι αρμοδιότητας του Υπουργείου Οικονομικών.

Στο άρθρο 6 ορίζεται ως αρχικό τίμημα το 100% της αντικειμενικής αξίας του ακινήτου, το οποίο προσαυξάνεται κατά 25% σε περίπτωση ύπαρξης κτίσματος που το έκτισε ο ίδιος ο αιτών ή προσαυξάνεται κατά 100%, αν το κτίσμα το έκτισε τρίτος ή το δημόσιο. Για την περιοχή της Πέλλας σημαίνει ότι για ένα άρτιο οικόπεδο εμβαδού τριακοσίων τετραγωνικών μέτρων η αρχική τιμή θα φτάσει μέχρι και τις 50.000 ευρώ. Το τίμημα αυτό είναι πολύ υψηλό, ιδιαίτερα για όσους δεν έχουν τη δυνατότητα των σοβαρών εκπτώσεων των επόμενων παραγράφων. Οι φτωχοί συμπολίτες μας, που με δικά τους έξοδα έχουν χτίσει το σπίτι τους και έχουν ήδη καταβάλει υπέρογκα έξοδα αλλά και πρόστιμα σε διάφορες υπηρεσίες του δημοσίου, καλούνται τώρα να το ξαναπληρώσουν από την αρχή.

Στο άρθρο 7 διαφοροποιούνται οι εκπτώσεις. Δηλαδή, στην παράγραφο 1, για όσους έχουν αποκτήσει οποιονδήποτε και οποτεδήποτε τίτλο σε ακίνητο που έχει ανεγερθεί κτίσμα μέχρι 31-12-1991 προβλέπεται έκπτωση 2% για κάθε έτος κατοχής πριν από το 1991, ενώ για όσους δεν έχουν τίτλους σε ακίνητο που έχει ανεγερθεί κτίσμα μέχρι 31-12-1981 προβλέπεται έκπτωση 1% για κάθε έτος κατοχής πριν από το 1981. Πρόκειται για άνιση και άδικη μεταχείριση για όσους δεν είχαν την προνοητικότητα να συντάξουν ένα συμβόλαιο μεταβίβασης της κυριότητας και θα τους οδηγήσει να τρέξουν να συντάξουν συμβόλαια, προκειμένου να ενταχθούν στην ευνοϊκότερη διάταξη.

Στην παράγραφο 2, απ’ όλες τις προβλεπόμενες εκτός της παραγράφου αυτής, ο δικαιούχος μπορεί να διαλέξει μόνο μία από τις αναφερόμενες. Επίσης, δεν υπάρχει καμμία πρόβλεψη έκπτωσης για κατοίκους περιοχών στις οποίες μετακινήθηκαν και εγκαταστάθηκαν προσφυγικοί πληθυσμοί κατά την περίοδο μέχρι το έτος 1950, μετά από υπόδειξη των τοπικών αρχών, της τοπικής αυτοδιοίκησης ή του κράτους. Πρόκειται για περιπτώσεις στα Γιαννιτσά και την Έδεσσα, όπου οι κάτοικοι και οι πρόγονοί τους όντας πρόσφυγες μετά τον πόλεμο του 1940 δεν καταπάτησαν δημόσια έκταση, αλλά εγκαταστάθηκαν με υπόδειξη των αρχών του κράτους και έχτισαν εκεί τις κατοικίες τους. Είναι πολύ άδικο γι’ αυτούς εβδομήντα χρόνια μετά να τους αντιμετωπίζουμε ως καταπατητές. Οι άνθρωποι αυτοί είναι ειδική κατηγορία και θα έπρεπε να τους χορηγηθούν τίτλοι, αν όχι χωρίς τίμημα, τουλάχιστον με πολύ μεγάλη έκπτωση, 80% για παράδειγμα, χωρίς φυσικά να συμπεριλαμβάνεται η αξία του κτίσματος που με μύρια έξοδα έφτιαξαν.

Με το άρθρο 8 προσδιορίζεται τίμημα εξαγοράς σε ειδικές περιπτώσεις αμφισβήτησης κυριότητας του δημοσίου ακινήτου στο 50% της αντικειμενικής αξίας αυτού. Αξίζει να τονιστεί ότι το τίμημα αυτό συμπεριλαμβάνει και την αξία των συστατικών στοιχείων του κτήματος, κτίσματος, καλλιέργειας και δεν αφορά την αξία μόνο του οικοπέδου ή της γης. Επομένως η έκπτωση του 50% του οικοπέδου, όσο μεγάλη και αν ακούγεται, στην πραγματικότητα είναι πολύ μικρή και καθόλου δελεαστική για όσους θεωρούν ότι έχουν ουσιαστικούς και πραγματικούς λόγους να αμφισβητούν την κυριότητα του δημοσίου επί του ακινήτου.

Με την παράγραφο 2 του άρθρου 8 δίνεται η δυνατότητα εξαγοράς με 50% έκπτωση οριζόντια σε όσους έχουν εγγραφεί στις αρχικές εγγραφές του Κτηματολογίου χωρίς την προϋπόθεση κατοχής για τριάντα ή σαράντα χρόνια του άρθρου 4. Η ρύθμιση αυτή δεν έρχεται να καλύψει περιπτώσεις επίλυσης κοινωνικών προβλημάτων, αλλά αντίθετα κλείνει το μάτι σε πρόσφατους αλλά και επίδοξους καταπατητές και ανοίγει τον ασκό του Αιόλου για γενικότερη αμφισβήτηση των δικαιωμάτων του δημοσίου εν όψει της διαδικασίας σύνταξης του Εθνικού Κτηματολογίου, με την επίκληση ψευδών χρησικτησιών έναντι του δημοσίου σε άγνωστα, μη καταγεγραμμένα μέχρι σήμερα, κτήματα του δημοσίου.

Τονίζω ότι ένας εκ των βασικότερων λόγων σύνταξης του Εθνικού Κτηματολογίου, σύμφωνα με την ίδια την εισηγητική του έκθεση, είναι η αποκάλυψη της μέχρι σήμερα άγνωστης περιουσίας του δημοσίου και όχι να αποτελέσει την ευκαιρία για το γενικότερο ξεπούλημα της δημόσιας περιουσίας.

Με το άρθρο 11, όπου καθορίζεται η καταβολή του τιμήματος εξαγοράς, γίνεται ξεκάθαρη πλέον η δυσκολία με την οποία θα μπορέσουν να αντεπεξέλθουν όσοι θα μπορέσουν να κατοχυρώσουν το δικαίωμα εξαγοράς. Το τίμημα πρέπει να εξοφληθεί σε εξήντα μηνιαίες δόσεις, δηλαδή μέσα σε μόλις πέντε χρόνια, μια δόση που δεν θα μπορεί να είναι μικρότερη των 100 ευρώ. Σε περίπτωση εφάπαξ εξόφλησης με την έκδοση του τίτλου η έκπτωση που παρέχεται είναι μόλις 10%. Είναι φανερό ότι ο χρόνος και ο τρόπος εξόφλησης που προβλέπεται είναι εξαιρετικά πιεστικός και ασύμφορος, ιδιαίτερα για τους πιο φτωχούς συμπολίτες μας, αυτούς, δηλαδή, που υποτίθεται ότι θέλει να εξυπηρετήσει το παρόν νομοσχέδιο.

Είναι δε πολύ πίσω και από τον μέχρι σήμερα ισχύοντα νόμο εξαγοράς των ανταλλάξιμων κτημάτων που καταργείτε με την ψήφιση του παρόντος νόμου, δηλαδή τον ν.357/1976, όπου μεταξύ άλλων προβλέπει, πρώτον, για την εξαγορά αστικών ανταλλάξιμων κτημάτων δόσεις τριάντα εξαμηνιαίες, δηλαδή δεκαπέντε χρόνια, για την εξαγορά αγροτικών ανταλλάξιμων κτημάτων δόσεις σαράντα εξαμηνιαίες, δηλαδή είκοσι χρόνια, για την εφάπαξ εξόφληση έκπτωση 30%, για πρόωρη εξόφληση, δηλαδή μετά την πληρωμή της πρώτης δόσης, έκπτωση 20%.

Κατάφωρη αδικία αποτελεί, επομένως, ο αποκλεισμός από τις ευνοϊκές αυτές διατάξεις του ν.357/1976 περιοχών όπου οι επιτροπές της άλλοτε Υπηρεσίας Διαχείρισης Ανταλλάξιμων Μουσουλμανικών Κτημάτων δεν πρόλαβαν να περάσουν και να ολοκληρώσουν τη διαδικασία εκποίησης των κατεχομένων εκτάσεων.

Για την Περιφερειακή Ενότητα Πέλλας, όπου υπάρχουν πάνω από δυόμισι χιλιάδες ανταλλάξιμα κτήματα, αστικά και αγροτικά, στις περιοχές Ασβεσταριό, Γυψοχώρι, Άθυρα, Πρόμαχοι, Γαρέφι, Άγιος Αθανάσιος, Ξανθόγεια και σε πολλές άλλες περιοχές της Πέλλας, υπάρχει ιδιαίτερη ευαισθησία για το ζήτημα αυτό.

Με το άρθρο 12 οι εκκρεμείς αιτήσεις εξαγοράς ακινήτων τίθενται στο αρχείο και θα πρέπει να υποβάλουν νέα αίτηση με τον νέο νόμο. Η διάταξη αυτή είναι άδικη για όσους δεν πρόλαβαν να ολοκληρώσουν τη διαδικασία εξαγοράς -κυρίως με υπαιτιότητα όχι δική τους, αλλά κυρίως λόγω γραφειοκρατικών αγκυλώσεων- και ενδεχομένως με τον νέο νόμο χάνουν δικαίωμα που για πάρα πολλά χρόνια θεωρούσαν ότι κατείχαν.

Κύριε Υπουργέ, εν κατακλείδι, το σχέδιο νόμου στην πραγματικότητα ελάχιστα αγγίζει το πρόβλημα, κυρίως γιατί δείχνει να μην έχει σαφή εικόνα του πραγματικού αυτού προβλήματος της ελληνικής κοινωνίας, αποκλείει περιπτώσεις που υποτίθεται ότι έρχεται να λύσει, είτε γιατί δεν συμπεριλαμβάνει καθόλου είτε γιατί με το τίμημα και τον τρόπο πληρωμής που καθορίζει θα οδηγήσει όσους έχουν πραγματική ανάγκη, αλλά και οικονομικό πρόβλημα, να μην καταθέσουν καθόλου αίτημα εξαγοράς μπροστά στο αβέβαιο και ρευστό οικονομικό περιβάλλον όπου ζούμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Τζάκρη. Έχετε φτάσει τα δέκα λεπτά.

**ΘΕΟΔΩΡΑ ΤΖΑΚΡΗ:** Παράλληλα, αφήνει ορθάνοιχτη την πόρτα για επιτήδειους και οικονομικά ισχυρούς να αρπάξουν την ευκαιρία για από εδώ και πέρα αμφισβήτηση των δικαιωμάτων του δημοσίου σε μη καταγεγραμμένα, άγνωστα δηλαδή μέχρι σήμερα, κτήματα του δημοσίου, με σκοπό την εξαγορά τους με ευνοϊκούς όρους.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Παππάς δεν είναι εδώ. Αν εν τω μεταξύ έλθει, θα του δώσω τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή ειπώθηκε από την κ. Παπανάτσιου, αν και έχει φύγει η κυρία συνάδελφος, και επειδή η μνήμη μου δεν με απατά, όπως είπε η κ. Παπανάτσιου, θέλω να διευκρινίσουμε ένα θέμα και, αν θέλουν, να μας διαψεύσει ο κ. Βίτσας.

Στο κτήριο «Κεράνης» ο μόνος που πήγε ήταν η Ειδική Γραμματεία Ιδιωτικού Χρέους και ο κ. Βίτσας, το γραφείο του Υπουργού ή του Υφυπουργού -δεν θυμάμαι αν ήταν Υπουργός ή Υφυπουργός- και το ιδιαίτερο γραφείο του. Κανείς άλλος δεν ήταν μέσα. Τον Φεβρουάριο του 2020 πήγε ο κ. Μηταράκης και οι εξής υπηρεσίες: το Άσυλο, η Υποδοχής Ταυτοποίησης, οι οικονομικές και οι διοικητικές υπηρεσίες του Υπουργείου, η Ειδική Γραμματεία των Ασυνόδευτων, η Ειδική Γραμματεία Εμπλεκόμενων Φορέων, η Διαχειριστική του Υπουργείου και γενικά όλο το Υπουργείο πήγε τον Φεβρουάριο του 2020. Ήταν ένα κτήριο τεράστιο με είκοσι άτομα μέσα.

Αυτό το λέω για τον κ. Αλεξιάδη και την κ. Παπανάτσιου κατά τη διετία της υπουργίας των δύο πρώην Υπουργών.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Πηγαίνουμε τώρα στους εισηγητές και όσοι θέλουν μπορούν να μιλήσουν για ένα τρίλεπτο, δεδομένου ότι έχετε υπερβεί όλοι τον χρόνο.

**ΔΙΑΜΑΝΤΩ ΜΑΝΩΛΑΚΟΥ:** Με ανοχή, γιατί είναι ένα μίνι πολυνομοσχέδιο η τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Ναι, με μια ανοχή. Είναι και η τροπολογία. Το έχω υπ’ όψιν μου.

Ο κ. Λογιάδης από το ΜέΡΑ25 έχει τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα περίμενα σήμερα το πρωί που ήρθε εδώ ο Πρωθυπουργός και μας μίλησε, τώρα, την ύστατη ώρα, που τελειώνει αυτή η κοινοβουλευτική περίοδος σύντομα, να κάνει αυτό που είχε πει, εξεταστική των πραγμάτων επιτροπή για τον Βαρουφάκη. Το είχε πει, το είχε ξαναπεί, το είχε εξαγγείλει πολλές φορές στο παρελθόν και εγώ ως νέος Βουλευτής θα ήθελα να μάθω τι είχε γίνει τότε. Δεν το είπε, δεν το έκανε αυτό το πράγμα για το οποίο είχε δεσμευτεί. Διερωτώμαι γιατί. Φοβάται κάτι;

Φέρατε πάλι τελευταία στιγμή χθες μια τροπολογία, ουσιαστικά ένα σχέδιο νόμου με εκατό σελίδες, για να αντιμετωπίσετε δήθεν το συνεχώς αυξανόμενο τσουνάμι των κόκκινων δανείων και των πλειστηριασμών της πρώτης κατοικίας των ευάλωτων πολιτών, που είναι ό,τι πιο ιερό και όσιο υπάρχει. Ο πνιγμένος από τα μαλλιά του πιάνεται. Το τσουνάμι αυτό θα σας πνίξει, διότι δεν μπορείτε να αντιμετωπίσετε και να λύσετε αυτό το τεράστιο κοινωνικό πρόβλημα που εσείς δημιουργήσατε, έχοντας δεσμεύσει τη χώρα με τα μνημόνιά σας.

Με τις δικές τους πολιτικές μειώσατε μισθούς, συντάξεις και αυξήσατε την ανεργία, με αποτέλεσμα από τη μια μέρα στην άλλη οι άνθρωποι αυτοί να χάσουν τη γη κάτω από τα πόδια τους και τώρα να μένουν χωρίς σπίτι. Μόνη λύση είναι η κατάργηση του «Ηρακλή». Αυτό απαιτεί πολιτική βούληση αντίθετη με τα μέτρα των θεσμών που εσείς εξυπηρετείτε. Απαιτεί αυτό που εμείς στο ΜέΡΑ25 λέμε «ρήξη» με όλες αυτές τις πολιτικές.

Το δημόσιο χρέος έφερε φτωχοποίηση και μνημόνια, εκχώρηση δημόσιας περιουσίας και τώρα υφαρπαγή της πρώτης κατοικίας. Αυτά είναι τα έργα σας. Ακόμη και η εφημερίδα «ΕΣΤΙΑ» στις 11-2-2023 γράφει: «Πρωτοφανείς διάλογοι δικαστών στον Άρειο Πάγο υπέρ πλειστηριασμών».

Για τα εθνικά θέματα ο ΣΥΡΙΖΑ πρότεινε και έδωσε την Αλεξανδρούπολη στους Αμερικανούς στρατιωτική βάση για όλη την Ευρώπη, όχι μόνο για την Ελλάδα. Εσείς τώρα, η Νέα Δημοκρατία, «γκριζάρετε» το Αιγαίο, μιλώντας για ανατολικά νησιά του Αιγαίου. Τι θα κάνετε σχετικά μετά τις εκλογές για αυτά τα θέματα;

Δεν είναι, λοιπόν, το θέμα πότε θα γίνουν οι εκλογές. Η ερώτηση πρέπει να είναι τι μας περιμένει μετά τις εκλογές.

Διαλύετε το ΕΣΥ και σήμερα είχαν πορεία για αυτό το τεράστιο θέμα. Διαλύετε τη δημόσια παιδεία, τις δημόσιες σχολές, παραδείγματος χάριν, τουριστικών επαγγελμάτων, και σήμερα, φέτος, θα έχουμε τεράστια έλλειψη πάλι εξειδικευμένων στελεχών στον τουρισμό. Φέτος θα έχουμε πολύ τουρισμό απ’ ό,τι φαίνεται, διότι προφανώς θέλουν να μας «χρυσώσουν» το χάπι και να μας αποπροσανατολίσουν για όλα αυτά τα οποία έρχονται, όπως, παραδείγματος χάριν, τα εθνικά θέματα.

Πάμε τώρα στις τράπεζες και στην αισχροκέρδειά τους. Δανείζονται χρήματα από την Ευρωπαϊκή Κεντρική Τράπεζα οι τράπεζες με επιτόκια αρνητικά ή κοντά στο μηδέν πριν από λίγο καιρό. Τώρα είναι στο 0,4% - 0,5%. Και, από την άλλη, οι τράπεζες δανείζουν τις επιχειρήσεις με κόστος χρήματος 4%, 5% και 6%, δηλαδή δέκα και δώδεκα φορές παραπάνω. Αυτό και αν είναι αισχροκέρδεια.

Επίσης, τα επιτόκια καταθέσεων και τα επιτόκια χορηγήσεων απέχουν παρασάγγας, πέρα από το ότι πάρα πολλοί μικρομεσαίοι δεν έχουν καμμία πρόσβαση στις τράπεζες και στον τραπεζικό δανεισμό.

Στην παραγωγή ενέργειας έχουμε άλλη αισχροκέρδεια. Ο Όμιλος Μυτιληναίος πρόσφατα διαβάσαμε στην εφημερίδα «Η ΝΑΥΤΕΜΠΟΡΙΚΗ» ότι είχε αύξηση καθαρών κερδών 187% από το 2021 στο 2022 εν μέσω κρίσης. Στην αναμπουμπούλα δεν χαίρεται ο λύκος;

Και κλείνω με ένα άλλο θέμα, αυτό της φετινής τιμής του ελαιόλαδου, διότι είμαι από την Κρήτη, που παράγει ελαιόλαδο. Συγκυριακά αυξήθηκε φέτος η τιμή του ελαιόλαδου, αλλά η πολιτεία τι κάνει για του χρόνου, όταν νέες ελαιοπαραγωγοί χώρες -όπως η Αμερική, η Αυστραλία, η Κίνα- θα μπουν στην παραγωγή του ελαιόλαδου; Βλέπουμε, επίσης, από την άλλη μεριά ότι η Ιταλία και η Ισπανία πιέζουν την Ευρωπαϊκή Ένωση να μειώσει τους δασμούς που θα εισάγουν οι χώρες αυτές από τρίτες χώρες, όπως η Τυνησία και το Μαρόκο, να το τροποποιούν, να το εξάγουν και να έχουν υπερκέρδη. Τι κάνει η Ελλάδα για το θέμα αυτό; Ουσιαστικά τίποτε.

Αυτά είναι τα έργα σας: φτωχοποίηση, αναξιοπρέπεια, δημογραφικό πρόβλημα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Σχετικά με το νομοσχέδιο έχουμε μιλήσει στις επιτροπές και έχουμε καταθέσει τις προτάσεις μας. Οπότε δεν νομίζω ότι υπάρχει κάτι να επαναλάβει κανείς.

Θα αναφερθώ περισσότερο στην τροπολογία. Στο θέμα της «ΛΑΡΚΟ» δεν μπορούμε παρά να είμαστε αντίθετοι σε κάθε ρύθμιση που σχετίζεται με το ξεπούλημά της. Αντί να παλέψει η Κυβέρνηση για τον εθνικό πλούτο της χώρας μας, θέτει πάντοτε το εκβιαστικό δίλημμα, όπως είχε κάνει άλλωστε και με τα ναυπηγεία Ελευσίνας, εκποίησης ή πτώχευσης, στέλνοντας στον δρόμο πάνω από χίλιους υπαλλήλους, χωρίς να φροντίσει καν να προβλέψει ως υποχρέωση στις διαγωνιστικές διαδικασίες τη συνεχή απασχόληση του υπάρχοντος προσωπικού, οι περισσότεροι εκ των οποίων γνωρίζουμε όλοι ότι είναι μεγάλοι σε ηλικία.

Επιπλέον, παρατηρούμε ότι ο κρατικός προϋπολογισμός θα επιβαρυνθεί, σύμφωνα με τις διατάξεις του παρόντος, με επιπλέον 8,5 εκατομμύρια ευρώ μετά από δεκάδες άλλα εκατομμύρια ευρώ που κόστισε στο δημόσιο η ειδική διαχείριση.

Την ίδια ώρα η «ΛΑΡΚΟ» ξεπουλιέται, όπως είχαμε προβλέψει πολύ πριν συμβεί, στη «ΓΕΚ ΤΕΡΝΑ» σε συνεργασία με την «AD HOLDINGS» με αντίτιμο μόλις 6 εκατομμύρια. Εδώ, λοιπόν, επιβαρύνεται ο προϋπολογισμός με 8,5 εκατομμύρια και ξεπουλάμε τη «ΛΑΡΚΟ» με 6 εκατομμύρια.

Τώρα όσον αφορά το άρθρο 5, για τις πιστώσεις του Υπουργείου Άμυνας, εδώ πρόκειται για μία διάταξη που έχει υποστεί τροποποιήσεις και προσθήκες άλλες δεκαέξι φορές. Αυτή η σημερινή είναι η δέκατη έβδομη. Τα τελευταία εξίμισι χρόνια έχουν γίνει όλες αυτές οι προσθήκες, οι έντεκα εκ των οποίων από τη σημερινή Κυβέρνηση, με δεκάδες εκατομμύρια να προστίθενται κάθε φορά -προσέχουμε πάντοτε τις δαπάνες του κράτους- και εκατοντάδες συνολικά από τα αρχικά προβλεφθέντα, που -αν δεν κάνουμε λάθος- φθάνουν στα 75,5 εκατομμύρια για την ολοκλήρωση των εργασιών των υποβρυχίων.

Ναι μεν είμαστε θετικοί στις αμυντικές δαπάνες, αλλά κάπου φαίνεται πως χάθηκε πραγματικά το οικονομικό μέτρο από την Κυβέρνηση και οι δαπάνες φαντάζουν υπέρογκες. Έχουμε επιφύλαξη πάντως ως προς τη γενική και αόριστη πρόβλεψη για ανάθεση των εργασιών συντήρησης και υποστήριξης σε τρίτους υπεργολάβους, δηλαδή τα στελέχη του Πολεμικού Ναυτικού. Οι πρώην εργαζόμενοι της ΕΝΑΕ και οι λοιποί τρίτοι εργαζόμενοι δεν επαρκούν; Εντούτοις είμαστε θετικοί για τους λόγους που είπαμε προηγουμένως, επειδή αφορούν δαπάνες της άμυνας.

Όσον αφορά το άρθρο 6, συμφωνούμε. Σχετικά με τις βελτιώσεις στον εξωδικαστικό δεν προσφέρουν απολύτως τίποτα, ειδικά όταν προστίθεται η λέξη «δύναται», όσον αφορά τις τράπεζες και τα funds. Και με το «δύναται» προφανώς δεν υπάρχει καμμία υποχρέωση, άρα μπορούν να κάνουν ό,τι θέλουν.

Σχετικά με το άρθρο 13, δεν μπορούμε να είμαστε αρνητικοί, αλλά οι ρυθμίσεις δεν θα επιλύσουν σε καμμία περίπτωση το πρόβλημα του τεράστιου ιδιωτικού χρέους, το οποίο έχει ξεπεράσει τα 410 δισεκατομμύρια, εκ των οποίων πάνω από 260 δισεκατομμύρια κόκκινο, και αυξάνεται συνέχεια.

Θα ήθελα επιπλέον να επιβεβαιώσω, επειδή ο κ. Ακτύπης, ο δικός σας Βουλευτής, αναφέρθηκε προηγουμένως στο όνομά μου, σε σχέση με προβλήματα που έχει η Ζάκυνθος, πραγματικά ισχύουν αυτά τα προβλήματα που έχει αναφέρει. Πρέπει να φροντίσει η Κυβέρνηση να λυθούν. Το ένα που ανέφερε είναι η αιγιαλίτιδα ζώνη σε ορισμένες περιοχές, που πλέον δεν έχει καμμία λογική έτσι όπως διευθετείται. Και το δεύτερο είναι οι ελλείψεις λόγω του τεράστιου καταστροφικού σεισμού του 1953, όπου καταστράφηκε το Υποθηκοφυλακείο Ζακύνθου και επομένως δεν μπορούν να ζητούνται τίτλοι του 1880 -περίπου αυτή την ημερομηνία είπε-, αλλά θα πρέπει να ζητούνται τίτλοι μετά το 1953.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει η κ. Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Θα ξεκινήσω καταγγέλλοντας τη βάρβαρη επίθεση αστυνομικών σε εργαζόμενους στον επισιτισμό - τουρισμό, που διεκδικούσαν έξω από το Υπουργείο Εργασίας συλλογικές συμβάσεις και επίδομα ανεργίας για όλους τους ανέργους του κλάδου. Η χρήση χημικών τραυμάτισε διαδηλωτές και τελικά η Κυβέρνηση το μόνο που προστατεύει είναι τα κέρδη των ξενοδόχων και των άλλων ομίλων του κλάδου, που εκτινάσσονται στις πλάτες των εργαζομένων.

Σε ό,τι αφορά τις δήθεν θετικές αλλαγές υπέρ των υπερχρεωμένων λαϊκών νοικοκυριών που έχει η τροπολογία και αναφέρθηκε και ο κ. Μητσοτάκης, είναι αδειανό πουκάμισο, αφού οι ρυθμίσεις δεν αλλάζουν τον βασικό μηχανισμό εις βάρος ξεζουμίσματος των δανειοληπτών. Διευκολύνουν τράπεζες και funds να εισπράξουν όσο γίνεται περισσότερα, με εκποίηση οποιουδήποτε περιουσιακού τους στοιχείου ή με τη μετατροπή τους σε νοικάρηδες στα ίδια τους τα σπίτια. Η δε μείωση του επιτοκίου έχει στόχο να διευκολύνει τις τράπεζες να προχωρήσουν στην αποπληρωμή και στη ρύθμιση των δανείων χωρίς νομικά κωλύματα. Μόνο η πρόταση του ΚΚΕ για τα υπερχρεωμένα λαϊκά νοικοκυριά, με διαγραφή μεγάλου μέρους του χρέους και απαγόρευση πλειστηριασμών πρώτης κατοικίας, μπορεί να αποτελέσει ουσιαστική ανακούφιση για τους εργαζόμενους.

Σε ό,τι αφορά τα άρθρα για τη «ΛΑΡΚΟ» είναι γεγονός ότι σπαταλήσατε 100 εκατομμύρια από τον κρατικό προϋπολογισμό και 300 από την πώληση προϊόντων της «ΛΑΡΚΟ», τσακίσατε τους μισθούς των εργαζομένων, εξοικονομώντας πάνω από 30 εκατομμύρια ευρώ, και το αποτέλεσμα είναι να την έχετε γκρεμίσει, σε μια περίοδο που οι τιμές του νικελίου έχουν σταθεροποιηθεί στα ύψη και η «ΛΑΡΚΟ» θα μπορούσε να προσφέρει 2 εκατομμύρια ευρώ ημερησίως. Αντί επαναλειτουργίας της, κρατάτε σε ανασφάλεια τους εργαζόμενους και τις τοπικές κοινωνίες. Όλα είναι στον αέρα. Θα επαναλειτουργήσει ενιαία η «ΛΑΡΚΟ»; Θα εκσυγχρονιστεί, θα αναπτυχθεί παραπέρα; Αναπάντητα τα ερωτήματα και από εσάς και από τους επενδυτές.

Με το άρθρο 1 της τροπολογίας παρατείνεται ο χρόνος του εκτελεστικού οργάνου που πραγματοποιεί το έγκλημα στη «ΛΑΡΚΟ». Με το άρθρο 2, κάτω από την πίεση των εργαζομένων και το πολιτικό κόστος που σας έχει δημιουργήσει, κάνετε έναν προεκλογικό ελιγμό και ανθρώπους που γεννήθηκαν και αφιέρωσαν τη ζωή τους στη «ΛΑΡΚΟ» τούς δίνετε παράταση μέχρι 15 Ιουλίου. Το ερώτημα: Μετά τις 15 Ιουλίου τι; Τολμάτε να το απαντήσετε; Επίσης προσπαθείτε να δημιουργήσετε προσδοκίες, εντάσσοντας το ασφαλιστήριο ζωής στον πίνακα πιστωτών. Αυτά έχει η ιδιωτική ασφάλιση, που τα παίρνουν χοντρά και, όταν είναι να δώσουν στους δικαιούχους, εξαφανίζονται.

Οι εργαζόμενοι της «ΛΑΡΚΟ» για δεύτερη φορά πληρώνουν τα καλά της ιδιωτικής ασφάλισης και είναι ντροπή που δεν λύνετε το πρόβλημα πολιτικά, καταβάλλοντας ό,τι απορρέουν από τα ασφαλιστήρια συμβόλαια ζωής. Μιλάμε για μια βιομηχανία με ογδόντα νεκρούς. Ωστόσο, οι ρυθμίσεις δεν προβλέπουν τίποτε για τους εργαζόμενους που είχαν την ατυχία να συμπληρώσουν σαράντα χρόνια δουλειάς δύο μήνες πριν έρθει η διαχείριση και δεν έχουν λάβει την αποζημίωσή τους.

Καταψηφίζουμε, λοιπόν, τα δύο άρθρα, γιατί το περιεχόμενό τους είναι αυτό που έχουν αντιπαλέψει οι εργαζόμενοι με τον ηρωικό τους αγώνα εδώ και τρία χρόνια και ζητάμε να κάνετε δεκτή την τροπολογία και πρόταση νόμου για το σύνολο της «ΛΑΡΚΟ» που είχε καταθέσει το ΚΚΕ, αλλά δεν θέλατε ούτε καν να τη συζητήσετε, όχι μόνο εσείς αλλά και ο ΣΥΡΙΖΑ, η Αξιωματική Αντιπολίτευση. Έχετε σύμπνοια.

Για το άρθρο 3, που αφορά το ξεκαθάρισμα και την ασφαλιστική εταιρεία «ΑΣΠΙΔΑ» λέμε «παρών». Τα χρήματα αυτά ανήκουν στους εργαζόμενους, αν και είναι ψίχουλα μπροστά σε αυτά που δικαιούνται και δίνονται με το σταγονόμετρο.

Αυτό που λέμε καθαρά και δυνατά είναι ότι το ΚΚΕ θα συνεχίσει να είναι δίπλα στους εργαζόμενους της «ΛΑΡΚΟ» με όλες του τις δυνάμεις. Και γνωρίζοντας καλά τους εργαζόμενους και το κίνημα που έχουν αναπτύξει, σας λέμε ότι δεν έχετε ξεμπερδέψει ακόμα ούτε εσείς ούτε οι επενδυτές που φέρατε. Θα διεκδικήσουν το δίκιο τους.

Υπάρχουν τώρα και άλλα άρθρα που δέχονται βελτίωση και θα εκφραστούμε με το «παρών», όπως και στο άρθρο 12, που δεν λύνει το ζήτημα της στεγαστικής αποκατάστασης των παλιννοστούντων ομογενών. Το λύνει, όμως, η τροπολογία - προσθήκη που είχε καταθέσει το ΚΚΕ και γι’ αυτό την καταθέτουμε ξανά για τα Πρακτικά.

Συνολικά καταψηφίζουμε την υπουργική τροπολογία, δίνοντας βάρος στον εξωδικαστικό συμβιβασμό, που είναι αέρας κοπανιστός, και στο θέμα της «ΛΑΡΚΟ».

Ευχαριστώ.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει ο κ. Αρβανιτίδης Γεώργιος, ειδικός αγορητής του Κινήματος Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου στη δευτερολογία μου να κάνω μερικά παραπάνω σχόλια για την τροπολογία που έφερε η Κυβέρνηση, για τις οικονομικές ρυθμίσεις που φέρνει στο παρά ένα πριν από τις εκλογές.

Δυστυχώς, κύριε Υπουργέ, είναι πολύ λίγες και είναι πολύ αργά. Προσπαθείτε να καθησυχάσετε μια οργή που επικρατεί στους πολίτες για τους πλειστηριασμούς, αλλά να είστε σίγουροι ότι δεν θα αποφύγετε την κρίση του ελληνικού λαού και δεν θα εισπράξετε κατά τα έργα σας στις εκλογές. Προσπαθείτε απλά να μπαλώσετε τις αποτυχίες του δικού σας εξωδικαστικού μηχανισμού ρύθμισης των οφειλών.

Σε σχέση τώρα με τα άρθρα 1, 2 και 3 της τροπολογίας, κύριε Υπουργέ, έχουμε κατακρίνει συνολικά τις ενέργειες της Κυβέρνησης για τη «ΛΑΡΚΟ» και το κάναμε όσες φορές συνέβη να συζητήσουμε για τη «ΛΑΡΚΟ» και δεν ήταν και λίγες αυτές οι φορές.

Όμως, κύριε Υπουργέ, εννέα εργαζόμενοι αποχώρησαν λόγω συνταξιοδότησης δυο-τρεις μήνες πριν από την ειδική διαχείριση της «ΛΑΡΚΟ» και δεν έλαβαν την αποζημίωση που δικαιούνταν μετά από εργασία δεκαετιών. Ο κ. Σταϊκούρας είχε υποσχεθεί ότι θα διευθετήσει την εκκρεμότητα αυτή, που είναι της τάξης, ελάχιστον, των 140.000. Ούτε αυτό; Γιατί δεν το συμπεριλαμβάνετε στην τροπολογία, ενώ ήταν ρητή δέσμευση και υπόσχεση του Υπουργού; Στο ίδιο έργο θεατές, υποσχέσεις, υποσχέσεις χωρίς αντίκρισμα.

Σχετικά με τα άρθρα 4 και 5, θέλω να πω πως δεν είμαστε αρνητικοί με τις διατάξεις αυτές, με την επιφύλαξη ότι κάποια στιγμή πρέπει να τελειώνει αυτή η εκκρεμότητα. Η Κυβέρνηση και οι Υπουργοί είναι υπόλογοι που τα υποβρύχια αυτά δεν έχουν ολοκληρωθεί ακόμα και δεν έχουν παραδοθεί.

Όσον αφορά τα άρθρα 7 και 11, έχουμε κατακρίνει τις ενέργειες της Κυβέρνησης για τη διαχείριση του ιδιωτικού χρέους. Παραμένουμε επικριτικοί και έχουμε καταθέσει συγκεκριμένες προτάσεις εδώ και καιρό, που διορθώνουν τις πράξεις και τις παραλείψεις των επιλογών της Κυβέρνησης. Βέβαια, φωνή βοώντος εν τη ερήμω.

Όσον αφορά το άρθρο 12 και τη ρύθμιση των στεγαστικών δανείων των παλιννοστούντων ομογενών από τις χώρες της πρώην Σοβιετικής Ένωσης, θεωρούμε ότι είναι μια ευνοϊκή διάταξη. Το ζητάμε με αλλεπάλληλες τροπολογίες όλοι εδώ και πάρα πολύ καιρό. Θα δούμε αν η διατύπωσή της τελικά επιλύει το πρόβλημα, το οποίο είναι πιεστικό για χιλιάδες ανθρώπους, οι οποίοι κινδυνεύουν με κατασχέσεις.

Όπως θετικές διατάξεις είναι και οι ρυθμίσεις των άρθρων 13 και 14, για τη δυνατότητα υπαγωγής στις ρυθμίσεις του άρθρου 293 του ν.4738 οφειλών που προέρχονται από επιχειρηματικά δάνεια και δάνεια φυσικών προσώπων που έχουν καταχωρισθεί στα βιβλία εισπρακτέων εσόδων της φορολογικής διοίκησης πριν από τις 11 Φεβρουαρίου του 2023 και τον ειδικό τρόπο φορολόγησης για τις αμοιβές αξιωματικών του κατώτερου πληρώματος που υπηρετεί στα πλωτά ναυπηγήματα.

Δεν μπορούμε, όμως, να μην επικρίνουμε την προχειρότητα τόσο του Υπουργείου Άμυνας όσο και του Υπουργείου Οικονομικών. Μόλις την προηγούμενη εβδομάδα ήρθε νομοσχέδιο για τα θέματα προσωπικού του Υπουργείου Άμυνας και το φέρνετε τώρα σ’ αυτή την τροπολογία, με τον τρόπο που το φέρνετε. Δεν μπορούσε το επιτελικό σας κράτος να συμπεριλάβει και αυτή τη διάταξη σε εκείνο το νομοσχέδιο; Αν φέρνατε αυτές τις θετικές διατάξεις ξεχωριστά και ως άρθρα θα τις ψηφίζαμε. Όπως είναι πια ενσωματωμένες στην τροπολογία, το μόνο που μπορεί να επιλέξει η Αντιπολίτευση είναι να δηλώσει «παρών».

Σε σχέση με τα κυριότερα ζητήματα του νομοσχεδίου -και θα κλείσω με αυτά- που συνεχίζουμε να αναδεικνύουμε για τον ορισμό της κατοχής, τόσο εμείς όσο και το Επιστημονικό Συμβούλιο της Βουλής εκφράσαμε τις επιφυλάξεις μας για τη δημιουργία της ειδικής έννοιας της κατοχής. Επιμένουμε ότι χρήζει περαιτέρω εξειδίκευσης και διευκρίνισης. Θερμή παράκληση να ληφθούν σοβαρά υπ’ όψιν οι τοποθετήσεις αυτές για την κατοχή.

Η έκθεση του Επιστημονικού Συμβουλίου αναφέρει ποιες πράξεις δεν διακόπτουν την ειδική κατοχή και ποιες πράξεις ενδεχομένως διακόπτουν την αδιάλειπτη διάνοια κυρίου και κατ’ επέκταση την ειδική κατοχή. Πρέπει να εναρμονιστεί το κείμενο της αιτιολογικής έκθεσης, ώστε να συμπεριλαμβάνει όλες τις αμφιλεγόμενες περιπτώσεις, αν θέλετε να έχει κάποιες πιθανότητες να διευθετηθεί οριστικά το ζήτημα με το παρόν νομοσχέδιο.

Η γνώση για τη δήλωση ιδιοκτησίας ή την ένσταση του δημοσίου κατά την κτηματογράφηση καθώς και η ίδια η δήλωση κτηματογράφησης είναι βέβαιο ότι, αν δεν συμπεριληφθούν στις πράξεις που δεν διακόπτουν τη διάνοια κυρίου, θα θέσει εκτός ρύθμισης, δυστυχώς, τεράστιο αριθμό από τους αιτούντες, δεδομένου ότι έχει κτηματογραφηθεί σχεδόν το σύνολο της επικράτειας και επομένως οι ανωτέρω ενέργειες, στη συντριπτική πλειοψηφία των ακινήτων, θα έχουν ήδη συντελεστεί.

Για τα κτίσματα προτείναμε να μπει κοινό χρονικό όριο ανοικοδόμησης των κτισμάτων μέχρι 31-12-1991, διότι η ύπαρξη κτίσματος, έστω και για τριάντα χρόνια στο ακίνητο, αποτελεί ήδη μια ισχυρή ένδειξη της αδιάλειπτης κατοχής του. Οι ρυθμίσεις που έχετε φέρει δημιουργούν πολίτες δύο ταχυτήτων, εκείνους που κατέχουν το ακίνητο για τριάντα χρόνια και εκείνους που πρέπει να αποδείξουν ότι διατηρούν οίκισμα σε αυτό εδώ και σαράντα χρόνια.

Οδηγούμαστε λοιπόν -και κλείνω μ’ αυτό- στο εξής παράδοξο: Οι μεν κατέχοντες τίτλο θα μπορούν να υπαχθούν στο παρόν νομοσχέδιο χωρίς να υπάρχει καν κτίσμα εντός του ακινήτου και, αν υπάρχει, απαιτείται να το κατέχουν τριάντα έτη, ενώ όσοι δεν έχουν τίτλο, αλλά υφίσταται κτίσμα εντός του ακινήτου, το οποίο μάλιστα χρησιμοποιούν ως κύρια κατοικία τους για τριάντα χρόνια, δεν θα μπορούν να καταθέσουν αίτημα εξαγοράς. Ελλοχεύει, λοιπόν, κύριε Υπουργέ, ο κίνδυνος να οδηγηθούμε σε ανόμοια μεταχείριση όμοιων περιπτώσεων και πιθανή αντισυνταγματικότητα, λόγω της αντίθεσης στην αρχή της ισότητας. Αυτά που θέλετε να αποφύγετε πιθανόν να τα προκαλείτε.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Αρβανιτίδη.

Τον λόγο έχει τώρα ο κ. Βασίλης Κόκκαλης από τον ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, πρώτον, το άρθρο 12, δυστυχώς, από ό,τι βλέπω δεν το αλλάξατε. Τουλάχιστον μια μεταβατική διάταξη. Είναι πραγματικά άδικο για τους κατοίκους στην περιοχή της Αλεξανδρινής και της Κουλούρας, οι οποίοι εμπιστεύτηκαν την πολιτεία. Πριν από δέκα μήνες η ίδια η πολιτεία είπε ότι θα επανεξεταστούν μετά από την έκδοση του σχετικού προεδρικού διατάγματος από το Υπουργείο Περιβάλλοντος. Όμως, ξαφνικά, αλλάξατε κατεύθυνση και δημιουργήσατε πολίτες δύο ταχυτήτων.

Θέλω να αναφερθώ στην παρέμβασή σας όσον αφορά τους εργαζόμενους στα ναυπηγεία. Παρόμοια περίπτωση υπάρχει και για πεντακόσιους εργαζόμενους στα σουπερμάρκετ «ΛΑΡΙΣΑ», οι οποίοι εδώ και πολλά χρόνια ταλαιπωρούνται από την εκκαθάριση. Έχουν λαμβάνειν πάρα πολλούς μισθούς, δεν έχουν πάρει ούτε ένα ευρώ μέχρι τώρα και, δυστυχώς, η νομοθεσία δεν τους επιτρέπει να πάρουν έστω και από τα ελάχιστα.

Έχω κάνει σχετική ερώτηση και αναμένω απάντηση. Τι ζητούν αυτοί οι άνθρωποι; Ουσιαστικά ζητούν τη μεταρρύθμιση του πίνακα κατάταξης με την εφαρμογή του υπερπρονομίου που έχει ψηφιστεί το 2018, συγκεκριμένα με τον ν.4512/2018. Αυτό ζητούν αυτοί οι άνθρωποι και περιμένουν από την Κυβέρνηση με το πρώτο νομοσχέδιο να έχει εισαχθεί και η σχετική τροπολογία. Πρέπει να τους βοηθήσουμε. Είναι λεφτά δεδουλευμένα. Πρόκειται για ανθρώπους μεροκαματιάρηδες. Αφορά τουλάχιστον πεντακόσιους εργαζόμενους στα πρώην σουπερμάρκετ «ΛΑΡΙΣΑ».

Είδαμε τον κ. Σταϊκούρα, ο οποίος δεν μας έκανε την τιμή να ακούσει, να επαναλαμβάνει πάλι το ίδιο μοτίβο: «Εσείς κάνατε πλειστηριασμούς», «οι πλειστηριασμοί οι δικοί σας είναι πολύ περισσότεροι.». Νομίζω ότι τα χαρτιά λένε την αλήθεια.

Συγκεκριμένα, κυρίες και κύριοι συνάδελφοι, η EUROSTAT στην τελευταία μελέτη για την ιδιοκατοίκηση στη χώρα μας από το 2015 έως και το 2022 δείχνει πως από το 2015 έως και το 2019 η ιδιοκατοίκηση αυξήθηκε, παρ’ όλο που είχαμε μνημονιακά χρόνια, ενώ από το 2019 έως και το 2021 μειώθηκε κατά δυόμισι μονάδες. Αυτό σημαίνει ότι χάθηκαν ογδόντα δύο χιλιάδες σπίτια. Πώς χάνεται ένα σπίτι; Είτε μέσω της πώλησης εκουσίως είτε μέσω του πλειστηριασμού. Η αλήθεια και το δεδομένο είναι αυτό. Στη δική σας διακυβέρνηση χάθηκαν ογδόντα δύο χιλιάδες σπίτια. Στη δικιά σας διακυβέρνηση μειώθηκε η ιδιοκατοίκηση στη χώρα μας.

Δάνεια παλιννοστούντων. Δυστυχώς, δεν ρυθμίζετε τα δάνεια, που απασχολούν εκατοντάδες χιλιάδες κόσμου. Είναι πραγματικά άδικο. Είναι άδικο άνθρωποι πρόσφυγες, οι οποίοι ήρθαν κυνηγημένοι στη χώρα μας και για τους οποίους εγγυήθηκε το ελληνικό δημόσιο, να απειλούνται τώρα με πλειστηριασμό. Πρέπει άμεσα να προβείτε σε σχετική νομοθετική ρύθμιση για αυτά τα δάνεια, όπως και για τα δάνεια των αγροτών, τα οποία δυστυχώς για τέσσερα χρόνια, ενώ είχατε την ευκαιρία και τη δυνατότητα, δεν είχατε τη βούληση. Τη βούληση θα την έχουν άλλοι, κύριε Υπουργέ.

Κλείνω, κύριε Πρόεδρε, με δύο ερωτήματα εν όψει της μεθαυριανής επίσκεψης του Πρωθυπουργού στη Λάρισα. Το πρώτο ερώτημα είναι: Γιατί, κύριε Μητσοτάκη, παραδίνετε τα βοσκοτόπια -από τα οποία ζουν χιλιάδες κτηνοτρόφοι- και τις εκτάσεις του αναδασμού στις ανανεώσιμες πηγές ενέργειας; Δεν υπάρχουν άλλες εκτάσεις;

Το δεύτερο ερώτημα είναι: Γιατί, κύριε Μητσοτάκη, δεν δίνετε πρόσβαση στους μικρομεσαίους επιχειρηματίες της Λάρισας να έχουν φθηνό ρεύμα και την ίδια ώρα μεγάλοι ενεργειακοί όμιλοι που εδρεύουν στην Αθήνα λαμβάνουν σχετική άδεια;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο εισηγητής της Νέας Δημοκρατίας κ. Γιάννης Κεφαλογιάννης έχει τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Εκ προοιμίου να σας πω ότι βεβαίως υπερψηφίζουμε το σύνολο της τροπολογίας η οποία κατατέθηκε. Ακόμα και νομοτεχνικά εάν ερχόταν έως ξεχωριστά άρθρα, βεβαίως, θα ψηφίζαμε κάθε άρθρο ξεχωριστά.

Θα μου επιτρέψετε, όμως, να μου δώσετε λίγο χρόνο, γιατί ακούστηκαν πάρα πολλά ζητήματα για τα κόκκινα δάνεια, για τους πλειστηριασμούς. Και δεν ακούστηκαν μόνο σήμερα, ακούστηκαν και όλες τις προηγούμενες ημέρες και καλό είναι να μην έχουμε ασθενή μνήμη σε αυτή την Αίθουσα. Επειδή οι ημέρες είναι αρκετά ενδιαφέρουσες, καλό είναι ο ελληνικός λαός να πληροφορηθεί πλήρως για το τι έχει συμβεί.

Ξεκινάω πολύ σύντομα στο τι έκανε ο ΣΥΡΙΖΑ όσον αφορά τη διαχείριση των κόκκινων δανείων. Για την ακρίβεια, δεν έκανε τίποτα. Συγκεκριμένα, δεν αντιμετωπίστηκε καθόλου από την προηγούμενη κυβέρνηση και μάλιστα έφτασε στο σημείο τον Μάρτιο του 2016 να φτάσουμε σε ένα ιστορικό υψηλό 107 δισεκατομμυρίων και ένα ποσοστό του 48,9%. Μάλιστα, παρέμεναν σε ένα υψηλό επίπεδο μέχρι και τον Ιούνιο του 2019, σε ένα ποσοστό 43,6%, ενώ όλες οι υπόλοιπες ευρωπαϊκές χώρες έκαναν πολιτικές, έτσι ώστε να μειωθούν τα κόκκινα δάνεια. Βεβαίως, αυτό ήταν αποτέλεσμα της έλλειψης μιας συστηματικής λύσης από την κυβέρνηση του κ. Τσίπρα, όπου πολύ απλά δεν ήθελε να υλοποιήσει ό,τι είχε δεσμευτεί στην τρίτη έκθεση αξιολόγησης τον Ιούνιο του 2019, όπως το καταγράφει.

Χαρακτηριστικά ο τότε Υπουργός Οικονομικών, ο κ. Τσακαλώτος, στην Ολομέλεια στις 31 Οκτωβρίου 2015 είχε πει: «Μέχρι τέλος του έτους θα έχει ολοκληρωθεί η αντιμετώπιση των κόκκινων δανείων.».

Αντίθετα, κυρίες και κύριοι συνάδελφοι, αν δει κανείς και τα επίσημα στοιχεία, εμείς τα καταφέραμε έτσι ώστε το ληξιπρόθεσμο ιδιωτικό χρέος να παρουσιάσει μια συνεχή πτωτική τάση τα τελευταία τρία χρόνια και μάλιστα να διαμορφωθεί στο 63,4% τον Σεπτέμβριο του 2022, από 68% που ήταν το 2019 και 70% το 2018.

Κυρίες και κύριοι συνάδελφοι, ακούστε το αυτό, γιατί είναι σημαντικό. Το ελληνικό ιδιωτικό χρέος ως ποσοστό του ΑΕΠ διαμορφώνεται στο 120,7%, ευρισκόμενο μάλιστα πολύ πιο κάτω από τον ευρωπαϊκό μέσο όρο, που είναι στο 134%. Συνολικά, δηλαδή, η χώρα μας βρίσκεται στη δέκατη τέταρτη θέση ανάμεσα στα είκοσι επτά κράτη-μέλη της Ευρωπαϊκής Ένωσης.

Πάμε τώρα, όμως, στο ζήτημα των πλειστηριασμών. Η κυβέρνηση του κ. Τσίπρα και ο ΣΥΡΙΖΑ με τον ν.4346/2015 στην ουσία κατήργησε την οριζόντια προστασία της πρώτης κατοικίας και θα αναφερθώ στη συνέχεια ποια μικρή κατηγορία ενδεχομένως υπήρξε τον Φλεβάρη του 2019. Όμως πέραν αυτού, μην ξεχνάτε ότι με τον ν.4346 στην ουσία για πρώτη φορά επέτρεψε την πώληση των δανείων στα funds στους servicers.

Μάλιστα, παρά τη σχετική συζήτηση που γίνεται σήμερα, δεν θεσμοθέτησε το δικαίωμα των δανειοληπτών να εξαγοράζουν το δάνειό τους κατά τη μεταβίβαση των απαιτήσεων σε αυτές τις εταιρείες. Αναφέρομαι συγκεκριμένα στη δήλωση του κ. Τσακαλώτου στις 27-9-2017, ο οποίος λέει το εξής: «Η κυβέρνηση δεν θα ζητήσει από τους πιστωτές μας να δοθεί η δυνατότητα στους δανειολήπτες να εξαγοράζουν τα δάνειά τους στην τιμή που θέλουν να τα εξαγοράσουν τα funds. Δεν θα το θέσω στους δανειστές μας, γιατί δεν είναι λογικό.».

Επιπλέον, έφερε τους ηλεκτρονικούς πλειστηριασμούς. Ο κ. Τσακαλώτος στις 30-7-2017 δήλωνε: «Οι ηλεκτρονικοί πλειστηριασμοί είναι σημαντικοί όχι μόνο για να έχουμε καλές τράπεζες, αλλά και για αναπτυξιακούς σκοπούς και κοινωνικούς.». Μάλιστα, ο κ. Μάρδας, Αναπληρωτής Υπουργός του ΣΥΡΙΖΑ, στις 3-12-2017 δήλωνε: «Κακώς τα στελέχη της Νέας Δημοκρατίας νομοθετούσαν την προστασία της πρώτης κατοικίας από τους πλειστηριασμούς. Αν η Νέα Δημοκρατία είχε ξεκινήσει τους πλειστηριασμούς νωρίτερα, τα πράγματα θα ήταν πιο ομαλά.».

Επιπλέον, κυρίες και κύριοι συνάδελφοι, κράτησε στο σκοτάδι την ενημέρωση του δανειολήπτη. Συγκεκριμένα, η κυβέρνηση ΣΥΡΙΖΑ όχι μόνο έδωσε τη δυνατότητα πώλησης των κόκκινων δανείων στα funds, αλλά προχώρησε και στην κατάργηση της υποχρεωτικής ενημέρωσης των χρηματοπιστωτικών ιδρυμάτων προς τους δανειολήπτες δώδεκα μήνες πριν από τη μεταβίβαση του δανείου. Προέβλεψε, μάλιστα, πως αυτές οι εταιρείες θα μπορούσαν να έχουν και έδρα στο εξωτερικό. Όλα αυτά πρώτη φορά με την κυβέρνηση ΣΥΡΙΖΑ και Ανεξάρτητων Ελλήνων. Και επιπλέον, για να μην το ξεχνάμε και αυτό, μετέτρεψε σε ιδιώνυμο το αδίκημα της παρεμπόδισης των πλειστηριασμών. Αυτά, για να μην έχουμε ασθενή μνήμη σε αυτή την Αίθουσα.

Από εκεί και πέρα, επειδή έχει γίνει και πολύ μεγάλη αναφορά ακόμη και για τον νόμο Κατσέλη, καλό είναι να διευκρινιστούν κάποια ζητήματα. Από το 2010 μέχρι το 2020, που περίπου ίσχυσε αυτός ο νόμος, υπήρξαν γύρω στις εκατόν σαράντα χιλιάδες οφειλέτες, οι οποίοι προσπάθησαν να υπαχθούν στις ρυθμίσεις του συγκεκριμένου νόμου. Από αυτούς οι εξήντα χιλιάδες απορρίφθηκαν με τη δικαστική απόφαση, γιατί πολύ απλά δεν επαρκούσαν τα εισοδήματά τους για να αποπληρώσουν τα δάνεια.

Αυτό έχει ως αποτέλεσμα πολλές δεκάδες χιλιάδες να τύχουν αυτής της εφαρμογής του νόμου, οι οποίοι όμως στην ουσία αποδείχθηκε στη συνέχεια ότι μπορούσαν να πληρώσουν αυτά τα δάνεια. Δυστυχώς, με αυτόν τον τρόπο δημιουργήθηκε μία στρατιά από κάποιους οι οποίοι ερμηνεύτηκαν τότε ως «στρατηγικοί κακοπληρωτές», με αποτέλεσμα να φτάσουμε στο σημείο τελικά να προστατεύονται και εκείνοι οι οποίοι δεν θα έπρεπε.

Επίσης να πούμε και κάτι άλλο για τον νόμο Κατσέλη, αυτό το οποίο δυστυχώς δεν είναι γνωστό σε όλους τους πολίτες που μας ακούν. Ο νόμος Κατσέλη δεν απήλλασσε τον δανειολήπτη από τις οφειλές, αλλά προέβλεπε ότι σε ένα διάστημα είκοσι με είκοσι πέντε έτη θα έπρεπε να υπάρξει αναγκαστική ρευστοποίηση του ακινήτου στο 80% με 85% της αξίας του. Επίσης, όσοι δεν θα μπορούσαν να ανταποκριθούν στις δόσεις του δανείου και της προστασίας, τότε με πολύ συνοπτικές διαδικασίες έφευγαν από τη ρύθμιση. Σε αντίθεση με αυτό το οποίο συνέβη αργότερα, δηλαδή όταν κάποιος κάνει μια διμερή συμφωνία, τότε βεβαίως υπάρχει και μια δεύτερη ευκαιρία, έτσι ώστε να μην υπάρχει αυτή αντιμετώπιση.

Βεβαίως, υπάρχει και μια καταχρηστική απόλαυση αυτής της προσωρινής δικαστικής προστασίας, χωρίς μάλιστα εισοδηματικά και οικονομικά κριτήρια, η οποία όμως συνέβαλε στη συσσώρευση κόκκινων δανείων, στη διαιώνιση μιας κουλτούρας «στρατηγικών κακοπληρωτών» και, τελικά, χωρίς να υπάρχει μια οποιαδήποτε οριζόντια ρύθμιση που να προστάτευε όλους αυτούς, όλο αυτό ήταν τελικά και οικονομικά και κοινωνικά επιβλαβές.

Τι κάναμε εμείς, κυρίες και κύριοι συνάδελφοι, με το νέο πτωχευτικό δίκαιο; Σε αντίθεση με τον ν.3869, δηλαδή με τον νόμο Κατσέλη, το νέο πτωχευτικό δίκαιο θέτει το επίκεντρο της προστασίας στους πραγματικούς συμπολίτες μας, οι οποίοι χρήζουν της προστασίας αυτής, δηλαδή τα ευάλωτα νοικοκυριά. Μάλιστα θυμίζω ότι υπάρχει η δυνατότητα παροχής κρατικής επιδότησης για την πληρωμή της δόσης του στεγαστικού δανείου των ευάλωτων οφειλετών από 70 μέχρι 210 ευρώ μηνιαίως για δεκαπέντε μήνες. Υπάρχει αναστολή όλων των διαδικασιών αναγκαστικής εκτέλεσης πλειστηριασμών, επίσης, της πρώτης κατοικίας του ευάλωτου οφειλέτη και για όσον χρόνο μάλιστα ο οφειλέτης αυτός υπαχθεί στο πρόγραμμα και επωφελείται της επιδότησης .

Για να μη μακρηγορήσω πολύ, κύριε Πρόεδρε, και θα χρειαστώ την ανοχή σας για δύο λεπτά ακόμα, θα σας πω το εξής. Όσον αφορά τον εξωδικαστικό μηχανισμό, βεβαίως είμαστε θετικοί και με βάση και τις βελτιώσεις που φέρνει ο Υπουργός. Όπως ήδη αναφέρθηκε και ο Πρωθυπουργός νωρίτερα, 35 δισεκατομμύρια μέχρι σήμερα έχουν ρυθμιστεί μέσα από διμερείς συμφωνίες μεταξύ των δανειοληπτών και των servicers. Επίσης, γύρω στο 1,2 δισεκατομμύριο από πέρσι μέχρι σήμερα μέσα από αυτή τη διαδικασία του εξωδικαστικού μηχανισμού -και μάλιστα με πρόβλεψη αυτό να φθάσει στα 3 δισεκατομμύρια μέχρι του χρόνου- είναι κάτι το οποίο επίσης δείχνει ότι λειτουργεί σε έναν βαθμό αυτός ο μηχανισμός. Και το βασικότερο από όλα είναι ότι στην ουσία για υποθέσεις οφειλών κάτω από 200.000 η εγκρισιμότητα στο πλαίσιο του εξωδικαστικού μηχανισμού φτάνει το 75%.

Και ολοκληρώνω, κύριε Πρόεδρε, με το εξής. Ακούστηκε από τον κ. Κόκκαλη, τον εισηγητή της Αξιωματικής Αντιπολίτευσης, ότι προστάτευαν την πρώτη κατοικία και μάλιστα αναφέρθηκε σε έναν νόμο που ψηφίστηκε το 2019.

Αυτός ο νόμος, κυρίες και κύριοι συνάδελφοι, θυμίζω ότι είχε ένα πάρα πολύ στενό πεδίο εφαρμογής. Τα κριτήριά του αναγράφονται εκεί, αλλά το πιο χαρακτηριστικό είναι ότι, ενώ ψηφίστηκε ο νόμος αυτός τον Φεβρουάριο ή τον Μάρτιο του 2019, ένα μήνα αργότερα πάει ο κ. Τσακαλώτος στο Eurogroup και δεσμεύεται χαρακτηριστικά ότι ο νόμος αυτός έχει προσωρινή ισχύ. Είπε: «Δεσμευόμαστε ως κυβέρνηση μέχρι τέλος του 2019 να καταργηθεί.». Και αυτό γιατί πολύ απλά ήξεραν και οι ίδιοι ότι αυτό μπορούσε να εφαρμοστεί μόνο προσωρινά.

Καταθέτω στα Πρακτικά την επίσημη δήλωσή του.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα αυτά τα οποία μάς λένε περί προστασίας της πρώτης κατοικίας, έστω και με αυτές τις περιοριστικές προϋποθέσεις που έθετε αυτός ο νόμος, πραγματικά δεν ισχύει.

Σας ανέφερα όλους τους πραγματικούς λόγους για τους οποίους δυστυχώς η προηγούμενη κυβέρνηση είχε αυτή την πολιτική, η οποία στο τέλος της ημέρας οδήγησε και σε ηλεκτρονικούς πλειστηριασμούς και σε διαδικασίες ιδιώνυμου αδικήματος για όποιον παρεμπόδιζε αυτές τις διαδικασίες και, σε κάθε περίπτωση, είναι οι τελευταίοι εκείνοι που θα μπορούσαν να πουν ότι προστάτευσαν την πρώτη κατοικία των συμπολιτών μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει τώρα ο Υφυπουργός Οικονομικών κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η σταθερότητα την οποία έχει ανάγκη η χώρα και αξιολογείται μέσω ορατών και προσδοκώμενων θετικών αποτελεσμάτων προϋποθέτει μια κυβέρνηση με πλήρη αντίληψη της πραγματικότητας και με ισχυρή βούληση, για να αντιμετωπίζει προβλήματα που έρχονται από το χθες και το κυριότερο προϋποθέτει μια κυβέρνηση ικανή να δίνει λύσεις σε όλα αυτά.

Το νομοσχέδιο που φέρνουμε σήμερα προς συζήτηση και ψήφιση από την Ολομέλεια της Βουλής αντιμετωπίζει ρεαλιστικά και οριστικά ένα χρόνιο κοινωνικό πρόβλημα, ένα πρόβλημα που ταλαιπωρούσε διαχρονικά τόσο τους πολίτες όσο και το δημόσιο. Αναφέρομαι στη διαπιστωμένη ανάγκη και από προηγούμενες κυβερνήσεις να δοθεί μια μόνιμη και βιώσιμη λύση στο ιδιοκτησιακό καθεστώς των κατεχομένων δημοσίων και ανταλλάξιμων ακινήτων που διαχειρίζεται το Υπουργείο Οικονομικών, το οποίο διαθέτει εκτός από τη δημόσια περιουσία και ιδιωτική περιουσία, στην οποία περιλαμβάνονται οι κατηγορίες των ακινήτων που αποτελούν το πεδίο εφαρμογής του νομοσχεδίου.

Το πεδίο της θεσμικής παρέμβασης στην οποία προχωρά η Κυβέρνηση του Κυριάκου Μητσοτάκη σχετίζεται με τη ρύθμιση του ιδιοκτησιακού καθεστώτος αυτών των κατεχομένων ακινήτων, σε μια προσπάθεια να διαμορφωθεί ένα νέο θεσμικό πλαίσιο για την απόδοσή τους στους πραγματικούς κατόχους τους. Επισημαίνεται ότι η απόδοση των ακινήτων αυτών υλοποιείται στην περίπτωση των ανταλλάξιμων εντός σχεδίου και των πρώην δημόσιων δασικών ακινήτων εντός σχεδίου, χωρίς την καταβολή τιμήματος.

Όπως ανέφερα και κατά τη συζήτηση του νομοσχεδίου στη Διαρκή Επιτροπή Οικονομικών Υποθέσεων της Βουλής, στο παρελθόν η ελληνική πολιτεία προσπάθησε να επιλύσει με θεσμικό τρόπο το ζήτημα, το οποίο ωστόσο δεν επιλύθηκε στον αναμενόμενο βαθμό, αφού προσέκρουε στην πολυπλοκότητα των διατάξεων αλλά και στο πεδίο της εφαρμογής, με αποτέλεσμα το πρόβλημα να διαιωνίζεται.

Η δική μας Κυβέρνηση, προχωρώντας σε συστηματική αξιολόγηση όλων των δεδομένων και έχοντας αναλύσει σε βάθος τις βέλτιστες πρακτικές που θα μας διασφάλιζαν ένα διαφορετικό αποτέλεσμα, διαμόρφωσε ένα νέο, αποτελεσματικό και κυρίως λειτουργικό θεσμικό πλαίσιο. Αυτό το πλαίσιο που αποτυπώνεται στο νομοσχέδιο διαμορφώθηκε με όλες τις απαιτούμενες δικλίδες ασφαλείας σε όλες τις νόμιμες διαδικασίες για την προστασία και ασφάλεια του δημοσίου συμφέροντος, με βάση τις ισχύουσες διατάξεις περιβαλλοντικής και πολεοδομικής νομοθεσίας.

Δεν πρόκειται, δηλαδή, για μία μαζική τακτοποίηση αυθαίρετων κατόχων και για την απονομή τίτλων ιδιοκτησίας σε αόριστο και ανεξέλεγκτο αριθμό προσώπων που έχουν δημόσια ακίνητα. Αντιθέτως, καταθέσαμε μια πρόταση νόμου με κοινωνικό και καθαρά αποκαταστατικό χαρακτήρα, που στοχεύει στην απόδοση των ακινήτων που ικανοποιούν τις στεγαστικές ή επαγγελματικές ανάγκες των ιδιωτών στους πραγματικούς ιδιοκτήτες τους.

Για να γίνει πιο κατανοητό, οι ρυθμίσεις αφορούν άμεσα περιπτώσεις πολιτών που κατέχουν για πολλά έτη ακίνητα του δημοσίου, που είτε εγκαταστάθηκαν σε αυτά κατόπιν υπόδειξης του ελληνικού κράτους, χωρίς ωστόσο να έχει ολοκληρωθεί η διαδικασία παραχώρησής τους, με αποτέλεσμα να μην έχουν τίτλο, τα λεγόμενα «ανταλλάξιμα», είτε τα κατέχουν κυρίως ως προέκταση των ιδιοκτησιών τους, τα λεγόμενα «κατεχόμενα», χωρίς να καλύπτονται από κάποιον νόμιμο τίτλο.

Θα πρέπει επίσης να τονιστεί ότι στις διατάξεις που συζητάμε υπάγονται αποκλειστικά τα καταγεγραμμένα ακίνητα που ανήκουν στην ιδιωτική περιουσία του Υπουργείου Οικονομικών και εξαιρούνται ακίνητα άλλων Υπουργείων και ΟΤΑ Α΄ και Β΄ βαθμού. Παράλληλα, οφείλω να επισημάνω ότι εξαιρούνται ρητά της εξαγοράς τα δημόσια ακίνητα που εξυπηρετούν σκοπούς γενικού δημοσίου και κοινωνικού συμφέροντος, καθώς επίσης και κοινόχρηστες εκτάσεις εκτός συναλλαγής, όπως παραδείγματος χάριν αιγιαλοί, χερσαίες ζώνες λιμένων, περιοχές «NATURA» ή περιοχές της Συνθήκης Ραμσάρ.

Σας ενημερώνω ότι βάσει της πιο πρόσφατης καταγραφής που έγινε από το Υπουργείο Οικονομικών, τα καταγεγραμμένα δημόσια και ανταλλάξιμα κτήματα που έχουν καταπατηθεί είναι δεκαεννέα χιλιάδες εκατόν ογδόντα δύο σε σύνολο σαράντα χιλιάδων πεντακοσίων δέκα περίπου καταγεγραμμένων δημοσίων κτημάτων.

Η προβλεπόμενη διαδικασία εξαγοράς των δημοσίων ακινήτων είναι σύντομη και σαφής, με το τίμημα εξαγοράς να προσδιορίζεται με κύριο κριτήριο την ύπαρξη ή όχι συστήματος αντικειμενικού προσδιορισμού, το οποίο δύναται να απομειώνεται σταδιακά βάσει συγκεκριμένων κοινωνικών και οικονομικών κριτηρίων, που τίθενται λόγω του κοινωνικού και αποκαταστατικού χαρακτήρα του νομοσχεδίου, εισάγοντας εκπτώσεις που μπορεί να φτάσουν έως το 80% επί του τιμήματος εξαγοράς, επί τη βάσει του χρόνου κατοχής του ακινήτου.

Πρέπει να τονιστεί ότι η διαδικασία παραχώρησης των κατεχόμενων ακινήτων θα είναι πλήρως ψηφιοποιημένη, διαφανής, με σαφή και αντικειμενικά κριτήρια, αλλά και με τις απαιτούμενες δικλίδες ασφαλείας, με στόχο την άμεση και αποτελεσματική υλοποίηση της διαδικασίας εξαγοράς, την ταχύτερη εξυπηρέτηση των πολιτών και το λιγότερο δυνατό διοικητικό κόστος.

Έχουμε παράλληλα προβλέψει να δοθεί άμεση λύση στις περιπτώσεις κατά τις οποίες υφίσταται εκκρεμοδικία μεταξύ του αιτούντος την εξαγορά του δημοσίου κτήματος και του δημοσίου πριν από την έναρξη ισχύος του νόμου, δίνοντας τη δυνατότητα σε αυτόν να εξαγοράσει το δημόσιο ακίνητο με αντάλλαγμα ίσο με το 50% της αντικειμενικής αξίας αυτού, αν έχει δικαιωθεί πρωτοβάθμια. Στη φάση αυτή προβλέπεται αυτοδίκαια η παύση άσκησης αγωγών από την πλευρά του ελληνικού δημοσίου.

Προς αποφυγή πρόσθετης ταλαιπωρίας των δικαιούχων πολιτών, ρυθμίζονται επίσης και οι εξής περιπτώσεις: Η αντιμετώπιση των εκκρεμών κατά την έναρξη ισχύος του σχεδίου νόμου αιτήσεων εξαγοράς που έχουν υποβληθεί δυνάμει διατάξεων προγενέστερων νόμων και το ζήτημα της κήρυξης αναγκαστικής απαλλοτρίωσης για λόγους δημοσίου συμφέροντος επί του ακινήτου που εξαγοράστηκε.

Προβλέπεται ότι οι εκκρεμείς δίκες μεταξύ του δημοσίου και του αιτούντος για το ακίνητο ή τα ακίνητα, τα οποία αφορά η αίτηση εξαγοράς, αναστέλλονται και τέλος επεκτείνεται η εφαρμογή του νόμου και στα ακίνητα του Ταμείου Εθνικής Άμυνας.

Κυρίες και κύριοι συνάδελφοι, στα άρθρα 16 έως 18 περιλαμβάνονται ρυθμίσεις για ειδικές κατηγορίες ακινήτων που ανήκουν στην ιδιωτική περιουσία του δημοσίου καθώς και ακινήτων που υπάγονται στο Κτηματολόγιο Δωδεκανήσου, με τις οποίες ρυθμίζεται η απόδοση της κυριότητας ακινήτων εντός σχεδίου πόλεως ή οικισμού ή ζώνης οικισμού, η διαχείριση των οποίων ως πρώην δασικών που εντάσσονται στο σχέδιο πόλης έχει περιέλθει στο Υπουργείο Οικονομικών από τη Διεύθυνση Δασών και για τα οποία το δημόσιο προβάλλει δικαιώματα, βάσει του πρώην δασικού τους χαρακτήρα, τα οποία αποδίδονται στους πολίτες χωρίς καταβολή τιμήματος.

Ρυθμίζονται τα ανταλλάξιμα κτήματα εντός σχεδίου πόλεως, τα λεγόμενα «αστικά», που ανήκουν στο Υπουργείο Οικονομικών, τα οποία αποδίδονται επίσης στους πολίτες χωρίς καταβολή τιμήματος. Καθορίζεται η διαδικασία εκποίησης μη άρτιων ή μη οικοδομήσιμων τμημάτων δημοσίων ακινήτων σε βιοτεχνικές, βιομηχανικές, αγροτικές, κτηνοτροφικές και τουριστικές επιχειρήσεις που είναι όμορες προς αυτά και τέλος ρυθμίζεται το ιδιοκτησιακό καθεστώς ακινήτων που υπάγονται στο Κτηματολόγιο Δωδεκανήσου.

Μέσα από αυτή τη νομοθετική παρέμβαση αναδεικνύονται συγκεκριμένα πλεονεκτήματα, όπως η επίλυση ενός χρόνιου κοινωνικού προβλήματος που δημιουργούσε έντονες κοινωνικές αντιδράσεις, η εκκαθάριση του Περιουσιολογίου του δημοσίου και η παράλληλη δυνατότητα αξιοποίησης με όρους δημοσίου συμφέροντος των ελεύθερων ακινήτων του ελληνικού δημοσίου, η απαλλαγή της πολιτείας και των δικαστικών αρχών από σημαντικό αριθμό γραφειοκρατικών διαδικασιών και δικών χωρίς επωφελές αποτέλεσμα για το ελληνικό δημόσιο, η ικανοποίηση αιτημάτων θεσμικών φορέων από όλες τις περιοχές της Ελλάδος.

Κυρίες και κύριοι συνάδελφοι, στο δεύτερο μέρος του νομοσχεδίου εντάχθηκαν φορολογικές διατάξεις με αναμφισβήτητα κοινωνικό πρόσημο. Με τα άρθρα 22 έως 26 προβλέπεται η δίκαιη μεταχείριση μέσω της απαλλαγής από την υποχρέωση καταβολής ΕΝΦΙΑ των ιδιοκτητών ακινήτων που βρίσκονται σε περιοχές που έχουν πληγεί από φυσικές καταστροφές, σε οικισμούς που έχουν κηρυχθεί σε αναγκαστική απαλλοτρίωση, καθώς και σε πολεοδομικά ανενεργές περιοχές και μεταφερόμενους οικισμούς.

Το άρθρο 27 προβλέπει ότι δεν υπολογίζεται φόρος επί της συνολικής αξίας ανά δικαίωμα και προσαύξηση επί ιστορικών διατηρητέων μνημείων ή έργων τέχνης, καθώς και για κτήρια που έχουν χαρακτηρισθεί διατηρητέα μέχρι την 31η-12-2021 και εφόσον τα ως άνω μνημεία έργα τέχνης ή κτήρια είναι προγενέστερα της 1ης-1-1940.

Με τα άρθρα 28 και 29 μετατίθεται ο χρόνος φορολογίας εισοδήματος από υπεραξία τίτλων, το άρθρο 42 του Κώδικα Φορολογίας Εισοδήματος.

Με τα άρθρα 30 έως 33 τροποποιούνται οι διατάξεις του κώδικα ΦΠΑ στο πλαίσιο της κωδικοποίησης και του εκσυγχρονισμού της σχετικής νομοθεσίας και εν γένει ευθυγραμμίζεται η εθνική νομοθεσία με το Ενωσιακό Δίκαιο και την οδηγία ΦΠΑ, όπως η κατάργηση της υποχρέωσης γνωστοποίησης στις ΔΟΥ των εκπτώσεων λόγω τζίρου, η κατάργηση προϋπόθεσης εννεαετούς χρήσης στην περίπτωση μισθωμένου ακινήτου προκειμένου αυτό να χαρακτηρίζεται ως πάγιο και, τέλος, καθορίζεται ο χρόνος υποβολής της αίτησης για τη φορολόγηση στις επαγγελματικές εκμισθώσεις ακινήτων.

Κυρίες και κύριοι συνάδελφοι, θα αναφερθώ στην τροπολογία του Υπουργείου Οικονομικών με γενικό αριθμό 1615 και ειδικό 237 και συγκεκριμένα στα άρθρα 12, 13 και 14 της τροπολογίας.

Με το άρθρο 12 παρέχεται αναδρομικά η εγγύηση του ελληνικού δημοσίου για όλα τα δάνεια που συνομολογήθηκαν κατ’ εφαρμογή και υπό τους όρους των παραπάνω κοινών υπουργικών αποφάσεων, ώστε να καλύπτονται από την εγγύηση του ελληνικού δημοσίου όλα τα δάνεια που χορηγήθηκαν στους παλιννοστούντες ομογενείς από τις χώρες της πρώην Σοβιετικής Ένωσης, οι οποίοι δύνανται στη συνέχεια να υπαγάγουν τις οφειλές που βεβαιώθηκαν στις ρυθμίσεις του άρθρου 393 του ν.4738/2020.

Για τον λόγο αυτό προβλέπεται, επίσης, να εξεταστούν αιτήματα κατάπτωσης της εγγύησης προς το ελληνικό δημόσιο που έχουν υποβληθεί εκ μέρους των πιστωτικών ιδρυμάτων, τα οποία είτε είναι εκκρεμή είτε είχαν απορριφθεί λόγω μη ισχύος της εγγύησης του ελληνικού δημοσίου κατ’ επίκληση της υπ’ αριθμόν 144/2016 γνωμοδότησης του Νομικού Συμβουλίου του Κράτους, αποκαθιστώντας μια αδικία.

Με το άρθρο 13 τροποποιείται η παράγραφος 7 του ν.4738/2020 στην οποία προβλεπόταν η δυνατότητα να υπαχθούν στη ρύθμιση των εκατόν είκοσι δόσεων μέσω της ΑΑΔΕ οι βεβαιωμένες λόγω της κατάπτωσης της εγγύησης οφειλές οι οποίες είχαν καταστεί ληξιπρόθεσμες στις τράπεζες έως τις 7-10-2019. Με την τροποποίηση επεκτείνεται η δυνατότητα να υπαχθούν στην εν λόγω ρύθμιση και οι βεβαιωμένες λόγω της κατάπτωσης της εγγύησης οφειλές οι οποίες έχουν καταστεί ληξιπρόθεσμη στις τράπεζες έως την 1η Φεβρουαρίου του 2023. Στην ανωτέρω ρύθμιση θα μπορούν να υπαχθούν όχι μόνο τα δάνεια των παλιννοστούντων τα οποία είχαν την εγγύηση του ελληνικού δημοσίου, αλλά και αυτά για τα οποία παρέχεται αναδρομικά η εγγύηση με το ως άνω άρθρο 12.

Με το άρθρο 14 της τροπολογίας ρυθμίζεται ο συντελεστής φόρου εισοδήματος των αμοιβών που λαμβάνουν οι ναυτικοί που υπηρετούν σε πλωτά ναυπηγήματα του άρθρου 267 του ν.4555/2018, δηλαδή σε πλοία που προορίζονται να χρησιμοποιούνται ως πλωτοί τερματικοί σταθμοί παραλαβής προσωρινής αποθήκευσης και επαναεριοποίησης φυσικού αερίου. Τα ναυπηγήματα αυτά είναι υποδομές στρατηγικής σημασίας για τη χώρα, που συμβάλλουν στην ενεργειακή ασφάλεια και επάρκεια φυσικού αερίου, επομένως εξυπηρετούν ανάγκες επιτακτικές, ιδίως υπό τις παρούσες συνθήκες.

Κυρίες και κύριοι συνάδελφοι, η Κυβέρνησή μας συνεχίζει και επιμένει να μιλάει με ουσιαστικές νομοθετικές παρεμβάσεις, με ορατά και κυρίως μετρήσιμα αποτελέσματα. Το σημερινό νομοσχέδιο έχει σαφείς κοινωνικές προεκτάσεις, καθώς επιλύει οριστικά ένα μεγάλο και χρόνιο κοινωνικό πρόβλημα και εισάγει σημαντικές φορολογικές ρυθμίσεις, που σχετίζονται τόσο με απαλλαγές από τον ΕΝΦΙΑ όσο και με τη φορολογία εισοδήματος και ΦΠΑ.

Προφανώς, αυτό ίσως προκαλεί αμηχανία στην Αξιωματική Αντιπολίτευση. Οι Έλληνες πολίτες, όμως, μπορούν να κρίνουν και κυρίως να συγκρίνουν. Υπάρχει μία και μοναδική επιλογή: Η ισχυρή και αυτοδύναμη Ελλάδα, η ισχυρή και αυτοδύναμη Κυβέρνηση του Κυριάκου Μητσοτάκη.

Σας ευχαριστώ για την πρόσκληση, ευχαριστώ, κύριε Υπουργέ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών» και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα δύο άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 23 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 24 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 25 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 26 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1615/237 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 443α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 20.03΄ λύεται η συνεδρίαση για αύριο, ημέρα Πέμπτη 23 Φεβρουαρίου 2023 και ώρα 10.00΄, με αντικείμενο εργασιών του Σώματος: α) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Υποβολή των δηλώσεων περιουσιακής κατάστασης (πόθεν έσχες) και οικονομικών συμφερόντων - Ρυθμίσεις για την ενίσχυση της Ευρωπαϊκής Εισαγγελίας», σύμφωνα με τη συμπληρωματική ημερήσια διάταξη που έχει διανεμηθεί και β) αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**